II VATIKANO 
SUSIRINKIMO 
DOKUMENTAI 


2 DALIS 


DEKRETAI IR 
PAREIšKIMAI 


KRIKščIONIS GYVENIME 


KNYGŲ SERIJA 


1. II Vatikano Susirinkimo Dokumentai, 
1 dalis. Konstitucijos. 


2. II Vatikano Susirinkimo Dokumentai, 
2 dalis. Dekretai ir Pareiškimai. 


NIHIL OBSTAT: 
V. Cukuras, Censor deputatus 


IMPRIMATUR: 


+Vincentius Brizgys, Episcopus tit. Bosanensis 
die 16 Februarii 1968 


Vertė prel. Vytautas Balčiūnas ir 
Anicetas Tamošaitis, S.J. 


Kalbą tikrino Vladas Kulbokas 
Iliustravo dail. Telesforas Valius 
Išleido KRIKšČIONIS GYVENIME 1968 


Spaudė Lietuvių Enciklopedijos spaustuvė 
361 W. Broadway, So. Boston, Mass. 02127 


Kaina $3,50 


TURINYS 


VISUOMENINIO BENDRAVIMO PRIEMONĖS 
DEKRETAS 


"EL ———————————— 
"Eliso ————————————————— 
II skyrius | (LL L4a ka ao kana kaka aaa aaa ia aaa ai 
Baigiamasis ŽOdiS |....„.„„4aluakha kant na nana aka ka aka ais 


EKUMENIZMAS 

DEKRETAS 
KiL-———————————— 
I skyrius: Katalikiškieji ekumenizmo principai ........ 
II skyrius: Ekumeninio uždavinio vykdymas ............ 
III skyrius: Bažnyčios ir bažnytinės bendruomenės, atsisky- 
rusios nuo Romos Apaštališkojo Sosto ........ 
I. Rytų bažnyčios „2 kaka k kaka aaa n aaa kak kaka, 


II. Atsiskyrusios bažnyčios ir bažnytinės bendruomenės 
Viši so —————————— 


KATALIKIŠKOSIOS RYTŲ BAŽNYČIOS 


DEKRETAS 


"LE 
Skirtingos bažnyčios arba apeigos „L... k Pakaks 
Dvasinio Rytų bažnyčių palikimo saugojimas .............. 
AU at da o I ———————————— 
Sakramentų nuostatai |.......L2..k Pakas a anka aa kaka kak 
nus r ———————————————————————— 
Santykiai su atsiskyrusiųjų bažnyčių broliais <... 
Baigiamasis žodis „LL... Lh4ka kaka kk aka aka aka aa kia 


11 
12 
17 
22 


GANYTOJINĖS VYSKUPŲ PAREIGOS BAŽNYČIOJE 
DEKRETAS 


Oru ————————————— 
I skyrius: Vyskupai ir visuotinė Bažnyčia „2. 

I. Vyskupų vaidmuo visuotinėje Bažnyčioje ........ 

II. Vyskupai ir Apaštalų Sostas „224 kkk ki 


II skyrius: Vyskupai ir dalinės bažnyčios, arba diecezijos... 


I. Dieceziniai vyskupai „LL. Lk id wa a kantono aa kio 
II. Diecezijų TibOS „ŽŽ. Lauka) kkk aa aaa aa iii 
III. Diecezinių vyskupų bendradarbiai .........4h))o))) 
1) Koadjutoriai ir augziliarai <...) | akt). 

2) Diecezijos kurija ir tarybos „ap. k opa is 

3) Dieceziniai kunigai „L... Pakas 

"AU Jin —————— 


III skyrius: Vyskupų bendradarbiavimas daugelio bažnyčių 
gerovei „LL. ak akanai aa aaa aaa aaa aaa 

I. Sinodai, susirinkimai, ypač vyskupų konferencijos. . 

II. Bažnytinių provincijų ribos ir bažnytinių sričių su- 
LEiauut IIA T 

III. Vyskupai, atlieką tarpdiecezines pareigas ......... 


Bendrasis potvarkis ..........4.p44L aaa aaa ayų aaa aaa a konoas 


KUNIGŲ PARUOŠIMAS 


DEKRETAS 


VE ———————————— 
I. Kunigų paruošimo programa atskiruose kraštuose.... 
II. Stropesnis kunigystės pašaukimų ugdymas ............ 

III. Didžiųjų seminarijų tvarkymas... LL. kkk-ka 4) 

IV. Dvasinio paruošimo gilinimas „.......P.. aaa a kak 
V. Bažnytinių studijų peržiūrėjimas ............. Aaaa 
VI. Ruošimas pastoracijai griežtąja prasme .............. 

VII. Pasiruošimo tęsimas po studijų... . saaa 

Baigiamasis žodis „LL... .LLkaah ak kaka kaka aaa ae 


6 


TINKAMAS VIENUOLINIO GYVENIMO 
ATSINAUJINIMAS 


DEKRETAS 


PASAULIEČIŲ APAšTALAVIMAS 


DEKRETAS 


I skyrius: Pasauliečių pašaukimas apaštalauti .......... 
II skyrius: Apaštalavimo tikslai „LL. k. kak k) sakas 
III skyrius: Apaštalavimo STItYS „LLP ak as k kais 
IV skyrius: Apaštalavimo būdai „Lk. ak kak kaka io 
V skyrius: Apaštalavimo tvarkymas „L... kaka 
VI skyrius: Ruošimas apaštalavimui „auk kk akiai) 


Baigiamasis raginimas „e. kkk k) S 


KUNICŲ TARNYBA IR GYVENIMAS 


DEKRETAS 


Įvadas: „Pius ss kdn a arai A I S pa 
I skyrius: Kunigystės ir Bažnyčios uždavinys... 
II skyrius: Kunigų tarnyba |... .k kb hakka a kak 


I. Kunigų pareigos („LL kL. PL kaka kaka kaka ks 


II. Kunigų santykiai su kitais „L... L o. kak kis 
III. Kunigų paskirstymas ir pašaukimai ...........0 o) 


III skyrius: Kunigų gyvenimas L... iak4a pankas 


I. Kunigų pašaukimas tobulybėn .......... L...) 
Ii. Ypatingi kunigo dvasiniam gyvenimui statomi rei- 
KalaVimMaL 25 šassias baisaus ės aina a na aria as 
III. Kunigų gyvenimo priemonės .............Lkkkkk) ss 


Baigiamasis raginimas ..„..4L.LLaha aa kaka aka 


115 


MISIJINĖ BAŽNYČIOS VEIKLA 
DEKRETAS 


"L ———————————— 


I skyrius: Doktrinos principai „2.4. . aaa a) kana nakroo 
II skyrius: Misijų darbas „L... k.L aaa k aka aki aaa 


I. Krikščioniškojo gyvenimo liudijimas .............. 
II. Evangelijos skelbimas ir Dievo tautos teikimas .... 
III. Krikščionių bendruomenės formavimas ......,..... 


III skyrius: Dalinės bažnyčios <... .L Pk aka 4 he) k kkkkkks 
IV skyrius: Misininkai „2. 2k99k4 hakka kaka ska 
V skyrius: Misijų veiklos tvarkymas ............ L. 4) 
VI skyrius: Pagalba misijoms „ek eL aka k kak kais 


Baigiamasis ŽOdiS „L... ..k4ak a akao kaka aa aka a akis 


KRIKŠČIONIŠKASIS AUKLĖJIMAS 


PAREIšKIMAS 


BAŽNYČIOS SANTYKIAI SU NEKRIKŠČIONIŲ 
RELICIJOMIS 


PAREIšKIMAS 


TIKĖJIMO LAISVĖ 
PAREIšKIMAS 


Asmens ir sambūrių visuomeninės ir pilietinės tikėjimo lais- 
vės TEISĖ LL LLLL akiai kiai a aa aa aa aaa aaa aaa 

I. Bendrieji tikėjimo laisvės principai „............ 

II. Apreiškimo žvilgsnis į tikėjimo laisvę ............. 


212 


213 
226 


227 
230 
232 
239 
246 
252 
257 


265 


266 


282 


SUSIRINKIMO DOKUMENTŲ IšNAšOSE DAŽNIAU 
NURODOMI POPIEZIŲ RAšTAI: 


Leonas XIII: 


Rerum novarum, 1891 m. gegužės 15 d.: ASS 23 (1890-91); 
Satis cognitum, 1396 m. birželio 29 d.: ASS 28 (1895-96), 


šv. Pijus X: 
Hacrent animo, 1908 m. rugpiūčio 4 d.: S. Pii X Acta, IV t. 


Benediktas XV: 
Maximum illud, 1919 m. lapkričio 30 d.: AAS 11 (1919). 


Pijus XI: 


Ad catholici sacerdotii, 1935 m. gruodžio 20 d.: ASS 28 (1936); 
Casti connubii, 1930 m. gruodžio 31 d.: ASS 22 (1930); 

Divini illius Magistri, 1929 m. gruodžio 31 d.: AAS 22 (1930); 
OGuadregesimo anno, 1931 m. gegužės 15 d.: AAS 23 (1931); 
Rerum Ecclesiae, 1926 m. vasario 28 d.: ASS 18 (1926); 


Pijus XII: 


Annus sacer, 1950 m. gruodžio 8 d.; AAS 43 (1951); 
Evangelii praecones, 1951 m. birželio 2 d.: AAS 43 (1951); 
Fidei donum, 1957 m. balandžio 21 d.: AAS 49 (1957); 
Humani generis, 1950 m. rugpiūčio 12 d.: AAS 42 (1950); 
Mediator Dei, 1947 m. lapkričio 20 d.: AAS 39 (1947); 
Menti nostrae, 1950 m. rugsėjo 23 d.: AAS 42 (1950); 
Mystici Corporis, 1943 m. birželio 29 d.: AAS 35 (1943); 


Jonas XXIII: 


Mater et Magistra, 1961 m. gegužės 15 d.: AAS 53 (1961); 
Pacem in terris, 1963 m. balandžio 11 d.: AAS 55 (1963); 
Sacerdotii nostri primordia, 1959 m. rugpiūčio 1 d.; AAS 51 (1959). 


Paulius VI: 


Ecclesiam suam, 1964 m. rugpiūčio 6 d.: AAS 56 (1964); 
Summi Dei Verbum, 1963 m. lapkričio 4 d.: AAS 55 (1963). 


Vertime yra pateikiamas tik šių raštų puslapis, nekar- 
tojant kiekvieną kartą datos ir leidimo tomo. 


10 


ORIGINALO IšNAšOSE VARTOJAMOS SANTRUMPOS: 


AAS = Acta Apostolicae Sedis, Roma 1909 tt.; 
ASS = Acta Sanctae Sedis, Roma 1865-1908; 


CSEL = Corpus seriptorum ecelesiasticorum latinorum, Wien 
1886 tt.; 


EB = Enchiridion Biblicum; 
Denz. — Denzinger, Enchiridion symbolorum; 


Funk (nepažymint veikalo) — Funk, Patres apostolici, Tūbin- 
gen, 1901; 


GCS = Die griechischen christlichen Schriftsteller der ersten 
drei Jahrhunderte, Leipzig 1897 tt.; 


PG = Migne, Patrologia Graeca; 


PL = Migne, Patrologia Latina. 


* 


Visos poskyrių antraštės mažosiomis kursyvo raidėmis yra 
vertėjų. 


VISUOMENINIO BENDRAVIMO PRIEMONĖS 


DEKRETAS 


ĮVADAS 


ievo ir kūrinių padedamas, 
žmogus savo sugebėjimu, ypač 
mūsų laikais, padarė nuosta- 
; bių technikos išradimų. Baž- 
nyčia su ypatingu rūpestingumu sutinka juos ir domisi 
ypač tais, kurie liečia daugiau žmogaus dvasią ir kurie 
atvėrė naujus kelius nepaprastai lengvai perduoti bet ku- 
rias žinias, mintis bei direktyvas. Gi iš jų ypatingai išsi- 
skiria tie, kurie pačia savo prigimtimi gali pasiekti ir pa- 

veikti ne tik atskirus žmones, bet ištisas minias, net visą 
žmoniją. Tai spauda, kinas, radijas, televizija ir panašūs 
kiti. Todėl pagrįstai juos galima vadinti visuomeninio 
bendravimo priemonėmis. 

2. Bažnyčia žino, kad, tinkamai panaudotos, šios 
priemonės teikia žmonijai didžios naudos, nes labai pa- 
deda dvasios poilsiui bei jos ugdymui ir Dievo karalystės 
plėtimui bei stiprinimui. Ji taip pat žino, kad žmonės gali 
jas panaudoti prieš dieviškojo Kūrėjo planą ir pakenkti 
sau patiems. Dar daugiau, kaip motinai jai skaudų, ma- 
tant žalą, kurią taip dažnai yra atnešęs blogas jų pa- 
naudojimas. 

Šveniasis Susirinkimas, sekdamas popiežiais ir vys- 
kupais, kurie šiuo didžios svarbos reikalu yra labai susi- 
rūpinę, laiko savo pareiga tarti žodį pagrindiniais tų vi- 
suomeninio bendravimo priemonių klausimais. Jis tikisi, 
kad čia išdėstytais savo įsitikinimais bei drausmės nuo- 
statais patarnaus ne vien krikščionių išganymui, bet ir 
visos žmonių bendruomenės pažangai. 


ISKYRIUS 


Bažnyčios uždavinys 


3. Katalikų Bažnyčia yra Viešpaties Kristaus įsteigta 
nešti visiems Žmonėms išganymą ir tuo pačiu griežtai 
įpareigota skelbti Evangeliją. Todėl ji laiko savo uždavi- 
niu taip pat ir visuomeninio bendravimo priemonėmis 
skelbti išganymo tiesas bei mokyti žmones, kaip deramai 
jomis naudotis. 

Bažnyčia turi įgimtą teisę naudoti ir turėti savo Ži- 
nioje bet kurią iš šių priemonių, kiek ji yra reikalinga 
ar naudinga krikščioniškajam auklėjimui ir bet kuriam 

kitam sielų išganymo darbui. O ganytojų pareiga yra 
taip mokyti ir vesti tikinčiuosius, kad jie siektų savo ir 
visos žmonijos išganymo bei tobulumo, pasinaudodami 
taip pat ir šiomis priemonėmis, 

Pastebėtina, jog ypač pasauliečiai turi šias priemones 
gaivinti žmogiška ir krikščioniška dvasia, kad jos pilnai 
atitiktų didžias žmonijos viltis ir Dievo planą. 


Dorovės normos 


4. Tinkamam kalbamujų priemonių naudojimui būti- 
na, kad visi, kurie turi su jomis reikalo, žinotų dorovės 
reikalavimus ir ištikimai juos taikytų šioje srityje. Te- 
apsvarsto medžiagą, kuri yra perteikiama kiekvienai 
priemonei savu būdu. Drauge teatsižvelgia į visas salygas 
bei aplinkybes, kuriose toji medžiaga perteikiama ir ku- 
rios gali pakeisti arba visiškai iškreipti jos dorinę kokybę: 
į tikslą, asmenis, vietą, laiką ir kitką. Atkreiptinas dėme- 
sys ir į kiekvienai priemonei savą Doveikį, tai yra įtaką, 
kuri gali būti tokia stipri, kad žmonės, ypač nepatyrę, 
vargiai teįstengia ją sąmoningai pastebėti, kontroliuoti 
arba reikale jai nepasiduoti. 


Informacija 


5. Labai svarbu, kad visi, kurie tomis priemonėmis 
naudojasi, zerai suformuotų savo sąžinę, ypač kai kuriais 
mūsų metų smarkiai diskutuojamais klausimais, ir žinotų, 
kaip su jomis elgtis. 

Pirmasis tų klausimų — tai vadinamoji informacija, 
arba žinių rinkimas ir perteikimas. Aišku, kad dėl da- 
bartinio žmonių bendruomenės išsivystymo ir glaudesnio 
tarpusavio jos narių ryšio informacija yra labai naudin- 
ga, dažnai net būtina. Juk greitas faktų ir įvykių pa- 


13 


skelbimas viešumon padeda visiems žmonėms visados 
pilniau apie viską sužinoti. Tai įgalina visus sėkmingai 
prisidėti prie bendrosios gerovės ir našiau darbuotis visos 
visuomenės pažangai. 

Juk visuomenė turi teisę būti informuojama apie vis- 
ką, kas paskiriems žmonėms arba jų grupėms, žiūrint 
kiekvieno padėties, yra naudinga žinoti. Norint tinkamai 
šią teisę panaudoti, reikia žiūrėti, kad turinio atžvilgiu 
informavimas visuomet atitiktų tikrovę ir, kiek teisingu- 
mas ir meilė leidžia, būtų pilnas. O formos atžvilgiu — 
kad būtų deramai moralus, tai yra, kad, renkant žinias 
ir jas skelbiant, būtų laikomasi dorovės įstatymų ir pa- 
gerbiamos Žmogaus teisės bei jo orumas. Juk ne kiekvie- 
nas žinojimas padeda, „o meilė stato“ (1 Kor. 8, 1). 


Menas ir dorovė 


6. Antrasis klausimas — tai santykiai tarp vadina- 
mųjų meno teisių ir dorovės įstatymo normų. Augą šiuo 
klausimu nesutarimai dažnai kyla iš klaidingų pažiūrų 
į dorovę ir estetiką. Todėl Susirinkimas skelbia, kad visi 
privalo absoliučiai pripažinti pirmenybę objektyviai do- 
rovei. Tik ji viena pralenkia ir atitinkamai derina visas 
kitas, nors didžiavertes, žmogaus veiklos sritis, neišski- 
riant nė meno. Tik dorinė sritis apima visą protaujančio 
Dievo kūrinio bei pašaukto į antgamtį žmogaus prigimtį 
ir, jeigu kas jos reikalavimų pilnai ir ištikimai laikosi, 
tas žengia į savo tobulybės ir laimės pilnatvę. 


Elogio pristatymas 


7. Pagaliau dorinio blogio nupasakojimas, apibūdi- 
nimas arba pavaizdavimas, panaudojant tam tikslui ir 
visuomeninio bendravimo priemones, gali padėti pilniau 
pažinti ir atskleisti žmogų, parodyti ir iškelti tiesos bei 

gėrio kilnumą, pasiekiant didesnio dramatiško poveikio. 
Tačiau, kad neatneštų daugiau žalos, negu naudos, čia 
turi būti griežtai laikomasi dorovės įstatymų. Tai ypač 
svarbu, kai eina kalba apie dalykus, kurie reikalauja 
deramos pagarbos arba kurie gimtosios nuodėmės su- 
žeistame žmoguje lengvai sukelia nesveikus troškimus. 


Viešoji nuomonė 

8. Šiandien visų piliečių privačiam bei viešam gyve- 
nimui daro nepaprastai didelės įtakos viešoji nuomonė. 
Todėl taip pat ir šioje srityje visi bendruomenės nariai 
turi vykdyti teisingumo ir meilės jiems uždedamas pa- 
reigas. Tad, ir panaudodami kalbamąsias priemones, tesi- 
stengia sudaryti ir skleisti teisingą viešąją nuomonę. 


Priėmėjų pareigos 

9. Visi priėmėjai, tai yra skaitytojai, žiūrovai ir klau- 
sytojai, kurie patys laisvai naudojasi tuo, kas tomis prie- 
monėmis perteikiama turi savo pareigų. Pirmiausia jie 
privalo rinktis, kas yra doriškai, moksliškai ir meniškai 
vertinga, ir vengti, kas būtų dvasinės žalos priežastis arba 
proga jiems patiems, arba blogas pavyzdys, galįs pastū- 
mėti pavojun kitus, arba kas kliudytų gerų dalykų ir 
skatintų netikusių skleidimą. O taip dažniausiai esti, kai 
savo pinigais remiame žmones, kurie tas priemones nau- 
doja vien pelno tikslams. 

Kad įvykdytų dorovės įstatymus, besinaudojantieji 
anomis priemonėmis teneapleidžia savo pareigos laiku suU- 
žinoti, ką apie pateikiamus dalykus sprendžia kompeten- 
tingi vyresnieji, ir tesistengia tuo sprendimu vadovautis 
pagal tinkamai suformuotos sąžinės reikalavimus. O kad 
lengviau galėtų atsispirti menkesnės vertės įtaigomis ir 
pilniau pritarti geroms, tesistengia tinkamomis priemo- 
nėmis kreipti geran ir ugdyti savo sąžinę. 

10. Visi, ypač jaunieji, teįpranta tvardytis ir naudo- 
tis tomis priemonėmis saikingai. Be to, tesistengia maty- 
tus, girdėtus ir skaitytus dalykus geriau suprasti. Te- 
aptaria juos su auklėtojais bei žinovais ir tesimoko tei- 
singai spręsti. O tėvai teatsimena savo pareigą stropiai 
budėti, kad nebūtų įsileista į namus priešingų tikėjimui 
ir dorovei programų, žurnalų bei kitų panašių dalykų ir 
kad vaikai nematytų jų kitur. 


Perteikėjų pareigos 


11. Ypatinga atsakomybė už gerą visuomeninio bend- 
ravimo priemonių panaudojimą tenka žurnalistams, ra- 
šytojams, aktoriams, režisieriams, gamintojams, finan- 
suotojams, paskirstytojams, nuomotojams, pardavėjams, 
kritikams ir kitiems, kurie kokiu nors būdu prisideda 
prie visų anų dalykų paruošimo arba perteikimo. "Tos 
atsakomybės didumas dabartinėse visuomenės sąlygose 
yra labai aiškus. Juk savo gaminiais ir įtaiga jie gali 
vesti žmoniją palaimos arba pražūties keliu. 

Tad visų jų uždavinys yra taip tvarkyti tų priemonių 
ūkinę, politinę bei meninę pusę, kad niekuomet neprieš- 
tarautų bendrajai gerovei. Kad galėtų lengviau to pa- 
siekti, patartina dėtis prie savo srities profesinių drau- 
gijų, kurios savo narius įpareigoja gerbti dorovės įstaty- 
mus atliekant savo darbą bei einant pareigas, kartais 
net reikalaudamos pažadėti, jog laikysis tam tikrų dori- 
nių nuostatų. 

Tegul jie visuomet atsimena, kad didelė skaitytojų ir 
žiūrovų dalis yra jaunuoliai, kuriems reikia skaitybos ir 
programų, teikiančių doro džiaugsmo ir keliančių dvasią. 
Be to, jie težiūri, kad religinės srities dalykai būtų pave- 
dami atlikti vertiems ir patyrusiems asmenims ir per- 
teikiami su derama pagarba. 

Pasaulinės vyriausybės pareigos 


12. Vyriausybei šioje srityje uždeda pareigų bendroji 
gerovė, kuriai šios priemonės yra skirtos. Ji yra įparei- 
gota, ypač spaudos srityje, ginti ir saugoti tikrą bei tei- 
sėtą informacijos laisvę, būtinai reikalingą šiandieninės 
visuomenės pažangai. Ji privalo puoselėti religines, kul- 
tūrines bei tikrąsias menines vertybes ir žiūrėti, kad vi- 
suomenė galėtų laisvai naudotis jai priklausančiomis tei- 
sėmis. Be to, vyriausybė turi teikti paramą užsimoji- 
mams, kurių šiaip nebūtų galima įgyvendinti, nors jie 
yra labai naudingi, ypač jaunimui. 

Pagaliau vyriausybė, kuri teisėtai rūpinasi piliečių ge- 
rove, turi pareigą bešališkai ir stropiai budėti, kad blo- 
gas tų priemonių panaudojimas neatneštų didelės žalos 
viešajai dorovei ir visuomenės pažangai. Tam tikslui turi 
būti leidžiami atitinkami įstatymai ir uoliai žiūrima jų 
vykdymo. šitoks rūpinimasis jokiu būdu nereiškia pa- 
skirų asmenų arba grupių laisvės varžymo, ypač jei tas 
priemones naudojantieji neduoda rimto užtikrinimo. 

Itin stropiai tebūnie saugomi jaunuoliai nuo jų amžiui 
kenksmingų leidinių ir vaizdų. 


II SKYRIUS 


Bendrosios vyskupų ir tikinčiųjų pareigos 


13. Visi Bažnyčios vaikai, nieko negaišdami, tegul 
stengiasi uoliai, vieningai, planingai ir sėkmingai nau- 
doti visuomeninio bendravimo priemones įvairiems apaš- 
talavimo darbams, kaip to reikalauja esamos aplinkybės, 
kad būtų užbėgta už akių praigaištingiems užsimojimams, 
ypač tose šalyse, kur dorinis ir religinis vystymasis ver- 
čia sparčiau veikti. 

Ganytojai neatidėliodami tevykdo savo pareigas šioje 
srityje, kuri yra glaudžiai susijusi su jų uždaviniu skelbti 
tikėjimą. Taip pat ir pasauliečiai, kurie susiduria su šių 
priemonių naudojimu, tesistengia būti Kristaus liudinin- 
kais, pirmiausia gerai ir su apaštališka drąsa atlikdami 
sau tenkančias pareigas, o toliau ir kiekvienas tiesiogiai 
padėdami pastoracinei Bažnyčios veiklai savo turimais 
techniniais, ūkiniais, kultūriniais ir meniniais sugebė- 
jimais. 


Rūpinimasis įvairiomis priemonėmis 

14. Visų pirma tebūnie puoselėjama gera spauda. O 
kad skaitytojai pilnai pasisavintų krikščioniškąją dva- 
sią, tebūnie kuriama ir platinama katalikiškoji spauda. 
Tiesiogiai bažnytinės vyriausybės ar tik šiaip katalikų 
leidžiama ir tvarkoma, ji aiškiai skiriama formuoti, stip- 
rinti ir skleisti viešajai nuomonei, atitinkančiai prigim- 
ties teisę ir katalikų mokslą bei įstatymus, ir taip pat 
skleisti bei tinkamai aiškinti Bažnyčios gyvenimo žinias. 
O tikintiesiems tebūnie nurodomas reikalas katalikiškąją 
spaudą skaityti ir platinti, kad galėtų apie visus įvykius 
susidaryti krikščionišką nuomonę. 

Visais galimais būdais reikia skatinti ir remti gami- 
nimas ir rodymas filmų, ypač skiriamų jaunimui, kurie 
teikia dvasiai sveiko poilsio, skleidžia kultūros ir meno 
turtus. Tai darytina remiant ir jungiant draugėn sąži- 
ningų gamintojų ir paskirstytojų darbą bei iniciatyvą, 
kritikų įvertinimu ir premijomis rekomenduojant vertin- 
gus filmus, lankant ir apjungiant katalikų bei kitų pati- 
kimų žmonių laikomus kino teatrus. 

Tokia pat veiksminga pagalba tebūnie teikiama ge- 
roms radijo ir televizijos programoms, ypač toms, kurios 
tinka šeimoms. Tebūnie sumaniai rūpinamasi katalikiš- 

komis programomis, kurios klausytojus bei žiūrovus 
įjungtų į Bažnyčios gyvenimą ir perteiktų jiems religines 
tiesas. Kur tai naudinga, tebūnie rūpestingai steigiamos 
katalikų radijo ir televizijos stotys; tačiau žiūrėtina, kad 
jų programos būtų tikrai geros ir įspūdingos. 

Be to, tebūnie rūpinamasi, kad garsus ir senas scenos 
menas, visuomeninio bendravimo priemonių nūdien pla- 
čiai paskleistas, prisidėtų prie žiūrovų kultūrinimo ir do- 
rinimo. 

Perteikėjų paruošimas 

15. Minėtiems uždaviniams vykdyti tebūnie laiku pa- 
ruošiami kunigai, vienuoliai ir pasauliečiai, kurie suge- 
bėtų vykusiai panaudoti tas priemones apaštalavimo 
tikslams. 

Pirmoje eilėje tebūnie pasirūpinta techniniu, teoriniu 
ir dorinių pasauliečių išsilavinimu. Tam tikslui reikia iš- 
plėsti mokyklų, fakultetų ir institutų tinklą, kad žurna- 
listams, kinematografijos, radijo bei televizijos programų 
kūrėjams ir kitiems tuo besidomintiems asmenims būtų 
prieinamas visapusiškas išsilavinimas, pilnas krikščioniš- 
kosios dvasios, ypač visuomeninio Bažnyčios mokslo sri- 
tyje. Taip pat reikia teikti žinių ir padėti aktoriams, kad 
savo vaidybos menu jie galėtų tinkamai tarnauti visuo- 
menei. Pagaliau privalu uoliai ruošti literatūros, filmų, 
radijo, televizijos ir kitų šakų kritikus, gerai pažįstančius 
savo sritį. Tebūnie jie mokomi bei skatinami savo verti- 
nimuose visuomet tiksliai nušviesti ir dorinę pusę. 


Priėmėjų paruošimas 
16. Visuomeninio bendravimo priemonės pasiekia 


įvairaus amžiaus ir išsilavinimo žmones. Todėl tinkamam 
jų naudojimui yra reikalingas teorinis ir praktinis pa- 

čios visuomenės paruošimas, pritaikytas kiekvienai jos 
grupei. Tam tikslui tarnauja atitinkamos programos, 
ypač skirtos jauniesiems, visose katalikų mokyklose, se- 
minarijose ir pasauliečių apaštalavimo organizacijose. 
Tebūnie jos remiamos ir grindžiamos krikščioniškosios 
dorovės principais. Kad tai būtų lengviau pasiekta, kata- 
likų doktrinos ir drausmės reikalavimai šiuo klausimu 
tebūnie pateikti ir paaiškinti katekizme. 


Parama religiją skleidžiančioms priemonėms 


17. Visuomeninio bendravimo priemonės reikalauja 
milžiniškų išlaidų. Tačiau būtų labai negarbinga, jei Baž- 
nyčios vaikai nesiimtų žygių, matydami kaip išganymo 
žodį pančioja ir trukdo techninės kliūtys arba lėšų stoka. 
Todėl šis šventasis Susirinkimas primena jiems tenkančią 
pareigą palaikyti ir remti katalikiškuosius laikraščius, 
žurnalus, filmų gaminimą, radijo ir televizijos stotis bei 
programas, kurių pagrindinis tikslas yra skleisti ir ginti 
tiesą bei rūpintis krikščioniškuoju visuomenės auklėjimu. 
Jis taip pat primygtinai kviečia ūkio arba technikos sri- 
tyje pajėgesniuosius sambūrius ir paskirus asmenis su 
noru ir didžiadvasiškai paremti pinigu ir patirtimi šias 
priemones, kiek jos tarnauja tikrajai kultūrai ir apaš- 
talavimui. 


Metinė diena 


18. Įvairiopą Bažnyčios apaštalavimą visuomeninio 
bendravimo priemonėmis privalu stiprinti. Kad tai būtų 
vis sėkmingiau daroma, visose pasaulio diecezijose Vys- 
kupų nutarimų kasmet tam tikslui tebūnie paskirta viena 
šventės diena. Jos metu tikintieji tebūnie supažindinami 
su jų šios srities pareigomis ir kviečiami melstis šia inten- 
cija bei paremti šį reikalą pinigine auka. Surinktos aukos 

tebus skiriamos palaikyti ir plėsti Bažnyčios įkurtoms 
šios srities įstaigoms bei jos užsimotiems darbams, atsi- 
žvelgiant į viso katalikiškojo pasaulio reikalus. 


šv. Sosto įstaiga 


19. Kad popiežius galėtų atlikti vyriausiojo ganytojo 
pareigas visuomeninio bendravimo priemonių srityje, tu- 
rėtų būti tam speciali įstaiga prie Šventojo Sosto.! 


Vyskupų uždaviniai 


20. Vyskupų pareiga savo diecezijose šios srities veik- 
14 bei iniciatyvą prižiūrėti bei skatinti ir, kur ji siejasi 
su viešuoju apaštalavimu, tvarkyti, neišskiriant nei tų 
dalykų, kurie yra pavesti vyskupų jurisdikcijai nepriklau- 
santiems vienuoliams. 


Centrinės krašto įstaigos 


21. Kad apaštalavimas visoje šalyje būtų sėkmingas, 
reikia visiems veikti pagal vieną planą. Todėl šis šventa- 
sis Susirinkimas nutaria ir įsako visuose kraštuose įkurti 
centrines įstaigas spaudos, kinematografijos, radijo bei 
televizijos reikalams ir visomis išgalėmis joms padėti. 
Svarbiausias šių įstaigų uždavinys bus rūpintis tinkamai 
suformuoti tikinčiųjų sąžinę, kad jie žinotų, kaip šiomis 
priemonėmis naudotis, ir remti bei derinti visus šios sri- 
ties katalikų darbus. 

Minėtų įstaigų tvarkymas kiekviename krašte tebūnie 
pavestas specialiai vyskupų komisijai arba kuriam nors 


1 Susirinkimo Tėvai, mielai pritardami siūlomam „spaudos ir 
vaizdinių programų“ sekretoriatui, pagarbiai prašo šventąjį Tėvą 
išplėsti šios įstaigos uždavinius ir galią į visas visuomeninio bend- 
ravimo priemones, įskaičiuojant spaudą, ir pakviesti į ją iš įvairių 
kraštų žinovų, taip pat ir pasauliečių. 

įgaliotam vyskupui. Tose pareigose tesidarbuoja ir pa- 
sauliečiai, gerai pažįstą katalikų doktriną ir šių priemo- 
nių techniką. 


Tarptautiniai įstaigų ryšiai 

22. Šių priemonių įtaka peržengia atskirų kraštų ri- 
bas ir paskirus žmones padaro tarsi vienos žmonių bend- 
ruomenės piliečiais. Todėl tevyksta ir tarptautinis įvairių 
šalių bendradarbiavimas šios srities veikloje. 21 nr. mi- 
nimos krašto įstaigos uoliai teveikia išvien su atitinka- 
mos srities tarptautine katalikų sąjunga. Tas tarptautines 
katalikų sąjungas teisėtai patvirtina tik Šventasis Sostas, 
kuriam jos ir priklauso. 


BAIGIAMASIS ŽODIS 


23. Susirinkimas įsakmiai paveda 19 nr. minimai 
Šventojo Sosto įstaigai, pasitelkus iš įvairių kraštų daly- 
ko žinovus, išleisti pastoracinę instrukciją, kad visi šio 
šventojo Sinodo dėsniai ir nurodymai apie visuomeninio 
bendravimo priemones būtų įgyvendinti. 

24. Šventasis Susirinkimas tikisi, kad šiuos jo nuo- 
status bei direktyvas visi Bažnyčios vaikai mielai priims 
ir sąžiningai jų laikysis. Tuomet, naudodamiesi minėto- 
mis priemonėmis, jie ne tik išvengs žalos, bet, tarsi drus- 
ka ir šviesa, saugos žemę nuo sugedimo ir švies pasauliui. 
Be to, Susirinkimas kviečia visus geros valios Žmones, 
ypač tuos, kurių žiniai šios priemonės yra pavestos, žiū- 
rėti, kad iš jų sklistų vien gėris. Juk žmonių bendruome- 
nės likimas kasdien vis labiau priklauso nuo tinkamo tų 
priemonių panaudojimo. Tokiu būdu, kaip klasinio meno 
šedevrais, taip ir šiais naujais išradimais bus garbinamas 
Viešpaties vardas. Įvyks apaštalo žodžiai: „Jėzus Kristus 
vakar ir šiandien tas pats ir per amžius“ (Žžyd. 13, 8). 

E K UM E NIZMAS 


DEKRETAS 


ĮVADAS 


ienas pagrindinių visuotinio 
II Vatikano susirinkimo tiks- 
lų yra atstatyti vienybę tarp 
visų krikščionių. Juk Viešpats 
Kristus įsteigė tik vieną vienintelę Bažnyčią, bet daugelis 
krikščionių bendruomenių skelbiasi žmonėms, kad jos 
esančios tikrasis Jėzaus Kristaus palikimas. Visos jos lai- 
ko save Viešpaties mokinėmis, bet yra skirtingai įsitiki- 
nusios ir eina skirtingais keliais, tarsi pats Kristus būtų 

pasidalijęs (plg. 1 Kor. 1, 13). Aišku, jog šis pasidalijimas 
ir atvirai prieštarauja Kristaus valiai, ir yra papiktini- 
mas pasauliui, ir kenkia šventam uždaviniui — skelbti 
Evangeliją visai kūrinijai. 

Tačiau amžių Viešpats išmintingai ir kantriai vykdo 
mumyse, nusidėjėliuose, savo malonės planą. Paskuti- 
niuojų metu jis ėmė vis gausiau skleisti tarp savęs pasi- 
dalijusiuose krikščionyse apgailestavimą ir vienybės troš- 
kimą. Ši malonė yra visur paveikusi labai daug žmonių. 
Šventajai Dvasiai veikiant, ir nuo mūsų atsiskyrusiųjų 
brolių tarpe vis labiau plečiasi sąjūdis visų krikščionių 
vienybei atstatyti, 

Šiame vienybės sąjūdyje, kuris vadinamas ekumeni- 
niu, dalyvauja visi garbinantieji triasmenį Dievą ir išpa- 
žįstantieji Jėzų Viešpačiu bei Išganytoju. Dalyvauja ne 
vien paskirai, bet ir susibūrę į bendruomenes, kuriose iš- 
girdo Evangeliją ir kurias vadina savo ir Dievo Bažnyčia. 
Kone visi, nors skirtingu būdu, jie trokšta vienos ir regi- 
mos Dievo Bažnyčios, kuri būtų tikrai visuotinė ir pa- 
siųsta į visą pasaulį, kad jis atsiverstų į Evangeliją ir 
būtų Dievo garbei išganytas. 

Šis šventasis Sinodas į visa tai žvelgia su džiaugsmu. 
Doktriną apie Bažnyčią jis jau nušvietė. Dabar, trokšda- 
mas, kad būtų atstatyta vienybė tarp visų Kristaus mo- 
kinių, nori visiems katalikams nurodyti priemones, kelius 
ir būdus, kaip jie gali į šį Dievo kvietimą bei malonę 
atsiliepti. 


I SKYRIUS 


KATALIKIšKIEJI EKUMENIZMO PRINCIPAI 


Bažnyčios vienybė 


2, Sušvito mums Dievo meilė, kai vienatinis Tėvo 
Sūnus buvo pasiųstas į pasaulį, kad, tapęs žmogumi, visą 
žmoniją atpirkimu atgimdytų ir sujungtų į viena (plg. 
1 Jn. 4, 9; Kol. 1, 18-20; Jn. 11, 52). Prieš pasiaukodamas 
kaip tyra auka ant kryžiaus altoriaus, jis meldė Tėvą 
už tikinčiuosius: „Kad visi būtų viena, kaip tu, Tėve, esi 
manyje, ir aš tavyje; kad ir jie būtų mumyse viena, kad 
pasaulis įtikėtų, jog tu esi mane siuntęs“ (Jn. 17, 21). Jis 
įsteigė nuostabų Eucharistijos sakramentą, kuris ir ženk- 
lina ir kuria Bažnyčios vienybę. Jis davė savo mokiniams 
naują meilės įsakymą (plg. Jn. 13, 34). Jis pažadėjo at- 
siųsti ramybės davėją Dvasią (plg. Jn. 16, 7), gaivinan- 
čią Valdovę, kad pasiliktų su jais per amžius. 

Pakeltas ant kryžiaus ir išaukštintas danguje, Vieš- 
pats Jėzus pažadėtąją Dvasią atsiuntė. Jai veikiant, jis 
pašaukė ir subūrė Naujojo Testamento tautą, kuri yra 
Bažnyčia, kad būtų viena tikėjimu, viltimi ir meile, kaip 
apaštalas sako: „Vienas kūnas ir viena dvasia, taip kaip 
jūs ir esate pašaukti į vieną jūsų pašaukimo viltį. Vienas 
Viešpats, vienas tikėjimas, vienas krikštas“ (Efez. 4, 
4-5). Juk „kurie tik esate pakrikštyti Kristuje, tie apsi- 
vilkote Kristumi. .. jūs visi esate vienas Kristuje Jėzuje“ 
(Gal. 3, 27-28). 

Gyvenanti tikinčiuosiuose, pripildanti ir valdanti visą 
Bažnyčią, Šventoji Dvasia kuria tą nuostabų tikinčiųjų 
bendravimą ir taip glaudžiai sujungia visus Kristuje, jog 
yra Bažnyčios vienybės pagrindas. Ji paskirsto malones 
ir tarnybas (plg. 1 Kor. 12, 411), turtindama Jėzaus 
Kristaus Bažnyčią įvairiomis dovanomis, „daryti šven- 

tuosius tobulus, tarnystės darbui, Kristaus kūnui statyti“ 
(Efez. 4, 12). 

Kad ši šventoji Bažnyčia iki pasaulio pabaigos išplistų 
visur, Kristus Dvylikos kolegijai pavedė galią mokyti, 
valdyti ir pašvęsti.! Jis išsirinko iš jų Petrą ir, šiam iš- 
pažinus tikėjimą, nusprendė ant jo pastatyti savo Baž- 
nyčią. Jam pažadėjo dangaus karalystės raktus? ir, išpa- 
žinus meilę, pavedė ganyti visas avis (plg. Jn. 21, 15-17), 
stiprinti jų tikėjimą (plg. Lk. 22, 32) ir išlaikyti tobulą 
vienybę. Pats Jėzus Kristus amžinai pasilieka vyriausias 
kertinis akmuo (plg. Efez. 2, 20) ir mūsų sielų ganytojas.3 

Jėzus Kristus nori, kad jo tauta augtų. Tam jis pa- 
naudojo ir panaudoja apaštalus ir jų darbo tęsėjus vys- 
kupus su jų galva, Petro įpėdiniu, kurie, šventosios Dva- 
sios veikiami, ištikimai skelbia Evangeliją, teikia sakra- 
mentus ir su meile valdo. Jis tobulina tos tautos bendra- 
vimą, jungdamas ją draugėn to paties tikėjimo išpažini- 
mu, bendruomeninių Dievo garbinimu ir brolišku Dievo 
šeimos sutarimu. 

Taip Bažnyčia, vienintelė Dievo kaimenė, tarsi virš 
visų tautų iškelta vėliava (plg. Iz. 11, 10-12), tarnauda- 
ma visai Žmonių giminei taikos Evangelija, viltingai ke- 
liauja į savo tikslą — dangiškąją tėvynę (plg. 1 Petr. 
1, 3-9). 

Tokia yra palaiminta Bažnyčios vienybės Kristuje ir 
per Kristų paslaptis, kur Šventoji Dvasia teikia skirtin- 
gas dovanas. Aukščiausias šios paslapties pavyzdys ir šal- 
tinis yra asmenų vienybė Trejybėjeę — vienas Dievas, 
Tėvas ir Sūnus, šventojoje Dvasioje. 


1 Plg. Mt. 28, 18-20 drauge su Jn. 20, 21-23. 

2Plg. Mt. 16, 19 drauge su Mt. 18, 18. 

3 Plg. 1 Petr. 2, 25 — I Vatikano susirinkimo, 4 sesijos, dogm. 
konst. Pastor aeternus: Coll. Lac. 7, 482 a. 

+Plg. Efez. 2, 17-18 drauge su Mk. 16, 15. 

Atsiskyrusiųjų brolių i7 Katalikų Bažnyčios santykiai 

3. Šioje vienoje ir vienintelėje Dievo Bažnyčioje jau 
nuo pat pradžių buvo skilimų (plg. 1 Kor. 11, 18-19; Gal. 
1, 6-9; 1 Jn. 2, 18-19); apaštalas laiko juos smerktinais 
ir griežtai peikia (plg. 1 Kor. 1, 11 tt.; 11, 22). O vėles- 
niais šimtmečiais kilo didesnių nesutarimų, ir gana ne- 
mažos bendruomenės nutraukė pilnos vienybės ryšius su 
Katalikų Bažnyčia, kartais ne be abiejų pusių žmonių 
kaltės. 

Tų, kurie dabar gimsta tose bendruomenėse ir pasi- 
savina jose esantį Kristaus tikėjimą, atsiskyrimo nuo- 
dėme kaltinti negalima; į juos Katalikų Bažnyčia žiūri 
su broliška pagarba ir meile. Juk tie iš jų, kurie tiki 
Kristų ir tikrai yra priėmę krikštą, tam tikru būdu, nors 
ir netobulai, bendrauja su Katalikų Bažnyčia. Žinoma, 
dėl įvairių — doktrinos, o kartais ir drausmės arba dėl 
Bažnyčios santvarkos — skirtumų, esančių tarp jų ir Ka- 
talikų Bažnyčios, pilnam bažnytiniam bendravimui pa- 
stoja kelią daug, kartais ir gana didelių kliūčių. Ekume- 
ninis sąjūdis kaip tik stengiasi tas kliūtis šalinti. Vis dėl- 
to, per krikštą išteisinti tikėjimu, jie yra įjungti į Kristų;? 
todėl teisėtai juos puošia krikščionių vardas, o Katalikų 
Bažnyčios sūnūs pagrįstai laiko juos savo broliais Vieš- 
patyje.* 

Be to, ir už regimosios Katalikų Bažnyčios sienų gali 
būti kai kurių, ir tai net daug ir vertingų, dalykų bei 
gėrybių, kuriais visais yra statoma ir gaivinama pati 
Bažnyčia: rašytasis Dievo žodis, malonės gyvenimas, ti- 
kėjimas, viltis ir meilė bei kitos vidinės šventosios Dva- 
sios dovanos ir kiti regimieji dalykai. Visa tai kyla iš 


5 Plg. Florencijos susirinkimo, 8. sesijos, dekr. Exultate Deo: 
Mansi 31, 1055 A. 


6 Plg. šv. Augustino Enarr, in Ps. 32, II, 29: PL 36, 299. 

Kristaus ir į jį veda ir teisėtai priklauso vienai Kristaus 
Bažnyčiai. 

Atsiskyrusieji nuo mūsų broliai taip pat atlieka ne- 
maža šventųjų krikščionių tikėjimo apeigų. Nėra abejo- 
nės, kad jos įvairiais būdais, priklausomai nuo skirtingo 
kiekvienos bažnyčios arba bendruomenės pobūdžio, tikrai 
gali teikti malonę ir turi būti laikomos tinkamomis prie- 
monėmis tam pačiam išganymui pasiekti. 

Todėl, nors mes ir tikime, kad tos atsiskyrusios baž- 
nyčios“ ir bendruomenės turi trūkumų, jokiu būdu jos 
nėra beprasmės ir bereikšmės išganymo paslaptyje. Kris- 
taus Dvasia neatsisako panaudoti jų kaip išganymo prie- 
monių, kurių galia kyla iš pačios malonės ir tiesos pil- 
natvės, patikėtos Katalikų Bažnyčiai. 

"Tačiau nei pavieniai nuo mūsų atsiskyrusieji broliai, 
nei jų bendruomenės ir bažnyčios nesidžiaugia tąja vieny- 
be, kurią Jėzus Kristus norėjo suteikti visiems savo at- 
gimdytiems ir atnaujintiems žmonėms, skirtiems tapti vie- 
nu kūnų ir pulsuoti nauju gyvenimu, vienybe, kurią skel- 
bia Šventasis Raštas ir garbingoji Bažnyčios Tradicija. 

Tik Katalikų Bažnyčioje, kuri yra bendroji pagalba 
išganymui, galima rasti visą išsigelbėjimo priemonių pil- 
nybę. Mat, tikime, kad tik vienai Petro vadovaujamai 
apaštalų kolegijai Viešpats pavedė visus Naujojo Testa- 
mento turtus sudaryti žemėje vienam Kristaus kūnui, į 
kurį turėtų pilnai įsijungti visi, kurie kokiu nors būdų 
jau priklauso Dievo tautai. Nors tos tautos nariai savo 
žemiškosios kelionės metu gali nusidėti, tačiau ji auga 
Kristuje ir yra švelniai Dievo vedama, kaip numatyta 


7Plg. IV Laterano susirinkimo 4. konst.: Mansi 22, 990 — 
II Lijono susirinkimo, Mykolo Paleologo tikėjimo išpažinimą: Mansi 
24, 71 E — Florencijos susirinkimo, 4. sesijos, apibrėžimą Laetentur 
caeli: Mansi 31, 1026 E. 

paslaptinguose jo planuose, kol džiaugsmingai pasieks 
visą amžinosios garbės pilnatvę dangaus Jeruzalėje. 


Ekumenizmas 


4. Šventosios Dvasios malonei veikiant, daug kur pa- 
saulyje šiandien labai stengiamasi, meldžiamasi, kalbama 
ir veikiama tai Jėzaus Kristaus norimai vienybės pilnat- 
vei pasiekti. Ir šis šventasis Susirinkimas ragina visus 
katalikus įžvelgti laiko ženklus ir uoliai dėtis prie ekume- 
ninio sąjūdžio. 

„Ekumeniniu sąjūdžiu“ yra laikomi darbai ir užsimo- 
jimai, suplanuojami ir organizuojami krikščionių vieny- 
bei ugdyti, žiūrint įvairių Bažnyčios reikalų ir laiko ap- 
linkybių. Pirmiausia čia priklauso visos pastangos vengti 
žodžių, sprendimų ir veiksmų, kuriais netiksliai ir netei- 
singai vertinami atsiskyrusieji broliai ir kurie dėl to pa- 
sunkina tarpusavio santykiavimą. Toliau eina „pokalbis“. 
Vadovaudamiesi tikėjimo dvasia, susieina rinktiniai skir- 
tingų krikščioniškų bažnyčių arba bendruomenių atsto- 
vai, tikri dalyko žinovai, ir kiekvienas išsamiau paaiškina 
savo grupės doktriną bei išryškina jos būdingus bruožus. 
Šitoks pokalbis padeda visiems tiksliau pažinti ir teisin- 
giau įvertinti kitų bendruomenių mokslą bei gyvenimą. 
Jo poveikyje tos bendruomenės taip pat ima glaudžiau 
bendradarbiauti kai kuriose bendrosios gerovės srityse, 
kuriose dirbti reikalauja kiekvieno krikščionio sąžinė, ir, 
kur tai leidžiama, susirenka bendrai melstis. Pagaliau 
čia visi patikrina savo ištikimybę Kristaus valiai, kurią 
jis turėjo, steigdamas Bažnyčią, ir labai uoliai, kaip ir 
privalu, metasi į atnaujinimo ir reformavimo darbą. 

Kuomet, ganytojų stebimi, katalikai sumaningai ir iš- 
tvermingai visa tai vykdo, jie padeda įsigalėti bešališku- 
mui ir tiesai, sutarimui ir bendradarbiavimui, broliškai 

meilei ir vienybei. Tuo keliu einant, pamažu bus nugalė- 
tos tobulo bažnytinio bendradarbiavimo kliūtys ir visi 
krikščionys, švęsdami vieną Eucharistiją, pasieks vienos 
ir vienintelės Bažnyčios vienybę, kurią Viešpats Kristus 
nuo pat pradžių jai suteikė. Tikime, kad ta vienybė ne- 
prarandamai yra Katalikų Bažnyčioje, ir viliamės, kad 
ji vis didės iki pasaulio pabaigos. 

Aišku, darbas, kuriuo yra paruošiami ir priimami Ka- 
talikų Bažnyčion asmenys, norintieji pilnos su ja vieny- 
bės, savo prigimtimi skiriasi nuo ekumeninio veikimo. 
Tačiau tarp jų nėra jokios priešybės, nes abu kyla iš nuo- 
stabaus Dievo patvarkymo, 

Be abejo, veikdami ekumeniškai, katalikai privalo rū- 
pintis atsiskyrusiaisiais broliais: už juos melstis, supažin- 
dinti juos su Bažnyčia, žengti į juos pirmuosius žingsnius. 
Tačiau visų pirma jie turi nuoširdžiai ir gerai apsvarstyti, 
ką reikia atnaujinti ir ką padaryti pačioje katalikų šei- 
moje, kad jos gyvenimas tiksliau ir ryškiau rodytų dokt- 
riną ir santvarką, kurias Kristus perdavė per apašatalus. 

Nors Katalikų Bažnyčioje yra visa Dievo apreikštoji 
tiesa ir visos malonės priemonės, bet jos nariai nesinau- 
doja jomis taip uoliai, kaip privalėtų. Dėl to Bažnyčios 
veidas ne taip ryškiai šviečia nuo mūsų atsiskyrusiesiems 
broliams ir visam pasauliui, iv tai sulėtina Dievo kara- 
lystės augimą. Todėl visi katalikai privalo siekti krikščio- 
niškojo tobulumo (plg. Jok. 1, 4; Rom. 12, 1-2) ir kiek- 
vienas pagal savo pašaukimą veikti, kad Bažnyčia, ne- 
šiodama savo kūne Jėzaus nusižeminimą ir apsimarinimą 
(plg. 2 Kor. 4, 10; Pil. 2, 5-8), kasdien apsivalytų ir at- 
sinaujintų, iki Kristus paruoš ją sau pilną garbės, be dė- 
mės ar raukšlės (plg. Efez. 5, 27). 

Būtinuose dalykuose išsaugodami vienybę, Bažnyčioje 
visi, pagal savo einamas pareigas, tesilaiko deramos lais- 

vės, rinkdamiesi tą ar kitą dvasinio gyvenimo bei jo 
drausminimo formą, tas ar kitas liturgines apeigas, net 
ir imdamiesi teologinių apreikštosios tiesos studijų. Ta- 
čiau visur visi težiūri meilės. Taip elgdamiesi, jie vis pil- 
niau parodys tikrąjį Bažnyčios katalikiškumą ir apaš- 
tališkumą. 

Antra vertus, katalikai privalo džiaugsmingai pripa- 
žinti ir įvertinti atsiskyrusiuose broliuose sutinkamas 
vertybes, kylančias iš bendro paveldėjimo. Teisinga ir iš- 
ganinga pripažinti Kristaus turtus ir galią žmonėse, kurie 
jį liudija, kartais net praliedami kraują: Dievas visuomet 
yra nuostabus ir garbintinas savo darbuose. 

Taip pat nereikia pamiršti, kad visa, ką Šventosios 
Dvasios malone atsiskyrusieji broliai nuveikia, gali pri- 
sidėti ir prie mūsų sukilninimo. Kas yra tikrai krikščio- 
niška, niekada neprieštarauja tikrojo tikėjimo klestėji- 
mui; dargi daugiau, tai visuomet gali padėti tobuliau 
įžvelgti pačią Kristaus ir Bažnyčios paslaptį. 

Tačiau krikščionių susiskaldymas kliudo Bažnyčiai 
įgyvendinti savo katalikiškumo pilnatvę tuose savo vai- 
kuose, kurie jai priklauso krikštu, bet su ja pilnai ne- 
bendrauja. Netgi pačiai Bažnyčiai dėl to yra sunkiau tą 
katalikiškumo pilnatvę visais atžvilgiais išreikšti gyve- 
nimo tikrovėje. 

Šis šventasis Sinodas su džiaugsmu mato, kaip kata- 
likai vis labiau įsijungia į ekumeninę veiklą, ir skatina 
viso pasaulio vyskupus ją sumaniai puoselėti ir išmintin- 
gai jai vadovauti. 

II SKYRIUS 


EKUMENINIO UŽDAVINIO VYKDYMAS 


5. Vienybės atstatymas yra visos Bažnyčios rūpestis 
— tikinčiųjų ir ganytojų. Kiekvienas pagal savo išgales 
turėtų jo siekti čia kasdieniniu krikščionišku gyvenimu, 
čia teologinėmis ir istorinėmis studijomis. Jau pats šis 
rūpestis savo būdu atskleidžia visus krikščionis jungiantį 
ryšį ir veda į pilną, tobulą, maloningojo Dievo norimą 
vienybę. 


Bažnyčios atsinaujinimas 

6. Kiekvieno Bažnyčios atsinaujinimoš esmė yra di- 
desnė ištikimybė jos pašaukimui. Toji ištikimybė neabe- 
jotinai yra vienybės siekimo pagrindas. Keliaujanti Baž- 
nyčia yra Kristaus šaukiama imtis šio nuolatinio atsi- 
naujinimo, kuris jai, kaip žmogiškai ir žemiškai institu- 
cijai, yra visuomet reikalingas. Tad jeigu, žiūrint esamų 
aplinkybių, doriniame gyvenime, bažnytinėje drausmėje 
arba net mokslo perteikimo būde, kurį reikia griežtai 
skirti nuo pačių tikėjimo tiesų, kai ko nebe taip tiksliai 
laikomasi, tai tebūnie savu laiku tinkamai bei reikiamai 
atnaujinta. 

Šis atsinaujinimas turi svarbią ekumeninę reikšmę. 
Įvairias Bažnyčios gyvenimo apraiškas, kuriomis jau at- 
sinaujinama — biblinį ir liturginį sąjūdį, Dievo Žodžio 
skelbimą ir katekizaciją, pasauliečių apaštalavimą, nau- 
jas vienuolinio gyvenimo formas, vedybinio gyvenimo su- 
dvasinimą, Bažnyčios mokslą ir veiklą visuomeninėje sri- 
tyje — reikia laikyti daug žadančiuų būsimos ekumenizmo 
pažangos laidu ir ženklu. 


8Plg. V Laterano susirinkimo, 12. sesijos, konst. Constituti: 
Mansi 32, 988 B-C. 

Vidinis pakitimas 

7. Nėra tikro ekumenizmo be vidinio pakitimo. Juk 
vienybės troškimas gimsta ir auga iš dvasinio atsinauji- 
nimo (plg. Efez. 4, 23), savęs išsižadėjimo ir iš didelės, 
veiklios meilės. Todėl reikia melsti dieviškąją Dvąsią nuo- 
širdaus savęs išsižadėjimo, nuolankaus ir romaus tarna- 
vimo, didžio broliškumo kitiems malonės. „Taigi aš, ka- 
linys Viešpatyje“, sako tautų apaštalas, „(maldauju jus 
elgtis, kaip verta to pašaukimo, į kurį jūs esate pašaukti, 
visu nuolankumu ir romumu, kantrybe, meile pakenčiant 
vienam kitą, rūpestingai palaikant ramybės ryšiu dva- 
sios vienybę“ (Efez. 4, 1-3). Šis raginimas skiriamas 
ypač tiems, kurie yra gavę šventimus būti Kristaus mi- 
sijos tesėjais. Juk Kristus pas mus „atėjo ne kad jam tar- 
nautų, bet pats tarnauti“ (Mt. 20, 28). 

Šv. Jonas liudija: „Jei sakytumėm: nenusidėjome, mes 
darome iš jo (Dievo) melagį, ir jo žodžio nėra mumyse“ 
(1 Jn. 1, 10). Tai pasakytina ir apie nusikaltimus prieš 
vienybę. Todėl nuolankiai prašome Dievą ir atsiskyru- 
siuosius brolius atleisti mums, kaip ir mes atleidžiame 
savo kaltininkams. 

Teatsimena visi krikščionys, kad juo labiau jie sten- 
sis gyventi Evangelija, juo sėkmingiau jie ugdys krikš- 
čionių vienybę ir net ja gyvens. Juo glaudžiau jie bend- 
raus su Tėvu, Žodžiu ir Dvasia, juo nuoširdžiau ir Ieng- 
viau įstengs didinti tarpusavio broliškumą. 


Bendra malda 

8. Tą širdies atsivertimą ir gyvenimo šventumą, ly- 
dimą privačių ir viešų maldų už krikščionių vienybę, rei- 
kia laikyti tarsi viso ekumeninio sąjūdžio siela ir pa- 
grįstai jį galima vadinti dvasiniu ekumenizmu. 

Katalikų tarpe yra įsigalėjęs paprotys dažnai rinktis 
ir melstis už Bažnyčios vienybę tąja malda, kuria pats 
Išganytojas mirties išvakarėse prašė Tėvą: „Kad visi bū- 
tų viena“ (Jn. 17, 21). Kai kuriais ypatingais atvejais, 
pavyzdžiui, ruošiant maldas „už vienybę“ ir ekumeni- 
niuose suvažiavimuose, katalikams yra leista melstis iš- 
vien su atsiskyrusiaisiais broliais. Dar daugiau, tai net 
pageidaujama. Tokios bendros maldos iš tikrųjų yra la- 
bai sėkminga priemonė vienybės malonei išmelsti. Jos 
taip pat parodo tikruosius ryšius, kurie ir šiandien tebe- 
jungia katalikus su atsiskyrusiaisiais broliais: „Nes kur 
du ar trys susirinkę mano vardu, ten aš esu jų tarpe“ 
(Mt. 18, 20). 

Tačiau bendravimo kulto apeigose (communicatio in 
sacris) negalima laikyti be atodairos vartotina priemone 
krikščionių vienybei atstatyti. Šios rūšies bendravimą 
ypatingai nulemia du principai: Bažnyčios vienybės iš- 
reiškimas ir naudojimasis malonės priemonėmis. Vieny- 
bės išraiška dažniausiai šitaip bendrauti draudžia, o sie- 
kiama malonė kai kada tai skatina. Kaip čia konkrečiai 
elgtinasi, išmintingai tenuspręs vietos vyskupas, atsi- 
žvelgdamas į visas laiko ir vietos aplinkybes bei asmenis, 
nebent, laikydamasi savo statutų, vyskupų konferencija 
arba Šventasis Sostas kaip kitaip patvarkytų. 


Abipusė broliška pažintis 


9. Reikia pažinti atsiskyrusiųjų brolių nusiteikimą. 
Tam yra būtinos studijos, pagrįstos tiesa ir palankumu. 
Tinkamai tam paruošti katalikai turi geriau pažinti šių 
brolių doktriną ir istoriją, jų dvasinį ir liturginį gyveni- 
mą, jų religinę psichologiją ir kultūrą. Tam tikslui daug 
padeda abiejų pusių susitikimai, ypač teologiniams klausi- 
mams svarstyti, kur kiekvienas kalba su kitu kaip lygus 


34 


su lygiu, žinoma, jeigu asmenys, kurie su vyskupų žinia 
tuose susirinkimuose dalyvauja, yra tikri specialistai. Iš 
tokio pokalbio taip pat geriau paaiškėja tikroji Katalikų 
Bažnyčios padėtis. Tuo būdu mums labiau išryškėja atsi- 
skyrusiųjų brolių galvosena, o jiems yra tinkamiau pri- 
statomas mūsų tikėjimas. 


Ekumeninis paruošimas 

10. Šventoji teologija bei kiti, ypač istoriniai, daly- 
kai turi būti dėstomi žiūrint ir ekumeniškumo, kad labiau 
atitiktų tikrovę. Labai svarbu, kad būsimieji ganytojai 
ir kunigai būtų gerai pasisavinę šitaip, o ne polemiškai 
išdėstytą teologiją, ypač atsiskyrusiųjų brolių santykių su 
Katalikų Bažnyčia srities klausimus. Juk nuo kunigų 
paruošimo nepaprastai daug priklauso, kaip bus šviečia- 
mi ir auklėjami pasauliečiai ir vienuoliai. 

Katalikai, atlieką misijų darbą tose pačiose šalysė 
kaip ir kiti krikščionys, ypač šiandien turi būti susipažinę 
su klausimais ir vaisiais, kurie kyla iš ekumenizmo jų 
apaštalavimo darbe. 


Savojo tikėjimo pristatymas 

11. Katalikų tikėjimo atskleidimas jokiu būdu neturi 
tapti kliūtimi pokalbiui su broliais. Būtinai reikia aiškiai 
išdėstyti visą doktriną. Ekumenizmui nieko nėra sveti- 
miau, kaip anas klaidingas irenizmas, nuo kurio nukenčia 
katalikybės grynumas ir kuris aptemdo jos tikrąją ne- 
kintančią prasmę. 

Katalikų tikėjimą reikia išaiškinti kaip galima geriau 
ir tiksliau, tokiu būdu ir tokiais žodžiais, kuriuos ir atsi- 
skyrusieji broliai galėtų tikrai suprasti. 

Be to, vesdami ekumeninį pokalbį, katalikų teologai 
privalo laikytis Bažnyčios mokslo; drauge su atsiskyrų- 
siaisiais broliais nagrinėdami dieviškąsias paslaptis, jie 

turi vadovautis tiesos troškimu, meile ir nuolankumu. Ly- 
gindami doktrinas, jie teatsimena, jog esama katalikybės 
tiesų laipsniškumo arba „hierarchijos“, nes nevienodas 
yra jų ryšys su krikščionių tikėjimo pamatu. Taip bus 
paruoštas kelias, kuriuo eidami, broliško lenktyniavimo 
visi bus skatinami geriau pažinti bei aiškiau išreikšti ne- 
išmatuojamus Kristaus turtus (plg. Efez. 3, 8). 


Bendravimas su atsiskyrusiaisiais broliais 


12. Visi krikščionys prieš visus Žmones teišpažįsta 
tikį vieną triasmenį Dievą ir įsikūnijusį Dievo Sūnų, mū- 
sų Atpirkėją bei Viešpatį. Gerbdami vieni kitus, bendro- 
mis pastangomis teliudija savo viltį, kuri niekados neap- 
vilia. Kadangi dabartinių metu ypatingai plečiasi bend- 
radarbiavimas visuomeninėje srityje visų, visi Žmonės 
yra kviečiami veikti kartu. Juo labiau bendrai veikti yra 
kviečiami tikintieji Dievą, o ypač pažymėtieji Kristaus 
vardų, visi krikščionys. Visų krikščionių bendradarbia- 
vimas gyvai atskleidžia tą tarpusavio ryšį, kuriuo jau 
dabar jie yra siejami, ir leidžia pilniau suspindėti tar- 
naujančio Kristaus veidui. 

Šį daugelyje kraštų jau pradėtą bendradarbiavimą rei- 
kia vis labiau tobulinti, ypač visuomeniškai ir techniškai 
besivystančiose šalyse, čia deramu žmogaus asmens kil- 
numo vertinimu, čia taikos skleidimu, čia Evangelijos 
pritaikymu visuomeninio gyvenimo reikalams, čia krikš- 
čioniškąja dvasia švitinčiu mokslo bei meno skleidimu, 
čia panaudojimu visokiausių priemonių šalinti mūsų meto 
vargams — badui ir nelaimėms, analfabetizmui ir skur- 
dui, butų trūkumui ir neteisingam gėrybių padalijimui. 
Šis bendradarbiavimas lengvai išmoko visus tikinčiuosius 
geriau pažinti Kristų bei labiau įvertinti vienas kitą ir 
tiesia kelią krikščionių vienybei. 

III SKYRIUS 


BAŽNYČIOS IR BAŽNYTINĖS BENDERUOMENĖS, 
ATSISKYKUSIOS NUO EOMOS APAšTALIšKOJO 
SOSTO 


13. Žvelkime į dvi pagrindines skilimų rūšis nerti- 
niame Kristaus drabužyje. 

Pirmoji įvyko rytuose, čia nesutinkant su Efezo ir Kal- 
chedono susirinkimų dogminėmis formulėmis, čia vėliau, 
nutrūkus bažnytiniam bendravimui tarp rytuose esan- 
čiųjų patriarchatų ir Romos Sosto. 

Antroji, praėjus po to daugiau negu keturiems šimt- 
mečiams, kilo vakaruose iš įvykių, kurie paprastai vadi- 
nami reformacijos vardu. Reformacijai plečiantis, nuo 
Romos Sosto atsiskyrė daugelis tautinių ir konfesinių 
bendruomenių. Iš tų, kuriose iš dalies yra išlikę katali- 
kiškosios tradicijos ir santvarka, ypatingą vietą užima 
Anglikonų Bažnyčia. 

Tačiau šie įvairūs pasidalijimai labai vieni nuo kitų 
skiriasi ne vien kilme, vieta bei laiku, bet ypač tikėjimą 
ir bažnytinę santvarką palietusiųjų klausimų prigimtimi 
bei svarbumu. 

Neišleisdamas iš akių nei įvairių krikščionių grupių 
skirtingumo, nei ryšių, kurie tebejungia jas, nors ir pasi- 
dalijusias, šis šventasis Sinodas nusprendė pateikti šias 
pastabas sumaningai ekumeninei veiklai plėsti. 


I. Rytų bažnyčios 


Rytų bažnyčių dvasia ir istorija 


14. Rytų ir Vakarų bažnyčios ištisus šimtmečius ėjo 
kiekviena savo keliu, tačiau susijungusios broliškais ti- 

kėjimo ir sakramentinio gyvenimo ryšiais. Iškilus tarp 
jų tikėjimo arba drausmės srities nesutarimams, abipu- 
siu sutikimu tarpininkaudavo Romos Sostas. Tarp kitų 
svarbių dalykų šventasis Sinodas su džiaugsmu visiems 
primena, kad rytuose klesti daug atskirų arba vietinių 
bažnyčių, tarp kurių pirmąją vietą užima patriarchalinės. 
Ne viena jų didžiuojasi tuo, kad yra pačių apaštalų įsteig- 
ta. Be to, rytiečiai stropiai rūpinosi ir tebesirūpina pa- 
laikyti glaudžius tikėjimo ir meilės ryšius, kurie turi jung- 
ti vietines bažnyčias, kaip seseris. 

Taip pat negalima nepaminėti, kad Rytų bažnyčios 
nuo pat pradžios turėjo tą turtą, iš kurio Vakarų Bažny- 
čia yra paėmusi daugelį dalykų savo liturgijai, dvasinei 
tradicijai ir teisinei santvarkai. Nenuvertintina ir tai, 
kad pagrindines krikščionių tikėjimo dogmas apie Tre- 
jybę ir apie priėmusį kūną iš Mergelės Marijos Dievo 
Žodį paskelbė rytuose sušaukti ekumeniniai susirinkimai. 
Už šio tikėjimo laikymąsi tos bažnyčios yra daug išken- 
tėjusios ir tebekenčia, 

Taigi apaštalų perteiktasis paveldėjimas buvo priim- 
tas skirtingu pavidalu ir būdu. Todėl nuo pat pirmųjų 
Bažnyčios dienų įvairiose vietose jis įvairiai buvo aiškina- 
mas dėl prigimties dovanų bei gyvenimo sąlygų skirtin- 
gumo. Visa tai, kartu su tarpusavio supratimo ir meilės 
stoka, nekalbant jau apie išorines priežastis, vedė į iš- 
siskyrimą. 

Šventasis Sinodas ragina deramai atsižvelgti į šias 
ypatingas Rytų bažnyčių gimimo bei augimo aplinkybes 
ir į tai, kaip jos santykiavo su Romos Sostu prieš atsi- 
skirdamos. Atsižvelgti į šiuos faktus ir teisingai juos 
įvertinti Sinodas ragina visus, bet ypatingai besiruošian- 
čius darbuotis, kad būtų atstatytas trokštamasis pilnas 
Rytų bažnyčių ir katalikiškosios bendravimas. Tikslus 

šio raginimo laikymasis labai daug padės norimam po- 
kalbiui. 
Liturginė ir dvasinė tradicija 
15. Visiems yra žinoma, su kokia meile rytų krikš- 
čionys atlieka liturgines apeigas, ypač švęsdami Eucha- 
ristiją, kuri yra Bažnyčios gyvenimo šaltinis ir būsimo- 
sios garbės laidas. Jos šventimu susijungusiems su vys- 
kupu, Šventąja Dvasia apdovanotiems tikintiesiems atsi- 
veria kelias į Tėvą per Sūnų, įsikūnijusį, kentėjusį ir 
išaukštintą Žodį. Taip tapę „dieviškosios prigimties da- 
lininkais“ (2 Petr. 1, 4), jie bendrauja su Švenčiausiąja 
Trejybe. Taigi Viešpaties Eucharistijos šventimu šiose 
atskirose bažnyčiose yra statoma ir auga visa Dievo Baž- 
nyčia;? o koncelebravimu yra išreiškiama jų bendrystė. 
Tose liturginėse apeigose rytiečiai gražiausiais him- 
nais aukština amžinąją Mergelę Mariją, kurią visuotinis 
Efezo susirinkimas iškilmingai paskelbė švenčiausiąja 
Dievo Motina, kad būtų laikomasi šventojo Rašto ir kad 
Kristus būtų tikra ir tiesiogine prasme pripažintas Dievo 
ir žmogaus Sūnumi. Tose apeigose jie taip pat gerbia 
daugelį šventųjų, tarp jų ir visuotinės Bažnyčios Tėvus. 
Tos bažnyčios, nors atsiskyrusios, turi tikrus sakra- 
mentus, ypač kunigystę ir Eucharistiją, nes jos išlaikė ne- 
nutrūkstamą apaštalų įpėdinių grandinę. Sakramentais 
jos ir dabar dar tebėra nepaprastai glaudžiai su mumis 
susijungusios. Todėl tam tikras bendravimas kulto apei- 
zose, kai yra palankios tam aplinkybės ir bažnytinė va- 
dovybė leidžia, yra ne tik galimas, bet ir pageidaujamas. 
Rytuose taip pat randame turtingas dvasinio gyveni- 
mo tradicijas, kurias ypač išreiškė vienuolinis gyvenimas. 
Ten nuo pat garbingojo Bažnyčios Tėvų meto klestėjo 


S Plg. šv. Jono Auks. in Io. Hom. 46: PG 59, 260—262. 

vienuolinio gyvenimo dvasia, paskui pasklidusi ir vakarų 
srityse. Iš jos, kaip iš šaltinio, kilo ir vis sėmėsi naujų 
jėgų lotynų vienuolijos. Todėl katalikams patariama daž- 
niau pasinaudoti tais dvasiniais rytiečių Tėvų lobiais, ku- 
rie visą Žmogų pastūmi žavėtis dieviškais dalykais. 

Reikia pažinti, gerbti ir išlaikyti gausų liturginį ir 
dvasinį rytiečių palikimą. Težino visi, kad tai yra nepa- 
prastai svarbu pilnutinei krikščioniškai tradicijai ištiki- 
mai išsaugoti bei rytų ir vakarų krikščionių susitaikymui 
įgyvendinti. 


Savas tvarkymasis 


16. Nuo pat pradžios Rytų bažnyčios laikėsi savų 
drausmės nuostatų, kurie buvo patvirtinti net visuotinių 
vyskupų susirinkimų. Kaip minėta, tam tikras elgesio ir 
papročių įvairumas neprieštarauja Bažnyčios vienybei, bet 
net padaro ją gražesnę ir žymiai palengvina jai vykdyti 
savo uždavinį. Todėl, norėdamas išblaškyti bet kokią abe- 
jonę, šventasis Susirinkimas pareiškia, kad Rytų bažny- 
čios, neišleisdamos iš akių visai Bažnyčiai būtinos vieny- 
bės, gali tvarkytis savais drausmės nuostatais, labiau ati- 
tinkančiais savo tikinčiųjų pobūdį ir tinkamesniais dva- 
sinei jų gerovei. Tobulas šio tradicinio principo laikyma- 
sis, į kurį ne visuomet buvo atsižvelgta, yra viena iš bū- 
tinų paruošiamųjų sąlygų vienybei atstatyti. 


Doktrinos klausimai 


17. Kas pasakyta apie teisėtą įvairumą, tą pat galima 
pasakyti ir apie skirtingą teologinės doktrinos formula- 
vimą. Mat, gilinantis į apreikštąją tiesą, rytuose buvo 
naudotasi kitokiais metodais ir keliais tiesoms apie Dievą 
pažinti ir išpažinti, negu vakaruose. Todėl nestebėtina, 
kad kai kurie apreikštosios tiesos bruožai kartais yra vie- 

nų, kartais kitų geriau įžvelgiami ir ryškiau nušviečiami. 
Ir reikia pasakyti, kad dažnai įvairios teologinės formulės 
daugiau viena kitą papildo, negu viena kitai priešinasi. 

Pripažintina, kad tikrosios rytiečių teologinės tradi- 
cijos savotiškai nuostabiai yra suleidusios šaknis į šven- 
tąjį Raštą, jas puoselėja ir išreiškia liturginis gyvenimas, 
jos minta gyvu apaštalų paveldėjimu ir rytiečių Tėvų bei 
jų dvasinių autorių raštais, jos padeda prideramai gyven- 
ti ir net pilnai įžvelgti krikščioniškąją tiesą. 

Šis šventasis Sinodas dėkoja Dievui, kad daugelis ry- 
tiečių Katalikų Bažnyčios vaikų, kurie šį paveldėjimą 
saugo ir trokšta tyriau bei pilniau juo gyventi, jau yra 
susieti pilnos bendrystės ryšiais su vakarų tradicijas puo- 
selėjančiais broliais, ir dėkodamas pareiškia, kad visas 
šis dvasinis ir liturginis, drausminis ir teologinis pavel- 
dėjimas įvairiose savo tradicijose yra pilno Bažnyčios 
katalikiškumo ir apaštališkumo dalis, 


Kitos pastabos 


18. Visa gerai apsvarstęs, šis šventasis Sinodas pa- 
kartoja, ką yra pareiškę šventieji praeities susirinkimai 
ir popiežiai, būtent, kad bendravimui ir vienybei atsta- 
tyti arba išlaikyti privalu „nedėti... jokios daugiau naš- 
tos, kaip tik šituos reikiamus dalykus“ (Apd. 15, 28). Jis 
taip pat karštai trokšta, kad ateityje įvairiose Bažnyčios 
institucijose bei įvairiopoje jos veikloje būtų daroma visa 
tai vienybei palengva pasiekti, ypač malda ir brolišku 
pokalbiu apie doktriną ir opesnius mūsų meto pastoraci- 
jos reikalus. Drauge jis ragina Katalikų Bažnyčios gany- 
tojus ir tikinčiuosius palaikyti santykius su tais, kurie 
gyvena nebe rytuose, o toli nuo savo tėvynės, kad būtų 
vengiama vaidingo pavyduliavimo ir kad augtų su jais 
meilės dvasios gaivinamas bendradarbiavimas. Jei šis 

darbas bus visu atsidėjimu varomas pirmyn, šventasis 
Sinodas tikisi, kad išnyks Rytų ir Vakarų Bažnyčias ski- 
rianti siena ir jos taps viena buveine, stovinčia ant ker- 
tinio akmens, Jėzaus Kristaus, kuris iš abiejų padarys 
vieną,19 


II. Atsiskyrusios bažnyčios ir bažnytinės 
bendruomenės vakaruose 


Ypatinga šių bendruomenių padėtis 


19. Baigiantis viduramžiams, didžios krizės metu, 
arba vėlesniais laikais atsiskyrusias nuo Romos Apašta- 
liškojo Sosto bažnyčias ir bažnytines bendruomenes sų 
Katalikų Bažnyčia jungia ypatingas artumas ir glaudūs 
ryšiai. Juk krikščionys ilgus praėjusius šimtmečius pra- 
leido toje pačioje bažnytinėje bendruomenėje. 

Kadangi šios bažnyčios ir bažnytinės bendruomenės 
savo kilme, savo doktrina ir dvasiniu gyvenimu žymiai 
skiriasi ne tik nuo mūsų, bet ir tarp savęs, išsamiai jas 
apibūdinti labai sunku; to čia nemanome imtis. 

Nors ekumeninis sąjūdis ir troškimas susitaikyti su 
Katalikų Bažnyčia dar ne visur įsigalėjo, turime vilties, 
kad visuose palengva augs ekumeninė dvasia ir tarpusa- 
vio pagarba. Tačiau reikia pripažinti, kad tarp tų bažny- 
čių arba bendruomenių ir Katalikų Bažnyčios yra žymių 
skirtumų ne vien istorinio, visuomeninio, psichologinio 
bei kultūrinio pobūdžio, bet ypatingai, kad jos kitaip aiš- 
kina apreikštąją tiesą. Kad, nežiūrint tų skirtumų, leng- 
viau užsimegztų ekumeninis pokalbis, norime iškelti ke- 
letą dalykų, kurie gali ir turi būti šiam dialogui pamatas 
ir paskata. 


10 Plg. Florencijos susirinkimo, 6. sesijos, apibrėžimą Laetentur 
caeli: Mansi 31, 1026 E. 

Tikėjimas į Kristų 

20. Mūsų dėmesys visų pirma krypsta į tuos krikščio- 
nis, kurie vieno Dievo — Tėvo, ir Sūnaus, ir šventosios 
Dvasios — garbei viešai išpažįsta, kad Jėzus Kristus yra 
Dievas ir Viešpats, vienintelis Dievo ir žmonių tarpinin- 
kas. Tiesa, žinome, kad tarp jų ir katalikų doktrinos esa- 
ma nemažų skirtumų ir dėl Kristaus, įsikūnijusio Dievo 
žodžio bei jo atpirkimo darbo, o tuo pačiu ir dėl Bažny- 
čios paslapties bei uždavinio ir dėl Marijos vaidmens iš- 
ganymo vyksme. Tačiau džiaugiamės, matydami, jog at- 
siskyrusieji broliai žvelgia į Kristų kaip bažnytinio bend- 
ravimo šaltinį ir centrą. Trokšdami jungtis su Kristumi, 
jie vis labiau ir labiau jaučia reikalą siekti vienybės ir 
visur liudyti savo tikėjimą žmonėms. 


Šventojo Rašto studijos 


21. Šventojo Rašto meilė, pagarba ir beveik kultas 
ragina mūsų brolius nuolat ir sumaniai gilintis į jo tekstą: 
Evangelija „juk yra Dievo galybė išganymui kiekvieno 
tikinčiojo, visų pirma žydo, bet ir graiko (Rom. 1, 16). 

Šaukdamiesi Šventosios Dvasios, Šventajame Rašte 
jie ieško Dievo, kalbančio mums per pranašų paskelbtąjį 
Kristų, dėl mūsų įsikūnijusį Dievo Žodį. Skaitydami Šven- 
tąjį Raštą, jie gilinasi į Kristaus gyvenimą ir tai, ką 
dieviškasis Mokytojas skelbė ir darė žmonių išganymui, 
ypač į jo mirties ir prisikėlimo paslaptis. 

Tvirtindami, kad šventosioms Knygoms yra priskir- 
tinas dieviškas autoritetas, nuo mūsų atsiskyrusieji bro- 
liai kitaip negu mes — įvairios grupės įvairiai — žiūri į 
santykius tarp Šventojo Rašto ir Bažnyčios. Pagal kata- 
likų tikėjimą, Bažnyčioje ypatingą galią aiškinti ir skelbti 
rašytąjį Dievo žodį turi mokymui skirti jos vadovai. Vis 

dėlto, pokalbyje Šventasis Raštas yra puikus įrankis ga- 
lingoje Dievo rankoje pasiekti tai vienybei, kurią Išgany- 
tojas nori duoti visiems žmonėms. 


Sakramentai 


22. Viešpaties nustatytu būdu deramai suteikiamas 
ir reikiamu nusiteikimu priimamas Krikšto sakramentas 
tikrai įjungia žmogų į nukryžiuotąjį ir išaukštintąjį Kris- 
tų bei atgimdo jį dalyvauti dieviškajamę gyvenime, kaip 
sako apaštalas: „Drauge su juo esate palaidoti krikšte, 
jame ir prisikėlėte tikėjimu į Dievo galybę, kursai jį pri- 
kėlė iš numirusiųjų“ (Kol. 2, 12; plg. Rom. 6, 4). 

Tad krikštas yra sakramentinis vienybės ryšys tarp 
visų, kurie juo atgimė. Tačiau iš savęs jis tereiškia tik 
pradžią, tik pirmąjį žingsnį į tą gyvenimo pilnybę Kris- 
tuje, kuriai pasiekti jis kaip tik yra duotas. Taigi krikš- 
tas yra skirtas pilnam tikėjimo išpažinimui, pilnam įsi- 
jungimui į išganymo instituciją, kaip pats Kristus to no- 
rėjo, ir pagaliau pilnam eucharistiniam bendravimui. 

Nors nuo mūsų atsiskyrusioms bažnytinėms bendruo- 
menėms trūksta pilnos, iš krikšto plaukiančios, vienybės 
su mumis ir nors jos, ypač dėl kunigystės sakramento 
neturėjimo, kaip mes tikime, neišlaikė tikros ir pilnos 
eucharistinės paslapties, tačiau, šventojoje Vakarienėje 
minėdamos Viešpaties mirtį ir prisikėlimą, jos išpažįsta, 
jog tuo yra pareiškiamas gyvybinis bendravimas su Kris- 
tumi, ir laukia jo garbingo atėjimo. Todėl pokalbis turėtų 
suktis apie Viešpaties Vakarienę, kitus sakramentus, li- 
turgiją ir Bažnyčios uždavinius. 


Krikščioniškasis gyvenimas 


23. Krikščioniškąjį šių brolių gyvenimą ugdo tikėji- 
mas Kristų, krikšto malonė ir girdimas Dievo žodis. Tas 

gyvenimas reiškiasi privačia malda, šventojo Rašto mąs- 
tymu, krikščionišku elgesiu šeimoje, Dievo garbei susi- 
rinkusios bendruomenės apeigomis. Pastebėtina, kad kar- 
tais žymi jų apeigų dalis yra paimta iš bendrosios seno- 
vinės liturgijos. 

Tikėjimas Kristų neša vaisius — šlovę ir padėką už 
Dievo suteiktąsias dovanas ir gyvą teisingumo pajutimą 
su nuoširdžia artimo meilę. Iš šio veiklaus tikėjimo yra 
taip pat kilusių nemaža institucijų dvasios ir kūno skur- 
dui mažinti, jaunimui auklėti, žmoniškesnėms visuome- 
ninio gyvenimo sąlygoms kurti, atstatyti pasaulyje taikai. 

Daugelis krikščionių ne visuomet taip, kaip katalikai, 
supranta dorovinius Evangelijos reikalavimus ir ne vie- 
nodai sprendžia painesnius šiandieninės bendruomenės 
klausimus. Vis dėlto, kaip ir mes, jie nori laikytis Dievo 
žodžio, kaip krikščioniškųjų dorybių šaltinio, ir klausyti 
apaštalo įsakymo: „Visa, ką jūs darote žodžiu ar darbu, 
visa darykite Viešpaties Jėzaus Kristaus vardu, dėkoda- 
mi per jį Dievui ir Tėvui“ (Kol. 3, 17). Todėl čia ekume- 
ninį pokalbį galima pradėti nuo Evangelijos pritaikymo 
dorovei. 


Baigiamasis žodis 


24. Trumpai nušvietę sąlygas, kuriose tenka ekume- 
ninį darbą dirbti, ir principus, kuriais jis turi vadovautis, 
su pasitikėjimu kreipiame savo žvilgsnį į ateitį. šis šven- 
tasis Sinodas ragina tikinčiuosius susilaikyti nuo bet ko- 
kio lengvapėdiškumo arba neprotingo įkarščio, kurie ga- 
lėtų pakenkti tikrajai vienybės pažangai. Jų ekumeninė 
Veikla negali būti kitokia, kaip tik pilnai ir nuoširdžiai 
katalikiška, tai yra ištikima tiesai, kurią perėmėme iš 
apaštalų bei Bažnyčios Tėvų, ir atitinkanti tikėjimą, kurį 
Katalikų Bažnyčia visuomet išpažino. Drauge ji privalo 

siekti tos pilnatvės, kurios vis daugiau laikų būvyje Vieš- 
pats norėjo savo kūnui, Bažnyčiai. 

Šventasis Sinodas karštai trokšta, kad Katalikų Baž- 
nyčios vaikų ir atsiskyrusiųjų brolių užsimojimai eitų 
išvien ir kad nebūtų statoma jokių kliūčių Dievo apvaiz- 
dos keliams bei užbėgama už akių būsimoms šventosios 
Dvasios paskatoms. Be to, jis pareiškia suprantąs, jog šis 
šventas siekimas sujungti visus krikščionis į vieną vie- 
nintelę Kristaus Bažnyčią prašoka žmogaus jėgas ir su- 
gebėjimą. Todėl visą savo viltį jis sudeda į Kristaus maldą 
už Bažnyčią, į Tėvo meilę mums ir į šventosios Dvasios 
galią. O „viltis neapgauna, nes Dievo meilė mūsų širdyse 
išlieta Šventosios Dvasios, kuri mums yra duota“ (Rom. 
5, 5). 


KATALIKIšKOSIOS RYTŲ BAžNYčIOS 


DEKRETAS 


Įvadas 


ytų bažnyčių institucijas, li- 
turgines apeigas, tradicijas ir 
krikščioniškąjį gyvenimo bū- 
dą Katalikų Bažnyčia labai 
vertina. Juk tose garbingų senumu garsiose bažnyčiose 
šviečia iš apaštalų gautoji, Tėvų perduota Tradicija, kuri 
yra Dievo apreikštojo ir nedalomo visuotinės Bažnyčios 
paveldėjimo dalis. Todėl, rūpindamasis šiomis Rytų baž- 


1 Leonas XIII, apašt. laiškas Orientalium dignitas, 1394 m. lap- 
kričio 30 d.: Leonis XIII Acta, XIV t., 201-202 psl. 

čiomis, tomis gyvomis Tradicijos liudininkėmis, ir trokš- 
damas, kad jos klestėtų bei nauju apaštališku ryžtu vyk- 
dytų sau pavestąjį uždavinį, šis šventasis Susirinkimas 
šalia to, kas skirta visai Bažnyčiai, kai ką nustatė joms, 
visa kita palikdamas nuspręsti Rytų sinodams ir Apaš- 
talų Sostui. 


Skirtingos bažnyčios arba apeigos 


2. Šventąją ir katalikiškąją Bažnyčią, kuri yra mis- 
tinis Kristaus kūnas, sudaro tikintieji, gyvybingai susi- 
jungę Šventojoje Dvasioje tuo pačiu tikėjimu, tais pačiais 
sakramentais, ta pačia vadovybe. Hierarchijos vienijami, 
jie yra susigrupavę į skirtingas bažnyčias arba apeigas. 
Visas jas sieja nuostabūs bendravimo ryšiai; todėl tas 
įvairumas Bažnyčioje ne tik nekenkia jos vienybei, bet 
ją dar labiau išryškina. Katalikų Bažnyčia nori, kad visos 
skirtingos bažnyčios arba apeigos pilnai išlaikytų savo 
tradicijas. Ji taip pat nori savo būdą pritaikyti įvairiems 
laiko bei vietos reikalavimams.* 


2Plg. Leono IX laišką In terra pax, 1053 m.: „Ut enim“ — 
Inocento III, IV Laterano susirinkime, 1215 m. IV sk.: „Licet 
Graecos“; laišką Inter guatuor, 1205 m. rugpiūčio 2 d.: „Postulasti 
postmodum“ — Inocento IV laišką Cum de cetero, 1247 m. rugpiū- 
čio 27 d.; laišką Sub catholicae, 1254 m. kovo 6 d., įžangą — Mika- 
lojaus III instrukciją Istud est memoriale, 1278 m. spalio 9 d. — 
Leono X apašt. laišką Aceepimus nuper, 1521 m. gegužės 18 d. — 
Pauliaus III apašt. laišką Dudum, 1534 m. gruodžio 23 d. — 
Pijaus IV konst. Romanus Pontifex, 1564 m. vasario 16 d, š 5 — 
Klemenso VIII konst. Magnus Dominus, 1595 m. gruodžio 23 d., 
S 10 — Pauliaus V konst. Solet circumspecta, 1615 m. gruodžio 
10 d., $ 3 — Benedikto XIV encikl. Demandatum, 1743 m. gruodžio 
24 d. $ 3; encikl. Allatae sunt, 1755 m. birželio 26 d., š$ 3, 6-19, 32 — 
Pijaus VI encikl. Cathelicae communionis, 1787 m. gegužės 24 d. — 
Pijaus IX laišką Im suprema, 1848 m. sausio 6 d., š 3; apašt. laišką 
Ecelesiam Christi, 1853 m. lapkričio 26 d.; konst. Romani Pontifices, 
1862 m. sausio 6 d. — Leono XIII apašt. laišką Praeclara gratula- 
tionis, 1894 m. birželio 20 d., 7 nr.; apašt. laišką Orientalium dig- 
nitas, 1394 m. lapkričio 30 d., įžangą. Ir t.t. 

3. Tos įvairios Rytų bei Vakarų bažnyčios iš dalies 
viena nuo kitos skiriasi vadinamomis apeigomis, tai yra 
liturgija, bažnytine santvarka ir dvasiniu paveldėjimu. 
Tačiau visos jos yra lygiai patikėtos ganytojinei Romos 
vyskupo valdžiai, kuris, kaip Petro įpėdinis, dieviškąja 
teise turi pirmaujamą galią visoje Bažnyčioje, Tad jos 
visos yra lygiavertės, nė viena nestovi aukščiau už kitas 
savo apeigomis ir turi vienodas teises ir pareigas, popie- 
žiaus vadovaujamos, skelbti Evangeliją visam pasauliui 
(plg. Mk. 16, 15). 

4. Tebūnie rūpinamasi, kad visos šios skirtingos baž- 
nyčios visur būtų saugios ir galėtų plėtotis. Todėl, kur 
tikinčiųjų dvasinė gerovė reikalauja, tebūnie steigiamos 
parapijos ir sava hierarchija. Toje pačioje teritorijoje 
turį jurisdikcijos galią skirtingų bažnyčių ganytojai tesi- 
rūpina veiklos vieningumu, tuo tikslu reguliariai susi- 
rinkdami pasitarimų. Sujungę jėgas, visi tesideda prie 
bendrų darbų, kad būtų pajėgiau keliama religinė gerovė 
ir veiksmingiau palaikoma dvasininkų drausmė.? 

Visi klierikai ir besiruošiantieji aukštesniesiems šven- 
timams tebūnie gerai supažindinami su skirtingomis apei- 
gomis, ypač su praktinėmis normomis apeigų tarpusavio 
santykiams tvarkyti. Taip pat ir pasauliečiams tebūnie 
paaiškinamos tos apeigos ir normos, mokant juos tikėji- 
mo tiesų. Pagaliau kiekvienas katalikas ir kiekvienas pa- 
krikštytasis bet kurios nekatalikų bažnyčios ar bendruo- 
menės narys, vėliau pilnai įsijungęs į katalikiškąją bend- 
ruomenę, visur telieka ištikimas savosioms apeigoms, jas 
tebrangina ir, kiek galėdamas, jų tesilaiko* Tačiau vi- 

3 Plg. Pijaus XII motu proprio Cleri sanctitati, 1957 m. birželio 
2 d., 4 kan.: AAS 49 (1957), 437 psl. 

+ T.p., 8 kan.: „be Apaštalų Sosto leidimo“, sekant praėjusiųjų 
šimtmečių praktika. Taip pat apie nekrikštytuosius nekatalikus 11 


kan. sakoma: „gali pasirinkti kokias nori apeigas“. O čia pateikiamu 
tekstų pozityviai nustatoma, kaip visi ir visur turi apeigų laikytis. 

suomet galioja teisė ypatingais asmenų, bendruomenių 
arba teritorijų atvejais apeliuoti į Šventąjį Sostą. O šis, 
kaip vyriausiasis tarpbažnytinių santykių tvarkytojas, 
vadovaudamasis ekumenine dvasia, pasirūpins tais reika- 
lais pats arba per kitus vyresniuosius, išleisdamas atitin- 
kamus nuostatus, dekretus arba reskriptus. 


Dvasinio Rytų bažnyčių palikimo 
saugojimas 


5. Istorija, tradicijos ir daugelis bažnytinių institu- 
cijų ryškiai liudija, kaip labai Rytų bažnyčios yra nusi- 
pelniusios visuotinei Bažnyčiai.5 Dvasinį šių bažnyčių pa- 
likimą šventasis Sinodas ne tik deramai vertina ir pa- 
grįstai aukština, bet ir nedvejodamas laiko visos Kristaus 
Bažnyčios palikimu. Todėl jis iškilmingai pareiškia, jog 
tiek Rytų, tiek Vakarų bažnyčios turi teisę ir pareigą 
valdytis savais nuostatais, kuriuos reikia ypatingai ver- 
tinti dėl jų garbingo senumo, kurie geriau atitinka toms 
bažnyčioms priklausančiųjų tikinčiųjų papročius ir at- 
rodo naudingesni sielų gerovei. 

6. Visi rytiečiai težino ir tebūnie tikri, jog jie visuo- 
met gali ir privalo laikytis savo teisėtų liturginių apeigų 
bei santvarkos; pakeitimai įvestini tik dėl tikro ir gyvy- 
binio jų vystymosi. Patys rytiečiai turi viso to ištikimiau- 
siai laikytis; jie privalo vis geriau šiuos dalykus pažinti 
ir tobuliau įgyvendinti. O jei dėl laiko arba asmenų įtakos 
yra nederamai nuo jų nutolę, tesistengia grįžti į protėvių 
tradicijas. 

Tie, kuriems jų einamos pareigos arba apaštalavimo 
darbas teikia progos susitikti su Rytų bažnyčiomis arba 

5Plg. Leono XIII apašt. laišką Orientalium dignitas, apašt. 


laišką Praeclara gratulationis ir kt. dokumentus, pateiktus 2. iš- 
našoje, 

jų tikinčiaisiais, tegul gerai pažįsta ir išmoksta gerbti 
rytiečių apeigas, santvarką, doktriną, istoriją bei jų būdo 
savumus.? Juo kieno einamos pareigos aukštesnės, juo 
gilesnis turi būti pažinimas. Labai patariama rytuose 
arba tarp rytiečių besidarbuojančioms Romos apeigų vie- 
nuolijoms ir draugijoms, jeigu tik įmanoma, steigti Rytų 
apeigų namus arba net provincijas, kad būtų sėkmingiau 
apaštalaujama." 


Rytų patriarchai 


7. Nuo seniausių laikų Bažnyčioje sutinkame patriar- 
chato instituciją, kurią pažįsta jau pirmieji visuotiniai 
susirinkimai. 

Rytų patriarchu yra vadinamas vyskupas, turįs teisės 
numatytą jurisdikciją visiems savo teritorijos vyskupams 
su metropolitais, dvasininkams ir tikintiesiems, bet pri- 
pažįstąs popiežiaus pirmenybę.? 

Bet kurių apeigų ganytojas, einąs pareigas už patriar- 
chato teritorijos ribų, pagal teisės nuostatus pasilieka 
įjungtas į savo apeigų patriarchato hierarchiją. 


6 Plg. Benedikto XV motu proprio Orientis catholici, 1917 m. 
spalio 15 d. — Pijaus XI encikl. Rerum orientalium, 1928 m. rug- 
sėjo 8 d. ir kt. 

7 Pijaus XI, Pijaus XII ir Jono XXIII metu Bažnyčioje yra 
ryškiai pastebima tendencija tai daryti. 

8 Plg. I Nikėjos susirinkimą, 6 kan. — I Konstantinopolio susi- 
rinkimą, 2 ir 3 kan. — Kalchedono susirinkimą, 28 ir 9 kan. — 
IV Konstantinopolio susirinkimą, 17 ir 21 kan. — IV Laterano susi- 
rinkimą, 5 ir 30 kan. — Florencijos susirinkimo Decr. pro Graecis 
ir kt. 

9Plg. I Nikėjos susirinkimą, 6 kan. — I Konstantinopolio susi- 
rinkimą, 3 kan. — IV Konstantinopolio susirinkimą, 17 kan. — 
Pijaus XII motu proprio Cleri sanetitati, 216 kan. $ 2, 11. 

8. Nors vieni Rytų bažnyčių patriarchatai buvo įkurti 
anksčiau už kitus, tačiau patriarchai visi yra lygiai kil- 
nūs, tik tarp jų laikomasi teisės nustatytos garbės pir- 
mumo eilės.'? 

9. Pagal labai seną Bažnyčios tradiciją Rytų patriar- 
chams priklauso ypatinga pagarba, nes kiekvienas vado- 
vauja savo patriarchatui kaip tėvas ir galva. šis šventasis 
Susirinkimas nutaria, jog turi būti atstatytos jų teisės ir 
privilegijos, laikantis senų kiekvienos bažnyčios tradicijų 
ir visuotinių susirinkimų dekretų!! Čia turima galvoje 
tos teisės ir privilegijos, kurios galiojo rytų ir vakarų vie- 
nybės metu, nors jas reikia šiek tiek pritaikyti dabarti- 
nėms sąlygoms. 

Patriarchai su savo sinodais yra aukštesnioji instan- 
cija bet kuriems patriarchato reikalams, neišskiriant tei- 
sės steigti naujas eparchijas ir skirti savo apeigų vysku- 
pus patriarchui priklausančioje teritorijoje. Paskirais at- 
vejais popiežius pasilaiko savo neliečiamą sprendimo teisę. 

10. Kas pasakyta apie patriarchus, tas pagal teisės 
nuostatus taip pat galioja ir aukštesniesiems arkivysku- 
pams, kurie vadovauja visai kurių nors apeigų bažnyčiai.!ž 

11. Patriarchato institucija Rytų bažnyčiose yra tra- 
dicinė valdymo forma. Todėl šventasis ir visuotinis Susi- 
rinkimas nori, kad reikale būtų įkuriami nauji patriar- 


10 Visuotiniuose susirinkimuose: I Nikėjos, 6 kan.; I Konstan- 
tinopolio, 3 kan.; IV Konstantinopolio, 21 kan.; IV Laterano, 5 kan.; 
Florencijos, Decr. pro Graccis, š 9. Plg. Pijaus XII motu proprio 
Cleri sanetitati, 219 kan. ir kt. 

11 Plg. 8. išnašą. 

12 Plg. Efezo susirinkimą, 8 kan. — Klemenso VIII Decet Ro- 
manum Pontificem, 1596 m. vasario 23 d. — Pijaus VII laišką In 
universalis Ecclesiae, 1807 m. vasario 22 d. — Pijaus XII motų 
proprio Clerį sanctitati, 324-339 kan. — Kartaginos susirinkimą, 
419 m., 17 kan. 

chatai. Galią juos steigti turi tik visuotinis susirinkimas 
arba popiežius.?š 


Sakramentų nuostatai 


12. Šventasis visuotinis Susirinkimas patvirtina ir 
pagiria Rytų bažnyčiose įsigalėjusią seną sakramentų 
drausmę bei jų apeigas ir teikimo būdą. Jis taip pat nori, 
kad jos, jei reikia, būtų atstatytos. 

13. Tebūnie pilnai atstatyta nuo seniausių laikų ry- 
tiečiuose įsigalėjusi sutvirtinimo sakramento teikėjo tvar- 
ka. Taigi šį sakramentą gali teikti kunigai, vartodami 
patriarcho arba vyskupo pašventintą chrizmą.!4 

14. Visi rytiečiai kunigai gali šį sakramentą teikti, 
drauge su krikštu arba atskirai, bet kokių — ir Romos — 
apeigų tikintiesiems. Jis teikiamas leistinų būdu, kai lai- 
komasi bendrosios ir ypatingosios teisės nuostatų.!? Taip 


13 Plg. Kartaginos susirinkimą, 17 ir 57 kan. — Kalchedono 
susirinkimą, 12 kan. — šv. Inocento I laišką Et onus et honor, apie 
415 m.: „Nam guid sciscitaris“ — šv. Mikalojaus I laišką Ad con- 
sulta vestra, 866 m. lapkričio 13 d.: „A guo autem“ — Inocento III 
laišką Rex regūum, 1214 m. vasario 25 d. — Leono XII apašt. konst. 
Petrus Apostolorum Princeps, 1824 m. rugpiūčio 15 d. — Leono XIII 
apašt. laišką Christi Domini, 1895 m. — Pijaus XII motu proprio 
Cleri sanctitati, 159 kan. 

14 Plg. Inocento IV laišką Sub catholicae, 1254 m. kovo 6 d,, 
S 3, 4 nr. — II Lijono susirinkimą, 1274 m. (Mykolo Paleologo 
tikėjimo išpažinimas Grigaliui X) — Eugenijaus IV, Florencijos su- 
sirinkime, konst. Exsultate Deo, 1439 m. lapkričio 22 d., š 11 — 
Klemenso VIII instrukciją Sanetissimus, 1595 m. rugpiūčio 31 d. — 
Benedikto XIV konst. Etsi pastoralis, 1742 m. gegužės 26 d., š II, 
1 nr. Š III, 1 nr. ir kt. — Laodikėjos susirinkimą, 347/381 m., 
48 kan. — Armėnų susirinkimą Sise, 1342 m. — Maronitų susirin- 
kimą Libane, 1763 m., II d., III sk., 2 nr. ir kt. dalinius susirinkimus. 

15 Plg. Tikėjimo Kongregacijos instrukciją (Zipso vyskupui), 
1783 m. — Propagandos Kongregaciją (koptams), 1790 m. kovo 
15 d.; dekr., 1863 m. spalio 6 d.,, C, a — Rytų Bažnyčių Kongrega- 
ciją, 18348 m. gegužės 1 d. — Tikėjimo Kongregacijos atsakymą, 
1896 m. balandžio 22 d., ir laišką, 1896 m. gegužės 19 d. 

pat ir Romos apeigų kunigai ta galia, kurią jie yra gavę 
teikti šį sakramentą saviesiems, gali teisėtai jį teikti ir 
Rytų bažnyčių tikintiesiems. Jį teikdami, jie privalo lai- 
kytis savo apeigų, o kad būtų teikiama leistinų būdu, pri- 
valu laikytis bendrosios ir ypatingosios teisės nuostatų.!9 

15. Tikintieji yra įpareigoti sekmadieniais ir per 
šventes dalyvauti dieviškoje liturgijoje arba, kaip reika- 
lauja jų liturginiai nuostatai bei papročiai, Dievo garbi- 
nimo iškilmėse.!? Kad tą pareigą jie galėtų lengviau at- 
likti, laikas šiam įsakymui įvykdyti nustatomas nuo iš- 
vakarės mišparų iki sekmadienio arba šventės pabaigos.!š 
Tikintieji yra karštai raginami tomis dienomis arba ir 
dažniau, net ir kasdien, priimti šventąją Eucharistiją.!? 

16. Toje pačioje rytiečių srityje arba teritorijoje pa- 
prastai yra įvairioms skirtingoms bažnyčioms priklau- 
sančių tikinčiųjų. Todėl bet kurių apeigų kunigams tei- 
sėtai ir be apribojimų jų ganytojų suteiktoji galia klau- 
syti išpažinčių išplečiama į visą ją davusiojo teritoriją 
ir į visas tos teritorijos vietoves bei į visų apeigų asme- 


16 Kanoninis teisynas, 782 kan., š 4, Rytų Bažnyčių Kongrega- 
cija, dekr. De Sacramento Confirmationis administrando etiam 
fidelibus orientalibus a presbyteris latini ritus, gui hoc indulto gau- 
dent pro fidelibus sui ritus, 1948 m. gegužės 1 d. 

17 Plg. Laodikėjos susirinkimą, 347/381 m., 29 kan — Nikiforą 
Chart.,, XIV sk. — Armėnų susirinkimą Dvine, 719 m., 31 kan. — 
šv. Teodoro Studitos 21. pamokslą — šv. Mikalojaus I laišką Ad 
consulta vestra, 366 m. lapkričio 13 d.: „In guorum Apostolorum““, 
„Nosse cupitis“, „Guod interrogatis“, „Praeterea consulitis“, „Si die 
Dominico“ ir dalinius sinodus. 

18 Naujas dalykas, bent kur yra pareiga dalyvauti šventojoje 
liturgijoje. šiaip jis atitinka rytiečių liturginės dienos sampratą. 

19 Plg. Apaštalų kanonus 8 ir 9 — Antiochijos susirinkimą, 
341 m., 2 kan. — Timotiejaus Aleks. 3. klausimą —— Inocento III 
konst. Ruia divinae, 1215 m. sausio 4 d. — daugelį vėlesniųjų dali- 
nių susirinkimų Rytų bažnyčiose. 

nis, nebent vietos ganytojas specialiai uždraustų ją nau- 
doti jo apeigoms priklausančiose vietovėse.?0 


17. Šventasis Sinodas nori, kad Rytų bažnyčiose vėl 
klestėtų senoji kunigystės sakramento santvarka. Todėl 
jis pageidauja, kad būtų atstatytos nuolatinio diakonato 
pareigos, kur nuo jų nuprasta?! O dėl subdiakonato ir 
žemesniųjų šventimų bei dėl jų teisių ir pareigų tenuspręs 
kiekvienos skirtingos bažnyčios teisėti vyresnieji.2ž 

18. Norėdamas užbėgti už akių negaliojančioms ry- 
tiečių katalikų moterystėms su pakrikštytaisiais rytų ne- 
katalikais ir rūpindamasis vedybų pastovumu ir šventu- 
mu bei šeimos darna, šventasis Susirinkimas nustato, jog 
kanoninė sutuoktuvių forma yra reikalinga tik jų leisti- 
numui. Teisėtumui užtenka šventimus turinčio dvasinin- 
ko dalyvavimo, jei tik laikomasi kitų teisės reikalavimų. 


20 Išlaikydamas teritorinį jurisdikcijos pobūdį, kanonas sielų 
gerovei įneša kelias jurisdikcijas į vieną teritoriją. 

21 Plg. I Nikėjos susirinkimą, 18 kan. — Neocezarėjos susirin- 
kimą, 314/325 m., 12 kan. — Sardikos susirinkimą, 343 m., 8 kan, — 
šv. Leono Did. laišką Omnium guidem, 444 m. sausio 13 d. — Kal- 
chedono susirinkimą, 6 kan. — IV Konstantinopolio susirinkimą, 
23, 26 kan. ir kt. 


22 Subdiakonatas daugelyje Rytų bažnyčių yra laikomas žemes- 
niaisiais šventimais. O Pijaus XII motu proprio Cleri sanetitati jam 
priskiria aukštesniųjų šventimų pareigas. Kanonas subdiakonato 
pareigų srityje įpareigoja grįžti prie senosios atskirų bažnyčių san- 
tvarkos, panaikindamas bendrąją Cleri sanctitati teisę. 

23 Plg. Pijaus XII motu proprio Crebrae allatae, 1949 m. vasa- 
rio 22 d., 32 kan., š 2, 57 (patriarchų galia atleisti nuo formos lai- 
kymosi) — Pijaus XII motu proprio OAleri sanetitati, 267 kan. (pat- 
riarchų galia teikti „sanatio in radice“) — Tikėjimo ir Rytų Baž- 
nyčių Kongregacija 1957 m. suteikė galią (5 metams) atleisti nuo 
formos laikymosi ir teikti „Sanatio in radice“ del formos trūkumo 
„Už patriarchato ribų esantiems metropolitams ir kitiems vietos 
ordinarams..., kurie neturi kito vyresniojo, be šventojo Sosto“. 

Liturgija 


19. Įvesti, perkelti arba panaikinti šventes visoms 
Rytų bažnyčioms gali tik visuotinis susirinkimas arba 
Apaštalų Sostas. O pavienėms skirtingoms bažnyčioms 
šventes įvesti, perkelti arba panaikinti, be Apaštalų Sosto, 
gali patriarchatų arba arkivyskupijų susirinkimai. Ta- 
čiau šiuo atveju turi būti atsižvelgta į visą kraštą ir į 
kitas skirtingas bažnyčias.?4 

20. Dar nėra pasiekta trokštamo visų krikščionių 
susitarimo švęsti Velykas tą pačią dieną. Todėl toje pa- 
čioje srityje arba tame pačiame krašte gyvenančių krikš- 
čionių vienybei palaikyti tuo tarpu pavedama patriar- 
chams arba aukščiausiajai vietos bažnytinei vadovybei, 
vienbalsiai susitarus ir išklausius suinteresuotųjų, pa- 
rinkti Velykų šventimui tą patį sekmadienį.25 

21. Už savo pareigų srities arba teritorijos ribų esą 
paskiri tikintieji šventųjų laikotarpių gali laikytis pilnai 
prisiderindami prie gyvenamosios vietos tvarkos. šeimo- 
se, kurių nariai priklauso skirtingoms apeigoms, šioje 
srityje galima laikytis vienos kurios nors bažnyčios nuo- 
statų.29 

22. Visose Rytų bažnyčiose nuo seno buvo labai ver- 
tinamos Dievo Garbinimo maldos (Laudes Divinae). Te- 


24 Plg. šv. Leono Did. laišką Ouod saepissime, 454 m. balandžio 
15 d. — Nikiforą Chart, XIII sk. — Patriarcho Sergijaus sinodą, 
1596 m. rugsėjo 18 d.,, 17 kan. — Pijaus VI apašt. laišką Assueto 
paterne, 1775 m. balandžio 8 d. ir kt. 

25 Plg. II Vatikano susirinkimo konst. šventoji liturgija. 

26 Plg. Klemenso VIII instrukciją Sanctissimus, 1595 m. rug- 
piūčio 31 d., š 6: „Si ipsi graeci“ — Tikėjimo Kongregacija, 1673 m. 
birželio 7 d., 1 ir 3; 1727 m. kovo 13 d., 1 — Propagandos Kongre- 
gacijos dekr., 1913 m. rugpiūčio 183 d., 33; dekr., 1914 m. rugpiūčio 
14 d., 27; dekr. 1916 m. kovo 27 d, 14 — Rytų Bažnyčių Kongrega- 
cijos dekr., 1929 m. kovo 1 d., 18, 36; dekr., 1930 m. gegužės 4 d., 41. 

atlieka jas rytiečiai kunigai ir vienuoliai, laikydamiesi 
savo bažnyčios nuostatų bei tradicijų.?? Sekdami protėvių 
pavyzdžiu, pagal išgales pamaldžiai tesijungia į jas ir 
pasauliečiai. 

23. Patriarchas su savo sinodu arba aukščiausias 
kiekvienos bažnyčios vadovas su ganytojų taryba turi tei- 
sę tvarkyti kalbos vartojimą liturginėse apeigose, taip 
pat ir, susisiekęs su Apaštalų Sostu, patvirtinti tekstų 
vertimą į gimtąsias kalbas.2* 


Santykiai su atsiskyrusiųjų bažnyčių 
broliais 


24. Esančioms vienybėje su Apaštalų Sostu Rytų 
bažnyčioms yra skirtas ypatingas uždavinys — puoselėti 
visų krikščionių, ypač rytiečių, vienybę, laikantis šio 
šventojo Susirinkimo nustatytų dėsnių „Ekumenizmo“ 
dekrete. Toji vienybė pirmoje eilėje puoselėtina malda, 
gyvenimo pavyzdžiu, didžia ištikimybe senoms rytiečių 
tradicijoms, geresniu vieni kitų pažinimu, bendradarbia- 
vimu ir brolišku kitų išorinio reiškimosi bei vidinio nu- 
sistatymo vertinimų.?? 

25, Iš atsiskyrusiųjų rytiečių, kurie, veikiami šven- 
tosios Dvasios malonės, jungiasi į katalikiškąją vienybę, 


27 Plg. Laodikėjos susirinkimą, 347/381 m. 18 kan. — Mar 
Izaoko chaldėjų susirinkimą, 410 m., 15 kan. — Armėnų Nerses 
šnorhali, 1166 m. — Inocento IV laišką Sub catholicae, 1254 m. 
kovo 6 d., š 8 — Benedikto XIV konst. Etsi pastoralis, 1742 m. ge- 
gegužės 26 d., $ 7, 5 nr.; instrukciją Eo guamvis tempore, 1745 m. 
gegužės 4 d., š$ 42 tt. — vėlesniuosius dalinius susirinkimus: armė- 
nų (1911), koptų (1898), maronitų (1736), rumunų (1872), rutėnų 
(1891), sirų :(1888). 

28 Rytiečių tradicija, 

29 Atskiroms katalikiškosioms Rytų bažnyčioms skirtųjų unijos 
bulių mintis. 

tenebūnie reikalaujama daugiau, negu reikia paprastam 
katalikų tikėjimo išpažinimui. O kadangi jie yra išsau- 
goję teisėtą kunigystę, tai, įsijungę katalikiškon vieny- 
bėn, jų kunigai turi teisę, laikydamiesi atitinkamos vy- 
resnybės nuostatų, naudotis savo šventimų galia.3? 

26. Dievo įstatymas draudžia tokį bendravimą kulto 
apeigose (communicatio in sacris), kuris pažeidžia Baž- 
nyčios vienybę, kuris reiškia formalų klaidos laikymąsi 
arba kuris siejasi su tikėjimo iškrypimo, papiktinimo ar 
abejingumo pavojumi.š! Tačiau pastoracinė praktika ro- 
do, kad galima ir reikia atsižvelgti į įvairius atskirų as- 
menų atvejus, kuriuose nei Bažnyčios vienybė nepažei- 
džiama, nei yra vengtinų pavojų, bet kur išganymas ir 
sielų gerovė kaip tik reikalauja tokio su rytiečiais bro- 
liais bendravimo. Todėl Katalikų Bažnyčia, žiūrėdama 
laiko, vietos ir asmenų, dažnai elgėsi ir tebesielgia švel- 
niau, leisdama bendrai naudotis sakramentais ir kitomis 
šventomis apeigomis bei pašvęstais daiktais, kad visiems 
būtų teikiamos išganymo priemonės ir kad tai būtų vi- 
siems krikščionių tarpusavio meilės pavyzdys. Kad „dėl 
per griežto sprendimo netaptume išganomiesiems kliūti- 
mi'“?2 ir kad būtų daugiau puoselėjama vienybė su atsi- 
skyrusiomis Rytų bažnyčiomis, šventasis Sinodas, visa 
tai apsvarstęs, pateikia šias taisykles: 

27. Turint prieš akis iškeltuosius dėsnius, rytiečiams, 
kurie gera valia gyvena atsiskyrę nuo Katalikų Bažny- 
čios, galima teikti Atgailos, Eucharistijos bei Ligonių 
patepimo sakramentus, jei jie patys prašo ir yra tinkamai 


30 šis Susirinkimo įpareigojimas galioja atsiskyrusiems rytie- 
čiams broliams ir apima visus bet kurio laipsnio šventimus, ar jie 
būtų įvesti dieviškąja, ar bažnytine teise. 

31 Šitai galioja ir atsiskyrusiose bažnyčiose. 

32 šv. Bazilius Did, Epistula canonica ad Amphilochium: PG 
32, 669 B. 


58 


pasiruošę. Taip pat ir katalikams leidžiama tų pačių sak- 
ramentų prašyti iš tų nekatalikų dvasininkų, kurių baž- 
nyčiose sakramentai yra teisėtai teikiami, visada, kai 
verčia reikalas arba tikra dvasinė nauda ir fiziškai ar 
moraliai neįmanoma nuvykti pas kataliką kunigą.33 

23. Taip pat, turint prieš akis minėtus dėsnius, ka- 
talikams ir atsiskyrusiesiems rytiečiams broliams yra lei- 
džiama dalyvauti tose pačiose šventose apeigose, naudo- 
tis tais pačiais pašvęstais daiktais ir pastatais, kai yra 
pateisinama priežastis.34 

29. šis sušvelnintas bendravimo būdas kulto apeigose 
su atsiskyrusiaisiais Rytų Bažnyčios broliais yra palieka- 
mas vietos ganytojų priežiūrai ir tvarkymui. Jų dalykas 
yra, pasitarus tarp savęs, o jei reikia, išklausius ir atsi- 
skyrusiųjų bažnyčių vadovų nuomonės, išleisti tinka- 
mus nuostatus, sėkmingai tvarkančius krikščionių bend- 
ravimą. 


Baigiamasis žodis 


30. Šventasis Sinodas labai džiaugiasi gyvu ir sėk- 
mingu katalikiškųjų Rytų ir Vakarų bažnyčių bendra- 
darbiavimu ir kartu pareiškia, jog visi šie teisiniai nuo- 
statai yra pateikti dabartinėms sąlygoms, iki Katalikų 
ir atsiskyrusiosios Rytų bažnyčios pasieks bendravimo 
pilnatvę. 

Tuo tarpu visi krikščionys, rytiečiai ir vakariečiai, 
yra raginami uoliai ir dažnai, net kasdien, melsti Dievą, 


33 Sušvelninimo pagrindas: 1) sakramentų teisėtumas; 2) gera 
valia ir tinkamas pasiruošimas; 3) amžinojo išganymo reikalingų- 
mas; 4) savojo kunigo nebuvimas; 5) apsisaugojimas nuo vengtinų 
pavojų ir formalaus pritarimo klaidai. 

34 Čia turima galvoje vadinamas „nesakramentinis bendravimas 
kulto apeigose“. šį dalyką sušvelnina Susirinkimas, o viso kita, kas 
įsakyta, laikytinasi, 

kad, šventosios Dievo Gimdytojos padedami, visi taptų 
viena. Taip pats tesimeldžia, kad daugybė visų bažnyčių 
krikščionių, kurie, drąsiai išpažindami Kristaus vardą, 
kenčia ir vargsta, susilauktų pakeliančio jėgas Šventosios 
Dvasios, Ramybės davėjos, sustiprinimo bei suraminimo. 
Visi nuoširdžiai mylėkime vieni kitus kaip broliai; 
pralenkime vienas kitą pagarba (plg. Rom. 12, 10). 

GANYTOJINES VYSKUPŲ PAREIGOS 
BAŽNYčIOJE 


DEKRETAS 


ĮVADAS 


iešpats Kristus, gyvojo Dievo 
Sūnus, atėjo gelbėti iš nuo- 
dėmių savo tautos (plg. Mt. 
1,21) ir pašvęsti visų žmonių. 
Kaip jis pats buvo Tėvo siųstas, taip siuntė ir savo apaš- 
talus (plg. Jn. 20, 21). Suteikdamas jiems šventąją Dva- 
sią, jis juos pašventė tam, kad garbintų žemėje Tėvą ir 
gelbėtų žmones „statyti Kristaus Kūnui“ (Efez. 4, 12), 
kuris yra Bažnyčia. 

2. Petrui Kristus pavedė ganyti savo avis ir avinė- 
lius. Dievas taip sutvarkė, kad, kaip Petro įpėdinis, po- 
piežius Bažnyčioje turi aukščiausią, pilną, betarpišką ir 
visuotinę ganytojavimo galią. Būdamas visų tikinčiųjų 
ganytojas, jis yra skirtas rūpintis bendrąja visos Bažny- 
čios ir atskirų bažnyčių gerove. Todėl visose bažnyčiose 
jam priklauso paprastosios galios pirmenybė. 

Vyskupai taip pat yra pastatyti Šventosios Dvasios ir 
yra apaštalų įpėdiniai ganyti žmonėms.: Drauge su po- 
piežiumi ir jo vadovaujami, jie yra pasiųsti tęsti iki pa- 
saulio pabaigos Kristaus, amžinojo ganytojo, darbui.ž Juk 
apaštalams ir jų įpėdiniams Kristus suteikė galią ir įsakė 
mokyti visas tautas, apšviesti tiesa ir pašvęsti Žmones 
bei juos ganyti. Tad vyskupai jiems duota šventąja Dva- 
sia yra tikri ir autentiški tikėjimo mokytojai, kunigai ir 
ganytojai3 

3. Vyskupiškoji konsekracija įpareigoja vyskupus 
rūpintis visomis bažnyčiomis. Šį ganytojinį savo moky- 
mo bei valdymo uždavinį visuotinėje Bažnyčioje jie at- 
lieka kartu su popiežiumi bei jo vadovaujami, susijungę 
į kolegiją, arba bendruomenę (corpus). O sau skirtoje 
Dievo kaimenės dalyje pareigas jie atlieka kiekvienas 
paskirai rūpindamasis jam pavesta atskira bažnyčia, o 
kartais keli drauge rūpindamiesi kai kuriais bendrais 
įvairių bažnyčių reikalais. 


1Pig. I Vatikano susirinkimo, 4 sesijos, I dogm. konst. de 
Ecelesia Christi, III sk.: Denz. 1828 (3061). 

2 Plg. I Vatikano susirinkimo, 4 sesijos, dogm. konst. de Ecelesia 
Christi, įžangą: Denz. 1821 (3050). 


3 Plg. II Vatikano susirinkimo dogm. konst. Bažnyčia, 21, 24, 
25 nr. 


+ Plg. t.p., 21 nr. 

Mūsų meto žmonių bendruomenė yra pakeliui į naują 
santvarką.5 Atsižvelgdamas į tos bendruomenės sąlygas, 
šventasis Sinodas šiuo dekretu nori tiksliau apibrėžti ga- 
nytojines vyskupų pareigas Bažnyčioje. 


I SKYRIUS 


VYSKUPAI IR VISUOTINĖ BAŽNYČIA 


I. Vyskupų vaidmuo visuotinėje 
Bažnyčioje 
Koleginė galia 


4. Sakramentinė konsekracija ir hierarchiniai ryšiai 
su kolegijos galva vyskupus sujungia į bendruomenę.“ 
„Episkopatas, kuris yra apaštalų kolegijos įpėdinis mo- 
kymo ir ganytojinio valdymo pareigoms ir netgi pačios 
apaštalų kolegijos pratęsimas, taip pat turi aukščiausią 
ir pilną galią visoje Bažnyčioje, tačiau visada drauge su 
savo galva, popiežium, ir niekada be tos galvos. Ta galia 
gali būti naudojama vien popiežiui sutinkant“.? Ji yra 
„iškilmingai naudojama visuotiniame Bažnyčios susirin- 
kime“'.ė Todėl šventasis Sinodas nutaria, jog visi vyskupų 
kolegijos nariai turi teisę dalyvauti visuotiniame susi- 
rinkime. 

„Koleginė galia drauge su popiežium gali būti naudo- 
jama ir pasaulyje išsisklaidžiusių vyskupų, jei tik kole- 
gijos galva juos pašaukia kolegiškai veikti arba bent 

5 Plg. Jono XXIII apašt. konst. Humanae salutis, 1961 m. gruo- 
džio 25 d.: AAS 54 (1962), 6 psl. 

6 Plg. II Vatikano susirinkimo dogm. konst. Bažnyčia, 22 nr. 


7 Plg. t.p. 
S Plg. t.p. 

jungtinį išsiskirsčiusių vyskupų veiksmą patvirtina ar 
laisvai jam pritaria su mintimi, kad jis taptų tikrai kole- 
giniu aktu“? 


Vyskupų sinodas 


5. Ypač sėkmingai padeda vyriausiajam Bažnyčios 
ganytojui vyskupai, parinkti iš visų pasaulio kraštų į ta- 
rybą, kuri vadinasi vyskupų sinodas.9 Parinkimo būdas 
ir pagrindai jau yra ar dar bus nustatyti popiežiaus. Toji 
taryba, atstovaudama viso pasaulio vyskupams, drauge 
parodo, jog visi vyskupai, hierarchiškai bendraudami, rū- 
pinasi visos Bažnyčios reikalais.!! 

Rūpinimasis visomis bažnyčiomis 

6. Vyskupai težino, kad juos, kaip teisėtus apaštalų 
įpėdinius ir episkopato kolegijos narius, visuomet jungia 
savitarpio ryšys, ir tesirūpina visomis bažnyčiomis. Juk 
Dievas juos skyrė ir įpareigojo apaštalauti taip, kad kiek- 
vienas drauge su kitais vyskupais yra atsakingas už visą 
Bažnyčią. !* Ypač jie tesirūpina tomis pasaulio šalimis, 
kuriose Dievo žodis dar nėra skelbiamas arba kur, labiau- 
siai dėl mažo kunigų skaičiaus, tikintiesiems Kristų gre- 
sia pavojus nutolti nuo krikščioniškojo gyvenimo reika- 
lavimų, ar net prarasti patį tikėjimą. 

Todėl vyskupai tesistengia daryti visa, kad Evangeli- 
jos skelbimo ir apaštalavimo darbas būtų uoliai tikinčių- 
jų remiamas ir plėtojamas. Drauge tesirūpina paruošti 


9 Plg. t.p. 

10 Pig. Pauliaus VI motu proprio Apostolica sollicitudo, 1965 m. 
rugsėjo 15 d.: AAS 57 (1965), 775-780 psl. 

11 Pig. II Vatikano susirinkimo dogm. konst. Bažnyčia, 23 nr. 

12 Plg. Pijaus XII encikl. Fidei donum, 237 psl. Plg. taip pat 
Benedikto XV apašt. laišką Maximum illud, 440 psl. — Pijaus XI 
encikl. Rerum Ecclesiae, 68 psl. 

tinkamų dvasininkų bei padėti jiems skirtų vienuolių ir 
pasauliečių misijų kraštams bei kunigų stokojančioms sri- 
tims. Taip pat tesirūpina, kad, kiek tai įmanoma, kai ku- 
rie jų pačių kunigai vyktų į minėtas misijas arba diece- 
zijas darbuotis ten visą laiką ar bent nustatytą laikotarpį. 

Be to, tvarkydami bažnytinį turtą, vyskupai teprisi- 
mena, jog reikia žiūrėti ne vien savo diecezijos reikalų, 
bet ir kitų bažnyčių, kurios yra vienos Kristaus Bažny- 
čios dalys. Pagaliau tesistengia pagal išgales lengvinti 
kitų diecezijų arba krašto sričių skurdą. 


Persekiojamieji vyskupai 


7. Labiausiai tesijungia broliška meile su tais vysku- 
pais, kurie dėl Kristaus kenčia šmeižtus ir priespaudą, 
kurie yra kalinami arba kuriems neleidžiama eiti savo 
pareigų. Iš širdies tesistengia jiems kuo galima padėti, 
kad jų brolių maldos ir darbai palengvintų ir sušvelnintų 
jų kančias. 


II. Vyskupai ir Apaštalų Sostas 


Vyskupo galia savo diecezijoje 


S. a) Vyskupai, kaip apaštalų įpėdiniai, jiems paves- 
tose diecezijose savaime turi paprastą, savą ir betarpišką 
galią, kurios reikia jų ganytojinėms pareigoms. Tačiau 
visuomet ir visais atvejais popiežius turi iš savo pareigų 
kylančią galią bet kurį dalyką pasilaikyti sau ar pavesti 
kuriam kitam vyresniajam. 

b) Paskiriems diecezijų vyskupams bendraisiais Baž- 
nyčios įstatymais yra suteikta galia atskirais atvejais dis- 
pensuoti jų valdžiai priklausančius tikinčiuosius teisės nų- 
statytu būdu, kada tai atrodo naudinga jų dvasinei gero- 

vei, nebent aukščiausioji Bažnyčios vadovybė kurį dalyką 
būtų specialiai rezervavusi kam kitam. 


šv. Sosto kurija 

9. Vykdydamas savo aukščiausią, pilną ir betarpišką 
galią visoje Bažnyčioje, popiežius naudojasi Šventojo 
Sosto kurija. Jos. įstaigos veikia popiežiaus vardu ir ga- 
lia, tarnaudamos Bažnyčios gerovei bei ganytojams. 

Šventojo Susirinkimo Tėvai nori, kad į šias įstaigas, 
kurios tikrai labai daug padėjo popiežiui ir Bažnyčios 
ganytojams, būtų įvesta nauja tvarka, geriau pritaikyta 
laiko, vietų ir apeigų reikalavimams. Pertvarkant ypač 
kreiptinas dėmesys į jų skaičių, vardą, galios apimtį, vei- 
kimo tvarką ir darbų pasiskirstymą.?3 Susirinkimo Tėvai 
taip pat nori, kad, turint prieš akis ganytojinį vyskupų 
uždavinį, būtų tiksliau nustatytos popiežiaus legatų pa- 
reigos, 

10. Kadangi minėtos įstaigos yra skirtos visos Baž- 
nyčios gerovei, pageidaujama, kad jų nariai, tarnautojai 
ir patarėjai bei popiežiaus legatai būtų kaip galint dau- 
giau parenkami iš įvairių kraštų, kad centrinės Katalikų 
Bažnyčios įstaigos arba organai būtų tikrai visuotinio 
pobūdžio. 

Taip pat pageidaujama, kad į tų įstaigų narius būtų 
priimami ir kai kurie vyskupai, ypač dieceziniai. Jie ga- 
lėtų pilniau perduoti popiežiui visų bažnyčių mintį, pa- 
geidavimus ir reikalus. 

Pagaliau Susirinkimo Tėvams atrodo, jog būtų labai 
naudinga, jei tos įstaigos labiau stengtųsi išgirsti nuo- 
monę dorų, mokytų ir turinčių didelę patirtį pasauliečių, 
kad ir šie atitinkamai įsijungtų į Bažnyčios reikalus. 

15 Plg. Pauliaus VI kalbą kardinolams, vyskupams, prelatams 


ir kitiems Šv. Sosto kurijos nariams, 1963 m. rugsėjo 21 d.: AAS 
55 (1963), 793 tt. psl. 

II SKYRIUS 


VYSKUPAI IR DALINĖS BAŽNYČIOS, ARBA 
DIECEZIJOS 


I. Dieceziniai vyskupai 


Diecezija ir jos vyskupo darbas 


11. Diecezija yra Dievo tautos dalis, pavedama ganyti 
vyskupui ir jo bendradarbiams kunigams. Laikydamasi 
savo ganytojo, kuris ją Evangelija ir Eucharistija jungia 
Šventojoje Dvasioje, diecezija sudaro dalinę bažnyčią. 
Joje tikrai yra ir veikia viena, šventa, katalikiškoji, 
apaštališkoji Kristaus Bažnyčia. 

Paskiri vyskupai, kuriems pavesta rūpintis daline baž- 
nyčia, yra tikri, paprasti ir betarpiški savo avių ganyto- 
jai. Vadovaujami popiežiaus, jie gano jas Viešpaties var- 
du, vykdydami jiems pavestą mokymo, pašventimo ir 
valdymo uždavinį. Tačiau tepripažįsta jie įstatymų nu- 
matytas patriarchų arba kitų hierarchinių vyresniųjų 
teises.!4 

Vyskupai teeinie savo pareigas kaip Kristaus liudinin- 
kai visiems žmonėms, rūpindamiesi ne tik tais, kurie jau 
seka vyriausiuoju ganytoju, bet visa širdimi atsidėdami ir 
tiems, kurie kokiu nors būdu nukrypo nuo tiesos kelio 
arba kurie visai nepažįsta Kristaus Evangelijos ir išga- 
ningo jo gailestingumo, kol visi ims reikštis „visokiu ge- 
rumu, teisybe ir tiesa“ (Efez. 5, 9). 


14 Plg. II Vatikano susirinkimo dekr. Katalikiškosios Rytų baž- 
nyčios, 7-11 nr. 

Pareiga mokyti 


12. Vykdydami savąją mokymo pareigą, vyskupai te- 
skelbia žmonėms Kristaus Evangeliją. Tai viena svar- 
biausiųjų vyskupo pareigų.*? Tai tedaro šventosios Dva- 
sios galia kviesdami žmones tikėti arba stiprindami jų 
tikėjimo gyvastingumą. Tepateikia jiems visą Kristaus 
paslaptį, tai yra tas tiesas, kurių nežinoti reiškia nepa- 
žinti Kristaus. Taip pat tenurodo jiems Viešpaties ap- 
reikštą kelią garbinti Dievui ir tuo pačiu pasiekti amži- 
najai laimei.19 

Be to, teišaiškina, jog pagal kūrėjo Dievo planą patys 
žemiškieji dalykai bei žmogiškieji darbai gali būti nu- 
kreipti žmonių išganymui ir tuo būdu žymiai prisidėti 
prie Kristaus kūno plėtotės. 

Todėl teišdėsto, kaip, laikantis Bažnyčios mokymo, 
reikia labai vertinti žmogaus asmenį, jo laisvę, net patį 
kūniškąjį gyvenimą; šeimą, jos vienybę ir pastovumą, 
vaikų gimdymą ir auklėjimą; valstybinę bendruomenę, 
jos įstatymus ir įvairias pareigas; darbą ir poilsį, meną 
ir technikos išradimus, neturtą ir perteklių. Pagaliau te- 
nušviečia dėsnius, kuriais turi būti vadovaujamasi spren- 
džiant nepaprastai svarbius medžiaginių turtų nuosavy- 
bės, jų didinimo ir tinkamo padalijimo, karo ir taikos, 
broliško visų tautų bendravimo klausimus.!? 


Krikščionybės skelbimas 


13. Vyskupai teaiškina krikščionybės mokslą, prisi- 
taikydami prie laiko reikalavimų, tai yra atsižvelgdami į 


15 Plg. Tridento susirinkimo, 5, sesijos, dekr. de reform., II sk.: 
Mansi 33, 30; 24. sesijos dekr. de reform., IV sk.: Mansi 33, 159 — 
II Vatikano susirinkimo dogm. konst. Bažnyčia, 25 nr. 

16 Plg. II Vatikano susirinkimo dogm. konst. Bažnyčia, 25 nr. 

17 Plg. Jono XXIII encikl. Pacem in terris, ištisai. 

painiavas ir klausimus, kurie labiausiai slegia ir vargina 
žmones. Taip pat tesaugo tą mokslą, mokydami pačius 
tikinčiuosius jį ginti ir skleisti. Savo mokymu teparodo, 
jog Bažnyčia motiniškai rūpinasi visais žmonėmis, ar jie 
būtų tikintieji, ar netikintieji. Ypač uoliai tesirūpina ne- 
turtingaisiais ir silpnaisiais, kuriems skelbti Evangeliją 
yra Viešpaties siųsti. 

Bažnyčios uždavinys yra kalbėtis su žmonių bendruo- 
mene, kurioje gyvena.!š Todėl vyskupai yra ypač įparei- 
goti eiti pas žmones ir užmegzti bei plėtoti su jais pokalbį. 
Tuose pokalbiuose apie išganymą tiesa visuomet tebūnie 
jungiama su meile, įrodinėjimas su nuoširdumu. Todėl po- 
kalbiai privalo pasižymėti aiškumu, nuolankumu, švelnu- 
mų. Juos taip pat turi lydėti sumanumas, sujungtas su 
pasitikėjimu, kuris, ugdydamas draugystę, geba jungti 
Žmones vienus su kitais.!? 

Skelbdami krikščioniškąjį mokslą, vyskupai tesisten- 
gia naudotis įvairiais dabartiniu metu galimais būdais. 
Pirmoji vieta čia visuomet tenka pamokslui ir katechezei. 
Po to eina religijos dėstymas visose mokyklose, akade- 
mijose, konferencijose ir sambūriuose. Kristaus Evan- 
gelijai skelbti taip pat privalu panaudoti ir viešus pareiš- 
kimus ypatingų įvykių proga bei spaudą ir visuomeninio 
bendravimo priemones.20 


Katechezė 


14. Katecheze siekiama, kad žmonių tikėjimas, kurio 
tiesos išdėstomos, būtų gyvas, sąmoningas ir veiklus. 
Vyskupai težiūri, kad katekizmas labai rūpestingai būtų 

18 Pig. Pauliaus VI encikl. Ecelesiam suam, 639 psl. 

19 Plg. t.p., 644-645 psl. 


20 Plg. II Vatikano susirinkimo dekr. Visuomeninio bendravimo 
priemonės. 

aiškinamas ir vaikams, ir paaugliams, ir jaunuoliams, ir 
net suaugusiems ir, kad jį aiškinant būtų laikomasi tin- 
kamo plano ir metodo, pritaikyto ne vien dėstomai me- 
džiagai, bet ir klausytojų pobūdžiui, jų gabumams, am- 
žiui bei visuomeninei padėčiai. Taip pat težiūri, kad aiš- 
kinimas remtųsi šventuoju Raštu, Tradicija, liturgija ir 
Bažnyčios mokymu bei gyvenimų. 

Be to, tesirūpina, kad katechistai būtų tinkamai savo 
uždaviniui paruošti: kad gerai pažintų Bažnyčios mokslą 
ir kad teoriškai ir praktiškai būtų susipažinę su psicho- 
logijos dėsniais ir pedagogikos reikalavimais. Taip pat 
tepasistengia atgaivinti arba geriau pritaikyti suaugusių 
katechumenų švietimą. 


Pareiga pašvęsti 


15. Vykdydami pašventėjo uždavinį, vyskupai teatsi- 
mena, jog jie yra paimti iš žmonių būti jų atstovais san- 
tykiaujant jiems su Dievu ir aukoti dovanas bei atnašas 
už nuodėmes. Vyskupai turi kunigystės sakramento pilny- 
be. Nuo jų priklauso kunigų pasinaudojimas savo kuni- 
giškąja galia, kunigų, kurie yra rūpestingi vyskupų pa- 
dėjėjai ir tikri Naujojo Testamento kunigystės dalinin- 
kai. Nuo jų taip pat priklauso diakonai, kurie — tam 
pašvęsti — kartu su vyskupu bei kunigais tarnauja Dievo 
tautai. Patys vyskupai yra svarbiausieji Dievo dovanų 
dalytojai, viso jiems pavestosios bažnyčios liturginio gy- 
venimo vadovai, kurstytojai ir saugotojai.2! 

Tai atsimindami, vyskupai nuolat tesistengia, kad ti- 
kintieji giliau pažintų ir išgyventų velykinę paslaptį šven- 
tąja Eucharistija, kad sudarytų vieną glaudžiausią kūną, 


21 Plg. II Vatikano susirinkimo konst. Šventoji liturgija — 
Pauliaus VI motu proprio Sacram Liturgiam, 1964 m. sausio 25 d.; 
AAS 56 (1964), 139 tt. psl. 

jungiamą Kristaus meilės.?ž „„Pasilikdami prie maldos ir 
žodžio tarnavimo“ (Apd. 6, 4), tesidarbuoja, kad visi 
jiems pavestieji vieningai melstųsi (plg. Apd. 1, 14 ir 2, 
46), kad priimdami sakramentus augtų malone ir būtų 
ištikimi Viešpaties liudininkai. 

Būdami kitų vadais tobulybėn, vyskupai tesistengia 
ugdyti savo kunigų, vienuolių ir pasauliečių šventumą, 
atsižvelgdami į savą kiekvienos grupės pašaukimą.23 Te- 
atsimena, jog jie yra įpareigoti meile, nuolankumu ir gy- 
venimo paprastumu būti kitiems šventumo pavyzdžiu. 
Taip tepašvenčia jie sau pavestąsias bendruomenes, kad 
jose pilnai atsispindėtų visuotinė Kristaus Bažnyčia, To- 
dėl kiek galėdami teugdo kunigų ir vienuolių pašaukimus, 
ypač rūpindamiesi pašaukimais misijų darbui. 


Pareiga valdyti 


16. Vykdydami tėvo ir ganytojo uždavinį, vyskupai 
tebūnie saviesiems kaip tarnai (plg. Lk. 22, 26—27). Te- 
būnie geri ganytojai, pažįstą savo avis, ir kuriuos avys 
taip pat pažįsta. Tebūnie tikri tėvai, pasižymį rūpestinga 
meile visiems, kurių Dievo duotam vyresniškumui visi 
dėkingai pasiduoda. Savo ganomųjų šeimą taip tesuburia 
ir teišugdo, kad visi, įsisąmoninę turimas pareigas, gy- 
ventų ir veiktų kaip viena meilės bendruomenė. Kad ga- 
lėtų sėkmingai to pasiekti, vyskupai, pasiruošę „kiekvie- 
nam geram darbui“ (2 Tim. 2, 21), „visa dėl išrinktųjų“ 
(2 Tim. 2, 10) pakeldami, turi taip tvarkyti savo gyveni- 
mą, kad jis atitiktų laiko reikalavimus. 


22 Plg. Pijaus XII encikl. Mediator Dei, 251 tt. psl. — Pauliaus 
VI encikl. Mysterium F'idei, 1965 m. rugsėjo 3 d.: AAS 57 (1965), 
1753-7174 psl. 


23 Plg. II Vatikano susirinkimo dogm. konst. Bažnyčia, 44-45 nr. 

Ypatingai temyli vyskupai kunigus, kurie pasiima 
dalį jų pareigų ir rūpesčių ir kasdien uoliai juos neša. 
Telaiko jie kunigus lyg sūnumis ir draugais (plg. Jn. 15, 
15). Pasiruošę jų išklausyti ir palaikyti su jais pasitikė- 
jimu grindžiamus santykius, tesistengia bendromis jėgo- 
mis plėtoti visą pastoracinę diecezijos veiklą. 

Vyskupai tesirūpina dvasine, moksline ir medžiagine 
kunigų padėtimi, kad jie galėtų pamaldžiai ir šventai 
gyventi ir ištikimai bei sėkmingai atlikti savo tarnybą. 
Todėl tegloboja įstaigas ir teruošia specialius kursus, kur 
kunigai, kartkartėmis susirinkę, galėtų atnaujinti savo 
dvasinį gyvenimą ilgesnėmis rekolekcijomis, pagilinti 
bažnytinių mokslų žinias, ypač šventojo Rašto, teologi- 
jos, svarbesniųjų visuomenės klausimų ir naujų pastora- 
cijos metodų. Tebūnie gailestingi ir tepadeda kunigams, 
kuriuo nors būdu atsidūrusiems pavojuje arba kaip nors 
nusikaltusiems. 

Kad galėtų geriau padėti tikintiesiems, kaip kiekvieno 
jų padėtis reikalauja, vyskupai tesistengia nuodugniai 
pažinti jų reikalus tose sąlygose, kuriose jie gyvena. Te- 
panaudoja tam tikslui tinkamas priemones, ypač visuo- 
meninio tyrinėjimo duomenis. Tesirūpina visais be am- 
žiaus, padėties arba tautybės skirtumo savo krašto gy- 
ventojais, svetimšaliais ir praeiviais. Ganytojiškai rūpin- 
damiesi savo tikinčiaisiais, teleidžia jiems atlikti tą Baž- 
nyčios reikalų dalį, kuri jiems pridera, pripažindami jų 
teisę ir pareigą aktyviai darbuotis mistinio Kristaus kūno 
plėtotei. 

Temyli atsiskyrusiuosius brolius patys, ragindami ir 
tikinčiuosius rodyti jiems daug palankumo ir meilės. Te- 
ugdo ekumenizmą, kaip jį supranta Bažnyčia.?4 Nekrikš- 


24 Plg. TI Vatikano susirinkimo dekr. Ekumenizmas. 

tytiesiems taip pat tebūnie atviraširdžiai, kad ir jiems 
sušvistų savo meile Jėzus Kristus, kurio liudytojai vi- 
siems žmonėms yra vyskupai. 


Apaštalavimas 


17. Tebūnie išvystomi įvairūs apaštalavimo būdai. 
Vyskupui vadovaujant, tebūnie derinama ir apjungiama 
glaudžion vienybėn visos diecezijos arba atskirų jos da- 
lių apaštalavimo veikla, kad visi katekizavimo, misijų, 
labdaros, visuomenės, šeimos, auklėjimo ir bet kurios ki- 
tos srities darbai ir organizacijos sutartinai siektų savo 
pastoracinio tikslo. Iš to taip pat labiau išryškėtų diece- 
Zijos vienybė. 

Tikintiesiems tebūnie primygtinai pabrėžiama, jog 
kiekvienas privalo apaštalauti savo padėtį ir išgales ati- 
tinkančiu būdu. Tebūnie jiems patariama dėtis prie įvai- 
rių pasauliečių apaštalavimo darbų, ypač katalikiškosios 
akcijos, ir juos remti. Tebūnie plėtojamos ir palaikomos 
draugijos, kurios tiesiogiai arba netiesiogiai yra užsibrė- 
žusios antgamtinį tikslą — siekti tobulesnio gyvenimo, 
skelbti visiems Kristaus Evangeliją, skleisti krikščiony- 
bės mokslą, plėtoti viešą Dievo garbinimą, įgyvendinti 
visuomeninius uždavinius, vykdyti galestingumo ir mei- 
lės darbus. 

Apaštalavimo būdai tebūnie deramai pritaikyti šių 
dienų reikalavimams, atsižvelgiant ne vien į dvasines ir 
dorines, bet ir į visuomenines, demografines bei ūkines 
žmonių gyvenimo sąlygas. šiam tikslui sėkmingai ir na- 
šiai siekti daug padeda pastoracinės sociologijos institu- 
tai savo visuomeniniais ir religiniais tyrinėjimais. Labai 
patariama jais naudotis. 

Ypatingos tikinčiųjų grupės 

18. Ypač uoliai tebūnie rūpinamasi tikinčiaisiais, ku- 
rie dėl gyvenimo sąlygų negali pakankamai naudotis 
bendrąja, įprasta parapijos kunigų pastoracija arba jos 
iš viso stokoja. Tokie yra emigrantai, tremtiniai ir pa- 
bėgėliai, jūreiviai ir lėktuvų personalo nariai; klajokliai 
ir kiti panašūs. Jų yra labai daug. Tebūnie suplanuojami 
tinkami aptarnavimo būdai tiems, kurie laikinai išvyksta 
poilsio į kitus kraštus. 

Vyskpų konferencijos, ypač tautinės, rūpestingai te- 
apsvarsto opesniąsias minėtų asmenų problemas, kad ga- 
lėtų, vieningai susitarę ir sujungę jėgas, tinkamomis prie- 
monėmis ir institucijomis rūpintis jų dvasios reikalais. 
Pirmoje eilėje čia kreiptinas dėmesys į Šventojo Sosto 
jau nustatytas?? arba dar nustatysimas normas, žiūrint, 
kaip jas reikiamai pritaikyti laiko, vietos ir žmonių są- 
lygoms. 


Vyskupų laisvė; santykiai su civiline valdžia 


19. Atlikdami savo apaštališkąsias sielų išganymo 
pareigas, vyskupai savaime yra pilnai ir tobulai laisvi bei 
nepriklausomi nuo bet kokios civilinės valdžios. Todėl 
nevalia tiesiogiai arba netiesiogiai trukdyti jiems atlikti 
savo bažnytinių pareigų ar uždrausti jiems laisvai bend- 
rauti su Apaštalų Sostu, su kitais bažnytiniais vyresniai- 
siais bei su savo valdiniais. 

Rūpindamiesi savo kaimenės dvasiniais reikalais, pa- 
švęstieji ganytojai iš tikrųjų patarnauja ir visuomeninei 
bei pilietinei pažangai ir gerovei. To pasiekia savo parei- 

25 Plg. Pijaus X motu proprio Iampridem, 1914 m. kovo 19 d.: 
AAS 6 (1914), 174 tt. psl. — Pijaus XII apašt. konst. Exsul Familia, 
1952 m. rugpiūčio 1 d.: AAS 44 (1952), 649 tt. psl. — Jūros Apaš- 


talavimo Organizacijos įstatus, išleistus Pijaus XII vardu, 1957 m. 
lapkričio 21 d.: AAS 50 (1958), 375 tt. psl. 

gas atitinkančiu būdu, kaip vyskupams dera, aktyviai 
bendradarbiaudami su civiline valdžia ir ragindami klau- 
syti teisingų įstatymų bei gerbti teisėtai paskirtus val- 
džios pareigūnus. 


Bažnyčios laisvė skiriant vyskupus 


20. Apaštališkosios vyskupų pareigos yra Viešpaties 
Kristaus įsteigtos ir skirtos dvasiniam bei antgamtiniam 
tikslui. Todėl šis šventasis visuotinis Sinodas pareiškia, 
jog vyskupų nominavimas ir skyrimas į kurią vietą yra 
būdinga, ypatinga ir išsavęs nesidalijama kompetentingos 
bažnytinės vyresnybės teisė. 

Norėdamas reikiamai apsaugoti Bažnyčios laisvę, pa- 
gerinti ir palengvinti tikinčiųjų aptarnavimą, šventasis 
Susirinkimas pageidauja, kad ateityje civilinėms val- 
džioms nebebūtų teikiama jokių teisių ir privilegijų rink- 
ti, nominuoti, pristatyti arba nurodyti asmenis vyskupo 
pareigoms. Kartu, dėkingai pripažindamas ir aukštai 
įvertindamas civilinių valdžių pagarbą Bažnyčiai, šventa- 
sis Sinodas nuolankiai jas prašo, susitarus su Apaštalų 
Sostu, savanoriškai atsisakyti minėtų teisių ir privilegijų, 
turimų sutarties arba papročio keliu. 


Prašymasis atleisti iš pareigų 


21. Ganytojinis vyskupų uždavinys yra nepaprastai 
svarbus ir atsakingas. Todėl, jeigu dieceziniai vyskupai 
ir kiti teisiškai jiems prilygstą asmenys dėl senyvo am- 
žiaus ar kitokios svarbios priežasties nebepajėgia savo 
pareigų tinkamai atlikti, jie yra karštai raginami — savo 
noru arba kompetentingai vyresnybei pasiūlius — prašy- 
tis iš jų atleidžiami. Jeigu kompetentinga vyresnybė nu- 
spręs prašymą primti, ji pasirūpins tinkamu atsisakan- 
čiųjų išlaikymu ir ypatingų teisių suteikimu. 

II. Diecezijų ribos 


Peržiūrėjimo reikalas 

22. Norint, kad diecezijos pasiektų savo tikslą, rei- 
kia, kad joms priklausančioje Dievo tautos dalyje ryškiai 
atsispindėtų Bažnyčios prigimtis, kad vyskupai galėtų 
jose sėkmingai eiti savo pareigas ir pagaliau, kad kiek 
galint tobuliau būtų padedama Dievo tautai siekti savo 
išganymo. 

šie tikslai reikalauja tinkamai nustatyti teritorinę 
diecezijų apimtį ir sumaniai bei žiūrint apaštalavimo rei- 
kalavimų paskirstyti kunigus ir išteklius. Visa tai išeina 
į naudą ne vien tiesiogiai paliečiamiems kunigams bei 
tikintiesiems, bet ir visai Katalikų Bažnyčiai. 

Šventasis Sinodas nusprendžia, kad kaip galint greičiau 
būtų su atsidėjimu peržiūrimos diecezijų teritorijos. At- 
sižvelgiant į sielų gerovės reikalavimus, jas reikia čia 
padalyti į mažesnes, čia priskirti prie kitų, čia sujungti 
kelias į vieną arba pakeisti jų sienas bei parinkti vys- 
kupo būstinei tinkamesnę vietovę, arba pagaliau, ypač 
kur eina kalba apie didelių miestų diecezijas, duoti joms 
naują vidinę santvarką. 


Peržiūrėjimo normos 

23. Peržiūrint diecezijų ribas, visų pirma tebūnie iš- 
saugojama jose esančių asmenų, pareigų ir institucijų 
organinė vienybė, būdinga sveikam, gyvam kūnui. O pa- 
skirais atvejais, tiksliai apsvarsčius visas aplinkybes, lai- 
kytinasi šių bendresnio pobūdžio normų: 

1) Nustatant diecezijų ribas, kaip galint daugiau te- 
būnie atsižvelgiama į skirtingą Dievo tautos sudėtį. Tai 
gali padėti žymiai sėkmingiau atlikti pastoracinį darbą. 

Taip pat tebūnie žiūrima, kad būtų kiek galint išlaikyti 
tikinčiųjų demografiniai junginiai, kurių valstybinės 
įstaigos ir visuomeninės institucijos sudaro organinį 
vienetą. Todėl kiekvienos diecezijos teritorija tebūnie 
vientisa. 

Be to, reikale tebūnie atsižvelgiama į valstybines 
krašto vienetų ribas ir į įvairias psichologines, ūkines, 
geografines bei istorines asmenų ir vietų aplinkybes. 

2) Diecezinės teritorijos plotas ir gyventojų skaičius, 
apskritai imant, tebūnie toks, kad pats vyskupas, tegul ir 
kitų padedamas, galėtų tinkamai atlikti savo ganytojines 
pareigas, lankyti įvairias vietoves, reikiamai prižiūrėti 
ir derinti visą diecezijos apaštalavimo veiklą, ypač gerai 
pažinti savuosius kunigus, o taip pat ir vienuolius bei 
pasauliečius, kuriuo nors būdu įsijungusius į vyskupijos 
darbą. Antra vertus, toji teritorija turėtų būti pakanka- 
mas ir tinkamas veiklos laukas, leidžiąs ir vyskupui ir 
kunigams gerai panaudoti visas savo jėgas šventajai tar- 
nybai, turint prieš akis visuotinės Bažnyčios reikalus. 

3) Pagaliau, kad diecezijoje sėkmingiau vyktų išga- 
nymo darbas, paprastai joje turėtų būti reikiamas skai- 
čius bent pakankamai gerų kunigų Dievo tautai ganyti. 
Taip pat neturėtų stigti dalinei bažnyčiai būdingų įstaigų, 
institucijų ir organizacijų, kurios, kaip žinoma iš patir- 
ties, yra reikalingos tinkamam jos valdymuisi ir apašta- 
lavimui. Galop reikia arba jau turėti lėšų, arba bent pa- 
grįstai pramatyti jų šaltinius, asmenims ir institucijoms 
išlaikyti. 

Kur yra skirtingoms apeigoms priklausančių tikin- 
čiųjų, diecezijos vyskupas tesirūpina jų dvasios reikalais, 
pavesdamas juos aptarnauti arba tų apeigų kunigams bei 
parapijoms, arba tam skirtam savo vikarui (vicarius epis- 
copalis), turinčiam reikalingus įgaliojimus ir, jei reikia, 

net konsekruotam vyskupu, arba pats, eidamas skirtingų 
apeigų ordinaro pareigas. Jei Apaštalų Sostas nuspren- 
džia, kad visa tai dėl ypatingų aplinkybių yra neįma- 
noma, tebūnie įsteigiama skirtingoms apeigoms sava 
hierarchija.2š 

Panašiai tebūnie rūpinamasi tikinčiaisiais, kurie var- 
toja skirtingą kalbą: arba pavedant juos tos pat kalbos 
kunigams bei parapijoms, arba gerai tą kalbą mokančiam 
savo vikarui, prireikus net konsekruotam vyskupu, arba 
kuriuo nors kitu tinkamesniu būdu. 


Vyskupų konferencijos vaidmuo 


24. Kompetentingoms vyskupų konferencijoms dera 
apsvarstyti savo teritorijoje įvestiną diecezijų pertvarky- 
mą arba atnaujinimą, nurodytą 22-23 nr. Jei atrodytų 
naudinga, šiam tikslui gali būti sudaryta speciali vyskupų 
komisija, tačiau visuomet turi būti išklausyti liečiamų 
provincijų arba sričių vyskupai. Konferencijos planai ir 
siūlymai tebūnie pateikiami Apaštalų Sostui. Kas čia pa- 
sakyta, neliečia Rytų bažnyčių santvarkos. 


III. Diecezinių vyskupų bendradarbiai 


1) Koadjutoriai ir augziliarai 
Paskyrimas 
25. Aukščiausioji diecezijų valdymo norma visuomet 
tebūnie Viešpaties kaimenės gerovė. Ja tebūnie grindžia- 
mas ganytojinio vyskupų darbo organizavimas. Kad tąja 
gerove būtų tinkamai rūpinamasi, neretai reikia diece- 


26 Plg. II Vatikano susirinkimo dekr. Katalikiškosios Rytų baž- 
nyčios, 4 nr. 

ziniam vyskupui augziliarų. Mat, jis vienas, čia dėl per- 
plačios teritorijos ar dėl perdidelio gyventojų skaičiaus, 
čia dėl ypatingų apaštalavimo sąlygų arba dėl įvairių 
kitų priežasčių, dažnai negali taip atlikti visų vyskupo 
pareigų, kaip sielų gerovė reikalauja. Kartais, susidėjus 
ypatingoms aplinkybėms, net būtina duoti dieceziniam 
vyskupui koadjutorių. Tiems vyskupams koadjutoriams 
ir augziliarams turi būti suteiktos atitinkamos galios, kad 
jie galėtų sėkmingai darbuotis ir kad būtų išsaugotas 
vyskupams deramas orumas. Kartu turi būti išlaikomas 
diecezijos valdymo vienumas ir diecezinio vyskupo au- 
toritetas. 

Koadjutoriai ir augziliarai yra skirti perimti daliai 
diecezinio vyskupo rūpesčių. Todėl jie taip teeina savo 
pareigas, kad visuose reikaluose pilnai su juo sutartų. 
Be to, jie teklauso diecezinio vyskupo ir tegerbia jį visuo- 
met, o jis, savo ruožtu, temyli kaip savo brolius koadju- 
torius ir augziliarus ir reikiamai juos tevertina. 


Augziliarų ir koadjutorių galios 


26. Kai sielų gerovė reikalauja, diecezinis vyskupas 
teneatsisako prašyti kompetentingus vyresniuosius skirti 
jam vieną arba daugiau augziliarų. Augziliarai yra ski- 
riami diecezijai be teisės būti jos vyskupo įpėdiniais. 

Jei nominavimo rašte nieko nenurodoma, diecezinis 
vyskupas augziliarus tepaskiria generaliniais vikarais 
arba bent savo pavaduotojais, priklausančiais vien jo pa- 
ties galiai. Teatsiklausia jų nuomonės, svarstydamas 
reikšmingesnius, ypač pastoracijos srities, klausimus. 

Kai diecezinis vyskupas nustoja eiti savo pareigas, 
augziliarai nepraranda tų savo galių ir teisių, kurias yra 
gavę įstatymo keliu, nebent kompetentingos vyresnybės 
būtų kitaip nustatyta. Taip pat pageidaujama, kad, kol 


79 


paskiriamas naujas valdytojas, diecezijos valdymas būtų 
pavestas vyskupui augziliarui arba, jei yra keli augzilia- 
rai, vienam iš jų, nebent svarbios priežastys reikalautų 
ko kita. 

Vyskupas koadjutorius yra tas, kuris nominuojamas 
su teise būti įpėdiniu. Jį diecezinis vyskupas visuomet te- 
skiria generaliniu vikaru. Ypatingais atvejais kompeten- 
tinga vyresnybė gali jam suteikti net didesnes galias. 

Kad kiek galint sėkmingiau darbuotųsi esamai ir bū- 
simai diecezijos gerovei, diecezinis vyskupas ir vyskupas 
koadjutorius tenevengia visais svarbesniais reikalais vie- 
nas su antru pasitarti. 


2) Diecezijos kurija ir tarybos 


27. Diecezijos kurijoje svarbiausios pareigos yra ge- 
neralinio vikaro. Tačiau, jei tinkamas diecezijos valdy- 
mas to reikalauja, vyskupas gali paskirti vieną ar dau- 
giau savo vikarų. Jiems numatytoje diecezijos dalyje, kai 
kurių reikalų srityje arba į tam tikrų apeigų tikinčiuosius 
pačia teise jie turi tokią pat galią, kokią bendroji teisė 
suteikia generaliniam vikarui. 

Prie vyskupo bendradarbių diecezijai valdyti taip pat 
priklauso kunigai, sudarą jo senatą, arba tarybą: kated- 
ros kapitula, patarėjai ir kiti organai, atitinką įvairių 
vietų sąlygas ir pobūdį. šios institucijos, ypač katedros 
kapitula, pagal reikalą tebūnie naujai pertvarkomos, pri- 
taikant jas laiko reikalavimams. 

Diecezijos kurijai priklausą kunigai ir pasauliečiai te- 
nepamiršta, kad jie yra vyskupo ganytojinės tarnybos 
talkininkai. 

Kurija tebūnie taip suorganizuota, kad padėtų vys- 
kupui ne tik tinkamai valdyti dieceziją, bet ir deramai 
plėtoti apaštalavimo veiklą. 

Labai pageidaujama, kad kiekvienoje diecezijoje būtų 
įsteigta speciali pastoracinė taryba, kuriai pirmininkautų 
pats vyskupas ir priklausytų tam tikslui parinkti kunigai, 
vienuoliai bei pasauliečiai. šios tarybos uždavinys bus 
tyrinėti bei apsvarstyti su pastoracija susijusius reikalus 
ir pateikti praktiškas išvadas. 


3) Dieceziniai kunigai 
Diecezinių kunigų vaidmuo 


28. Visi kunigai, ir dieceziniai ir vienuoliai, drauge 
su vyskupu yra vienos Kristaus kunigystės dalyviai ir 
tęsėjai, ir todėl visi jie yra skirti būti uoliais episkopato 
bendradarbiais. Tačiau pastoracija pirmoje eilėje tenka 
dieceziniams kunigams, nes, inkardinuoti, arba priimti į 
kurią nors dieceziją, jie pilnai atsideda jos tarnybai, ga- 
nydami Viešpaties kaimenės dalį. Taip jie visi sudaro 
vieną kunigų šeimą, kurios tėvas yra vyskupas. Kad vys- 
kupas galėtų tinkamiau ir teisingiau paskirstyti savo ku- 
nigams šventosios tarnybos darbus, jis privalo turėti rei- 
kiamą laisvę skirti juos bet kurioms pareigoms ir bene- 
ficijoms. Todėl teisės ir privilegijos, kurios tą laisvę bet 
kokiu būdu siaurina, turėtų būti panaikintos. 

Santykiai tarp vyskupo ir jo diecezijos kunigų privalo 
ypatingai remtis antgamtinės meilės ryšiais. Kai kunigų 
norai sutampa su vyskupo norais, jų pastoracinis darbas 
yra sėkmingesnis. Todėl, siekdamas vis geresnio tarna- 
vimo kitiems tikintiesiems, vyskupas tesikviečia kunigus 
pasitarimų. Tie pasitarimai su pavieniais kunigais ar ir 
su daugeliu kartu, ypač pastoracijos klausimais, turėtų 
būti daromi ne vien atsitiktinėmis progomis, bet, kiek tai 
įmanoma, ir iš anksto nustatytais laikotarpiais. 

Be to, visi dieceziniai kunigai tepalaiko tarpusavio 
ryšį ir tejaučia atsakomybę rūpintis visos diecezijos dva- 

sine gerove. Atsimindami, jog turtas, kurio įsigyja baž- 
nytinių patarnavimų proga, yra susijęs su šventosiomis 
pareigomis, pagal išgales jie taip pat dosniai teremia ir 
medžiaginius diecezijos reikalus vyskupo numatytu būdu. 


Kunigai, atlieką tarpparapijinius darbus 


29. Artimiau su vyskupu bendradarbiauja ir tie kūni- 
gai, kuriems jis paveda parapijos ribas prašokančius užda- 
vinius arba apaštalavimo darbus, apimančius čia kurią 
nors nustatytą diecezijos teritorijos dalį, čia tam tikras 
tikinčiųjų grupes, čia ypatingą veiklos sritį. 

Taip pat labai daug vyskupui padeda tie kunigai, ku- 
riems jis paskiria įvairias apaštalavimo pareigas mokyk- 
lose arba kitokiose institucijose bei draugijose. Ir tarp- 
dieceziniams uždaviniams atsidedą kunigai tebūnie rū- 
pestingai globojami ypač to vyskupo, kurio teritorijoje 
gyvena, nes jie atlieka svarbų apaštalavimo darbą. 


Klebonai 


30. Tačiau pagrindiniai vyskupo bendradarbiai yra 
klebonai, nes jiems, kaip tiesioginiams ganytojams, pa- 
vedama rūpintis nustatytos diecezijos dalies tikinčiųjų 
dvasiniais reikalais paties vyskupo autoritetu. 

1) Klebonai su savo pagalbininkais taip teatlieka mo- 
kymo, pašventimo ir valdymo pareigas, kad tikintieji ir 
parapinės bendruomenės iš tikrųjų jaustųsi tiek diecezi- 
jos, tiek visos Bažnyčios nariais. Todėl jie tebendradar- 
biauja su kitais klebonais ir su kunigais, kurie rūpinasi 
jų teritorijos tikinčiųjų pastoracija (pvz. su dekanais) 
arba kurie yra atsidėję parapijų ribas prašokantiems už- 
daviniams, kad pastoracinis diecezijos darbas būtų vie- 
ningesnis ir sėkmingesnis, 

Be to, pastoracinę veiklą visuomet tegaivina misijų 
dvasia, kad deramai apimtų visus parapiečius. Jei klebo- 
nai patys negali kai kurių grupių pasiekti, tepasikviečia 
kitus, net pasauliečius, į apaštalavimo talką. 

Kad pastoracija būtų sėkmingesnė, kunigams, ypač 
dirbantiems toje pačioje parapijoje, labai patariamas 
bendruomeninis gyvenimas. Jis ne vien padeda apaštala- 
vimo veiklai, bet taip pat yra meilės ir vienybės pavyzdys 
tikintiesiems. 

2) Kaip mokytojų, klebonų uždavinys yra skelbti Die- 
vo žodį visiems tikintiesiems, kad šie, suleidę šaknis į 
tikėjimą, viltį ir meilę, augtų Kristuje, o krikščioniškoji 
bendruomenė šviestų tuo meilės pavyzdžiu, kurio norėjo 
Viešpats (plg. Jn. 13, 35). Jų uždavinys taip pat yra 
katechetiniu švietimu stengtis pilnai atskleisti išganymo 
paslaptis tikintiesiems pagal jų amžių. Šiam mokymo 
darbui teieško ne tik vienuolių pagalbos, bet ir pasaulie- 
čių bendradarbiavimo, be kitko įsteigdami Krikščioniš- 
kojo Švietimo broliją. 

Kaip pašventėjai, klebonai tesirūpina, kad eucharisti- 
nė auka būtų viso krikščioniškojo gyvenimo centras ir 
viršūnė. Taip pat tesidarbuoja, kad tikintieji semtųsi savo 
dvasiai maisto iš pamaldžiai ir dažnai priimamų sakra- 
mentų ir iš sąmoningo bei aktyvaus dalyvavimo liturgi- 
joje. Be to, klebonai teatsimena, kad prie krikščioniškojo 
zyvenimo ugdymo neparastai daug prisideda atgailos sak- 
ramentas. Todėl tebūnie pasiruošę mielai klausyti tikin- 
čiųjų išpažinčių, jei reikia, pasikviesdami ir kitų kunigų, 
kurie moka įvairias kalbas. 

Kaip ganytojai, klebonai tesistengia pirmoje eilėje pa- 
žinti savo kaimenę. Kadangi jie yra visų savo avių tar- 
nai, tesirūpina, krikščioniškojo gyvenimo klestėjimu ir 
paskiruose tikinčiuosiuose, ir šeimose, ir draugijose, ypač 

apaštalavimui skirtose, ir visoje parapijos bendruomenė- 
je. Tad telanko namus ir mokyklas, kaip to reikalauja 
ganytojo pareigos, uoliai tepadeda paaugliams ir jaunuo- 
liams, su tėviška meile težiūri vargšų ir ligonių, ypač 
uoliai tesirūpina darbininkais ir tedaro visa, kad tikintie- 
ji prisidėtų prie apaštalavimo darbų. 

3) Parapijos vikarai, eidami savo pastoracines parei- 
gas kaip klebono bendradarbiai, jo vadovaujami, kasdien 
atlieka svarbų darbą. Todėl tarp klebono ir vikarų visuo- 
met teviešpatauja broliškumas, abipusė meilė ir pagarba. 
Tepadeda jie vieni kitiems patarimais, pagalba ir pavyz- 
džiu, sutartinai bei jungtinėmis jėgomis rūpindamiesi pa- 
rapijos gerove. 


Klebonų paskyrimas ir pakeitimas 


31. Spresdamas apie kunigo tinkamumą kuriai nors 
parapijai valdyti, vyskupas težiūri ne vien jo išsimoksli- 
nimo, bet ir pamaldumo, apaštališko uolumo ir kitų pri- 
valumų bei savybių, kurių reikia tinkamai patarnauti 
sieloms. 

Vienintelis parapinės tarnybos tikslas yra sielų gero- 
vė. Todėl, kad vyskupas galėtų lengviau ir tinkamiau 
skirti parapijoms klebonus, tebūnie panaikinamos bet ko- 
kios kitiems suteiktos pristatymo, skyrimo bei sutikimo 
teisės ir, jei kur galioja, konkurso įstatymas dėl klebono 
vietos apskritai arba dėl tos ar kitos parapijos klebono 
vietos. Vienuolių teisės šis potvarkis neliečia. 

Parapijos klebono pareigos tebūnie tokio pastovumo, 
kokio reikalauja sielų gerovė. Todėl, panaikinus skirtumą 
tarp atstatomų ir neatstatomų klebonų, taip tebūnie per- 
žiūrėta ir suprastinta jų perkėlimo ir atstatymo tvarka, 
kad vyskupas, laikydamasis prigimtinės ir kanoninės tei- 
sės, galėtų tinkamiau patarnauti sielų gerovei. 

Klebonai, kuriems senyvas amžius arba kuri kita svar- 
bi priežastis trukdo tinkamai bei sėkmingai atlikti savo 
pareigas, yra karštai raginami — savo noru arba vysku- 
pui pasiūlius — iš pareigų atsistatydinti. Atsistatydinu- 
siems vyskupas teparūpina tinkamą išlaikymą. 


Parapijų steigimas ir pakeitimai 

32. Pagaliau sielų gerovė tebūnie nulemiąs veiksnys, 
nusprendžiant kurią parapiją steigti ar panaikinti bei 
pripažįstant kurios parapijos steigimą ar panaikinimą ir 
darant kokius kitus pakeitimus. Pats vyskupas turi ga- 
lią juos įvesti. 

4) Vienuoliai 
Vienuoliai ir apaštalavimas 

33. Visi vienuoliai — kiekvienas savo pašaukimą ati- 
tinkančių būdu — yra įpareigoti uoliai, su atsidėjimų 
darbuotis visam Mistiniam kūnui ugdyti ir plėtoti bei da- 
linių bažnyčių gerovei. Tai, kas čia bus sakoma apie vie- 
nuolius, taikoma taip pat kitų institutų nariams, pasiža- 
dantiems vykdyti evangelinius patarimus. 

Minėtų tikslų siekti vienuoliai pirmoje eilėje privalo 
malda, atgailos darbais ir savo gyvenimo pavyzdžiu. 
Šventasis Sinodas juos karštai ragina vis labiau įvertinti 
šias priemones ir vis rūpestingiau jomis naudotis. Tačiau, 
išlaikydami savosios vienuolijos pobūdį, jie vis daugiau 
teatsideda išoriniams apaštalavimo darbams. 


Vienuolių bendradarbiavimas su vyskupais 

84. Vienuoliai kunigai gauna šventimus, kad ir jie ga- 
lėtų būti uolūs episkopato bendradarbiai. šiandien, didė- 
jant pastoracijos reikalams, jie gali dar daugiau negu 
ankstesniais laikais padėti vyskupui. Todėl tuo atžvilgiu 

ir gavusieji šventimus vienuoliai, kiek jie, priklausydami 
nuo vyskupo, atlieka partoracijos ir apaštalavimo darbą, 
laikytini tikrais diecezijos kunigais. 

Ir kiti vienuolijų nariai, vyrai ir moterys, ypatingu 
būdu priklauso diecezijos šeimai. Jie daug padeda šventa- 
jai hierarchijai. Didėjant apaštalavimo reikalams, jie gali 
ir privalo padėti vis daugiau. 


Taisyklės pastoraciniam vienuolių darbui 


85. Atskirų diecezijų apaštalavimo darbų darnai ir 
drausmės vienybei išlaikyti pateikiamos šios taisyklės: 

1) Visi vienuoliai visados teklauso vyskupų ir teger- 
bia juos, kaip apaštalų įpėdinius. Be to, kada, laikantis 
teisės nuostatų, vienuoliai yra pašaukiami apaštalavimo 
darbams, savo pareigas jie privalo taip atlikti, kaip tikri 
greitai ir ištikimai paklusti, kai vyskupai prašo ir pagei- 
dauja, kad jie imtųsi platesnių įsipareigojimų žmonijos 
išganymo tarnyboje. Tik žiūrėtina, kad nebūtų pažeistas 
vienuolijos pobūdis ir kad būtų laikomasi savųjų konsti- 
tucijų. Konstitucijos, jei reikia, tebūnie atitinkamai pri- 
taikytos, vadovaujantis šio sinodinio dekreto nuostatais. 

Kadangi sieloms labai reikia pagalbos, o diecezinių 
kunigų maža, vienuolijos, kurios nėra atsidėjusios grynai 
kontempliatyviam gyvenimui, gali būti vyskupų pakvies- 
tos imtis įvairių pastoracinių darbų. Tačiau privalu atsi- 
žvelgti į kiekvieno instituto pobūdį. Vyresnieji pagal iš- 
gales tegul teikia šią pagalbą, net perimdami parapijas 
ir kartais teperimdami jas tik laikinai. 


27 Plg. Pijaus XII kalbą, 1950 m. gruodžio 8 d.: AAS 43 (1951), 
28 psl. Plg. taip pat Pauliaus VI kalbą, 1964 m. gegužės 23 d.: 
AAS 56 (1964), 571 psl. 

2) Įjungtieji į išorinį apaštalavimo darbą vienuoliai 
tegyvena savo vienuolijos dvasia ir toliau ištikimai tesi- 
laiko savo regulų bei teklauso savo vyresniųjų. Patys vys- 
kupai tenepamiršta pabrėžti šios pareigos. 

3) Vienuoliai gali būti išjungti iš vyskupijų jurisdik- 
cijos ir priklausyti tiesioginei popiežiaus arba kurios nors 
kitos bažnytinės vyresnybės valdžiai. šis išjungimas ypa- 
tingai liečia vidinę institutų santvarką. Jis leidžia tuose 
institutuose darniau visa sutvarkyti bei apjungti ir ge- 
riau rūpintis vienuolinio gyvenimo plėtote bei pažanga.žš 
Be to, šitokias vienuolijas popiežius gali savo nuožiūra 
panaudoti visuotinės Bažnyčios gerovei,?? o kiti vyresnie- 
ji — savo jurisdikcijai priklausančioms bažnyčioms. 

Tačiau ir iš vyskupų galios išjungtieji vienuoliai at- 
skirose diecezijose teisės nustatytu būdu gali priklausyti 
vietos ordinaro jurisdikcijai, kiek to reikia jo ganytoji- 
nėms pareigoms atlikti ir pastoracijos darbui tinkamai 
tvarkyti.30 

4) Visi vienuoliai, išjungtieji iš vyskupų jurisdikcijos 
ir neišjungtieji, priklauso vietos ordinaro valdžiai šiuose 
dalykuose: viešo liturginio kulto, nebent jie būtų kitų ap- 
eigų, pastoracijos, žmonėms sakomų pamokslų, religinio 
ir dorinio tikinčiųjų, ypač vaikų, auklėjimo, katechetinio 
švietimo ir liturginio formavimo, kunigų elgesio ir įvairių 
apaštalavimo darbų. Vienuolijų laikomų katalikiškųjų 
mokyklų bendroji organizacija ir priežiūra taip pat yra 
vietos ordinaro žinioje, tik paliekama vienuoliams teisė 
toms mokykloms vadovauti. Vienuoliai taip pat privalo 


28 Plg. Leono XIII apašt. konst. Romanos Pontifices, 1881 m. 
gegužės 8 d.: Leonis XIII Acta, II t., 234 psl. 

29 Plg. Pauliaus VI kalbą, 1964 m. gegužės 23 d.: AAS 56 (1964), 
570-571 psl. 

30 Plg. Pijaus XII kalbą, 1950 m. gruodžio 8 d.: AAS 43 (1951), 
28 psl. 

vykdyti viską, ką vyskupu susirinkimai arba konferenci- 
jos nusprendžia kaip teisiškai visiems privalomą dalyką. 

5) Tebūnie puoselėjamas įvairių vienuolijų bendravi- 
mas vienų su kitomis ir su dieceziniais kunigais. Taip pat 
tebūnie labai glaudžiai derinami visi apaštalavimo darbai 
bei planai. Tai daugiausia priklauso nuo pastovaus ant- 
gamtinio širdies ir proto nusiteikimo, kurį gaivina ir grin- 
džia meilė. Apaštalų Sosto uždavinys yra rūpintis šia dar- 
na visoje Bažnyčioje, vyskupų — savo diecezijose, paga- 
liau patriarchų sinodų ir vyskupų konferencijų — savo te- 
ritorijoje. 

Vyskupai arba jų konferencijos ir vienuolijų vyres- 
nieji arba jų aukščiausiųjų vadovų Konferencijos iš anks- 
to bendrai teaptaria apaštalavimo darbus, kurie yra pa- 
vedami vienuoliams. 

6) Kad sutartinai ir sėkmingai būtų palaikomi geri 
santykiai vyskupų su vienuoliais, nustatytais laikotar- 
piais ir kada tai atrodys naudinga, vyskupai ir vienuolijų 
vyresnieji tesusieis draugėn apsvarstyti bendrų teritori- 
joje vykstančio apaštalavimo reikalų. 


III SKYRIUS 


VYSKUPŲ BENDRADARBIAVIMAS DAUGELIO 
BAŽNYČIŲ GEROVEI 


I. Sinodai, susirinkimai, ypač vyskupų 
konferencijos 
Vyskupų sinodai, susirinkimai 


36. Nuo pat pirmųjų Bažnyčios amžių atskiroms bend- 
ruomenėms vadovaujančius vyskupus siejo broliška mei- 
lė ir rūpestis apaštalams pavestąja visuotine misija. To 

veikiami, jie jungė savo jėgas ir norus tiek bendrajai, tiek 
dalinių bažnyčių gerovei siekti. Tam buvo šaukiami sino- 
dai, provinciniai ir visuotiniai susirinkimai, Juose vysku- 
pai nustatydavo vienodas taisykles, kaip mokyti tikėjimo 
tiesų ir kaip tvarkyti bažnytinę drausmę. 

Šis šventasis visuotinis Sinodas trokšta, kad garbinga 
sinodų ir susirinkimų tradicija suklestėtų nauju gyvas- 
tingumu. Tai padės įvairioms bažnyčioms geriau ir sėk- 
mingiau, laiko sąlygas atitinkančių būdu, ugdyti tikėji- 
mą ir išlaikyti drausmę. 


Vyskupų konferencijų svarba 


37. Ypač mūsų laikais vyskupai dažnai negali tinka- 
mai bei sėkmingai atlikti savo uždavinio, jeigu vis glau- 
džiau ir darniau nebendradarbiauja savo tarpe. Vyskupų 
konferencijos — daugelyje šalių jau įvestos — yra atne- 
šusios puikių vaisių apaštalavimo srityje. Šis šventasis 
Sinodas galvoja būsiant didžiai naudinga, jei visur tos 
pačios tautos arba vienos kurios krašto srities vyskupai, 
sudarydami vieną grupę, rinksis nustatytais laikotarpiais 
pasitarti. Pasidaliję šviesia išmintimi ir patirtimi bei iš- 
klausę vieni kitų nuomonės, jie galės šventai jungti savo 
darbo jėgas bendrajai bažnyčių gerovei. Jų konferenci- 
joms išleidžiami šie nuostatai: 


Nuostatai vyskupų konferencijoms 


38. 1) Vyskupų konferencija yra savos rūšies sambū- 
ris. Jame vienos kurios tautos arba teritorijos vyskupai 
bendromis jėgomis vykdo savo ganytojinį uždavinį, siek- 
dami paskleisti žmonėms daugiau Bažnyčios teikiamo gė- 
rio, ypač gyvenamojo meto aplinkybėms pritaikytais a- 
paštalavimo būdais ir priemonėmis. 

2) Vyskupų konferencijos nariai yra visi bet kurių 
apeigų vietos ordinarai, išskyrus generalinius vikarus, 
koadjutoriai, augziliarai ir tie tituliniai vyskupai, ku- 
riems Apaštalų Sostas arba pati vyskupų konferencija pa- 
skiria specialų uždavinį. Kiti tituliniai vyskupai ir dėl 
ypatingų teritorijoje einamų pareigų popiežiaus legatai 
teisiškai nėra konferencijos nariai. 

Vietos ordinarai ir koadjutoriai turi sprendžiamąjį 
balsą. Ar augziliarams ir kitiems turintiems teisę daly- 
vauti konferencijoje vyskupams priklauso sprendžiama- 
sis ar patariamasis balsas, nustato konferencijos įstatai. 

3) Kiekviena vyskupų konferencija teparuošia savo 
įstatus ir pateikia Apaštalų Sostui peržiūrėti. Juose šalia 
kitų dalykų tebūnie numatyti organai, padedą sėkmin- 
giau siekti tikslo, pavyzdžiui, nuolatinė vyskupų taryba, 
vyskupų komisijos, zeneralinis sekretariatas. 

4) Teisėti vyskupų konferencijos nutarimai, priimti 
bent dviejų trečdalių sprendžiamąjį balsą turinčių kon- 
ferencijos narių vyskupų ir patvirtinti Apaštalų Sosto, 
turi juridiškai įpareigojančią galią. Tačiau toji galia ri- 
bojasi vien tais atvejais, kuriuos nustato bendroji teisė 
arba Apaštalų Sosto mandatas, duotas sava iniciatyva ar- 
ba pačiai konferencijai prašant. 

5) Kur ypatingos aplinkybės reikalauja, keleto tau- 
tų vyskupai, Apaštalų Sosto pritariami, gali sudaryti vie- 
ną konferenciją. 

Be to, tebūnie puoselėjami geri tarpusavio santykiai 
tarp įvairių tautų vyskupų konferencijų, kad būtų pasie- 
kiama ir užtikrinama didesnė gerovė. 

6) Labai patariama, kad Rytų bažnyčių vyskupų si- 
nodai, rūpindamiesi savo bendruomenių drausme ir sėk- 
mingesne religine veikla, taip pat žiūrėtų bendrosios ge- 
rovės visos teritorijos, kurioje yra skirtingų apeigų baž- 

nyčių. Tam tikslui turėtų pasitarti jungtiniuose įvairių 
apeigų susirinkimuose, laikydamiesi nuostatų, kurie bus 
išleisti kompetentingų vyresniųjų. 


II. Bažnytinių provincijų ribos ir 
bažnytinių sričių sudarymas 


Bažnytinių vienetų grupavimo svarba 


39. Sielų gerovė reikalauja tinkamai nustatyti ne tik 
diecezijų, bet ir bažnytinių provincijų teritoriją, ir net 
kelias provincijas sujungti į vieną, sudarant atskiras baž- 
nytines sritis. Taip apaštalavimas geriau pritaikomas vi- 
suomeninėmis ir vietinėmis aplinkybėmis, o vyskupai gali 
lengviau ir sėkmingiau palaikyti santykius vieni su ki- 
tais, su metropolitais, su kitais tos pačios tautos vysku- 
pais ir su pasaulinės valdžios atstovais. 


Gruūpavimo nuostatai 


40. Minėtiems tikslams pasiekti šventasis Sinodas iš- 
leidžia šiuos nuostatus: 

1) Tebūnie reikiamai peržiūrėtos bažnytinių provin- 
cijų ribos, o metropolitų teisės ir privilegijos nustatytos 
atitinkamais naujais įstatymais. 

2) Tegalioja taisyklė, jog visos diecezijos ir kiti joms 
teisiškai prilygstą teritoriniai vienetai turi būti įjungti 
į kurią nors bažnytinę provinciją. Todėl diecezijos, kurios 
dabar betarpiškai priklauso nuo Apaštalų Sosto ir nieku 
būdu nesijungia su jokia kita diecezija, turi arba sudary- 
ti naują bažnytinę provinciją, jei tai įmanoma, arba pri- 
sijungti prie kurios artimesnės provincijos, kur patogiau. 
Jos turi priklausyti arkivyskupo metropolito jurisdikci- 
jai, kaip nustato bendroji teisė. 

3) Kur atrodo naudinga, provincijos tebūnie sujung- 
tos į bažnytines sritis, kurių tvarkymas turės būti nusta- 
tytas teisės, 


Vyskupų konferencijų vaidmuo 


41. Dera, kad kompetentingos vyskupų konferenci- 
jos, vadovaudamosi 23 ir 24 nr. jau nurodytomis diecezi- 
jų teritorijoms nustatyti normomis, apsvarstytų bažnyti- 
nių provincijų teritorinę apimtį arba bažnytinių sričių 
sudarymą ir kad savo planus bei pageidavimus pateiktų 
Apaštalų Sostui. 


IIi. Vyskupai, atlieką tarpdiecezines 
pareigas 


Naujos tarpdiecezinės įstaigos 


42. Sielų gelbėjimas vis labiau reikalauja kai kuriuos 
pastoracinius uždavinius tvarkyti ir plėtoti jungtinėmis 
jėgomis. Todėl dera pasirūpinti specialiomis įstaigomis, 
kurios tarnautų visoms arba daugeliui kurios nors srities 
arba tautos diecezijų. Toms įstaigoms vadovauti gali būti 
pavesta ir vyskupams. 

Šventasis Sinodas pataria šias pareigas einantiems 
prelatams arba vyskupams bei vyskupų konferencijoms 
visuomet palaikyti broliškus tarpusavio santykius ir jung- 
tinėmis jėgomis rūpintis pastoracijos reikalais. šie santy- 
kiai turi būti nustatyti ir bendrąja teise. 


Kariuomenės pastoracija 


43, Karių pastoracija, dėl ypatingų jų gyvenimo 53- 
lygų, reikia ypatingai rūpintis. Jei įmanoma, kiekvienoje 
tautoje tebūnie įsteigtas kariuomenės vikariatas. Ir vy- 

riausias kariuomenės kapelionas, ir jo padėjėjai didžia- 
dvasiškai teatsideda sunkiam savo darbui, sutartinai 
bendradarbiaudami su dieceziniais vyskupais.?! O šie tepa- 
skiria vyriausiajam kariuomenės kapelionui pakankamą 
skaičių savo atsakingam uždaviniui tinkamų kunigų ir 
tepuoselėja iniciatyvą karių dvasinei gerovei ugdyti.3* 


BENDRASIS POTVARKIS 


44. Šventasis Sinodas nusprendžia, kad, peržiūrint 
Bažnyčios teisių rinkinį, būtų išleisti atitinkami įstaty- 
mai, pagrįsti šio dekreto nuostatais. Juos ruošiant, taip 
pat atsižvelgtina ir į Susirinkimo komisijų arba atskirų 
Susirinkimo Tėvų pastabas. 


Šventasis Sinodas taip pat nutaria, kad būtų paruoš- 
tos bendros pastoracinio darbo direktyvos vyskupams ir 
klebonams, kuriose būtų jiems duodamos gairės, kaip 
lengviau ir sėkmingiau atlikti savo pastoracinius už- 
davinius. 


Be to, tebūnie paruoštos specialios direktyvos rūpin- 
tis atskiromis tikinčiųjų grupėmis, pritaikytos atskirų 


31 Plg. Konsistorinės Kongregacijos Instructio de Vicariis Ca- 
strensibus, 1951 m. balandžio 23 d.: AAS 43 (1951), 562-565 psl; 
Formula servanda in relatione de statu Vieariatus Castrensis cen- 
ficienda, 1956 m. spalio 20 d.: AAS 49 (1957), 150-163 psl.; dekr. 
De Sacrorum Liminum Visitatione a Vicariis Castrensibus pera- 
genda, 1959 m. vasario 28 d.: AAS 51 (1959), 272-274 psl; dekr. 
Facultas audiendi confessiones militum Cappellanis extenditur, 
1960 m. lapkričio 27 d.: AAS 53 (1961), 49-50 psl. Plg. taip pat Vie- 
nuolių Kongregacijos Instructio de Cappellanis militum religiosis, 
1955 m. vasario 2 d.: AAS 47 (1955), 93-97 psl. 

32 Plg. Konsistorinės Kongregacijos laišką Ispanijos valdžiai pri- 
klausančių sričių kardinolams, arkivyskupams, vyskupams ir ki- 
tiems ordinarams, 1951 m. birželio 21 d.: AAS 43 (1951), 566 psl. 

šalių arba teritorijų sąlygoms. Tebūnie taip pat paruoš- 
tos direktyvos ir katechetiniam tikinčiųjų švietimui, kur 
būtų nurodyti pagrindiniai to švietimo dėsniai, jo organi- 
zavimas ir jam reikalingų knygų leidimas. Ir šias direk- 
tyvas ruošiant, privalu atsižvelgti į Susirinkimo komisijų 
arba atskirų Susirinkimo Tėvų pastabas. 


KUNIGŲ PARUOŠIMAS 


DEKRETAS 


Įvadas 


ventasis Sinodas gerai Žino, 
kad trokštamasis visos Baž- 
nyčios atsinaujinimas didele 
dalimi priklauso nuo kunigų 
darbo, kurį gaivina Kristaus Dvasia.! Todėl jis pabrėžia 


1 Kristaus valia visos Dievo tautos pažangą labiausiai nulemia 
kunigų tarnyba. Tai ryškiai parodo Viešpaties žodžiai, kuriais jis 
apaštalus, jų įpėdinius ir bendradarbius paskyrė Evangelijos šauk- 
liais, naujos išrinktosios tautos vadais, Dievo paslapčių dalytojais. Tą 
patį patvirtina Bažnyčios Tėvų ir šventųjų raštai bei pakartotinai 
teigia popiežių dokumentai. Plg. visų pirma šv. Pijaus X raginimą 

labai didelę kunigų paruošimo svarbą ir pateikia keletą 
pagrindinių dėsnių, kuriais patvirtinami amžių patirties 
išbandyti nuostatai ir įvedami nauji papildomieji, atitin- 
kantieji šio Susirinkimo konstitucijas bei dekretus ir pa- 
kitusias laiko sąlygas. Kadangi katalikų kunigystė tėra 
viena, jai pasiruošti privalo visi, dieceziniai kunigai ir 
venuoliai, nežiūrint kokių apeigų jie būtų. Todėl, nors šie 
nuostatai tiesiogiai taikomi dieceziniams kunigams, de- 
ramai atsižvelgiant jie taikytini kitiems. 


I. Kunigų paruošimo programa atskiruose 
kraštuose 


1. Kadangi įvairios tautos ir šalys žymiai viena nuo 
kitos skiriasi, galima išleisti tik bendrus įstatymus. Todėl 
tebus sudaryta speciali „kunigų paruošimo programa“ 
kiekvienam kraštui ir kiekvienoms apeigoms.ž Ją nusta- 
tys ir kartkartėmis peržiūrės tų kraštų ar tų apeigų vys- 
kupų konferencijos, o tvirtins Apaštalų Sostas. Tąja prog- 
rama bendrieji įstatymai tebus pritaikomi ypatingoms 
vietos ir laiko aplinkybėms, kad kunigų paruošimas vi- 
suomet atitiktų gyvenamosios vietos pastoracinius rei- 
kalavimus. 


kunigų luomo nariams, Haerent animo, 237-264 psl. — Pijaus XI 
encikl. Ad catholici sacerdotii, ypatingai 37-52 psl. — Pijaus XII 
apašt. raginimą Menti Nostrae, 657-702 psl. — Jono XXIII encikl. 
Sacerdotii Nostri primordia, 545-579 psl. — Pauliaus VI apašt. 
laišką Summi Dei Verbum, 979-995 psl. 

2 Visas kunigų paruošimas, tai yra seminarijos santvarka, dva- 
sinis formavimas, studijų programa, bendruomeninis auklėtinių gy- 
venimas ir drausmė, pastoraciniai pratimai, turi būti pritaikyti 
įvairioms atskirų vietų sąlygoms. Pagrindinius to pritaikymo dės- 
nius, remdamosios bendrosiomis normomis, diecezinėms seminari- 
joms turi nustatyti vyskupų konferencijos, 0 vienuolinėms, atsi- 
žvelgiant į jų pobūdį — kompetentingi vyresnieji (plg. bendruosius 
nuostatus, prijungtus prie Pijaus XII apašt. konstitucijos Sedes 
Sapientie, 19 nr.). : 

II. Stropesnis kunigystės pašaukimų 
ugdymas 


2. Kunigystės pašaukimų ugdymas* yra visos krikš- 
čionių bendruomenės pareiga. Jie ugdytini pirmoje eilėje 
tikrai krikščionišku gyvenimu. Svarbiausias vaidmuo čia 
tenka šeimoms, kurios savo tikėjimo, meilės bei pamal- 
dumo dvasia yra tarsi pirmoji seminarija, ir parapijoms, 
į kurių gyvybinę veiklą jaunuoliai įsijungia. 

Mokytojai ir visi kiti asmenys, kokiu nors būdu prisi- 
dedą prie jaunuomenės švietimo, ypač katalikų organiza- 
cijos, tesistengia sau patikėtus jaunuolius taip auklėti, 
kad jie įstengtų pastebėti savyje kunigystės pašaukimą 
ir noringai juo sekti. Visi kunigai teparodo ypatingai di- 
delį apaštališką uolumą ugdyti pašaukimams. Telenkia 
jie jaunuolių širdis į kunigystę savo nuolankiu, darbščiu, 
vidinio džiaugsmo pilnu gyvenimu, kunigiška tarpusavio 
meile ir brolišku bendradarbiavimu su kitais kunigais. 
Vyskupų pareiga yra skatinti savo tikinčiuosius ugdyti 
pašaukimus ir rūpintis apjungti visus šios srities darbuo- 
tojus bei derinti jų darbus. O tiems, kuriuos jie laiko Vieš- 
paties pašauktais, jų pareiga yra tėviškai padėti, nesigai- 
lint jokių aukų. 

Šis aktyvus visos Dievo tautos bendradarbiavimas ug- 
dant pašaukimus atitinka jo apvaizdos planą. Dievas pa- 
sirenka žmones hierarchinei Kristaus kunigystei ir tei- 
kia jiems reikiamų dovanų bei padeda savo malone. O 


3 Mažas pašaukimų skaičius kone visur yra vienas iš pagrindi- 
nių rūpesčių, kurie šiandien slegia Bažnyčią. Plg. Pijaus XII apašt. 
raginimą Menti Nostrae, 632 psl.: „..tiek katalikų kraštuose, tiek 
misijų šalyse kunigų dažniausiai nepakanka aprūpinti daugėjan- 
tiems reikalams“ — Jono XXIII kalbą I tarptautinio "Tobulybės 
Luomo Pašaukimų kongreso dalyviams, 1961 m. gruodžio 16 d.: 
„Kunigų ir vienuolių pašaukimų klausimas yra kasdieninis popie- 
žiaus rūpestis... tai jo maldos atodūsis, tai karštas jo sielos troš- 
kimas“ (AAS 54-1962, 33 psl.). 

teisėtiems Bažnyčios tarnams jis paveda spręsti apie šių 
asmenų tinkamumą. Jų uždavinys ištirti, ar kandidatai 
tų aukštųjų pareigų siekia gryna intencija bei visiškai 
laisvai ir ar tikrai tinka, ir pašaukti bei šventosios Dva- 
sios antspaudu pašvęsti juos Dievo kultui ir Bažnyčios 
tarnybai.4 

Pašaukimams ugdyti šventasis Sinodas pirmoje eilėje 
teikia visų bendrai naudojamas tradicines priemones: u0- 
lią maldą, krikščioniškąją atgailą ir vis giliau siekiantį 
tikinčiųjų švietimą pamokslais, katecheze, įvairiomis vi- 
suomeninio bendravimo priemonėmis. šiuo švietimu sie- 
kiama išryškinti kunigystės pašaukimo reikalingumas, 
prigimtis ir kilnumas, Be to, vadovaujantis šiuo reikalu 
išleistais Šv. Sosto nurodymais, jau yra arba dar įsteigti- 
nos pašaukimų ugdymo organizacijos, apimančios atskirą 
dieceziją, vieną kurią krašto sritį arba net ištisą šalį. Te- 
planuoja jos metodiškai ir sutartinai visą pastoracinę pa- 
šaukimų ugdymo veiklą ir sumaniai bei ryžtingai ją te- 
plečia. Neapleistina nė viena naudinga priemonė, kurią 
tai veiklai pateikia modernioji psichologija ir sociologija.5 

Pašaukimų ugdymo darbas turi didžiadvasiškai per- 
žengti atskirų diecezijų, tautų, vienuolinių šeimų ir apei- 
gų ribas. Čia privalu žiūrėti visuotinės Bažnyčios reikalų 

+ Pijus XII, apašt. konst. Sedes Sapientiae, 1956 m. gegužės 
31 d.: AAS 48 (1956), 357 psl. — Paulius VI, apašt. laiškas Summi 
Dei Verbum, 984 tt. psl. 

5 Plg. visų pirma Pijaus XII motu proprio Cum nobis apie 
sudarymą įstaigos rūpintis kunigų pašaukimo reikalais Seminarijų 
ir Universitetų Kongregacijoje, 1941 m. lapkričio 4 d.: AAS 33 
(1941), 479 psl., drauge su tos kongregacijos paskelbtais nuostatais 
ir dėsniais, 1943 m. rugsėjo 8 d.; motu proprio Cum supremae apie 
šv. Sosto įstaigą rūpintis vienuolių pašaukimo reikalais, 1955 m. 
vasario 11 d.: AAS 47 (1955), 266 psl, drauge su Vienuolių Kon- 
gregacijos paskelbtais nuostatais ir dėsniais, t.p, 298-301 psl. — 
II Vatikano susirinkimo dekr. Tinkamas vienuolinio gyvenimo atsi- 


naujinimas, 24 nr.; dekr. Ganytojinės vyskupų pareigos Bažnyčioje, 
15 nr. 

ir stengtis padėti ypač toms sritims, kuriose Viešpaties 
vynuogynas labiau šaukiasi darbininkų. 

3. Mažosios seminarijos yra įsteigtos ugdyti pašauki- 
mų daigams. Jose jaunuoliai ypatingu religiniu auklėji- 
mu, ypač tinkama sielovada, tebūnie pratinami didžia- 
dvasiškai ir tauriai sekti Atpirkėju Kristumi. Tėviškai 
vais, tegyvena jie čia tokiose sąlygose, kurios tinka jau- 
nuolių amžiui, dvasiai bei vystymuisi ir kurios pilnai de- 
rinasi su sveikos psichologijos reikalavimais. Čia neturi 
stigti reikiamo ryšio su pasaulio įvykiais ir su šeima.“ Be 
to, visa, kas toliau bus sakoma apie didžiąsias seminari- 
jas tebūnie įvesta ir į mažąsias, kiek tai atitinka jų tikslą 
ir pobūdį. O auklėtinių studijos tebūnie taip tvarkomos, 
kad jie lengvai galėtų testi jas kitur, jeigu pasirinktų ki- 
tokį gyvenimo luomą. 

Lygiai taip tebūnie rūpinamasi pašaukimo daigais ir 
tų jaunuolių, kurie yra specialiuose institutuose, kai kur 
tarnaujančiuose mažųjų seminarijų tikslams, bei tų, ku- 
rie mokosi mokyklose ar kitose auklėjimo įstaigose. Taip 
pat stropiai tebūnie rūpinamasi įstaigomis bei užsimoji- 
mais, skirtais tiems, kurie šiuo dieviškuoju pašaukimu se- 
ka, sulaukę vyresnio amžiaus. 


III. Didžiųjų seminarijų tvarkymas 


4. Didžiosios seminarijos yra būtinos paruošti kuni- 
gams. Jose, nusižiūrėjus į mūsų Viešpaties Jėzaus Kris- 
taus, mokytojo, kunigo bei ganytojo pavyzdį, privalo būti 
siekiama visu auklėjimu išugdyti kandidatus tikrais sielų 
ganytojais.? 


6 Plg. Pijaus XII apašt. raginimą Menti Nostrae, 685 psl. 
7 Plg. II Vatikano susirinkimo dogm. konst. Bažnyčia, 28 nr. 

Tebūnie jie ruošiami žodžio tarnybai: vis geriau su- 
prasti apreikštąjį Dievo žodį, jį pasisavinti mąstymu, iš- 
reikšti savo kalba ir gyvenimu. Tebūnie ruošiami kulto 
ir pašventimo tarnybai: malda ir šventosios liturgijos ap- 
eigomis, eucharistine auka ir sakramentais vykdyti išga- 
nymo darbą. Tebūnie ruošiami ganytojo tarnybai, kad 
sugebėtų pavaizduoti žmonėms Kristų, kuris „neatėjo, 
kad jam tarnautų, bet kad jis pats tarnautų ir duotų savo 
gyvybę kaip atvadavimą už daugelį“ (Mk. 10, 45; plg. 
Jn. 13, 12-17); ir kad, tapę visų tarnais, laimėtų didesnį 
skaičių (plg. 1 Kor. 9, 19), 

Tad visos auklėjimo sritys — ir dvasinė, ir protinė, ir 
drausminė — tebūnie darniai kreipiamos į šį pastoracinį 
tikslą. O jam pasiekti tesistengia uoliai bei sutartinai dar- 
buotis visi vadovai ir profesoriai, ištikimai laikydamiesi 
vyskupo direktyvų. 

5. Seminaristų paruošimas priklauso nuo išmintingų 
nuostatų, bet labiausiai — nuo tinkamų auklėtojų. Todėl 
ir seminarijų vadovai, ir profesoriai tebūnie parenkami 
iš geriausių kunigų“ ir tebūnie rūpestingai paruošiami 
tvirta doktrina, derama pastoracine patirtimi ir ypatingu 
dvasinio gyvenimo bei pedagogijos pažinimu. Tam tikslui 
reikia įkurti institutus arba bent ruošti tinkamai prave- 
damus kursus ir nustatytais laikotarpiais šaukti semina- 
rijų vadovų suvažiavimus. 

Vadovai ir profesoriai tebūnie gerai įsisąmoninę, kaip 
labai jų galvosena ir elgsena lemia auklėtinių išsiugdymą. 


8 Plg. Pijaus XI encikl. Ad catholici sacerdotii, 37 psl; „Visų 
pirma tebūnie rūpestingai parenkami vadovai ir profesoriai... Duo- 
kite šioms šventoms kolegijoms geriausius kunigus. Nebijokite jų 
atpalaiduoti nuo kitų pareigų, kurios atrodo svarbesnės, bet iš 
tikrųjų negali lygintis su šiuo didžiareikšmiu ir nepakeičiamu dar- 
bu“. Tą geriausiųjų parinkimo dėsnį iš naujo pabrėžia Pijus XII savo 
apašt. laiške Brazilijos vyskupams, 1947 m. balandžio 23 d.: Diseorsi 
e Radiomessagii IX, 579-580 psl. 

Rektoriaus vadovaujami, tegul jie visi kuo glaudžiau- 
siai bendradarbiauja, nuoširdžiai bei sutartinai veikdami 
drauge. Tesudaro jie tarpusavy ir su auklėtiniais tokią 
šeimą, kuri atitiktų Viešpaties maldos žodžius: „Kad jie 
būtų viena“ (plg. Jn. 17, 11) ir kuri ugdytų seminaristuo- 
se savo pašaukimo džiaugsmą. Gi vyskupas nuolatiniu iš- 
skirtiniu rūpestingumu tekursto dirbančiųjų seminarijose 
uolumą, o auklėtiniams tebūnie kaip tikras tėvas Kristu- 
je. Pagaliau visi kunigai telaiko seminariją diecezijos šir- 
dimi ir su noru teateinie jai į pagalbą? 

6. Atsižvelgiant į kiekvieno kandidato amžių ir pa- 
žangą, tebūnie rūpestingai ištiriamas jo intencijos gry- 
numas ir valios laisvė, jo dvasinis, dorinis ir protinis tin- 
kamumas, jo fizinė ir psichinė sveikata; nepamirština ir 
savybių, kurias jis galėjo paveldėti iš šeimos. Taip pat te- 
būnie apsvarstomas kandidatų pajėgumas nešti kunigo 
naštą ir eiti pastoracines pareigas.!0 

Atrenkant bei tiriant auklėtinius, visada tebūnie lai- 
komasi griežtumo, net jeigu ir apgailėtinai trūktų kuni- 
gų.!! Dievas nepaliks savo Bažnyčios be tarnų, jei vertie- 
siems bus leidžiama ruoštis šventimams, o netinkantieji 
neatidėliojant tėviškai bus nukreipiami į kitokias pareigas 
bei bus jiems padedama įsisąmoninti savo krikščioniškąjį 
pašaukimą ir uoliai atsidėti pasauliečių apaštalavimui. 

7. Kur paskiros diecezijos nepajėgia įsiruošti tinka- 
mos seminarijos, tebūnie steigiamos ir išlaikomos dauge- 


9 Apie visų pareigą padėti seminarijoms plg. Pauliaus VI apašt. 
laišką Summi Dei Verbum, 984 psl. 

10 Plg. Pijaus XII apašt. raginimą Menti Nostrae, 684 psl. — 
Sakramentų  Kongregacijos bendrąjį laišką vietos ordinarams, 
Magna eguidem, 1935 m. gruodžio 27 d., 10 nr. Apie vienuolius plg. 
bendruosius nuostatus, prijungtus prie Pijaus XII apašt. konst. 
Sedes Sapientiae, 33 nr. Plg. taip pat Pauliaus VI apašt. laišką 
Summi Dei Verbum, 987 t. psl. 

11 Plg. Pijaus XI encikl. Ad catholici sacerdotii, 41 psl. 

liui diecezijų arba ištisai krašto sričiai, net visai šaliai 
bendros seminarijos. Tai sėkmingiau laiduos gerą auklėti- 
nių paruošimą, kuris laikytinas aukščiausiu reikalavimu. 
Šitokios kuriai nors sričiai arba visai šaliai skirtos semi- 
narijos vadovaujasi suinteresuotųjų vyskupų!? paruoštais 
ir Apaštalų Sosto patvirtintais statutais. 

Jeigu kuriose seminarijose klierikų skaičius yra dide- 
lis, tebūnie jie tinkamai paskirstyti į mažesnes grupes, 
kad būtų įmanomesnis asmeninis kiekvieno auklėjimas. 
Tačiau ir čia išlaikytinas vadovybės ir mokslinio švietimo 
vienumas, 


IV. Dvasinio paruošimo gilinimas 


8. Dvasinis formavimas tebūnie glaudžiai siejamas 
su mokslinių ir pastoraciniu paruošimu. Tebūnie jis toks, 
kad, ypatingai dvasios vado padedami,“ auklėtiniai iš- 
moktų per Sūnų Jėzų Kristų šventojoje Dvasioje visą lai- 
ką gyventi nuoširdžioje vienybėje su Tėvu. Šventimais 
jiems yra skirta tapti panašiais į Kunigą Kristų, todėl te- 
įpranta ir visą savo gyvenimą jungtis su juo intymia 
draugyste. Tegul jie taip gyvena velykine Viešpaties pa- 
slaptimi, kad sugebėtų atskleisti ją tiems, kurie ateityje 
bus jiems patikėti. Tebūnie jie išmokomi ieškoti Kristaus 
su atsidėjimu apmąstomame Dievo žodyje, aktyviai išgy- 
venamose Bažnyčios paslaptyse, ypač Eucharistijoje ir 


12 Nusprendžiama, kad nuostatus regionalinės arba valstybinės 
apimties seminarijoms turi paruošti visi suinteresuotieji vyskupai. 
Tuo būdu yra atšaukiamas Kanoninio teisyno 1357 kan. š 4. 

13 Plg. Pijaus XII apašt. raginimą Menti Nostrae, 674 psl. — 
Seminarijų ir Universitetų Kangregacijos raštą La Formazione 
spirituale del candidato al sacerdozio, Vatikanas 1965, 

14 Plg. šv. Pijaus X raginimą kunigų luomo nariams, Haerent 
amimo, 242-244 psl. — Pijaus XII apašt. raginimą Menti Nostrae, 
659-661 psl. — Jono XXIII encikl. Sacerdotii Nostri primordia, 
550 t. psl. 


102 


maldoje.!5 Teišmoksta jie matyti Viešpatį vyskupe, kuris 
kuris juos siunčia, ir žmonėse, pas kuriuos yra siunčiami, 
ypač neturtėliuose, vaikuose, ligoniuose, nusidėjėtiuose ir 
netikinčiuosiuose, Kūdikišku pasitikėjimu temyli ir te- 
gerbia palaimintąją Mergelę Mariją, kurią ant kryžiaus 
mirštąs Jėzus Kristus skyrė būti motina savo mokiniui. 

Seminaristuose tebūnie stropiai ugdomos pamaldumo 
formos, kurias teikia garbingoji Bažnyčios tradicija. Ta- 
čiau žiūrėtina, kad dvasinis formavimas nesiribotų tik jo- 
mis ir nepuoselėtų vien religinio jausmo. Auklėtiniai tesi- 
moko gyventi vis tvirtesniu tikėjimų, viltimi ir meile, 
kaip moko Evangelija. šias dorybes praktikuodami, jie 
įsigys maldos dvasios,“ sustiprins ir išsaugos savo pašau- 
kimą, sutvirtės kitose dorybėse ir užsidegs vis didesniu 
troškimu laimėti visus žmones Kristui. 

9. Auklėtiniai augte tesuauga su Bažnyčios paslapti- 
mi, kurią šis šventasis Susirinkimas yra ypatingai nušvie- 
tęs. Tuomet, nuolankia ir sūniška meile susieti su Kris- 
taus vietininku, po šventimų tapę patikimais savo vysku- 
po bendradarbiais ir veikdami išvien su konfratrais, jie 
gyvai liudys tą vienybę, kuri patraukia žmones prie Kris- 
taus.!? Tesimoko jie didžiadvasiškai jungtis į visos Bažny- 
čios gyvenimą, atsimindami šv. Augustino žodžius: „Kiek- 
vienas turi tiek šventosios Dvasios, kiek jis myli Kristaus 
Bažnyčią.“* Seminaristai tesupranta labai aiškiai, jog 
jie skirti ne viešpatauti ir ne garbės vietoms, o visiškai 


15 Plg. Pijaus XII encikl. Mediator Dei, 547 tt. ir 572 t. psl. — 
Jono XXIII apašt. raginimą Sacrae Laudis, 1962 m. sausio 6 d.: 
AAS 54 (1962), 69 psl. — II Vatikano susirinkimo konst. šventoji 
liturgija, 16 ir 17 nr. — Apeigų Kongregacijos Instructio ad exe- 
cutionem  Constitutionis de Sacra Liturgia recte ordinandam, 
1964 m. rugsėjo 26 d., 14-17 nr.: AAS 56 (1964), 880 t. psl. 

16 Plg. Jono XXIII encikl. Sacerdotii Nostri primordia, 559 t. psl. 
17 Plg. II Vatikano susirinkimo dogm. konst. Bažnyčia, 28 nr. 
18 In Io, tract. 32, 8: PL 35, 1646. 

pasišvęsti Dievo tarnybai ir pastoracinėms pareigoms. 
Ypač rūpestingai tebūnie ugdomas juose kunigiškas klus- 
numas, neturto pamėgimas ir savęs išsižadėjimo dvasia? 
kad įprastų greitai atsisakyti net leistinų, bet nenaudin- 
gų dalykų ir sekti nukryžiuotuoju Kristumi. 

Auklėtiniai tebūnie supažindinami su pareigomis, ku- 
rios jų laukia, nenutylint jokių kungiškojo gyvenimo sun- 
kumų. Tačiau tenežiūri jie į savo būsimąjį darbą tik kaip 
į pavojų šaltinį, o verčiau tegul pasiruošia iš pačios pas- 
toracinės veiklos semtis kuo daugiausia stiprybės savo 
dvasiniam gyvenimui. 

10, Tebūnie labai rūpestingai paruošiami būsimam gy- 
venimui tie seminaristai, kuriuos šventi savųjų apeigų 
įstatymai griežtai įpareigoja laikytis garbingosios kunigų 
celibato tradicijos. Dėl dangaus karalystės (plg. Mt. 19, 
12) atsisakydami vedybinės bendruomenės, jie jungsis su 
Viešpačiu nepadalyta meile?? kuri yra ypač būdinga 
Naujajai Sandorai, ir liudys būsimojo amžiaus prisikėli- 
mą (plg. Lk. 20, 36).2! Tas atsisakymas jiems taip pat 
sėkmingai padės nuolat tobulai mylėti žmones ir, einant 
kunigo pareigas, būti visiems viskuo.22 Tebūnie jie giliai 
įsisąmoninę, jog šią būseną reikia su dėkingumu prisiim- 
ti ne tik kaip Bažnyčios įsakytą, bet ir kaip brangią nuo- 
lankiai prašytiną Dievo dovaną. Šventosios Dvasios ma- 
lonės skatinami ir padedami, tesistengs jie laisvai ir di- 
džiadvasiškai ją atlikti savo gyvenimu. 


19 Plg. Pijaus XII apašt. raginimą Menti Nostrae, 662 t., 685, 690 
psl. — Jono XXIII encikl. Sacerdotii Nostri primordia, 551-553, 
556 t. psl. — Pauliaus VI encikl. Ecelesiam suam, 634 t. psl. — 
II Vatikano susirinkimo dogm. konst. Bažnyčia, ypatingai 8 nr. 

20 Plg. Pijaus XII encikl. Sacra virginitas, 1954 m. kovo 25 d.: 
AAS 46 (1954), 165 tt. psl. 

21 Plg. šv. Kiprijono De habitu virginum, 22: PL 4, 475 — 
šv. Ambraziejaus De virginibus, I, 8, 52: PL 16, 202 t. 

22 Plg. Pijaus XII apašt. raginimą Menti Nostrae, 663 psl. 

Klierikai tinkamai tesusipažįsta ir sų Kristaus ir Baž- 
nyčios meilę vaizduojančios krikščioniškosios moterystės 
(plg. Efez. 5, 22-33) pareigomis ir kilnybe. Tačiau drauge 
jie temato Kristui paaukotosios skaistybės pranašumą.23 
Taip, visa rimtai ir didžiadvasiškai apsvarstę, jie galės 
visiškai pasišvęsti Viešpačiui kūnu ir siela. 

Tebūnie nurodyti auklėtiniams jų skaistybei gresią 
pavojai, ypač gyvenant dabartinio meto visuomenėje* 
Panaudodami dieviškąsias ir žmogiškąsias priemones, te- 
išmoksta jie taip įausti moterystės atsisakymą į savo bū- 
tį, kad celibatas ne tik jokiu būdu nekenktų jų gyveni- 
mui ir veiklai, bet kad dar padėtų geriau apvaldyti dva- 
sią ir kūną, tobuliau spręsti ir giliau pajusti Evangelijos 
teikiamą palaimą. 

11. Tebūnie sąžiningai laikomasi krikščioniškojo auk- 
lėjimo normų, jas tinkamai papildant naujaisiais sveikos 
psichologijos ir pedagogikos atradimais. Išmintingu švie- 
timu auklėtiniuose taip pat reikia išugdyti deramą Žžmo- 
giškąjį subrendimą, kuris ypatingai pasireiškia tam tik- 
ru dvasios pastovumu, gebėjimu daryti apgalvotus spren- 
dimus, teisingu įvykių ir žmonių vertinimu. 

Auklėtiniai teįpranta reikiamai sudrausminti savo 
prigimties savumus. Tebūnie ugdoma juose dvasios stip- 
rybė. Apskritai, teišmoksta jie branginti dorybes, kurios 
yra žmonių labai vertinamos ir iškelia jų akyse Kris- 
taus tarną.*5 Tokios yra nuoširdumas, nuolatinis rūpini- 
masis būti teisingu, duotojo žodžio laikymasis, mandagu- 
mas, meilės lydimas kuklumas kalbant. 


23 Plg. Pijaus XII encikl. Sacra virginitas, 1954 m. kovo 25 d.: 
AAS 46 (1954), 170-174 psl. 

24 Pig. Pijaus XII apašt. raginimą Menti Nostrae, 664 ir 690 
t. psl. 

256 Plg. Pauliaus VI apašt. laišką Summi Dei Verbum, 991 psl. 

Į seminarijos drausmę žiūrėtina ne vien kaip į sėkmin- 
gą priemonę bendruomeniniam sugyvenimui ir meilei. Ji 
yra būtina ir visos auklėjimo programos dalis įsigyti sa- 
vitvardai, subrandinti asmenybei ir išugdyti kitiems bū- 
do sąvumams, kurie labai daug padeda tvarkingai ir sėk- 
mingai veikti Bažnyčioje. Toji drausmė tebūnie taip pa- 
laikoma, kad auklėtiniai būtų vidujai nusiteikę vyresnių- 
jų autoritetą pripažinti iš gilaus įsitikinimo arba dėl są- 
žinės (plg. Rom. 13, 5) ir antgamtiniais motyvais. Draus- 
mės reikalavimai tebūnie priderinti auklėtinių amžiui 
taip, kad jie, palaipsniui išmokdami tvarkytis patys, į- 
prastų išmintingai naudotis laisve, savarankiškai bei e- 
nergingai veikti“ė ir bendradarbiauti su konfratrais bei 
pasauliečiais. 

Visą seminarijos gyvenimą, pilną pamaldumo ir tylos 
meilės bei noro padėti vienas kitam, privalu taip sutvar- 
kyti, kad jis būtų tarsi įvadas į vėlesnį kunigo gyvenimą. 

12. Vyskupų nuožiūrai paliekama nustatyti reikiamą 
laikotarpį intensyvesniam vidinio gyvenimo formavimui, 
kad dvasinis seminaristų ugdymasis gautų tvirtesnį pa- 
grindą ir kad jie vispusiškai apsispręstų eiti savojo pa- 
šaukimo keliu. Jų nuožiūrai taip pat paliekama įvesti tam 
tikrą studijų pertrauką arba atitinkamą pastoracinio 
bandymo laikotarpį, kad būtų geriau ištirtas kandidatų 
tinkamumas kunigystei. Panašiai, žiūrėdami vietos sąly- 
gų, vyskupai nuspręs, ar prailginti šventimams reikalau- 
jamą amžių, nustatytą bendrąja teise; jie taip pat nutars, 
ar reikalautina, kad auklėtiniai, prieš gaudami kunigys- 
tės šventimus, kurį laiką darbuotųsi kaip diakonai. 


26 Plg. Pijaus XII apašt. raginimą Menti Nostrae, 686 psl. 

V. Bažnytinių studijų peržiūrėjimas 

13, Prieš pradedant bažnytines studijas griežtąja 
prasme, seminaristai teįsigyja tiek humanitarinių ir gam- 
tos mokslų žinių, kiek jų krašte reikalaujama iš jaunuo- 
lių, stojančių į aukštąsias mokyklas. Be to, teišmoksta 
lotynų kalbos tiek, kad galėtų suprasti ir panaudoti gau- 
sius mokslo šaltinius bei Bažnyčios dokumentus.*? Būtinai 
reikia studijuoti savo apeigų liturginę kalbą; labai patar- 
tina deramai susipažinti su Šventojo Rašto ir Tradicijos 
kalbomis. 

14. Peržiūrint bažnytines studijas, pirmoje eilėje rei- 
kia kreipti dėmesį į geresnį filosofijos ir teologijos moks- 
lo suderinimą. Abi jos sutartinai vis aiškiau ir aiškiau te- 
atskleidžia auklėtiniams Kristaus paslaptį, kuri yra įaus- 
ta į visą žmonijos istoriją, nuolat gaivina Bažnyčią ir 
ypatingai reiškiasi kunigų tarnyba.2š 

Kad šitoks žvilgis auklėtiniams būtų perteikiamas 
nuo pat pirmųjų ruošimosi metų, bažnytinės studijos te- 
būnie pradedamos įvedamuoju kursu, kuriam privalu skir- 
ti pakankamai laiko. šiame kurse išganymo paslaptis taip 
tebūnie atskleidžiama, kad auklėtiniai įžvelgtų bažnyti- 
nių studijų prasmę, planą ir pastoracinį tikslą. Tai drau- 
ge jiems padės visą savo gyvenimą pagrįsti ir gaivinti ti- 
kėjimu bei sutvirtins jų ryžtą aukotis ir su džiaugsmu 
eiti savo pašaukimo keliu. 

15. Filosofiniai mokslai tebūnie taip perteikiami, kad 
seminaristams pirmoje eilėje būtų padedama įsigyti gilų, 
vieningą žmogaus, pasaulio ir Dievo pažinimą. Remtinasi 
visuomet galiojančiu filosofiniu paveldėjimu,?? bet drau- 
ge atsižvelgtina ir į dabartinio amžiaus filosofines sro- 

27 Plg. Pauliaus VI apašt. laišką Summi Dei Verbum, 993 psl. 

28 Plg. II Vatikano susirinkimo dogm. konst. Bažnyčia, 7 ir 


25 nr. 
29 Plg. Pijaus XII encikl. Humani generis, 571-575 psl. 

ves, ypač į turinčias didesnės įtakos gimtajame krašte, 
bei į moderniųjų gamtos mokslų pažangą. Taip auklėti- 
niai, gerai susipažinę su dabartinio gyvenimo kryptimis, 
bus tinkamai paruošti pokalbiui su šiandieniais žmonė- 
mis.30 

Filosofijos istorija taip tebūnie dėstoma, kad auklėti- 
niai, supratę pagrindinius įvairių sistemų principus, pri- 
imtų tai, kas jose yra teisinga, ir galėtų įžvelgti klaidų 
šaknis bei nurodyti, kodėl klystama. 

Pats dėstymo būdas težadina auklėtiniuose troškimą 
su užsispyrimu ieškoti tiesos, jos laikytis bei ją įrodyti, 
drauge nuoširdžiai pripažįstant žmogaus pažinimo ribo- 
tumą. Rūpestingai nurodytinas ryšys tarp filosofijos ir 
tikrųjų gyvenimo problemų bei auklėtiniams rūpimų 
klausimų. Taip pat tebūnie padedama jiems įžvelgti filo- 
sofinių teigimų sąryšį su išganymo tiesomis, kurios teo- 
logijoje yra svarstomos, vadovaujantis aukštesne — tikė- 
jimo — šviesa. 

16. Teologiniai dalykai — sekant tikėjimo šviesa ir 
mokančiosios Bažnyčios vadovavimuš! — tebūnie taip 
dėstomi, kad auklėtiniai rūpestingai semtųsi katalikybės 
mokslą iš dieviškojo Apreiškimo, tą mokslą giliai įžvelg- 
tų, panaudotų kaip maistą savo dvasios gyvenimui? ir, 
tapę kunigais, pajėgtų jį skelbti, aiškinti bei ginti. 

Į Šventojo Rašto studijas, kurios turi būti tartum visos 


30 Pig. Pauliaus VI encikl. Ecelesiam suam, 637 tt. psl. 

31 Plg. Pijaus XII encikl. Humani generis, 567-569 psl.; kalbą 
Si diligis, 1954 m. gegužės 31 d.: AAS 46 (1954), 314 t. psl. — Pau- 
liaus VI kalbą Grigaliaus Universitete, 1964 m. kovo 12 d.: AAS 56 
(1964), 364 t. psl. — II Vatikano susirinkimo dogm. konst. Baž- 
nyčia, 25 nr. 

32 Plg. šv. Bonaventūros Itinerarium mentis in Deum įvadą, 
4 nr.: „(Niekas) tenegalvoja, kad jam užtenka skaitymo be užsi- 
degimo, svarstymo be pamaldumo, nagrinėjimo be nuostabos, gili- 
nimosi be džiaugsmo, darbo be dorybės, mokslo be meilės, supra- 
timo be nuolankumo, uolumo be malonės, spindėjimo be Dievo 
įkvėptos išminties“ (Opera omnia V, Guarachi 1891, 296 psl.). 

teologijos siela,3* tebūnie kreipiamas ypatingas dėmesys. 
Po deramo įvado tebūnie auklėtiniai gerai supažindinami 
su egzegetiniu metodu, su pagrindinėmis dieviškojo Ap- 
reiškimo temomis ir iš kasdieninio Šventojo Rašto skai- 
tymo bei mąstymo tesisemia sau paskatų ir dvasinio 
maisto.3+ 

Dogmatinėje teologijoje pirmiausia tebūnie pateiktos 
biblinės temos. Tebūnie nušviečiama, kaip Rytų ir Vaka- 
rų Bažnyčios Tėvai padėjo tiksliai perteikti ir aiškinti 
atskiras Apreiškimo tiesas. Taip pat nušviestina ir toli- 
mesnė dogmų istorija, nepamirštant jų ryšio su kitais 
Bažnyčios gyvenimo įvykiais.? Pagaliau, kad auklėtiniai 
kaip galima geriau pažintų tikėjimo paslaptis, šv. Tomo 
vadovaujami, protu tesimoko gilintis į jas ir įžvelgti jų 
sąryšį.3? Tebūnie taip pat mokoma visada matyti tas pa- 
slaptis bei jų veikimą liturginėse apeigose“'" ir visame 
Bažnyčios gyvenime. Auklėtiniai teišmoksta vadovautis 


33 Plg. Leono XIII encikl. Providentissimus Deus, 1893 m. lap- 
kričio 18 d.: ASS 26 (1893-94), 283 psl. 

34 Plg. Biblinės Komisijos Instructio de Sacra Seriptura recte 
docenda, 1950 m. gegužės 13 d.: AAS 42 (1950), 502 psl. 

85 Plg. Pijaus XII encikl. Humani generis, 568 t. psl.: „„.. gilini- 
masis į šventuosius šaltinius teologines studijas visada atjaunina; 
priešingai, kaip žinome iš patirties, protavimas, kuris apleidžia 
tolimesnį šventojo lobyno tyrinėjimą, darosi bergždžias“. 

86 Plg. Pijaus XII pamokslą seminarijų auklėtiniams, 1939 m. 
birželio 24 d.: AAS 31 (1939), 247 psl.: „Patarimas sekti šv. Tomo 
mokslu ne smukdo, o kelia bei kursto užsidegimą. .. ieškoti tiesos ir 
ją skleisti“ — Pauliaus VI kalbą Grigaliaus Universitete, 1964 m. 
kovo 12 d.: AAS 56 (1964), 365 psl.: ,„(Profesoriai)... su pagarba 
tesiklauso Bažnyčios daktarų, kurių tarpe šv. Tomas užima pirmąją 
vietą. Angeliškasis Mokytojas pasižymi įstabia proto galia, šviečia 
nuoširdžia tiesos meile, nepaprastai išmintingai nagrinėja, aiškina 
ir suveda deramon vienybėn giliausias paslaptis. Jo mokslas yra 
ne tik labai sėkminga priemonė tvirtai pagrįsti tikėjimo pama- 
tams, bet ir tikras bei saugus kelias pasiekti sveikos pažangos“. 
Plg. taip pat kalbą VI tarptautinio tomistų kongreso dalyviams, 
1965 m. rugsėjo 10 d.: AAS 57 (1965), 788-792 psl. 

37 Plg. II Vatikano susirinkimo konst. šventoji liturgija, 7 ir 
16 nr, 

Apreiškimo šviesa, spręsdami žmogiškąsias problemas, 
taikyti amžinąsias Apreiškimo tiesas kintančioms žmonių 
gyvenimo sąlygoms ir suprantamu būdu perteikti jas sa- 
vo meto Žmonėms.3š 

Taip pat tebūnie atnaujinamos ir kitos teologijos ša- 
kos zyvesniu jų susiejimu su Kristaus paslaptimi ir išga- 
nymo istorija. Ypač rūpestingai tebūnie tobulinamas mo- 
ralinės teologijos dėstymas. Daugiau gaivinamas Ššventuo- 
ju Raštu, jos mokslinis aiškinimas teiškelia krikščioniš- 
kojo tikinčiųjų pašaukimo didybę ir iš meilės kylančią 
jų pareigą nešti vaisių pasaulio gyvenimui. Dėstant kano- 
nų teisę ir bažnytinę istoriją, taip pat tebūnie žvelgiama 
į Bažnyčios paslaptį, kaip ji nušviesta šio šventojo Susi- 
rinkimo dogminėje „Bažnyčios“ konstitucijoje. Litur- 
giją reikia laikyti pirmuoju ir būtinu tikrai krikščioniš- 
kos dvasios šaltiniu. Ją dėstant, tebūnie vadovaujamasi 
„Šventosios liturgijos“ konstitucija, 15 ir 16 nr.3? 

Deramai atsižvelgiant į krašto sąlygas, tebūnie pade- 
dama auklėtiniams geriau pažinti atsiskyrusias nuo Ro- 
mos apaštališkojo Sosto bažnyčias ir bažnytines bendruo- 
menes, kad, vadovaudamiesi šio šventojo Sinodo nuosta- 
tais, jie galėtų darbuotis visų krikščionių vienybės atsta- 
tymui.*0 

Tebūnie supažindinami seminaristai taip pat ir su ki- 
tomis religijomis, labiau paplitusiomis atskiruose kraš- 
tuose, kad geriau žinotų, ką gera ir teisinga, Dievo lei- 
džiamos, jos turi, ir galėtų atremti klaidas bei perteikti 
pilną tiesą jos neturintiems. 


38 Plg. Pauliaus VI encikl. Ecelesiam suam, 640 t. psl. 


39 II Vatikano susirinkimas, konst. Šventoji liturgija, 10, 14, 
15, 16 nr. Apeigų Kongregacija, Instructio ad exsecutionem Consti- 
tutionis de Sacra Liturgia recte ordinandam, 1964 m. rugsėjo 26 d., 
11 ir 12 nr.: AAS 56 (1964), 879 t. psl. 


40 Plg. II Vatikano susirinkimo dekr. Ekumenizmas, 1, 9, 10 nr. 

17. Mokslinis paruošimas turi tarnauti ne vien pa- 
prastam žinių perteikimui, bet ir tikram, vidiniam semi- 
naristų išugdymui. Todėl tebūnie peržiūrėti mokymo me- 
todai, naudojami paskaitose, pokalbiuose ir pratybose, 
siekiant paskatinti pačius seminaristus studijuoti pavie- 
niui ar mažomis grupelėmis. Uoliai tebūnie rūpinamasi 
viso paruošimo vieningumu ir tvirtumu. Vengtina per- 
krauti auklėtinius dalykais ir paskaitomis. Klausimai, ku- 
rie nebeturi veik jokios reikšmės, visai išleistini arba pa- 
liktini aukštesnėms akademinėms studijoms. 

18. Vyskupai pasirūpins gero būdo, dorus ir gabius 
jaunuolius pasiųsti į specialius institutus, fakultetus bei 
universitetus, kad būtų paruošta aukštesnio mokslinio 1y- 
gio kunigų bažnytinių ir kitų naudingų mokslų srityse, 
kunigų, kurie įstengtų patenkinti įvairius apaštalavimo 
reikalavimus. Tačiau nieku būdu tenebūnie apleidžiamas 
dvasinis ir pastoracinis šių studentų paruošimas, ypač jei 
jie dar nėra gavę kunigystės šventimų. 


VI. Ruošimas pastoracijai griežtąja 
prasme 


19. Rūpinimasis pastoracija turi šviesti visam auklė- 
tinių paruošimui.ė! šitai reikalauja, kad jie taip pat su 


41 Tobulo ganytojo idealą galima rasti nupieštą paskutiniųjų 
popiežių dokumentuose, kuriuose specialiai kalbama apie kunigų 
gyvenimą, savybes ir pasiruošimą. Žr. ypač šv. Pijaus X raginimą 
kunigų luomo nariams, Haerent animo, 237 tt. psl. — Pijaus XI 
encikl. Ad catholici sacerdoti, 5 tt. psl. — Pijaus XII apašt. ragi- 
nimą Menti Nostrae, 657 tt. psl. — Jono XXIII encikl. Sacerdotii 
Nostri primordia, 545 tt. psl. — Pauliaus VI apašt. laišką Summi 
Dei Verbum, 979 tt. psl. 

Nemaža medžiagos apie ruošimą pastoracijai taip pat yra en- 
ciklikose Mystici Corporis (1943), Mediator Dei (1947), Evangelii 
praecones (1951), Sacra virginitas (1954), Musicae sacrae disciplina 
(1955), Princeps Pastorum (1959) ir vienuoliams skirtoje apašt. 
konst. Sedes Sapientiae (1956). Pijus XII, Jonas XXIII ir Paulius VI 
daug kartų yra nupiešę gerojo ganytojo idealą savo kalbose semi- 
naristams ir kunigams. 

atsidėjimu būtų mokomi ir tų dalykų, kurie yra ypatingu 
būdu susiję su šventąją tarnyba. Iš jų ypač pažymėtini 
katechezė ir pamokslai, liturginis kultas ir sakramentų 
teikimas, gailestingi darbai, pagalba klystantiems ir ne- 
tikintiems bei kitos pastoracinės pareigos. Auklėtiniai rū- 
pestingai teišmoksta sielovados meno, kad galėtų padėti 
visiems Bažnyčios vaikams tikrai sąmoningai krikščio- 
niškai bei apaštališkai gyventi ir atlikti savo pašaukimo 
pareigas. Nemažiau uoliai tesiruošia jie padėti vienuo- 
liams ir vienuolėms išsaugoti savąją pašaukimo malonę ir 
tobulėti pagal kiekvieno jų instituto dvasią.?2 

Iš viso, seminaristuose reikia ugdyti savybes, kurios 
labiausiai padeda sueiti į pokalbį su žmonėmis. Kaip pa- 
vyzdį galima suminėti gebėjimą išklausyti kitus bei su 
meile atverti širdį įvairiausiems žmonių reikalams.*3 

20. Be to, seminaristai tebūnie išmokomi naudotis ta 
pagalba, kurią gali suteikti pedagogika, psichologija ir 
sociologija,*ž panaudojamos pagal tinkamus metodus ir 
bažnytinės vadovybės reikalavimus. Taip pat tebūnie jie 
gerai išmokomi, kaip skatinti ir palaikyti pasauliečių 
apaštalavimo veiklą*“ ir kaip sėkmingai plėtoti visokį ki- 
tokį apaštalavimą. Pagaliau tebūnie išugdoma juose tik- 
rai krikščioniška dvasia, kuri juos įgalintų iškilti aukš- 
čiau savo diecezijos, tautos arba apeigų ir rūpintis visos 


42 Apie įžadais įsipareigojančio evangelinius patarimus luomo 
reikšmę plg. II Vatikano susirinkimo dogm. konst. Bažnyčia, VI sk.; 
dekr. Tinkamas vienuolinio gyvenimo atsinaujinimas. .. 

43 Plg.Pauliaus VI encikl. Ecelesiam suam ištisai, ypač 635 t. 
ir 640 t. psl. 

44 Plg. visų pirma Jono XXIII encikl. Mater et Magistra, 
401 tt. psl. 

45 Plg. ypatingai II Vatikano susirinkimo dogm. konst. Baž- 
nyčia, 33 nr. 

Bažnyčios reikalais bei būti nusiteikusiais skelbti Evan- 
geliją visur.9 

21. Reikia, kad auklėtiniai išmoktų apaštalauti ne 
vien teoriškai, bet ir praktiškai, ir kad galėtų imtis atsa- 
komybės veikdami patys vieni ar drauge su kitais. Todėl 
dar tebestudijuojant, mokslo metų laiku ir per atostogas, 
tebūnie įvedami į pastoracinį darbą atitinkamomis pra- 
tybomis. Vyskupų išminčiai pavedama žiūrėti, kad tos 
pratybos būtų pritaikytos auklėtinių amžiui bei vietos 
sąlygoms, kad jos būtų atliekamos metodiškai ir kad joms 
vadovautų turį didelio patyrimo pastoracijos darbe asme- 
nys. Čia visuomet reikia atsiminti antgamtines priemo- 
nes, kurių galia pralenkia kitas?“ 


VII. Pasiruošimo tęsimas po studijų 


22. Kunigo paruošimas, ypač dėl mūsų laikų visuo- 
menės sąlygų, turi būti tęsiamas bei tobulinamas ir semi- 
nariją baigus.*ė Todėl vyskupų konferencijos atskiruose 
kraštuose pasirūpins tinkamesnėmis priemonėmis, ku- 


46 Plg. II Vatikano susirinkimo dogm. konst. Bažnyčia, 17 nr. 

47 Daugelis popiežių dokumentų nurodo į pavojų pastoracinia- 
me darbe pamesti iš akių antgamtinį tikslą ir bent praktiškai ne- 
kreipti dėmesio į antgamtinės priemones. Plg. visų pirma 41. išna- 
šoje minimus dokumentus. 

48 Paskutiniojo meto šv. Sosto dokumentai ragina ypatingu 
būdu rūpintis naujai pašvęstais kunigais. Pirmoje eilėje paminėti- 
na: Pijaus XII motu proprio Guandoguidem, 1949 m. balandžio 
2 d.: AAS 41 (1949), 165-167 psl.; apašt. raginimą Menti Nostrae; 
apašt. konst. (vienuoliams) Sedes Sapientiae, 1956 m. gegužės 31 d.: 
AAS 48 (1956), 354-365 psl., drauge su prijungtais bendraisiais nuo- 
statais; kalbą Barcelonos Pastoracinių Namų kunigams, 1957 m. 
birželio 14 d.: Diseorsi e Radiomessaggi XIX, 271-273 psl. — Pau- 
liaus VI kalbą Veronos diecezijos „Gian Matteo Giberti“ Instituto 
kunigams, 1964 m. kovo 11 d.: L'Osservatore Romano, 1964 m. ko- 
vo 13 d. 

rios dvasiniu, protiniu ir pastoraciniu požiūriu padėtų 
jauniems kunigams palaipsniui įsijungti į kunigiškąjį gy- 
venimą bei apaštalavimo darbą ir nuolat vieną bei antrą 
atnaujintų ir kurstytų. Tokios priemonės gali būti pasto- 
raciniai institutai, veikią išvien su pavyzdinėmis parapi- 
jomis, periodiškai ruošiami susirinkimai ir atitinkamos 
pratybos. 


Baigiamasis žodis 


Tęsdami Tridento susirinkimo pradėtąjį darbą, šio 
šventojo Susirinkimo Tėvai su pasitikėjimu paveda semi- 
narijų vadovams ir profesoriams ruošti būsimuosius Kris- 
taus kunigus, vadovaujantis jo kelta atsinaujinimo dva- 
sia. O tuos, kurie ruošiasi kunigo tarnybai, karštai ragi- 
na įsisąmoninti, jog jiems yra patikėta Bažnyčios ateitis 
ir sielų išganymas. Su noru prisiėmę šio dekreto nuosta- 
tus, teneša gausius, niekad nenykstančius, vaisius. 

TINKAMAS VIENOLINIO GYVENIMO 
ATSINAUJINIMAS 


DEKRETAS 


Įvadas 


obulos meilės siekimas Evan- 
gelijos patarimų vykdymu re- 
miasi dieviškojo Mokytojo 
doktrina bei pavyzdžiu ir yra 
iškilus dangaus karalystės ženklas. Šventasis Sinodas tai 
jau nurodė konstitucijoje, kuri prasideda žodžiais „,Kris- 
tus yra tautų šviesa“. Dabar, žvelgdamas į vienuolijas, 
kurių nariai daro neturto, skaistybės ir klusnumo įžadus, 
jis nori kalbėti apie jų gyvenimą, regulas ir jiems stato- 
mus laiko reikalavimus. 

Nuo pat pradžios buvo vyrų ir moterų, kurie stengėsi 
laisviau ir artimiau sekti Kristumi, vykdydami evange- 
linius patarimus. Kiekvienas savaip jie ėjo Dievui pašvęs- 
to gyvenimo keliu. Daugelis jų, šventosios Dvasios įkve- 
piami, gyveno kaip atsiskyrėliai arba įsteigė vienuolijas, 
kurias Bažnyčia savo turimąja galia mielai priėmė ir pa- 
tvirtino. Taip, vykstant Dievo planams, išaugo nuosta- 
biai daug įvairių vienuolinių bendruomenių. Jos ne tik 
daug prisidėjo, kad Bažnyčia būtų tinkama kiekvienam 
geram darbui (plg. 2 Tim. 3, 17) ir pasiruošusi savo tar- 
nybai, Kristaus kūnui plėsti (plg. Efez. 4, 12), bet taip 
pat, kad ji būtų pasipuošusi įvairiomis savo vaikų dovano- 
mis kaip sužadėtinė jaunikiui (plg. Apr. 21, 2) ir kad per 
ją pasidarytų žinoma daugeriopa Dievo išmintis (plg. 
Efez. 3, 10). 

Iš gavusiųjų įvairiausias dovanas išsiskiria visi tie, 
kurie yra Dievo pašaukti laikytis evangelinių patarimų 
ir juos ištikimai vykdo. Jie ypatingu būdu pasišvenčia 
Viešpačiui, sekdami skaisčiu ir beturčiu Kristumi (plg. 
Mt. 8, 20; Lk. 9, 58), kuris, klusniai prisiimdamas net 
kryžiaus mirtį (plg. Pil. 2, 8), pašventė ir atpirko žmo- 
nes. Veikiami meilės, kurią Šventoji Dvasia išliejo į jų 
širdis (plg. Rom. 5, 5), jie vis labiau ir labiau gyvena 
Kristui ir jo kūnui, kuris yra Bažnyčia (plg. Kol. 1, 24). 
Ir juo glaudžiau tokiu visą jų būtį apimančių savęs dova- 
nojimu jie susijungia su Kristumi, juo turtingesnis tam- 
pa Bažnyčios gyvenimas ir vaisingesnis jos apaštalavi- 
mas. 

Kad šis taip vertingas evangelinių patarimų įžadais 
pašvęstas gyvenimas su tenkančiu jam tokiu svarbiu už- 
daviniu dabartinio meto sąlygose labiau patarnautų Baž- 
nyčios gerovei, šventasis Sinodas pateikia eilę nuostatų. 
Tai tik bendrieji dėsniai vienuolijų gyvenimui ir regu- 

loms atnaujinti. Išlaikant tai, kas kiekvienam sava, tie 
dėsniai taip pat galioja bendruomeninio gyvenimo drau- 
gijoms, kurių nariai įžadų nedaro, ir pasauliečių institu- 
tams. Specialias normas šiems dėsniams aiškinti ir pritai- 
kyti išleis kompetentingi vyresnieji, Susirinkimui pasi- 
baigus. 


Atsinaujinimo dėsnių santrauka 


2. Tinkamas vienuolinio gyvenimo atsinaujinimas ap- 
ima du dalykus: nuolatinį grįžimą į visokio krikščioniško 
jo gyvenimo šaltinį bei pirminę vienuolijos dvasią ir vie- 
nuolijų prisiderinimą prie pakitusių laiko sąlygų. Tas at- 
sinaujinimas, šventosios Dvasios skatinamas ir Bažny- 
čios vadovaujamas, turi būti grindžiamas šiais dėsniais: 

a. Kadangi pagrindinė vienuolinio gyvenimo norma 
yra Evangelijoje nurodytasis Kristaus sekimas, į jį visose 
vienuolijose žiūrėtina kaip į svarbiausią reikalavimą. 

b. Pačiai Bažnyčiai yra naudinga, kad atskiros vie- 
nuolijos turėtų savą pobūdį ir uždavinį. Todėl tebūnie ge- 
rai pažįstama ir ištikimai laikomasi steigėjų dvasios bei 
jų siektų tikslų ir sveikų tradicijų. Visa tai sudaro savą 
kiekvienos vienuolijos paveldėjimą. 

c. Visos vienuolijos tedalyvauja Bažnyčios gyvenime. 
Kiekviena savo būdu pagal išgales teįsijungia į Bažnyčios 
darbus ir planus šventojo Rašto, liturgijos, dogmos, pasto- 
racijos, ekumenizmo, misijų bei visuomeninės veiklos 
srityse. 

d. Vienuolijos deramai tesupažindina savo narius su 
savo laiko žmonių sąlygomis ir Bažnyčios reikalais, kad 
jie, išmintingai tikėjimo šviesa apspręsdami dabartinio 
pasaulio sąlygas ir degdami apaštalavimo dvasia, galėtų 
sėkmingiau padėti žmonėms. 

e. Vienuolinis gyvenimas pirmoje eilėje yra skirtas 
sekti Kristumi ir Evangelijos patarimų įžadais jungtis su 
Dievu. Todėl reikia gerai įsisąmoninti, kad ir geriausias 
prisitaikymas gyvenamojo meto reikalavimams nepasieks 
savo tikslo, jei nebus gaivinamas dvasinio atsinaujinimo, 
kuriam visuomet skirtina pirmoji vieta, net ir imantis iš- 
orinių apaštalavimo darbų. 


Prisitaikymo matas 


3. Gyvenimo, maldos ir veikimo būdas tebūnie dera- 
mai pritaikomas šiandieninei vienuolių kūno bei dva- 
sios būsenai. Visur, o ypač misijų kraštuose, tebūnie jis 
taip pat atitinkamai, pagal kiekvienos vienuolijos pobū- 
dį, pritaikomas ir apaštalavimo uždaviniams, kultūros 
reikalavimams, visuomeninėms bei ūkinėms sąlygoms. 

Tuo pačiu matu tebūnie apspręstas ir vienuolijų val- 
dymo būdas. 

Tebūnie deramai peržiūrimos konstitucijos, „direkty- 
vos“, papročių, maldų, ceremonijų ir kitos knygos ir, pa- 
naikinus atgyvenusius nuostatus, tebūnie priderinamos 
prie šio šventojo Sinodo dokumentų. 


Atsinaujinimo vykdytojai 


4, Sėkmingas atsinaujinimas ir reikiamas prisitaiky- 
mas yra galimas tik bendradarbiaujant visiems vienuoli- 
jos nariams. 

Nustatyti tinkamam atsinaujinimui normas, leisti į- 
statymus ir pravesti pakankamus, protingus bandymus 
yra tik turinčių galią vyresniųjų, ypač generalinių kapi- 
tulų, dalykas. Kur reikia, teisės nustatyta tvarka yra gau- 
tinas Šventojo Sosto arba vietos ordinaro patvirtinimas. 
Tačiau ten, kur yra liečiama visos vienuolijos ateitis, vy- 

resnieji deramu būdu tesitaria su visais nariais ir teiš- 
klauso jų nuomonės. 

Tinkamam moterų vienuolijų atsinaujinimui pageida- 
vimų ir patarimų bus galima išgirsti taip pat iš federaci- 
nių kongresų bei kitų teisėtai šaukiamų suvažiavimų. 

Tačiau visi teatsimena, kad atsinaujinimo reikia lauk- 
ti daugiau iš uolaus regulos ir konstitucijų laikymosi, ne- 
gu iš įstatymų dauginimo. 


Bendrieji vienuolinio gyvenimo elementai 


5. Bet kurios vienuolijos nariai teprisimena, jog 
Evangelijos patarimų įžadais visų pirma jie atsakė į Dievo 
šaukimą, kad, ne tik mirę nuodėmei (plg. Rom. 6, 11), 
bet ir atsisakę pasaulio, gyventų tik jam vienam. Juk visą 
savo gyvenimą jie pašventė jo tarnybai. Tai ypatingas sa- 
vęs pašventimas, giliai įsišaknijęs krikšto konsekracijoje 
ir pilniau ją išreiškiąs. 

Kadangi šis saves dovanojimas yra priimamas Baž- 
nyčios, todėl težino, jog jie įsipareigoja ir jai tarnauti. 

Tas tarnavimas Dievui privalo paskatinti ir padėti 
ugdyti dorybes, ypač nuolankumą ir klusnumą, tvirtumą 
ir skaistybę, kuriomis jie dvasioje įsijungia (plg. Rom. 
8, 1—-13) į Kristaus susinaikinimą (plg. Pil. 2, 7-8) bei jo 
gyvenimą. 

Ištikimi savo įžadams, visa palikę dėl Kristaus (plg. 
Mk. 10, 28), vienuoliai teseka juo (plg. Mt. 19, 21), klau- 
sydami jo žodžių (plg. Lk. 10, 39) bei rūpindamiesi jo rei- 
kalais (plg. 1 Kor. 7, 32) ir tai laikydami vieninteliu bū- 
tinu dalyku (plg. Lk. 10, 42). Todėl bet kurios vienuoli- 
jos nariai, siekdami Dievo labiau už visa kita, ir tik jo, 
privalo derinti mąstymą, kuriuo jungiasi su Dievu minti- 
mi ir širdimi, su apaštališka meile, kuria stengiasi prisi- 
dėti prie atpirkimo darbo ir plėsti Dievo karalystę. 

Dvasinio gyvenimo puoselėjimas 


6. Darantieji Evangelijos patarimų įžadus pirmiausia 
teieško Dievo, kuris pirmas mus pamilo (plg. 1 Jn. 4, 10), 
bei temyli jį ir visose aplinkybėse tesistengia siekti pa- 
slėpto gyvenimo su Kristumi Dievuje (plg. Kol. 3, 3). Iš 
čia liejasi artimo meilė, verčianti aukotis pasaulio išga- 
nymui ir Bažnyčios augimui. ši meilė įkvepia bei duoda 
kryptį ir pačiam Evangelijos patarimų vykdymui. 

Todėl vienuoliai stropiai tepuoselėja savyje maldos 
dvasią ir pačią maldą, semdamiesi ją iš tikrų krikščioniš- 
kojo gyvenimo šaltinių. Pirmoje eilėje kasdien teima į 
rankas šventąjį Raštą, kad, skaitydami ir apmąstydami 
jo dieviškuosius žodžius, įgautų „kilnaus Viešpaties Jė- 
zaus Kristaus pažinimo“ (Pil. 3, 8). Atitikdami Bažnyčios 
dvasią, širdimi ir lūpomis tedalyvauja šventojoje liturgi- 
joje, ypač švenčiausioje Eucharistijos paslaptyje, šio šal- 
tinio gausa gaivindami savo dvasinį gyvenimą. 

Taip jie, stiprindamiesi dieviškojo įstatymo ir švento- 
jo altorius maistu, broliškai temyli Kristaus narius, sū- 
niškai tegerbia ir tebrangina savo ganytojus, vis labiau 
ir labiau tegyvena ir tejaučia išvien su Bažnyčia ir pilnai 
tepasišvenčia jos uždaviniams. 


Kontempliacijai atsidėjusios vienuolijos 


7. Tik kontempliacijai pasišventusiųjų vienuolijų na- 
riai, laikydamiesi vienumos ir tylos, atsideda vienam Die- 
vui nuolatine malda ir uolia atgaila. Nors ir kaip spau- 
džia aktyvaus apaštalavimo reikalas, tos vienuolijos Mis- 
tiniame kūne, kuriame „visi sąnariai turi ne tą patį veiki- 
mą“ (Rom. 12, 4), visuomet užima garbingą vietą. Juk 
jos aukoja Dievui kilnią šlovės auką, apšviečia jo tautą 
gausiais šventumo vaisiais, kelia ją savo pavyzdžiu bei 

prisideda prie jos plėtimosi paslaptingu apaštališkų na- 
šumu. Taigi tos vienuolijos yra Bažnyčios papuošalas ir 
dangiškųjų malonių versmė. Tačiau tebūnie peržiūrimas 
ir jų gyvenimo būdas, vadovaujantis jau nurodytais tin- 
kamo atsinaujinimo dėsniais ir matu. Tik privalu šventai 
išlaikyti jų pasitraukimą nuo pasaulio ir kontempliaty- 
viam gyvenimui būdingus elementus. 


Apaštalavimui atsidėjusios vienuolijos 


8. Bažnyčioje yra labai daug kunigų ir nekunigų vie- 
nuolijų, kurių nariai pasišvenčia įvairiems apaštalavimo 
darbams. Jie turi dovanas, kurios skiriasi viena nuo kitos 
duotąja malone: kam duota tarnauti, tetarnauja; kam 
duota mokyti, temoko; kam duota raginti, teragina; kam 
šelpti, tešelpia gausiai; kam duota daryti gailestingus 
darbus, tedaro džiugiai (plg. Rom. 12, 5-8). „Dovanos, 
tiesa, yra įvairios, bet ta pati Dvasia“ (1 Kor. 12, 4). 

Šiose vienuolijose pačiai vienuolinio gyvenimo esmei 
priklauso apaštalavimo ir geradarybės veikla — šventasis 
tarnavimas ir kokie nors ypatingi meilės darbai, pavesti 
Bažnyčios ir jos vardu atliktini. Todėl visas vienuolinis 
šių vienuolijų narių gyvenimas tebūnie pilnas apaštalavi- 
mo dvasios, o visa jų apaštalavimo veikla tebūnie gaivi- 
nama vienuolinės dvasios. Taigi, norint, kad šie vienuoliai 
ypatingai atitiktų savo pašaukimą sekti Kristumi ir, tar- 
naudami jo Kūno nariams, tarnautų pačiam Kristui, jų 
apaštalavimo veikla turi plaukti iš glaudžios vienybės su 
juo. Tai padės didėti ir pačiai Dievo bei artimo meilei. 

Todėl kalbamosios vienuolijos tesuderina atitinkamai 
savo nuostatus ir papročius su pasiskirtojo apaštalavimo 
reikalavimais. Kadangi apaštalavimo darbams atsidėjusių 
vienuolijų gyvenimo būdas yra įvairus, siekiant tinkamo 
jų atsinaujinimo, reikia atsižvelgti į tą skirtingumą ir 

taip pat žiūrėti, kad įvairiose vienuolijose Kristui tarnau- 
ti skirtas narių gyvenimas būtų palaikomas joms savo- 
mis, pritaikytomis priemonėmis. 


Monastinio gyvenimo vienuolijos 


9. Tebūnie ištikimai saugomos ir vis labiau tesušvin- 
ta tikrąja savo dvasia rytuose ir vakaruose garbingos 
monastinio gyvenimo vienuolijos, per eilę šimtmečių labai 
daug nusipelniusios Bažnyčiai ir visai žmonijai. Svarbiau- 
sias jų narių uždavinys yra nuolankiai ir kilniai tarnauti 
Dievui vienuolyno nuošalume arba visiškai pasišvenčiant 
Dievo garbinimui paslėptu gyvenimu, arba atliekant kai 
kuriuos apaštalavimo ir krikščioniškosios meilės darbus. 
Tad, išlaikydami savo vienuolijos pobūdį, teatnaujina jie 
palaimingas senąsias tradicijas ir taip tepritaiko jas mū- 
sų meto sielų reikalams, kad jų namai būtų tarsi krikš- 
čioniškojo gyvenimo daigynai. 

Yra vienuolijų, kuriose jų pačių regulomis bei nusta- 
tyta tvarka apaštalavimo veikla yra glaudžiai susieta su 
choro malda ir monastiniais papročiais. Jos taip tesude- 
rina savo gyvenimą su pasiskirtojo apaštalavimo reikala- 
vimais, kad liktų ištikimos savojo gyvenimo pobūdžiui ir 
tuo labai pasitarnautų Bažnyčios gerovei. 


Vienuolijos be kunigystės šventimų 

10. Vyrų be šventimų ir moterų vienuolinis gyveni- 
mas yra visiško pasišventimo vykdyti evangelinius pata- 
rimus gyvenimo luomas. šventasis Sinodas labai jį verti- 
na, nes jis labai daug padeda Bažnyčiai vykdyti savo už- 
davinį: auklėti jaunuomenę, slaugyti ligonius ir atlikti ki- 
tas pareigas. Todėl jis padrąsina šių vienuolijų narius lai- 
kytis savojo pašaukimo ir ragina pritaikyti savo gyveni- 
mą dabartinio meto reikalavimams. 

Susirinkimas pareiškia, jog nėra jokių kliūčių brolių 
vienuolijose, generalinei kapitulai nutarus, kai kuriems 
nariams leisti priimti aukštesniuosius šventimus, kad ga- 
lėtų atlikti reikiamas kunigų pareigas savo namuose. Vie- 
nuolija ir toliau lieka brolių kongregacija. 


Pasauliečių institutai 


11. Nors pasauliečių institutai nėra vienuolijos, ta- 
čiau juose tikrai ir pilnai yra vykdomi evangeliniai pata- 
rimai pasaulyje Bažnyčios patvirtintu būdu. Jų vykdy- 
mas pašvenčia pasaulyje esančius vyrus ir moteris, ti- 
kinčiuosius ir dvasininkus. Todėl pirmoje eilėje jie tesi- 
stengia visiškai pasiaukoti Dievui tobula meile. O patys 
institutai teišlaiko savo ypatingą pasaulietinį pobūdį, kad 
visur pasaulyje ir tarsi iš paties pasaulio galėtų sėkmin- 
gai vykdyti apaštalavimo darbą, kuriam yra įsteigti. 

Tačiau aiškiai težino, kad tokį didelį uždavinį jie į- 
stengs tik tuomet atlikti, kai jų nariai bus gerai susipa- 
žinę su dieviškaisiais ir žmogiškaisiais dalykais, kad iš 
tikrųjų galėtų būti pasaulį perimančiu raugu Kristaus kū- 
nui stiprinti ir ugdyti. Todėl institutų vadovai uoliai tesi- 
rūpina ypač dvasiniu narių išlavinimu, o taip pat ir toli- 
mesniu jų ugdymu. 


Skaistybė 


12. Skaistybę “dėl dangaus karalystės" (Mt. 19, 12), 
kurią saugoti vienuoliai įsipareigoja, reikia laikyti didžia 
malonės dovana. Ji ypatingu būdu išlaisvina žmogaus šir- 
dį (plg. 1 Kor. 7, 32-35), kad labiau užsidegtų meile Die- 
vui ir visiems žmonėms. Todėl skaistybė yra ypatingas 
dangiškųjų gėrybių ženklas ir puikiausias būdas vienuo- 
liams pasišvęsti Dievo tarnybai ir apaštalavimo darbams. 


123 


Taip pasišvęsdami, jie visiems krikščionims primena tas 
nuostabias Dievo sudarytas jungtuves tarp Bažnyčios ir 
jos vienintelio Sužieduotinio Kristaus, kurios pilnai pasi- 
reikš būsimajame gyvenime. 

Stengdamiesi ištikimai laikytis savo įžado, vienuoliai 
privalo tikėti Viešpaties žodžiu ir, pasikliaudami jo pa- 
galba, o ne savo pačių jėgomis, rūpintis savęs išsižadėji- 
mu ir pojūčių saugojimu. Taip pat teneapleidžia gamtinių 
priemonių, kurios padeda dvasios ir kūno sveikatai. Tuo- 
met jie nebus veikiami klaidingų doktrinų, skelbiančių, 
kad tobulas susivaldymas esąs neįmanomas arba kenkiąs 
žmogaus pažangai, ir tam tikra dvasine nuojauta atmes 
visa, kas stato skaistybę į pavojų. Taip pat visi, o ypač 
vyresnieji, teatsimena, kad skaistybę yra lengviau išlai- 
kyti, kai tarp narių bendruomeniniame gyvenime klesti 
tikra broliška meilė. 

Tobulas susivaldymas stipriai paliečia gilesnius žmo- 
gaus prigimties polinkius. Todėl kandidatai tesiryžta da- 
ryti skaistybės įžadą ir tebūnie leidžiami jį daryti tik ta- 
da, kai yra pakankamai išbandyti ir pasiekę reikiamo psi- 
chologinio bei jausminio subrendimo. Tebūnie jie ne tik 
įspėjami apie pasitaikančius skaistybės pavojus, bet te- 
būnie taip mokomi, kad Dievui pašvęstą celibatą prisiim- 
tų kaip pilnutinės savo asmenybės praturtintoją. 


Neturtas 


13. Laisvai pasirinktas neturtas dėl Kristaus ypač 
šiandien yra labai vertinamas kaip juo sekimo ženklas. 
Rūpestingai tepuoselėja jį vienuoliai ir, jei reikia, teišreiš- 
kia jį naujais būdais. Šis neturtas susieja mus su Kristu- 
mi, kuris, būdamas turtingas, dėl mūsų tapo beturčiu, 
kad jo neturtu mes pralobtume (plg. 2 Kor. 8, 9; Mt. 
8, 20). 

Vienuoliniam neturtui nepakanka tik naudotis gėry- 
bėmis pagal vyresniųjų valią. Reikia, kad vienuoliai būtų 
ir iš tikrųjų beturčiai ir neturtėlių dvasios, turį lobį dan- 
guje (plg. Mt. 6, 20). 

Atlikdami savo pareigas, vienuoliai tejaučia, jog juos 
saisto visuotinis darbo įstatymas. Taip pelnydamiesi tai, 
kas reikalinga jų pragyvenimui bei veiklai, teatmeta bet 
kokį perdėtą rūpestį ir tepasiveda dangiškojo Tėvo ap- 
vaizdai (plg. Mt. 6, 25). 

Vienuolių kongregacijos savo konstitucijomis gali leis- 
ti savo nariams atsisakyti jau turimų arba dar įsigysimų 
turtų. 

Pačios vienuolijos, atsižvelgdamos į vietos aplinkybes, 
tesistengia būti tarsi kolektyviu neturto pavyzdžiu. No- 
riai teduoda kai ką iš savo gėrybių kitiems Bažnyčios rei- 
kalams ir išlaikyti beturčiams, kuriuos visi vienuoliai 
nuoširdžiai temyli Kristuje (plg. Mt. 19, 21; 25, 34-46; 
Jok. 2, 15-16; 1 Jn. 3, 17). Vienuolijų provincijos ir atski- 
rų namų bendruomenės tesidalija savo tarpe laikinomis 
gėrybėmis: turinčios daugiau tepadeda toms, kurios sto- 
koja. 

Nors vienuolijos, kiek joms regulos ir konstitucijos 
leidžia, turi teisę apsirūpinti viskuo, ko reikia jų pragy- 
venimui ir veiklai, tačiau tevengia bet kokios prabangos, 
perdėto pelno ieškojimo ir turtų krovimosi. 


Klusnumas 


14. Klusnumo įžadu pilnai pavesdami Dievui savo 
valią, vienuoliai atiduoda jam save pačius tarsi auką ir 
tuo pastoviau bei saugiau susijungia su jo išganingąja 
valia. Jėzus Kristus atėjo vykdyti Tėvo valios (plg. Jn. 
4, 34; 5, 30; Žyd. 10, 7; Ps. 39, 9) ir „prisiimdamas tarno 
pavidalą“ (Pil. 2, 7), „jis išmoko klusnumo iš to, ką ken- 

tėjo" (Žyd. 5, 8). Vienuoliai seka jo pavyzdžiu. Švento- 
sios Dvasios įkvepiami, jie pasiveda vyresniesiems, ku- 
riuos tiki esant Dievo atstovais, ir yra jų vedami tarnau- 
ti visiems broliams Kristuje, kaip pats Kristus, pasives- 
damas Tėvui, tarnavo broliams ir paaukojo savo gyvybę 
daugeliui atvaduoti (plg. Mt. 20, 28; Jn. 10, 14-18). Taip 
jie pilniau įsijungia į tarnavimą Bažnyčiai ir stengiasi 
pasiekti Kristaus pilnatvės lygio (plg. Efez. 4, 13). 

Tad, vadovaudamiesi tikėjimu ir meile Dievo valiai, 
vienuoliai nuolankiai teklauso vyresniųjų, kaip reikalau- 
ja regula ir konstitucijos. Težino jie, kad, panaudodami 
savo proto ir valios galias bei prigimties ir malonės do- 
vanas vykdyti įsakymams ir atlikti jiems pavestiesiems 
uždaviniams, jie prisideda prie Dievo suplanuoto Kristaus 
kūno augimo. Taigi vienuolinis klusnumas ne tik nemaži- 
na Žmogaus asmens vertybės, bet dar ją subrandina, di- 
dindamas Dievo vaikų laisvę. 

Vyresnieji turės duoti apyskaitą už sau pavestąsias 
sielas (plg. ŽžŽyd. 13, 17). Tad, atlikdami savo pareigas te- 
būnie klusnūs Dievo valiai ir tenaudoja turimą galią kaip 
savo brolių tarnai, rodydami jiems tokią meilę, kokia 
Dievas juos myli. Tevaldo sau pavestuosius kaip Dievo 
vaikus, pagerbdami jų asmenį, padėdami jiems savanoriš- 
kai paklusti. Ypač tepalieka jiems reikiamą laisvę išpa- 
žinties ir dvasinio vadovavimo srityje. Tevadovauja taip, 
kad valdiniai, atlikdami savo pareigas ir prisiimdami už- 
davinius, bendradarbiautų su aktyvių ir atsakingu klus- 
numu. Todėl mielai jų teišklauso ir teskatina planuoti 
kartu vienuolijos ir Bažnyčios gerovei, tačiau pasilaiky- 
dami galią nuspręsti ir įsakyti, kas darytina. 

Kapitulos ir tarybos ištikimai tevykdo joms pavestą- 
jį valdymo uždavinį ir kiekviena savaip teišreiškia visų 
narių jungtinį rūpinimąsi visos bendruomenės gerove, 

Bendruomeninis gyvenimas 


15. Pirmykštė Bažnyčia, kurioje tikinčiųjų daugybė 
buvo vienos širdies ir vienos sielos (plg. Apd. 4, 32), yra 
pavyzdys bendruomeniniam gyvenimui. Gaivinamas E- 
vangelijos, šventosios liturgijos ir ypač Eucharistijos, tas 
gyvenimas tebūnie palaikomas maldos ir visus jungian- 
čios tos pačios dvasios (plg. Apd. 2, 42). 

Vienuoliai, kaip Kristaus nariai, broliškai bendradar- 
biaudami tepralenkia vienas kitą pagarba (plg. Rom. 12, 
10) ir teneša vieni kitų naštas (plg. Gal. 6, 2). Šventosios 
Dvasios išlietąja į širdis Dievo meile (plg. Rom. 5, 5), 
bendruomenė yra tikra, Viešpaties vardu sudaryta, šei- 
ma, kurioje jis pats gyvena (plg. Mt. 18, 20). O meilė yra 
įstatymo įvykdymas (plg. Rom. 13, 10); ji visa jungia ir 
atbaigia (plg. Kol. 3, 14); iš jos mes žinome, kad esame 
perėję iš mirties į gyvenimą (plg. 1 Jn. 3, 14). Dar dau- 
giau, brolių vienybė rodo, kad yra atėjęs Kristus (plg. 
Jn. 13, 35; 17, 21); iš jos plaukia didelė apaštališka jėga. 

Kad tarp visų vienuolių viešpatautų glaudesni broly- 
bės ryšiai, tebūnie labai glaudžiai įjungiami į bendruo- 
menės gyvenimą ir darbus ir konversai, pagalbininkai ar 
kitais vardais vadinamieji. Moterų vienuolijose reikėtų 
prieiti prie vienos seserų klasės, nebent kai kur aplinky- 
bės tikrai reikalautų ko kita. Įvedus vieną klasę, būtų 
paliekamas tik tas asmenų įvairumas, kurio reikalauja 
skirtingi darbai, paskiriami seserims dėl ypatingo Dievo 
pašaukimo arba ypatingo tinkamumo. 

Vyrų vienuolijos ir bendruomenės, sudarytos ne vien 
iš brolių, laikydamosi savo konstitucijų, tuo pačiu pa- 
grindu, su tomis pačiomis teisėmis ir pareigomis gali pri- 
imti dvasininkus ir pasauliečius, išskyrus teises ir parei- 
gas, kurios kyla iš šventimų. 

Seserų klauzūra 


16. Popiežiaus klauzūra tebūnie palikta tik kontemp- 
liatyviojo gyvenimo seserims. Tačiau tebūnie ji pritaiky- 
ta laiko ir vietos sąlygoms, panaikinus atgyvenusius pa- 
pročius ir išklausius pačių vienuolynų pageidavimų. 

Kitoms seserims, kurios yra įsteigtos išorinio apašta- 
lavimo darbams, popiežiaus klauzūra tebūnie nuimta, kad 
galėtų geriau atlikti joms pavestojo apaštalavimo uždavi- 
nius. Tačiau jos laikysis konstitucijų numatytos klau- 
Zūros, 


Vienuolinis apdaras 


17. Vienuolinis drabužis, pasišventimo ženklas, tebū- 
nie paprastas ir kuklus, neištaigingas ir drauge dailus. 
Be to, teatitinka jis sveikatos reikalavimus, laiko bei vie- 
tos sąlygas ir tebūnie priderintas atliekamajam darbui. 
Ir vyrų ir moterų drabužį, kuris šių normų neatitinka, 
privalu pakeisti. 


Narių paruošimas 

18. Tinkamas vienuolijų atsinaujinimas labai daug 
priklauso nuo jų narių paruošimo. Todėl nei broliukai, 
nei seselės tenebūnie skiriami apaštalavimo darbams tuo- 
jau po naujokyno. Jų vienuolinis ir apaštalinis, mokslinis 
ir techninis paruošimas tebūnie tęsiamas toliau atitinka- 
mose mokyklose, net įsigyjant reikiamus diplomus. 

Kad vienuolinio gyvenimo pritaikymas mūsų meto 
reikalavimams nebūtų tik išorinis ir kad išoriniam apaš- 
talavimui skirtų vienuolijų nariai būtų gerai pasiruošę 
atlikti savo pareigas, tebūnie visi jie reikiamai supažindi- 
nami su šiandieninės visuomenės papročiais, jausena ir 
galvosena, atsižvelgiant į kiekvieno jų protinį pajėgumą 
ir būdo savumus. Atskiros paruošimo sritys tebūnie taip 

darniai tarp savęs jungiamos, kad nariuose formuotųsi 
gyvenimo vientisumas. 

Vienuoliai per visą gyvenimą uoliai tesistengia tobu- 
linti savo dvasinį, mokslinį ir techninį išsilavinimą. Vy- 
resnieji pagal išgales teparūpina jiems tam progų, prie- 
monių ir laiko. 

Vyresniųjų uždavinys taip pat žiūrėti, kad vadovai, 
dvasios tėvai bei profesoriai būtų kuo geriausiai atren- 
kami ir rūpestingai paruošiami. 


Naujų vienuolijų steigimas 


19. Steigiant naujas vienuolijas, privalu gerai ap- 
svarstyti, ar jos reikalingos arba bent labai naudingos, ir 
kokios yra jų plėtimosi galimybės. Kitaip, dėl neatsargu- 
mo, gali atsirasti nenaudingų arba nepakankamai pajė- 
gių vienuolijų. Bažnyčiai kur nors įsikūrus, itin rūpestin- 
gai tebūnie steigiamos ir ugdomos tokios vienuolijos, ku- 
riose gyvenimas būtų pritaikytas tenykščių gyventojų 
prigimties ir būdo savumams, vietos papročiams ir są- 
lygoms. 


Vienuolijų pasirinktieji darbai 

20. Vienuolijos ištikimai tepasilaiko ir tegul tęsia 
pradžioje pasirinktuosius savo darbus. Žiūrėdamos visos 
Bažnyčios ir diecezijų naudos ir pavartodamos tinkamus 
net ir moderniuosius metodus, teprisitaiko prie laiko bei 
vietos reikalavimų. O tų darbų, kurie šiandien mažiau 
derinasi su vienuolijos dvasia ir tikruoju pobūdžiu, pri 
valu atsisakyti. 

Vienuolijose būtinai reikia išlaikyti misijų dvasią. 
Kiekviena vienuolija, atsižvelgiant į jos pobūdį, tebūnie 
pritaikoma šiandieninėms sąlygoms taip, kad Evangelija 
būtų sėkmingiau skelbiama visoms tautoms. 

Susilpnėjusios vienuolijos 


21. Vienuolijoms ir bendruomenėms, kurios šventojo 
Sosto sprendimu, išklausius atitinkamų ordinarų nuomo- 
nės, nebeteikia pagrįstos tolimesnio klestėjimo vilties, te- 
būnie uždrausta priimti kandidatus. Jei galima, tebūnie 
jos sujungiamos su kita kuria nors pajėgesne vienuolija 
arba bendruomene, kuri nedaug nuo jų tesiskiria savo 
tikslu ir dvasia. 


Vienuolijų junginiai 

22. Kur tai numatoma būsiant naudinga, su šventojo 
Sosto patarimu, savarankios vienuolijos ir bendruome- 
nės, kokiu nors būdu priklausančios tai pačiai vienuolinei 
šeimai, tesudaro federacijas. O turinčios beveik tokias 
pat konstitucijas bei papročius ir gaivinamos tos pačios 
dvasios, ypač jei yra labai mažos, tesijungia draugėn. Pa- 
galiau atliekančios tuos pačius arba panašius išorinius 
darbus teapsijungia bendrai veiklai. 


Aukštesnių vyresniųjų konferencijos 


23. Reikia vertinti šventojo Sosto įsteigtas vyresnių- 
jų vadovų konferencijas arba tarybas. Jos gali daug pa- 
dėti pilniau pasiekti atskirų vienuolijų tikslui, sėkmin- 
giau bendradarbiauti Bažnyčios gerovei, teisingiau atski- 
rose teritorijose paskirstyti Evangelijos darbininkus ir 
tvarkyti bendrus vienuolių reikalus. Apaštalavimo srity- 
je joms privalu atitinkamai derintis ir bendradarbiauti 
su vyskupų konferencijomis. 

Šitokios konferencijos gali būti įsteigtos ir pasauliečių 
institutams. 

Vienuoliniai pašaukimai 

24. Kunigai ir auklėtojai uoliai tesirūpina, kad kruopš- 
čiai ir sąžiningai atrinkti vienuoliniai pašaukimai papil- 
dytų Bažnyčią naujomis jėgomis, pilnai atitinkančiomis 
jos reikalus. Ir eiliniuose pamoksluose tebūnie dažniau 
kalbama apie Evangelijos patarimus ir vienuolinio gyve- 
nimo pasirinkimą. Tėvai, auklėdami krikščioniškai savo 
vaikus, teugdo ir tesaugo jų širdyse vienuolinį pašaukimą. 

Vienuolijoms leidžiama skleisti apie save žinias pa- 
šaukimų reikalu bei ieškoti kandidatų, jeigu tik tai daro- 
ma protingai ir laikantis Šventojo Sosto bei vietos ordi- 
naro nurodymų. 

Vienuoliai teatsimena, kad jų gyvenimo pavyzdys yra 
geriausia savos vienuolijos rekomendacija bei sėkmin- 
giausias kvietimas pasirinkti vienuolinį gyvenimą. 


Baigiamasis žodis 


25. Vienuolijos, kurioms pateikiami šie tinkamo at- 
sinaujinimo nuostatai, ryžtingai tesistengia atitikti savo 
dieviškąjį pašaukimą ir savo uždavinį Bažnyčioje mūsų 
laikais. šventasis Sinodas aukštai vertina jų skaistų, ne- 
turtingą, klusnų gyvenimą, kurio pavyzdys yra pats Vieš- 
pats Kristus, ir tvirtai pasitiki labai našiais jų matomais 
ir nematomais darbais. "Tad visi vienuoliai teskleidžia 
plačiajame pasaulyje gerąją Kristaus naujieną savo tikė- 
jimo grynumu, meile Dievui ir artimui, kryžiaus brangi- 
nimu ir būsimosios garbės viltimi, kad visi matytų jų liu- 
dijimą ir garbintų mūsų Tėvą, kuris yra danguje (plg. 
Mt. 5, 16). Taip, užtariami gerosios Dievo Motinos, Mer- 
gelės Marijos, „kurios gyvenimas yra visiems pavyzdys? 
jie nuolat augs ir neš vis gausesnių išganingų vaisių. 


1šv. Ambraziejus, De virginitate, II, 2, 15. 

PASAULIEčIŲ APAšTALAVIMAS 


DEKRETAS 


ĮVADAS 


orėdamas pagyvinti Dievo 
tautos apaštališkąjį veiklu- 
mą, šventasis Sinodas karš- 
tai kreipiasi į krikščionis pa- 
sauliečius. Jiems savą ir būtiną vaidmenį Bažnyčios mi- 
sijoje jis yra jau kitose vietose suminėjęs.ž Pasauliečių 


1 Plg. Jono XXIII apašt. konst. Humanae salutis, 1961 m. gruo- 
džio 25 d.: AAS 54 (1962), 7-10 psl. 

2 Pig. II Vatikano susirinkimo dogm. konst. Bažnyčia, 33 tt. nr. 
—- konst. šventoji liturgija, 24-60 nr. — dekr. Visuomeninio bend- 
ravimo priemonės — dekr. Ekumenizmas — dekr. Ganytojinės vys- 
kupų pareigos Bažnyčioje, 16, 17, 18 nr. — dekr. Krikščioniškasis 
auklėjimas, 3, 5, 7 nr. 

apaštalavimas, kuris kyla iš paties jų pašaukimo būti 
krikščionimis, Bažnyčiai visuomet yra būtinas. Pats šven- 
tasis Raštas ryškiai parodo, kokia savaiminga ir vaisinga 
buvo pasauliečių veikla pirmosiomis Bažnyčios dienomis 
(plg. Apd. 11, 19-21: 18, 26; Rom. 16, 1-16; Pil. 4, 3). 

Mūsų laikais reikia nemažesnio pasauliečių uolumo. 
Dar daugiau, dabartinės sąlygos reikalauja Žymiai inten- 
syvesnio ir platesnio jų apaštalavimo. Nuolat augąs žmo- 
nių skaičius, mokslo ir technikos pažanga, didėjanti savi- 
tarpio priklausomybė ne tik nepaprastai išplėtė didžia 
dalimi tik pasauliečiams prieinamą apaštalavimo lauką, 
bet drauge iškėlė ir naujų problemų, reikalaujančių rū- 
pestingo pasauliečių dėmesio ir gvildenimo. Jų apaštala- 
vimas yra juo svarbesnis, kad smarkiai padidėjo, kaip ir 
dera, daugelio žmogiškojo gyvenimo sričių savarankišku- 
mas. O jį kartais lydi savotiškas nusigręežimas nuo doros 
bei religijos, statąs krikščioniškąjį gyvenimą į didį pavo- 
jų. Be to, daugelyje šalių yra labai maža kunigų arba, 
kaip ne kartą atsitinka, kunigams neleidžiama laisvai 
darbuotis; čia be pasauliečių pagalbos Bažnyčia vargiai 
galėtų gyvuoti ir reikštis. 

Tą daugeriopą ir degantį reikalą aiškiai patvirtina 
savo veikimu šventoji Dvasia, nūdien vis labiau ir labiau 
įdiegiama į pasauliečių sąmonę atsakomybės jausmą ir 
visur juos skatindama tarnauti Kristui ir Bažnyčiai.3 

Šiuo dekretu Susirinkimas nori nušviesti pasauliečių 
apaštalavimo prigimtį, pobūdį bei įvairumą, iškelti pa- 
grindinius jo dėsnius ir pateikti pastoracinės gaires sėk- 
mingesniam jo vykdymui. Visa tai tebūnie laikoma nor- 
momis, kurių laikytinasi peržiūrint pasauliečių apaštala- 
vimą tvarkančius bažnytinės teisės nuostatus. 

3 Plg. Pijaus XII kalbą kardinolams, 1946 m. vasario 18 d.: 


AAS 38 (1946), 101-102 psl. — kalbą žosistams, 1957 m. rugpiūčio 
25 d.: AAS 49 (1957), 843 psl. 

I SKYRIUS 


PASAULIEČIŲ PAšAUKIMAS APAšTALAUTI 


Pasauliečiai ir Bažnyčios misija 

2. Bažnyčia gimė tam, kad, skleisdama visoje žemėje 
Kristaus karalystę Dievo Tėvo garbei, visus žmones pa- 
darytų išganančiojo atpirkimo dalyviais* ir kad per juos 
iš tikrųjų visa visata būtų nukreipta į Kristų. Bet kokia 
Mistinio kūno veikla, skirta šiam tikslui, vadinasi apašta- 
lavimu. Šį apaštalavimą Bažnyčia įvairiais būdais vykdo 
visų savo narių veikimu. Pats pašaukimas būti krikščio- 
niu savo esme drauge yra ir pašaukimas apaštalauti. 
Kaip joks gyvas kūno narys nėra visiškai pasyvus, bet, 
gyvendamas drauge su kūnu, kartu dalyvauja ir jo vei- 
kime, taip yra ir su Kristaus kūnu, Bažnyčia: jis visas 
„kaip atitinka kiekvienam sąnariui skirtą veikimą, vykdo 
savo augimą“ (Efez. 4, 16). šio kūno dalių savitarpio ry- 
šys iš tikrųjų yra toks glaudus (plg. Efez. 4, 16), kad tą 
narį, kuris jam skirtu būdu neprisideda prie viso kūno 
augimo, reikia laikyti nenaudingu nei Bažnyčiai, nei sau. 

Bažnyčioje veikiama įvairiais būdais, bet vienu tikslu. 
Apaštalams ir jų įpėdiniams Kristus skyrė uždavinį jo 
vardų bei galia mokyti, pašvęsti ir valdyti. Bet ir pasau- 
liečiai dalyvauja kunigiškoje, pranašiškoje ir karališkoje 
Kristaus misijoje bei atlieka jiems tenkančią visos Dievo 
tautos darbo dalį Bažnyčioje ir pasaulyje.* Iš tikro jie apaš- 
talauja, savo veikimu siekdami skleisti Evangeliją bei pa- 
švęsti žmones ir tos Evangelijos dvasią paskleisti visoje 
žemiškojo gyvenimo santvarkoje bei ją ištobulinti. Taip 

+Plg. Pijaus XI encikl. Rerum Ecelesiae: AAS 18 (1926), 


65 psl. 
5 Plg. II Vatikano susirinkimo dogm. konst. Bažnyčia, 37 nr. 

pasauliečių veikla šioje srityje yra ryškus Kristaus skel- 
bimas ir tarnauja žmonių išganymui. Kadangi pasaulie- 
čiams yra būdinga gyventi pasaulyje ir rūpintis jo reika- 
Jais, Dievas juos šaukia, užsidegus krikščioniškąja dvasia, 
apaštalauti pasaulyje ir būti jame lyg raugu. 


Pasauliečių apaštalavimo pagrindas 

3. Pasauliečių pareiga ir teisė apaštalauti kyla iš jų 
ryšio su Galva, Kristumi. Krikštu įjungti į mistinį Kris- 
taus kūną, Sutvirtinimu gavę Šventosios Dvasios jėgą, 
paties Viešpaties jie yra skiriami apaštalauti. Jie pašven- 
čiami būti karališkąja kunigija ir šventąja tauta (plg. 
1 Petr. 2, 4-10), kad kiekvienu savo veiksmu aukotų 
dvasines atnašas ir visoje žemėje liudytų Kristų. O kitais 
sakramentais, ypač šv. Eucharistija, jiems perteikiama 
ir brandinama juose meilė, kuri yra tarsi viso apaštalavi- 
mo siela.9 

Apaštalaujama tikėjimu, viltimi ir meile. Tas dorybes 
šventoji Dvasia išlieja į visų Bažnyčios narių širdis. O 
meilės įsakymas, tas visų Viešpaties įsakymų didžiausia- 
sis, primygtinai ragina visus krikščionis rūpintis Dievo 
garbe, jo karalystės plėtimuų ir amžinuoju visų žmonių 
gyvenimu, kad jie pažintų vieną tikrąjį Dievą ir jo pasiųs- 
tąjį Jėzų Kristų (plg. Jn. 17, 3). Tad visiems krikščionims 
uždedama kilni prievolė darbuotis, kad visi žmonės visose 
šalyse išgirstų ir primtų dieviškąją išganymo naujieną. 

Vykdyti šiam apaštalavimo darbui Šventoji Dvasia, 
kuri pašvenčia Dievo tautą kunigų tarnyba ir sakramen- 
tais, tikintiesiems duoda dar ir ypatingų dovanų (plg. 
1 Kor.12,7), „dalydama kiekvienam, kaip ji nori“ (1 Kor. 
12, 11), kad, patarnaudami „vienas kitam, kiekvienas ta 
dovana, kurią jis yra gavęs“, ir patys būtų „kaip geri dau- 


6 Plg. t.p., 33 nr.; plg. taip pat 10 nr. 

geriopos Dievo malonės užvaizdai“ (1 Petr. 4, 10), ir kad 
visas kūnas augtų meile (plg. Efez. 4, 16). 

Šios gautosios dovanos, net paprastesniosios, kiekvie- 
nam tikinčiajam duoda teisę ir uždeda pareigą panaudoti 
jas žmonių gerovei ir Bažnyčios plėtotei. Ir Bažnyčioje, 
ir pasaulyje tai darytina naudojantis šventosios Dvasios 
teikiama laisve, kuri „pučia, kur nori“ (Jn. 3, 8), tačiau 
bendraujant su broliais Kristuje, ypač su savo ganytojais. 
Ganytojų dalykas yra spręsti apie tų dovanų tikrąją pri- 
gimtį ir tvarkingą jų panaudojimą, tačiau ne tam, kad 
užslopintų Dvasią, o kad visa ištirtų ir, kas gera, pasilai- 
kytų (plg. 1 Tes. 5, 12, 19, 21)/7 


Pasauliečių apaštalavimo dvasia 


4. Tėvo siųstasis Kristus yra viso Bažnyčios apašta- 
lavimo šaltinis ir pradžia. Viešpats sako: ,,Kas pasilieka 
manyje ir aš jame, tas neša daug vaisiaus, nes be manęs 
jūs nieko negalite padaryti“ (Jn. 15, 5). Tad savaime aiš- 
ku, jog pasauliečių apaštalavimo vaisingumas priklauso 
nuo jų gyvybinės vienybės su Kristumi. 

Šis glaudžios vienybės su Kristumi gyvenimas Bažny- 
čioje yra palaikomas visiems tikintiesiems bendromis 
dvasinėmis priemonėmis, ypač aktyviu dalyvavimu šven- 
tojoje liturgijoje? Pasauliečiai tas priemones turi taip 
panaudoti, kad, deramai atlikdami net ir grynai pasaulie- 
tines savo pareigas įprastinėse gyvenimo aplinkybėse, ne 
tik neprarastų anos vienybės su Kristumi, bet dar ją su- 
stiprintų, dirbdami darbą, kurio Dievas iš jų nori. Su 
džiaugsmu ir užsidegimu eidami šiuo keliu ir stengdamie- 
si sumaningai bei kantriai nugalėti kliūtis, pasauliečiai 


7 Plg. t.p., 12 nr. 
S Plg. II Vatikano susirinkom konst. šventoji liturgija, 11 nr. 

turėtų pasiekti vis didesnio šventumo? Apaštalas sako: 
„Visa, ką jūs darote žodžiu ar darbu, visa darykite Vieš- 
paties Jėzaus Kristaus vardu, dėkodami per jį Dievui ir 
Tėvui“ (Kol. 3, 17). Tad nei šeimos rūpesčiai, nei kiti pa- 
sauliniai reikalai neturi būti atsieti nuo dvasinio gy- 
venimo, 

Toks gyvenimas reikalauja nesiliaujamai tikėti, viltis 
ir mylėti, 

Vien tikėjimo šviesa ir įsimąstymas į dieviškąjį žodį 
įgalina žmogų visuomet ir visur įžiūrėti Dievą, kuriame 
„mes gyvename, judame ir esame“ (Apd. 17, 28), visuose 
įvykiuose ieškoti jo valios, matyti Kristų visuose žmonė- 
se, ar jie būtų artimi, ar svetimi, teisingai spręsti apie 
laikinųjų dalykų prasmę ir vertę, žiūrint tik jų pačių ar 
siejant juos su žmogaus tikslu. 

Kurie šitaip tiki, gyvena viltimi to, kas apreikšta Die- 
vo vaikams, prisimindami Viešpaties kryžių ir prisikėli- 
mą. Jie keliauja per šį gyvenimą pasislėpę Dievuje su 
Kristumi ir laisvi nuo žemiškų turtų vergystės, nes siekia 
lobių, kurie pasilieka amžinai. Jie didžiadvasiškai pašven- 
čia visas savo jėgas plėsti Dievo karalystei ir krikščioniš- 
kąja dvasia gaivinti bei tobulinti visą savo laikinojo gy- 
venimo tikrovę. Prislėgti šio gyvenimo priešybių, jie ran- 
da stiprybės viltyje, įsitikinę, kad „šio laiko kentėjimai 
negali lygintis su būsimąja garbe, kuri bus mumyse ap- 
reikšta“ (Rom. 8, 18). 

Iš Dievo kylančios meilės raginami, jie daro gera vi- 
siems, o labiausiai tikėjimo šeimos nariams (plg. Gal. 6, 
10). „„Metę šalin visą piktumą, visą vylių ir veidmainystes, 
pavydus ir visus apkalbinėjimus“ (1 Petr. 2, 1), jie trau- 
kia žmones prie Kristaus. Dievo meilė „„mūsų širdyse iš- 


9 Pig. II Vatikano susirinkimo dogm. konst. Bažnyčia, 32 nr.; 
plg. taip pat 40-41 nr. 

lieta Šventosios Dvasios, kuri mums yra duota“ (Rom. 
5, 5), įgalina pasauliečius savo gyvenimu tikrai išreikšti 
Palaiminimų dvasią. Sekdami neturtinguoju Jėzumi, jie 
nesti prislegiami laikinųjų gėrybių stokos, nei nesidi- 
džiuoja jų gausumu. Sekdami nuolankiuoju Kristumi, jie 
nesivaiko tuščios garbės (plg. Gal. 5, 26), bet stengiasi 
labiau patikti Dievui negų žmonėms, visuomet pasiruošę 
visa palikti dėl Viešpaties (plg. Lk. 14, 26) ir kęsti perse- 
kiojimą dėl teisybės (plg. Mt. 5, 10). Jie atsimena Viešpa- 
ties žodžius: „Jei kas nori eiti paskui mane, tegul pats 
savęs išsižada, tegul ima savo kryžių ir teseka mane“ 
(Mt. 16, 24). Jie puoselėja savo tarpe krikščioniškąją 
draugystę ir padeda vieni kitiems, kur tik reikia. 

Šiam pasauliečių dvasiniam gyvenimui privalo suteik 
ti savitą pobūdį vedybos ir šeima, celibatas arba našlystė, 
liga, profesinė ir visuomeninė veikla. Tad tenesiliauja jie 
stropiai ugdę tas įgimtas savybes bei talentus, kurie ati- 
tinka įvairiopus šių būsenų reikalavimus ir tenaudoja 
Šventosios Dvasios jiems suteiktas dovanas. O tie pasaulie- 
čiai, kurie jaučiasi šaukiami ir stoja į kurį nors Bažnyčios 
patvirtintą sambūrį ar institutą, taip pat ištikimai tesi- 
stengia laikytis to instituto ar sambūrio dvasinio gyveni- 
mo krypties. 

Be to, pasauliečiai aukštai tevertina gerą savo darbo 
mokėjimą, šeiminį ir pilietinį sąmoningumą bei kitas vi- 
suomeninio gyvenimo dorybes, kaip patikimybę, teisingu- 
mo dvasią, nuoširdumą, taktą, ištvermę, be kurių neįma- 
nomas nė tikras krikščioniškas gyvenimas. 

Tobulas tokio dvasinio ir apaštališko gyvenimo pa- 
vyzdys yra švenčiausioji Mergelė Marija, Apaštalų Ka- 
ralienė. Nors žemiškasis jos gyvenimas buvo toks pat, 
kaip ir visų kitų, pilnas šeimos rūpesčių ir darbų, bet ji 
visuomet buvo glaudžioje vienybėje su savo Sūnumi ir vi- 

siškai ypatingu būdu talkininkavo Išganytojo darbui. O 
dabar, paimta į dangų, „„motiniškos meilės vedama, ji rū- 
pinasi savo Sūnaus broliais, kurie dar tebekeliauja, pavo- 
jų ir vargų supami, iki pasieks laimingąją tėviškę“! Pa- 
maldžiai tegerbia ją visi ir jos motiniškai globai tepaveda 
savo gyvenimą bei apaštalavimą. 


II SKYRIUS 


APAšTALAVIMO TIKSLAI 


Įžanga 

5. Nors Kristaus atpirkimo darbas yra skirtas žmo- 
nėms išganyti, jis taip pat apima ir visos laikinosios san- 
tvarkos atnaujinimą. Todėl Bažnyčios uždavinys yra ne 
tik skleisti žmonėse džiugiąją Kristaus naujieną ir jo ma- 
Tone, bet taip pat Evangelijos dvasios pripildyti ir tobu- 
linti žemiškąjį gyvenimą. Tad, vykdydami šį uždavinį, 
pasauliečiai apaštalauja ir Bažnyčioje ir pasaulyje — ir 
dvasinėje ir laikinėje plotmėje. Nors šios plotmės yra 
skirtingos, jos taip yra sujungtos vienu ir tuo pačiu Die- 
vo planu, kad pats Dievas siekia visą pasaulį naujai at- 
kurti Kristuje — pradėti atkūrimą šioje žemėje ir atbaig- 
ti paskutiniąją dieną. Būdamas kartu Bažnyčios ir vals- 
tybės pilietis bei veikdamas abiejose plotmėse, pasaulietis 
nuolat turi vadovautis viena ir ta pačia krikščioniškąja 
sąžine. 


Žmonių, išganymas 


6. Bažnyčios misija yra žmonių išganymas, pasiekti- 
nas tikėjimu į Kristų ir jo malonę. Todėl Bažnyčios ir vi- 


10 Plg. t.p., 62 nr.; plg. taip pat 65 nr. 

sų jos narių apaštalavimas pirmoje eilėje siekia žodžiais 
ir darbais atskleisti pasauliui Kristaus skelbtąją tiesą ir 
perteikti jo malonę. Tai daroma visų pirma skelbiant Die- 
vo žodį ir teikiant sakramentus. Nors šis darbas yra ypa- 
tingu būdu pavestas kunigams, bet ir pasauliečiai čia turi 
atlikti jiems tenkantį didžios svarbos uždavinį, kad jie 
būtų „tiesos bendradarbiai“ (3 Jn. 8). Ypač šioje srityje 
pasauliečių apaštalavimas ir kunigų pastoracinė veikla 
vienas antrą papildo. 

Pasauliečiai turi daugybę progų apaštalauti, skleisda- 
mi Evangeliją ir šventumą. Jau pats krikščioniškojo gy- 
venimo pavyzdys ir geri darbai, atlikti antgamtine dva- 
sia, patraukia Žmones į tikėjimą ir Dievą. Juk Viešpats 
sako: „Tegul jūsų šviesa taip šviečia žmonių akivaizdoje, 
kad jie matytų gerus jūsų darbus ir garbintų jūsų Tėvą, 
kurs yra danguje“ (Mt. 5, 16). 

Tačiau šioje srityje apaštalaujama ne vien gyvenimo 
pavyzdžiu. Tikras apaštalas ieško progų skelbti Kristų 
žodžių netikintiesiems, kad atvestų į tikėjimą, o tikintie- 
siems, kad pamokytų, pastiprintų ir paskatintų būti uo- 
lesniais. ,,Nes Kristaus meilė verčia mus“ (2 Kor. 5, 14) 
ir visų širdyse turi aidėti apaštalo žodžiai: „Vargas man, 
jei neskelbčiau Evangelijos!“ (1 Kor. 9, 16). 

Mūsų laikais kyla nauji klausimai ir sklinda pragaiš- 
tingos klaidos, grasinančios sugriauti tikėjimo, dorinės 
santvarkos ir pačios bendruomenės pamatus. Todėl šis 
šventasis Susirinkimas iš širdies ragina pasauliečius pa- 
naudoti savo sugebėjimą bei žinias ir, vadovaujantis Baž- 
nyčios dvasia, dar uoliau atlikti savo uždavinį — aiškinti, 
ginti ir sumaniai pritaikyti šio meto problemoms krikš- 
čioniškuosius principus. 

11 Plg. Pijaus XI encikl. Ubi arcano, 1922 m. gruodžio 23 d.: 


AAS 14 (1922), 659 psl. — Pijaus XII encikl. Summi Pontificatus, 
1939 m. spalio 20 d.: AAS 31 (1939), 442-443 psl. 

žemiškosios santvarkos atnaujinimas 


7. Pasauliui Dievo planas yra šis: kad žmonės sutar- 
tinai atnaujintų žemiškąją santvarką ir nepaliaujamai ją 
tobulintų. 

Žemiškajai plotmei priklauso gyvenimo ir šeimos ver- 
tybės, kultūra, ūkis, verslai ir profesijos, valstybinės 
bendruomenės institucijos, tarptautiniai santykiai ir kiti 
šios rūšies dalykai, jų vystymasis ir pažanga. Visi tie da- 
lykai yra ne vien priemonės galutiniajam žmogaus tikslui 
siekti, bet turi ir savą, Dievo jiems duotą, vertę, ar žiū- 
rėsime į kiekvieną jų atskirai ar kaip į žmogiškosios san- 
tvarkos dalį: ,, Dievas matė visa, ką buvo padaręs, ir buvo 
labai gera“ (1 Moz. 1, 31). Tą jiems įgimtą gerumą ypa- 
tingu būdu sukilnina ryšys su žmogaus asmeniu, kuriam 
tarnauti jie yra sukurti, 

Pagaliau, Dievui patiko visa, ir prigimtį ir antgamtį, 
sujungti į viena Jėzuje Kristuje, „kad visame jis turėtų 
pirmininkystę“ (Kol. 1, 18). Tačiau šis visko įėmimas į 
Kristų ne tik nepanaikina žemiškos santvarkos savaran- 
kiškumo, savų jos tikslų, dėsnių, metodų ir svarbos žmo- 
nių gerovei, bet priešingai, juos dar atbaigia bei sukilni- 
na ir drauge padaro tinkamus pilnutiniam žmogaus pa- 
šaukimui žemėje, 

Laiko būvyje žemiškųjų dalykų naudojimas pasidarė 
labai ydingas, nes dėl gimtosios nuodėmės labai iškrypo 
žmonių pažiūros į tikrąjį Dievą, į savąją prigimtį ir į do- 
ros įstatymo normas. Iš to kilo sugedę papročiai bei insti- 
tucijos, o neretai ir pats žmogaus asmuo buvo pamintas 
po kojų. Ir mūsų dienomis nemaža Žmonių, perdaug pa- 
sitikėdami gamtos mokslų ir technikos pažanga, linksta 
garbinti laikinuosius dalykus ir stabus, pasidarę daugiau 
jų vergai negu viešpačiai. 

Visos Bažnyčios pareiga yra stengtis, kad žmonės pa- 

jėgtų visą žemiškąją santvarką tinkamai surikiuoti ir per 
Kristų sieti su Dievu. Ganytojai privalo aiškiai nušviesti 
dėsnius apie kūrinių tikslą ir pasinaudojimą pasauliu, 
teikti dorinę ir dvasinę pagalbą, kad žemiškoji santvarka 
būtų atnaujinta Kristuje. 

O pasauliečiams reikia imtis to žemiškosios santvar- 
kos atnaujinimo kaip savojo uždavinio. Vadovaudamiesi 
Evangelijos šviesa bei Bažnyčios mintimi, krikščioniško- 
sios meilės veikiami, jie privalo darbuotis pačioje tos že- 
miškos santvarkos tikrovėje ir ryžtingai veikti, dalytis 
su kitais piliečiais ypatinga savo patirtimi bei savąja at- 
sakomybe, visada ir visur ieškoti Dievo karalystės tei- 
sybės. Žemiškoji santvarka yra taip atnaujintina, kad 
būtų pilnai išlaikytas savitas jos pobūdis ir kad ji būtų 
suderinta su kitais krikščioniškojo gyvenimo principais 
ir pritaikyta įvairioms vietos, laiko bei gyventojų sąly- 
goms. Tarp šios rūšies apaštalavimo darbų svarbią vietą 
užima visuomeninė krikščionių veikla. Šventasis Susirin- 
kimas pageidauja, kad ji apimtų visą žemiškąją santvar- 
ką, įskaičiuojant ir kultūrą.!2 


Labdara 


6. Kiekvienas apaštališkas veikimas privalo kilti iš 
meilės ir iš jos semtis sau jėgų. Tačiau kai kurie darbai 
savo prigimtimi tinka būti gyva pačios meilės išraiška. 
Viešpats Kristus juos pasirinko kaip ženklus, liudijančius 
jį esant atsiųstąjį Mesiją (plg. Mt. 11, 4-5). 

Didžiausias įsakymas įstatyme yra mylėti Dievą visa 
širdimi, o artimą kaip patį save (plg. Mt. 22, 37-40). šį 
artimo meilės įsakymą Kristus paskelbė savuoju ir sutei- 


12 Plg. Leono XII encikl. Rerum novarum, 647 psl. — Pijaus XI 
encikl. Guadragesimo anno, 190 psl. — Pijaus XII radijo kalbą, 1941 
birželio 1 d.: AAS 33 (1941), 207 psl. 

kė jam naują turinį: save jis sutapatino su broliais, saky- 
damas, jog mylint brolius, yra mylimas jis pats: „Kiek 
kartų jūs tai padarėte vienam iš šitų mano mažiausiųjų 
brolių, man padarėte“ (Mt. 25, 40). Priimdamas Žmogaus 
prigimtį, tam tikru antgamtiniu ryšiu jis sujungė visą 
žmoniją su savimi į vieną šeimą ir meilę padarė būdinga 
savo mokinių žyme, sakydamas: „Iš to visi pažins, kad 
jūs mano mokytiniai, jei turėsite meilę vienas kito“ (Jn. 
13, 35). 

Šventoji Bažnyčia pačioje savo gyvenimo pradžioje su 
eucharistine vakariene sujungė „agapę“ ir tuo parodė, kad 
apie Kristų susibūrę jos nariai meilės ryšio yra jungiami 
draugėn. Iš tos meilės ženklo Bažnyčia yra atpažįstama 
ir kiekvienu kitu metu. Džiaugdamasi ir kitų veikimu 
šioje srityje, meilės darbų vykdymą Bažnyčia laiko savo 
neliečiama pareiga ir teise. Todėl ji ypač brangina tar- 
navimą beturčiams, ligoniams, vadinamą labdaros ir sa- 
vitarpio paramos veiklą įvairiopam žmonių vargui pa- 
lengvinti.!8 

Dabartiniu metu šie darbai yra tapę daug svarbesni 
ir platesni, nes ištobulėjo susisiekimo priemonės, tartum 
dingo tarp žmonių nuotolis ir viso pasaulio gyventojai 
virto lyg vienos šeimos nariais. šiandien labdara gali ir 
turi apimti visus žmones ir visus jų reikalus. Kur tik yra 
stokojančių maisto, drabužio, pastogės, vaistų, darbo, 
švietimo priemonių tikrai žmogiškam gyvenimui, kur tik 
yra spaudžiamų vargo arba ligos, kenčiančių ištrėmimą 
bei kalinamųjų, ten krikščioniškoji meilė turi jų ieškoti 
ir juos surasti, labai rūpestingai juos guosti ir teikiama 
pagalba lengvinti jų dalį. Tai daryti pirmoje eilėje yra 
įpareigoti pasiturintieji asmenys ir kraštai.!4 


13 Plg. Jono XXIII encikl,. Mater et Magistra, 402 psl. 
14 Plg. t.p., 440-441 psl. 

Kad ši meilės veikla ir būtų be jokio priekaišto ir to- 
kia atrodytų, artime tebūnie matomas Dievas, kurį at- 
spindėti jis buvo sukurtas, ir Viešpats Kristus, kuriam iš 
tikrųjų aukojama tai, kas duodama stokojančiam. Tebū- 
nie didžiausiu jautrumu pagerbiama šelpiamojo asmens 
laisvė ir jo orumas. Tikslo grynumas tenebūnie suteršia- 
mas jokiais pasipelnymo arba užvaldymo siekimais.!5 Visų 
pirma tebūnie atliekama tai, ko reikalauja teisingumas, 
kad nebūtų duodama kaip meilės dovana tai, kas privalu 
duoti iš teisingumo. Tebūnie šalinamos negerovių prie- 
žastys, ne vien pasekmės. Parama taip tvarkytina, kad 
padedamieji pamažu atsipalaiduotų nuo išorinės kitų pri- 
klausomybės ir įstengtų patys apsirūpinti. 

Tad pasauliečiai aukštai tevertina ir pagal išgales te- 
remia privačią, viešą ar net tarptautinę labdarą bei visuo- 
meninę pagalbą, kuriomis sėkmingai padedama vargstan- 
tiems asmenims ir kraštams, bendradarbiaudami šiuo 
tikslu su visais geros valios žmonėmis.!9 


III SKYRIUS 


APAŠTALAVIMO SRITYS 
Įžanga 
9. Pasauliečiai įvairiopai apaštalauja ir Bažnyčioje 
ir pasaulyje. Tiek vienur, tiek kitur jų laukia įvairūs a- 
paštališkojo darbo laukai. Svarbesniuosius jų norime čia 
suminėti. Jie yra: bažnytinės bendruomenės, šeima, jau- 
nimas, visuomeninė aplinka, valstybiniai ir tarptautiniai 


15 Plg. t.p., 442-443 psl. 

16 Plg. Pijaus XII kalbą Tarptautiniam Katalikų Intelektualų 
Sąjūdžiui „Pax Romana“, 1957 m. balandžio 25 d.: AAS 49 (1957), 
298-299 psl, o ypač Jono XXIII kalbą Mitybos ir Žemdirbystės 
Organizacijos (FAO) suvažiavime, 1959 m. lapkričio 10 d.: AAS 51 
(1959), 856, 866 psl. 

reikalai. Mūsų dienomis vis aktyviau ir aktyviau visame 
bendruomenės gyvenime reiškiasi moterys; labai svarbu, 
kad jos vis labiau įsijungtų į veikimą ir įvairiose Bažny- 
čios apaštalavimo srityse. 


Bažnytinės bendruomenės 


10. Būdami Kristaus kunigo, pranašo ir karaliaus 
pareigų dalininkai, pasauliečiai aktyviai dalyvauja Baž- 
nyčios gyvenime ir veikime. Bažnytinėse bendruomenėse 
jų veikla yra taip reikalinga, kad be jos net ir ganytojų 
apaštalavimas dažniausiai negali pilnai pasiekti savo tiks- 
lo. Tikrai apaštališkos dvasios pasauliečiai, sekdami tų 
vyrų ir moterų pavyzdžių, kurie padėjo Pauliui skelbti 
Evangeliją (plg. Apd. 18, 18, 26; Rom. 16, 3), papildo tai, 
ko jų broliams trūksta, ir atgaivina tiek ganytojus, tiek 
kitus tikinčiuosius (plg. 1 Kor. 16, 17-18). Semdamiesi 
dvasinio maisto iš aktyvaus dalyvavimo liturginiame 
bendruomenės gyvenime, jie uoliai įsijungia į apaštališ- 
kuosius jos darbus; jie atveda į Bažnyčią tuos, kurie gal 
būt stovi toli nuo jos; jie rūpestingai padeda perduoti 
Dievo žodį, ypač aiškindami katekizmą; savo patirtimi jie 
prisideda prie sėkmingesnio pastoracijos darbo atlikimo, 
o taip pat ir prie geresnio Bažnyčios turto administra- 
vimo. 

Ryškus bendruomeninio apaštalavimo pavyzdys yra 
parapija. Kokios bebūtų žmonių įvairybės, čia jos visos 
yra suimamos į vieną ir jungiamos į Bažnyčios visumą.!7 


17 Plg. šv. Pijaus X apašt. laišką Creationis duarum novarum 
paroeciarum, 1905 m. birželio 1 d.: ASS 38 (1905), 65-67 psl. — 
Pijaus XII kalbą šv. Sabos parapiečiams, 1953 m. sausio 11 d.: 
Discorsi e Radiomessaggi di S. S. Pio XII, 14 (1952-1953), 449-454 
psl. — Jono XXIII kalbą užmiestinės Albano diecezijos kunigams ir 
tikintiesiems Castelgandolio viloje, 1962 m. rugpiūčio 26 d.: AAS 54 
(1962), 656-660 psl. 

Pasauliečiai teįpranta parapijoj veikti, palaikydami glau- 
dų ryšį su savo kunigais.'* Teiškelia jie bažnytinėje bend- 
ruomenėje savo ir pasaulio problemas bei žmonių išgany- 
mo klausimus, kad būtų svarstomi ir sprendžiami bendro- 
mis jėgomis. Pagal išgales teprisideda jie prie kiekvieno 
savosios bažnytinės šeimos užsimoto apaštalavimo ir mi- 
sijų darbo. 

Parapija yra tarsi diecezijos ląstelė. Pasauliečiai nuo- 
latos tesijaučia priklausą diecezijai ir visada tebūnie pa- 
siruošę, savo ganytojo kviečiami, prisidėti taip pat ir prie 
diecezinių darbų. Dar daugiau, kad galėtų atsiliepti į kai- 
mų ir miestų reikalus,'? teneapriboja savo veiklos parapi- 
jos arba diecezijos sienomis, o teišplečia ją į tarpparapi- 
nio, tarpdiecezinio, valstybinio ir tarptautinio darbo lau- 
ką. Tai darytina juo labiau, kad nuolat didėjąs gyventojų 
kilnojimasis, auganti savitarpio priklausomybė ir lengvu- 
mas susisiekti šiandien jau nebeleidžia jokiai bendruo- 
menės daliai likti užsidariusiai nuo kitų. Taip tesirūpina 
jie po visą pasaulį pasklidusios Dievo tautos reikalais. 
Ypatingai telaiko sava misijų veiklą, teikdami jai me- 
džiaginę pagalbą arba net prisidėdami prie jos savo pa- 
čių darbu. Grąžinti Dievui dalį iš jo gautųjų gėrybių yra 
garbinga krikščionių pareiga. 


Šeima 

11. šeimą visatos Kūrėjas padarė žmonių bendruo- 
menės pradžia ir pamatu, o savo malone padarė ją net di- 
džia Kristaus ir Bažnyčios paslaptimi (plg. Efez. 5, 32). 


18 Plg. Leono XIII kalbą, 18394 m. sausio 28 d.: Acta, 14 (1394), 
424425 psl. 

19 Plg. Pijaus XII kalbą klebonams ir kt., 1951 m. vasario 6 d.; 
Discorsi e Radiomessaggi di S. S. Pio XII, 12 (1950-1951), 437—443 
psl.; 1952 m. kovo 8 d.: t.p., 14 (1952-1953), 5-10 psl.; 1953 m. kovo 
27 d.: t.p, 15 (1953-1954), 27-35 psl.; 1954 m. vasario 28 d.: t.p, 
585-590 psl. 

Todėl apaštalavimas tarp vedusiųjų ir šeimose yra ypa- 
tingai svarbus tiek Bažnyčiai, tiek pasaulinei bendruo- 
menei. 

Vyras ir žmona yra malonės nešėjai ir tikėjimo liudi- 
ninkai vienas antram, savo vaikams bei kitiems šeimynos 
nariams. Savo vaikams tėvai yra pirmieji tikėjimo skel- 
bėjai ir auklėtojai. Tad žodžiu bei pavyzdžiu teruošia juos 
krikščioniškajai ir apaštališkajai veiklai, išmintingai te- 
padeda jiems pasirinkti gyvenimo kelią ir ypač rūpestin- 
gai tepuoselėja juose pastebėtą dvasinį pašaukimą. 

Visada buvo susituokusiųjų pareiga, o šiandien svar- 
biausias jų apaštalavimo uždavinys yra šie dalykai: savo 
gyvenimu parodyti ir įrodyti vedybų ryšio neišardomybę 
ir šventumą, energingai pabrėžti gimdytojų ir globėjų 
teisę ir pareigą krikščioniškai auklėti vaikus, ginti šei- 
mos kilnumą ir jai priklausantį savarankiškumą. Tad jie 
ir kiti krikščionys teveikia išvien su visais geros valios 
žmonėmis, kad tos teisės būtų apsaugotos valstybės įsta- 
tymais. Valdant bendruomenę, tebūnie atsižvelgiama į 
šeimos reikalus: butą, auklėjimą, darbo sąlygas, socialinį 
draudimą ir mokesčius, o tvarkant gyventojų persikėli- 
mą, tebūnie apsaugotas šeimos židinio vienumas.20 

Šeimai pats Dievas skyrė būti pirmąja ir gyvybinė 
bendruomenės ląstele. šį uždavinį ji atliks, jei savo narių 
meile vienas kitam ir bendra malda į Dievą parodys esan- 
ti lyg bažnytinė namų židinio šventovė, jei ji visa įsijungs 
į liturgines Bažnyčios apeigas ir pagaliau, jei bus svetin- 


20 Plg. Pijaus XI encikl. Casti connubii: AAS 22 (1930), 554 psl. 
— Pijaus XII radijo kalbą, 1941 m. sausio 1 d.: AAS 33 (1941), 203 
psl.; tarptautinio šeimos teises saugojančių sambūrių kongreso de- 
legatams, 1949 m. rugsėjo 20 d.: AAS 41 (1949), 552 psl; kalba 
į Romą atvykusiems Prancūzijos šeimos tėvams, 1951 m. rugsėjo 
18 d.: AAS 43 (1951), 731 psl; kalėdinę radijo kalbą, 1952: AAS 45 
(1953), 41 psl. — Jono XXIII encikl. Mater et Magistra, 429, 439 psl. 

ga ir skleis teisingumą bei atliks kitus gerus darbus, pa- 
dėdama visiems pagalbos reikalingiems broliams. 

Iš įvairių šeimos apaštalavimo darbų galima suminėti 
šiuos: įsūnyti pamestinukus, mielai priglausti ateivius, 
prisidėti prie mokyklų tvarkymo, teikti jaunimui patari- 
mų ir lėšų, padėti geriau pasiruošti vedybiniam gyveni- 
mui einantiems į moterystę, pagelbėti katekizavimo dar- 
be, paremti šeimas, kurios patenka į medžiaginius arba 
dvasinius sunkumus, sulaukusiems senatvės parūpinti ne 
tik tai, kas būtina, bet ir ekonominę pažangą atitinkan- 
čius išteklius. 

Šeimos teduoda pasauliui didžiavertį Kristaus liudiji- 
mą, visu savo gyvenimu atspindėdamos Evangeliją ir bū- 
damos krikščioniškojo namų židinio pavyzdžiu?! Tai 
svarbu visuomet ir visur, bet ypatingai ten, kur sėjama 
pirmoji Evangelijos sėkla, kur Bažnyčia yra neseniai į- 
kurta arba kur ji kuriuo nors būdu yra patekusi į sunkią 
padėtį. 

Kad lengviau įstengtų pasiekti savo apaštalinius tiks- 
lus, šeimoms gali būti naudinga sudaryti kokius nors 
sambūrius.22 


Jaunimas 


12. Jaunimas turi nepaprastai svarbios įtakos mūsų 
meto visuomenėje? Jaunuolių gyvenimo aplinkybės, jų 
galvosena ir jų santykiai su savo šeima šiandien yra labai 
pasikeitę. Dažnai jie per greit keičia savo visuomeninę ir 


2t Plg. Pijaus XII encikl. Evangelii praecones, 514 psl. 

22 Plg. Pijaus XII kalbą tarptautinio šeimos teises saugojančių 
sambūrių kongreso delegatams, 1949 m. rugsėjo 20 d.: AAS 41 
(1949), 552 psl. 

23 Plg. šv. Pijaus X kalbą Prancūzijos Katalikų Jaunimo Są- 
jungai apie pamaldumą, mokslą, ir veiklą, 1904 m. rugsėjo 25 d.: 
ASS 37 (1904-1905), 296-300 psl. 

ūkinę būklę. Jų visuomeninė ir net politinė reikšmė vis 
didėja, tuo tarpu jie patys atrodo nepriaugę tinkamai 
imtis naujų pareigų. 

Didėjąs vaidmuo visuomenėje reikalauja iš jų ir didė- 
jančio apaštališko veiklumo. O ir pati jų prigimtis nutei- 
kia juos veiklumui. Bundant asmenybei, verčiami noro 
gyventi ir reikštis, jie imasi atsakomybės ir trokšta įnešti 
savo dalį į visuomeninį ir kultūrinį gyvenimą. Jeigu tas 
veržiumas bus pilnas Kristaus dvasios ir palaikomas klus- 
numo bei meilės Bažnyčios ganytojams, iš jo galima tikė- 
tis labai gražių vaisių. Jie turi būti pirmieji, betarpiai jau- 
nimo apaštalai, turi apaštalauti patys savo tarpe, taiky- 
damiesi prie visuomeninės aplinkos, kurioje gyvena.?* 

Suaugusieji tesistengia sueiti su jaunimu į draugišką 
pokalbį, kad abi pusės, nugalėjusios amžiaus skirtumą, 
geriau viena antrą pažintų ir pasidalytų viena su kita 
turimais savo vidaus turtais. Suaugusieji teskatina jau- 
nimą apaštalauti; pirmiausia tedaro tai savo pavyzdžiu, 
o, pasitaikius progai, ir išmintingų patarimu bei suma- 
nia parama. Antra vertus, jaunimas terodo suaugusiems 
pagarbą ir pasitikėjimą; nors jis iš prigimties yra linkes 
į naujybes, tačiau deramai tevertina girtinas tradicijas. 

Ir vaikai gali savaip apaštališkai veikti. Pagal savo 
išgales tebūnie jie tikri bei gyvi Kristaus liudininkai savo 
draugų tarpe. 


Visuomeninė aplinka 
13. Apaštalavimas visuomeninėje aplinkoje siekia su- 
teikti krikščioniškąją dvasią galvosenai, papročiams, į- 
24 Plg. Pijaus XII laišką Dans guelgues semaines Montrealio 
arkivyskupui — apie Kanados krikščionių jaunimo ruošiamus su- 
važiavimus, 1947 m. gegužės 24 d.: AAS 39 (1947), 257 psl.; radijo 


kalbą Briuselio žosistams, 1950 m. rugsėjo 3 d.;: AAS 42 (1950), 
640-641 psl. 

statymams ir santvarkai bendruomenės, kurioje gyvena- 
mą. Tai pasauliečių uždavinys bei prievolė, nes niekas ki- 
tas šito darbo nepajėgia deramai atlikti. Čia pasauliečiai 
gali apaštalauti kaip lygūs tarp lygių. Čia jie savo pavyz- 
džio liudijimą papildo žodiniu liudijimu.“ Kaip tik čia, 
darbo, profesijos, studijų, apsigyvenimo, laisvalaikio pra- 
leidimo, susiorganizavimo reikaluose pasauliečiai gali ge- 
riau padėti savo broliams. 

šią Bažnyčios misiją pasaulyje pasauliečiai pirmoje 
eilėje vykdo tikėjimą atspindinčiu savo gyvenimu, ku- 
riuo tampa žmonių šviesa. Jie vykdo ją kilniu kiekvieno 
darbo atlikimu, kuriuo visus patraukia į tiesą bei gėrį, o 
galų gale ir į Kristų bei Bažnyčią. Jie vykdo ją broliška 
meile dalydamiesi su savo broliais tomis pačiomis gyveni- 
mo sąlygomis, darbais, skausmais bei siekimais ir neju- 
čiomis paruošdami jų širdis išganančiosios malonės veiki- 
mui. Ją jie vykdo, pilnai jausdami savo svarbą bendruo- 
menės kūrimo darbe ir su krikščionišku didžiadvasišku- 
mu darydami tai, ko iš jų reikalauja šeima, visuomenė ir 
profesija. Taip jų elgsena palengva perima aplinką, kų- 
rioje jie gyvena ir dirba. 

Šis apaštalavimas turi apimti visus aplinkoje sutin- 
kamus žmones ir neapleisti jokio dvasinio arba medžia- 
ginio patarnavimo, kurį tik galima jiems atlikti. Tačiau 
tikri apaštalai, nepasitenkindami vien šitokia veikla, 
stengiasi dar ir žodžiais skelbti artimui Kristų. Juk dau- 
gelis žmonių gali išgirsti Evangeliją ir patirti apie Kristų 
tik iš tų, su kuriais nuolat bendrauja. 


Valstybinė ir tarptautinė plotmė 


14. Neaprėpiamai plati darbo dirva yra valstybiniai 
ir tarptautiniai reikalai, kur ypatingai pasauliečiai yra 


25 Plg. Pijaus XI encikl. Ęuadragesimo anno, 225-226 psl. 

krikščioniškosios išminties nešėjai. Mylėdami tėvynę ir 
ištikimai atlikdami savo pilietines prievoles, katalikai te- 
sijaučia įpareigoti siekti tikrojo bendruomenės labo. Savo 
svaria nuomone tepaveikia, kad valdžios galia būtų teisin- 
gai naudojama, o įstatymai atitiktų dorovės dėsnius ir tar- 
nautų visuomenės gerovei. Katalikai politikai, supranta- 
ma, kartu deramai susipažinę su tikėjimu bei krikščio- 
niškuoju mokslu, teneatsisako eiti viešųjų pareigų, nes, 
gerai jas atlikdami, jie gali padėti bendrajai gerovei ir 
tiesti kelią Evangelijai. 

Katalikai tesistengia bendradarbiauti su visais geros 
valios žmonėmis, siekdami skleisti visa, kas tiesa, kas 
teisinga, kas šventa, kas verta meilės (plg. Pil. 4, 8). Te- 
susitinka su jais protingo ir mandagaus pokalbio ir te- 
svarsto, kaip turėtų būti pagerintos visuomeninės bei 
valstybinės institucijos, kad atitiktų Evangelijos dvasią. 

Tarp mūsų metui būdingų dalykų ypatingai pažymė- 
tinas nesustabdomai augąs visų tautų solidarumas. Pa- 
sauliečių apaštalavimo uždavinys yra jį rūpestingai ug- 
dyti ir paversti nuoširdžia bei tikra broliška meile. Be 
to, pasauliečiai privalo domėtis tarptautine padėtimi ir 
pažinti joje iškylančias ir sprendžiamas teorines bei prak- 
tines problemas, ypač besivystančiųjų tautų.2ė 

Visi, kurie darbuojasi svetimose šalyse arba teikia 
joms pagalbą, teatsimena, kad santykiai tarp tautų turi 
būti tikrai broliški mainai, kur kiekviena pusė kartu ir 
duoda ir gauna. O keliaujantieji tarptautinių reikalų, 
prekybos ar turizmo tikslais tenepamiršta, kad jie visur 
drauge yra ir keliaują Kristaus šaukliai ir atitinkamai 
tesielgia. 


26 Plg. Jono XXIII encikl. Mater et Magistra, 448-450 psl. 

IV SKYRIUS 


APAšTALAVIMO BŪDAI 
Įžanga 
15. Pasauliečiai gali apaštalauti arba pavieniui arba 
susibūrę į įvairias grupes bei draugijas. 


Pavienio apaštalavimo reikšmė ir įvairumas 


16. Pavieniui atliktinas apaštalavimas, kuris gausiai 
liejasi iš tikrai krikščioniško gyvenimo (plg. Jn. 4, 14), 
yra kiekvieno pasauliečių apaštalavimo, net grupinio, 
pradžia ir sąlyga; jo niekas kitas negali atstoti. 

Šis apaštalavimas yra visada ir visur vaisingas, o kai 
kuriais atvejais tik jis vienas tetinka ir tėra galimas. 
Apaštalauti pavieniui yra pašaukti ir įpareigoti visi pa- 
sauliečiai, be išimties, net ir tie, kurie neturi progos ar 
galimumo veikti draugijose. 

Įvairūs yra apaštalavimo būdai, kuriais pasauliečiai 
padeda Bažnyčiai augti ir pašvenčia pasaulį bei gaivina 
jį Kristuje. 

Ypatingas individualaus apaštalavimo būdas yra pats 
pasauliečių gyvenimas, įkvėptas tikėjimo, vilties ir mei- 
lės. Jis tebėra ir mūsų laikais tinkamiausias ženklas, ro- 
dantis tikinčiuosiuose gyvenantį Kristų. Pasauliečiai a- 
paštalauja ir žodžiu, kai skelbia Kristų ir aiškina krikš- 
čioniškąjį tikėjimą, kai tą tikėjimą skleidžia, kaip kam 
sąlygos leidžia ir kaip kas sugeba, ir sąžiningai jį išpažįs- 
ta. Šis žodžio apaštalavimas tam tikrais atvejais yra bū- 
tinai reikalingas. 

Be to, kaip šio pasaulio piliečiai, pasauliečiai dalyvau- 
ja žemiškosios santvarkos kūrime ir tobulinime. Čia jie 
privalo vadovautis tikėjimo šviesa ir ieškoti aukštesnių 
motyvų šeimos, profesiniam, kultūriniam ir visuomeni- 

niam gyvenimui bei, pasitaikius progai, tuos motyvus nu- 
rodyti ir kitiems. Težino visi, kad tuo jie tampa Dievo — 
Kūrėjo, Atpirkėjo ir Pašventėjo — bendradarbiais ir jį 
garbina. 

Pagaliau pasauliečiai visą savo gyvenimą tegaivina 
meile ir, kiek įmanoma, tepareiškia ją darbais. 

Kiekvienas teprisimena, jog jis gali pasiekti visus 
žmones ir prisidėti prie viso pasaulio išganymo vieša ir 
privačia maldą, atgaila bei laisvu gyvenimo vargų prisi- 
ėmimu ir tuo tapti panašus į kenčiantį Kristų (plg. 2 Kor. 
4, 10; Kol. 1, 24). 


Ypatingi pavienio apaštalavimo atvejai 


17. šis pavienių apaštalavimas yra ypač svarbus tose 
šalyse, kur labai varžoma Bažnyčios laisvė. Ten, sunkiau- 
siose sąlygose, pasauliečiai pagal išgales atlieka kunigų 
darbą. Išstatydami į pavojų savo laisvę, o kartais net ir 
gyvybę, jie moko aplinkinius žmones krikščionių tikėji- 
mo, religinio gyvenimo ir katalikiškos galvosenos, skati- 
na dažnai priimti sakramentus ir ugdo pamaldumą, ypač 
eucharistinį.2"? Šventasis Susirinkimas iš širdies dėkoja 
Dievui už tai, kad jis ir mūsų laikais, siaučiant persekio- 
jimams, nepaliauja siųsti didvyriškos drąsos pilnų pasau- 
liečių, ir reiškia jiems savo tėvišką meilę bei dėkingumą. 

Ypatinga dirva pavieniam apaštalavimui yra ten, kur 
katalikai yra negausūs ir išsklaidyti. Čia pasauliečiams, 
kurie dėl jau minėtų arba dėl kurių kitų ypatingų prie- 
žasčių, kartais kylančių iš jų profesijos, apaštalauja tik 
pavieniui, naudinga susieiti pokalbio mažomis grupėmis, 
be jokios griežtesnės organizacinės formos. Žmonėms tai 
bus nuolatinis Bažnyčios vienybės ženklas, ryškiai paro- 


27 Plg. Pijaus XII kalbą I visuotiniame Pasauliečių Apaštalavi- 
mo kongrese, 1951 m. spalio 15 d.: AAS 43 (1951), 788 psl. 

dąs meilę. Taip draugaudami ir dalydamiesi patirtimi, 
jie vieni kitus dvasiškai parems, kad įstengtų nugalėti 
gyvenimo ir perdaug jau atsiskiriančios nuo kitų veiklos 
nepatogumus ir nešti gausesnių apaštalavimo vaisių. 


Grupinio apaštalavimo reikšmė 


18. Krikščionys yra pašaukti apaštalauti pavieniui į- 
vairiose savo gyvenimo aplinkybėse, Tačiau teatsimena, 
kad žmogus savo esme yra visuomeninė būtybė, ir kad 
Dievui patiko tuos, kurie tiki Kristų, sujungti į vieną 
tautą (plg. 1 Petr. 2, 5-10) ir į vieną kūną (plg. 1 Kor. 
12, 12). Taigi ir žmogiškuosius, ir krikščioniškuosius ti- 
kinčiųjų reikalavimus gražiai atitinka grupinis apaštala- 
vimas. Jis drauge ženklina Bažnyčios bendravimą ir vie- 
nybę Kristuje, kuris pasakė: „Kur du ar trys susirinkę 
mano vardu, ten aš esu jų tarpe“ (Mt. 18, 20). 

"Tad pasauliečiai teapaštalauja, jungdamiesi draugėn.2* 
Tebūnie apaštalai savo šeimoje, parapijoje ir diecezijoje, 
kurios pačia savo esme yra bendruomeninio apaštalavi- 
mo išraiška. Taip pat teapaštalauja susibūrę į savo pačių 
laisvai suplanuotas grupes. 

Grupinis apaštalavimas yra ir dėl to svarbus, kad tiek 
bažnytinėse bendruomenėse, tiek visur kitur dažnai rei- 
kia veikti jungtinėmis jėgomis. Sutelktiniam apaštalavi- 
mui įsikūrusios draugijos remia savo narius, ruošia juos 
veiklai, tvarko ir derina jų apaštalavimo darbą. Taip 
apaštalaujant galima tikėtis daug geresnių vaisių, negu 
kiekvienam darbuojantis pavieniui. 

Dabartinėse sąlygose yra tiesiog būtina pasauliečių 
darbo aplinkoje stiprinti grupinį, organizuotą apaštalavi- 
mą, nes tik glaudžiai sujungtos jėgos tegali pilnai pasiek- 
ti visus šiandieninio apaštalavimo tikslus ir sėkmingai 


28 Plg. t.p., 787-788 psl. 

ginti jo reikalus.?? Čia ypatingai svarbu, kad apaštalavi- 
mas paveiktų bendrą nusiteikimą ir visuomenines sąlygas 
tų, kuriems yra skiriamas. Kitaip — apaštalaujantieji 
dažnai nepajėgs atsispirti viešosios nuomonės arba visuo- 
meninių institucijų spaudimui. 


Įvairūs grupinio apaštalavimo būdai 


19. Yra daug įvairių apaštalavimo sambūrių“? Vieni 
jų yra užsibrėžę bendrąjį Bažnyčios apaštalavimo tikslą; 
kiti siekia ypatingai skleisti Evangeliją ir šventumą; vėl 
kitų tikslas yra krikščionišką dvasią duoti žemiškajai 
santvarkai; dar kiti skelbia Kristų gailestingais meilės 
darbais. 

Ir šių sambūrių ypatingas dėmesys yra kreiptinas į 
tuos, kurie padeda savo nariams ugdyti ir aukštai verti- 
na glaudesnį jų tikėjimo ir gyvenimo vienumą. Šie sambū- 
riai nėra savo pačių tikslas; jie privalo padėti Bažnyčiai 
atlikti savo misiją pasaulyje. Jų apaštališkasis pajėgumas 
priklauso nuo jų sutapimo su Bažnyčios tikslais ir nuo 
paskirų narių bei viso sambūrio krikščioniško gyvenimo 
ir evangeliškos dvasios. 

Šiandieninė žmonija sparčiai vystosi, jos institucijos 
tobulėja. Todėl visuotinysis Bažnyčios uždavinys reika- 
lauja, kad apaštališkoji katalikų veikla vis labiau ir la- 
biau pasireikštų organizuotomis formomis ir tarptauti- 
nėje plotmėje. Tarptautinės katalikų organizacijos geriau 
pasieks savo tikslą, kai į jas susibūrusios grupės bei jų 
nariai bus glaudžiau susiję su jomis. 

Palaikydami reikiamus santykius su bažnytine vyres- 


29 Plg. Pijaus XII encikl. Le pėlerinage de Lourdes, 1957 m. 
liepos 2 d.: AAS 49 (1957), 615 psl. 

30 Pig. Pijaus XII kalbą Tarptautinės Katalikų Vyrų Federa- 
cijos Tarybai, 1956 m. gruodžio 8 d.: AAS 49 (1957), 26-27 psl. 

nybe,*! pasauliečiai turi teisę steigti draugijas,ž jas tvar- 
kyti ir joms priklausyti. Tačiau reikia vengti jėgų išsklai- 
dymo. Tai esti, kai be pakankamos priežasties yra stei- 
giamos naujos draugijos bei užsimojami nauji darbai arba 
kai įsikibus laikomasi naudos nebenešančių sambūrių bei 
atgyvenusių metodų. Taip pat ne visuomet yra tikslu vie- 
noje šalyje vartojamas apaštalavimo formas be atodairos 
perkelti į kitas.** 


Katalikiškoji akcija 

20. Jau kelintas dešimtmetis, kaip daugelio kraštų 
pasauliečiai vis labiau pasišvenčia apaštalavimui. Susibū- 
rę į įvairių rūšių veiklos grupes ir palaikydami glaudžius 
ryšius su hierarchija, jie siekė ir tebesiekia grynai apaš- 
tališkų tikslų. Tarp šių ir panašių, jau seniau veikusių, 
institucijų yva ypač iškeltinos tos, kurios, nors veikda- 
mos skirtingais metodais, atnešė Kristaus karalystei na- 
šiausių vaisių. Popiežiai ir daugelis vyskupų pagrįstai yra 
jas gyrę ir rėmę bei pavadinę katalikiškosios akcijos var- 
du ir labai dažnai apibūdinę kaip pasauliečių bendradar- 
biavimą su apaštalaujančiąja hierarchija.3* 

Ši mūsų laikais didžiai vertinga įvairiopa apaštalavi- 
mo veikla, ar ji būtų vadinama katalikiškosios akcijos, 
ar kuriuo kitų vardu, turi šias būdingas savybes: 

a. Tiesioginis šių organizacijų siekimas yra apaštališ- 
kasis Bažnyčios tikslas — skleisti žmonėse Evangeliją, 
juos pašvęsti ir krikščioniškai formuoti jų sąmonę, kad 


31 Plg. šio dekreto 24 nr. 

32 Plg. Susirinkimų Kongregacijos nutarimą Oorrienten., 1920 
m. lapkričio 13 d.: AAS 13 (1921), 139 psl. 

33 Plg. Jono XXIII encikl. Princeps Pastorum, 856 psl. 

34 Plg. Pijaus XI laišką Guae nobis kardinolui Bertramui, 1928 
m. lapkričio 13 d.: AAS 20 (1928), 385 psl. — Pijaus XII kalbą 
Italijos Katalikų Akcijos nariams, 1940 m. rugsėjo 4 d.: AAS 32 
(1940), 362 psl. 

galėtų Evangelijos dvasią suteikti įvairioms bendruome- 
nėms bei įvairiopai aplinkai. 

b. Savo būdu bendradarbiaudami su hierarchija, pa- 
sauliečiai įneša savo patirtį ir imasi atsakomybės tvarky- 
ti tas organizacijas, tirti sąlygas, kuriose turi vykti pas- 
toracinis Bažnyčios darbas, ir nustatyti veiklos progra- 
mą bei ją vykdyti. 

c. Pasauliečiai veikia bendrai, kaip koks organinis 
kūnas; tuo būdu tinkamiau išreiškiamas Bažnyčios bend- 
ruomeniškumas ir pajėgiau apaštalaujama. 

d. Tiek savanoriškai pasisiūlą, tiek pakviesti veikti ir 
tiesiogiai bendradarbiauti su apaštalaujančiąja hierarchi- 
ja pasauliečiai veikia jos prižiūrimi; hierarchija gali duo- 
ti tam bendradarbiavimui ypatingą įgaliojimą. 

Organizacijos, kurios, hierarchijos nuomone, turi vi- 
sas šias savybes, yra laikytinos katalikiškąja akcija net 
jei, prisitaikydamos prie vietos žmonių reikalavimų, skir- 
tingai veiktų ir kitaip vadintųsi. 

Visas tas institucijas, kurios daugelyje šalių tikrai vyk- 
do Bažnyčios apaštalavimo tikslus, šventasis Susirinkimas 
karštai rekomenduoja ir kviečia jose veikiančius kunigus 
ir pasauliečius vis pilniau ir pilniau įgyvendinti ką tik 
minėtas savybes ir visuomet broliškai bendradarbiauti su 
kitomis Bažnyčios apaštalavimo formomis. 


Draugijų vertė 


21. Reikia deramai branginti visas apaštalavimo drau- 
gijas, o tas, kurias hierarchija, žiūrėdama laiko ir vietos 
reikalavimų, giria, rekomenduoja arba yra nutarusi steig- 
ti kaip reikalingesnes, kunigai, vienuoliai ir pasauliečiai 
turi ypatingai vertinti ir pagal išgales remti. Tokiomis 
šiandien pirmoje eilėje yra laikytinos tarptautinės kata- 
likų sąjungos bei organizacijos. 

Pasauliečiai, ypatingu būdu pasišvenčią Bažnyčios 
tarnybai 

22. Ypatingos pagarbos ir pagyrimo nusipelno neve- 
dusieji arba vedusieji pasauliečiai, kurie visam gyveni- 
mui arba laikinai pašvenčia save ir savo profesinius ga- 
bumus šioms institucijoms bei jų darbams. Bažnyčia la- 
bai džiaugiasi, kad vis didėja pasauliečių skaičius, kurie 
pasišvenčia apaštalavimo draugijoms bei jų veikimui čia 
savo krašte, čia tarptautinėje plotmėje, o ypatingai kata- 
likų misijų ir naujai įsteigtųjų bažnyčių bendruomenėse. 

Su palankumu ir dėkingumu tepriima Bažnyčios vado- 
vai tokius pasauliečius, težiūri, kad jų gyvenimo sąlygos 
kiek galint daugiau atitiktų teisingumo ir meilės reikala- 
vimus, ypač, kad jie turėtų kuo išlaikyti save ir savo šei- 
mą ir kad gautų jiems reikalingą švietimą, dvasinės pa- 
ramos ir paskatų. 


V SKYRIUS 


APAŠTALAVIMO TVARKYMAS 
Įžanga 

23. Ir pavienis, ir grupinis pasauliečių apaštalavimas 
turi būti deramai įjungtas į visos Bažnyčios apaštalavi- 
mą. Iš tikrųjų ryšys su tais, kuriuos Šventoji Dvasia pa- 
skyrė valdyti Dievo Bažnyčią (plg. Apd. 20, 28), yra es- 
minis krikščioniškojo apaštalavimo elementas. Nemažiau 
svarbus yra įvairių apaštalavimo užsimojimų suderini- 
mas; juos privalo tinkamai tvarkyti hierarchija. 

Kad visame Bažnyčios apaštalavime atsispindėtų bro- 
liška meilė, būtų pasiekiamas bendras tikslas ir išvengia- 
ma pavyduliavimo, reikia puoselėti vienybės dvasią. Tam 
tikslui įvairios apaštalavimo formos turi viena kitą ver- 
tinti ir, išlaikydamos kiekviena savą pobūdį, tinkamai 

viena prie kitos derintis.35 Tai ypač svarbu, kai koks nors 
Bažnyčios darbas reikalauja visų, vienuolių ir diecezinių, 
kunigų sutarimo bei apaštališko bendradarbiavimo. 


Santykiai su hierarchija 

24. Hierarchijos uždavinys yra pasauliečių apašta- 
lavimą skatinti, nustatyti jam principus bei teikti jam 
dvasinę pagalbą, derinti jo veiklą prie bendrojo Bažny- 
čios tikslo ir žiūrėti, kad būtų laikomasi doktrinos ir 
tvarkos. 

Pasauliečių apaštalavimas gali įvairiopai santykiauti 
su hierarchija; tai priklauso nuo to apaštalavimo formų 
ir siekimų. ' 

Bažnyčioje yra nemaža apaštalaujamosios veiklos, ky- 
lančios iš laisvos pasauliečių iniciatyvos ir sumaniai jų 
tvarkomos. Kai kuriais atvejais tokiu veikimu Bažnyčios 
uždavinys gali būti geriau atliekamas; todėl neretai hie- 
rarchija jį giria ir rekomenduoja.?9 Tačiau jokia veikla 
negali vadintis katalikiška, neturėdama teisėtos bažnyti- 
nės vadovybės pritarimo. 

Kai kurias pasauliečių apaštalavimo formas hierar- 
chija vienu ar kitu būdu specialiai patvirtina. 

Be to, kai bendroji Bažnyčios gerovė to reikalauja, 
bažnytinė vadovybė gali pasirinkti kai kuriuos apaštala- 
vimo sambūrius ir darbus, betarpiškai siekiančius dvasi- 
nio tikslo, ir juos ypatingai remti, imdamasi už juos ypa- 
tingą atsakomybę. Taip hierarchija, atsižvelgdama į ap- 
linkybes ir įvairiopai tvarkydama apaštalavimą, tą ar kitą 
jo formą glaudžiai susieja su savo pačios apaštališkuoju 
uždaviniu. Ji tai daro, išlaikydama ir savo ir pasauliečių 

86 Plg. Pijaus XI encikl. Guamis Nostra, 1936 m. balandžio 
30 d.: AAS 28 (1936), 160-161 psl. 


36 Plg. Susirinkimų Kongregacijos nutarimą Corrienten., 1920 
m. lapkričio 13 d.: AAS 13 (1921), 137-140 psl. 

apaštalavimo prigimtį bei skirtybes ir neatimdama pa- 
sauliečiams galios veikti savo iniciatyva. Toks hierarchi- 
jos aktas įvairiuose bažnytiniuose dokumentuose yra va- 
dinamas mandatu. 

Pagaliau hierarchija pasauliečiams paveda kai ku- 
riuos artimiau su ganytojų pareigomis susijusius darbus, 
kaip krikščioniškosios religijos dėstymą, tam tikrus li- 
turginius veiksmus bei pastoracinius uždavinius. Šis pa- 
vedimas įpareigoja pasauliečius atlikti jiems patikėtas 
pareigas, laikantis bažnytinės vyresnybės nurodymų. 

O dėl žemiškosios santvarkos darbų ir institucijų hie- 
rarchijos uždavinys yra mokyti ir autoritetingai aiškinti 
dorovės dėsnius, kurių čia reikia laikytis. Visa deramai 
apsvarsčiusi ir pasitarusi su žinovais, bažnytinė vadovy- 
bė taip pat turi teisę spręsti, ar tie darbai bei institucijos 
derinasi su doriniais principais, ir ko čia reikia antgamti- 
nės srities gėriui išsaugoti bei ugdyti. 


Dvasininkų pagalba pasauliečių apaštalavimui 


25. Teatsimena vyskupai, klebonai ir kiti kunigai, 
dieceziniai bei priklausą vienuolijoms, kad teisę ir parei- 
gą apaštalauti turi visi pakrikštytieji, ar jie būtų dvasi- 
ninkai ar pasauliečiai, ir kad Bažnyčios statymo darbe ir 
pasauliečiai turi savo dalį.37 Todėl tegul broliškai su jais 
bendradarbiauja Bažnyčioje bei Bažnyčios gerovei ir y- 
patingai tesirūpina jų apaštalavimo darbais.3š 

Tebūnie rūpestingai parenkami sugebą ir tinkamai 
paruošti kunigai padėti atskiroms pasauliečių apaštalavi- 
mo šakoms.2? Tie, kuriuos hierarchija šioms pareigoms 

87 Plg. Pijaus XII kalbą II visuotiniame Pasauliečių Apaštala- 
vimo kongrese, 1957 m. spalio 5 d.: AAS 49 (1957), 927 psl. 


38 Plg. II Vatikano susirinkimo dogm. konst. Bažnyčia, 37 nr. 
39 Plg. Pijaus XII apašt. raginimą Menti Nostrae, 660 psl. 

paskiria, yra jos atstovai savo pastoraciniame darbe. 
Visuomet ištikimai vadovaudamiesi Bažnyčios dvasia ir 
mokslu, jie tepalaiko deramus ryšius tarp pasauliečių ir 
hierarchijos; teatsideda sau pavestųjų katalikų draugijų 
dvasiniam gyvenimui ir apaštališkam uolumui ugdyti; 
savo išmintingų patarimu teateina į talką jų apaštalavi- 
mo veiklai ir teremia jų vykdomus darbus. Nuolatos su- 
sitikdami su pasauliečiais pokalbio, stropiai tenagrinėja, 
kokiais būdais galima vaisingiau apaštalauti; teskleidžia 
vienybės dvasią pačios draugijos narių tarpe ir jos san- 
tykiuose su kitomis draugijomis. 

Pagaliau vienuoliai, tiek broliai, tiek seserys, teverti- 
na apaštališkus pasauliečių darbus. Laikydamiesi savo 
vienuolijų dvasios ir nuostatų, tepasišvenčia jie pasaulie- 
čių veiklai ugdyti;*? tesistengia palaikyti, paremti ir pa- 
pildyti kunigų veikimą. 


Keletas priemonių savitarpio bendradarbiavimui 


26. Diecezijose, jei tik galima, tebūnie įsteigtos tary- 
bos padėti Bažnyčiai apaštalauti Evangelijos skelbimo ir 
žmonių pašventimo, labdaros, visuomeninės veiklos bei 
kitose srityse. Šiose tarybose deramai tebendradarbiauja 
kunigai ir vienuoliai su pasauliečiais. Jos gali padėti de- 
rinti tarp savęs įvairias pasauliečių apaštalavimo draugi- 
jas bei jų darbą, išlaikant kiekvienos pobūdį ir savaran- 
kiškumą.*! Jei galima, tebūnie steigiamos šios rūšies ta- 
rybos, apimančios vieną ar daugiau parapijų, diecezijų 
ar kraštų. 


40 Plg. II Vatikano susirinkimo dekr. Tinkamas vienuolinio 
gyvenimo atsinaujinimas, 3 nr. 

41Plg. Benedikto XIV De Synodo Dioecesana, III kn., IX sk., 
7-8 nr.: Opera omnia, XI t. (Prato, 1844), 76-77 psl. 

42 Plg. Pijaus XI encikl. Guamvis Nostra, 1936 m. balandžio 
30 d.: AAS 28 (1936), 160-161 psl. 

Be to, tebūnie įsteigtas sekretariatas prie Šventojo 
Sosto pasauliečių apaštalavimui tvarkyti ir plėtoti. Jis 
turėtų būti centras, tinkamomis priemonėmis informuo- 
jąs apie įvairius pasauliečių apaštalavimo darbus, svars- 
tąs šioje srityje iškylančias mūsų meto problemas ir savo 
patarimais padedąs hierarchijai ir pasauliečiams apašta- 
lauti. Šiame sekretariate turėtų būti atstovaujami įvairūs 
viso pasaulio pasauliečių apaštalavimo sąjūdžiai ir drau- 
gijos. Su pasauliečiais čia turėtų bendradarbiauti taip 
pat ir kunigai bei vienuoliai. 


Bendradarbiavimas su kitais krikščionimis ir 
nekrikštytaisidis 


27. Tarsi bendras Evangelijos paveldėjimas ir išto pa- 
veldėjimo plaukianti krikščioniškojo išpažinimo pareiga 
skatina, o dažnai net ir verčia, katalikus bendradarbiauti 
su kitais krikščionimis. Bendradarbiautina paskiriems as- 
menims ir bažnytinėms bendruomenėms, veikimu ir daly- 
vavimu organizacijose, tautinėje ir tarptautinėje plot- 
mėje.43 

Bendros žmogiškosios vertybės neretai reikalauja, kad 
panašiai bendradarbiautų apaštališkų tikslų siekią krikš- 
čionys su nekrikščionimis, kurie šias vertybes pripažįsta. 

Šitokiu dinamišku ir protingu bendradarbiavimu,* 1a- 
bai svarbiu žemiškai veiklai, pasauliečiai yra pasaulio Iš- 
ganytojo Kristaus ir žmonių šeimos vienybės liudininkai. 


43 Plg. Jono XXIII encikl. Mater et Magistra, 456-457 psl. — 
II Vatikano susirinkimo dekr. Ekumenizmas, 12 nr. 


44 Plg. II Vatikano susirinkimo dekr. Ekumenizmas, 12 nr. Plg. 
taip pat dogm. konst. Bažnyčia, 15 nr. 

VI SKYRIUS 


RUOšIMAS APAšTALAVIMUI 


Pasiruošimo svarba 


28. Apaštalavimas tik tada vyks tikrai sėkmingai, 
kai bus vispusiškai ir pilnai jam pasiruošta. Pasiruoši- 
mas yra reikalingas ne vien tam, kad pats pasaulietis 
nuolat tobulėtų ir įsigytų pilnesnį doktrinos pažinimą, bet 
taip pat ir tam, kad geriau pažintų tas aplinkybes, žmo- 
nes ir darbus, prie kurių turi prisiderinti veikdamas. Apaš- 
talavimui ruoštinasi remiantis pagrindais, kuriuos šis 
šventasis Susirinkimas kitose vietose yra iškėlęs ir nų- 
švietęs.*? Šalia visiems krikščionims bendro pasiruošimo, 
dėl asmenų ir aplinkybių skirtingumo eilė apaštalavimo 
sričių dar reikalauja ypatingo specifinio pasiruošimo. 


Paruošimo dėsniai 


29. Kadangi pasauliečiai savaip dalyvauja Bažnyčios 
misijoje, apaštalavimui jie yra ruoštini pasaulietiškąjį jų 
pobūdį ir dvasinį gyvenimą atitinkančiu būdu. 

Ruošimas apaštalavimui apima vispusišką žmogiško- 
sios ruošiamojo asmenybės ugdymą, pritaikytą kiekvieno 
gabumams ir sąlygoms. Juk gerai nusimanąs apie dabar- 
tinį pasaulį pasaulietis turi būti tinkamas savo bendruo- 
menės ir jos kultūros narys. 

Tačiau ypatingai pasaulietis tesimoko vykdyti Kris- 
taus ir Bažnyčios uždavinį, gyvendamas dieviškosios su- 
kūrimo ir atpirkimo paslapties tikėjimu bei vedamas 
Šventosios Dvasios, kuri gaivina Dievo tautą ir kursto 


45 Plg. II Vatikano susirinkimo dogm. konst. Bažnyčia, II, V, 
V sk.; dekr. Ekumenizmas, 4, 6, 7, 12 nr. Plg. taip pat šio dekr. 4 nr. 

visus mylėti Dievą Tėvą ir pasaulį bei žmones jame. Tai 
laikytina kiekvieno vaisingo apaštalavimo pagrindu ir 
sąlyga. 

Šalia dvasinio paruošimo reikia ir tvirtų teologijos, 
dorovės ir filosofijos mokslo žinių, pritaikytų kiekvieno 
amžiui, sąlygoms ir gabumams. Taip pat nevalia pamirš- 
ti, kaip svarbi yra bendroji kultūra ir praktinis bei tech- 
ninis pasirengimas. O kad tarp žmonių vyrautų geri san- 
tykiai, reikia ugdyti tikrąsias žmogiškas vertybes, ypa- 
tingai gebėjimą broliškai sugyventi ir bendradarbiauti, o 
taip pat užmegzti pokalbį. 

Ruošimas apaštalavimui negali tenkintis vien teoriniu 
žinių perdavimu. Nuo pat savo ruošimosi pradžios pasau- 
lietis palaipsniui ir protingai tesimoko visa matyti, ap- 
spręsti ir daryti, vadovaujantis tikėjimo šviesa, savo vei- 
kimu kartu su kitais ir save ugdyti bei tobulintis ir taip 
įsijungti į aktyvią Bažnyčios tarnybą.49 

Šis pasiruošimas turi nuolat tobulėti, nes žmogaus as- 
muo vis labiau bręsta, ir iškyla naujų klausimų. O tai rei- 
kalauja nuolatinio žinių gilinimo ir veiklos pritaikymo. 
Norint atitikti visus to paruošimo statomus reikalavimus, 
reikia visuomet turėti prieš akis asmens vienybę ir pil- 
natvę, kad būtų išsaugota ir padidinta jo darna ir pu- 
siausvyra. 

Tuo būdu pasaulietis pilnai ir veikliai įsijungia į že- 
miškosios santvarkos tikrovę ir sėkmingai ima tvarkyti 
jos reikalus. Drauge, kaip gyvas Bažnyčios narys ir liu- 
dininkas, jis įneša Bažnyčią ir jos veikimą į patį žemiš- 
kojo gyvenimo sūkurį.7 

46 Plg. Pijaus XII kalbą I tarptautinės skautų konferencijos 
dalyviams, 1952 m. birželio 6 d.: AAS 44 (1952), 579-580 psl. — Jo- 
no XXIII encikl. Mater et Magistra, 456 psl. 

47 Plg. II Vatikano susirinkimo dogm. konst. Bažnyčia, 33 nr. 

Kitus apaštalavimui ruošią asmenys 


30. Rengimas apaštalavimui turi prasidėti nuo pat 
vaiko auklėjimo pradžios. Tačiau ypatingu būdu tebūnie 
ruošiami apaštalavimui ir uždegami jo dvasia paaugliai 
ir jaunuoliai. Pasiruošimą apaštalavimui reikia tobulinti 
per visą gyvenimą, kaip to reikalauja naujai prisiimami 
uždaviniai. Tad aišku, jog tie asmenys, kurių pareiga 
yra krikščioniškai auklėti, tuo pačiu yra įpareigoti ruošti 
apaštalavimui. 

Šeimoje tėvų uždavinys yra padėti vaikams nuo pat 
ankstyvojo amžiaus įsitikinti, kad Dievas myli visus žmo- 
nes, ir palaipsniui mokyti juos, ypač pavyzdžiu, rūpintis 
tiek medžiaginiais, tiek dvasiniais artimo reikalais. Tad 
visa šeima ir bendruomeninis jos gyvenimas tebūnie tarsi 
pirmoji apaštalavimo mokykla. 

Be to, vaikus reikia taip auklėti, kad jie praaugtų šei- 
mos ribas ir įsijungtų čia į bažnytines, čia į pasaulines 
bendruomenes. Tebūnie jie taip įtraukiami į vietinę pa- 
rapijos bendruomenę, kad pasijustų esą savi ir veiklūs 
Dievo tautos nariai. Kunigai tekreipia dėmesio į ruošimą 
apaštalavimui aiškindami katekizmą, sakydami pamoks- 
Jus, būdami dvasios vadais ir atlikdami kitus pastoraci- 
nius darbus. 

Taip pat ir mokyklos, kolegijos bei kitos katalikiškos 
švietimo įstaigos turi ugdyti jaunuoliuose katalikiškąją 
dvasią ir apaštališkąjį veiklumą. Kur tokio parengimo 
jaunuoliams trūksta, ar dėl to, kad jie tų mokyklų nelan- 
ko, ar dėl kitų priežasčių, juo labiau tesirūpina juo tėvai, 
sielų ganytojai ir apaštalavimo draugijos. O mokytojai 
ir auklėtojai, kurių pašaukimas ir pareigos yra iškili pa- 
sauliečių apaštalavimo forma, tebūnie gerai susipažinę 
su doktrina ir pasisavinę pedagoginį meną, kad galėtų 
sėkmingai ruošti apaštalavimui. 

Pasauliečių grupės ir draugijos, užsibrėžusios apaštala- 
vimą ir kitus antgamtinius tikslus, irgi privalo pagal savo 
siekimus ir išgales rūpestingai ir patvariai padėti ruoštis 
apaštalavimuiš Dažnai jos yra eilinis kelias tinkamai 
pasirengti apaštalavimui, nes padeda įsigyti doktrininio, 
dvasinio ir praktinio išsiugdymo. Jų nariai, susiskirstę 
mažais rateliais, su bičiuliais ir draugais aptaria savojo 
apaštalavimo metodus ir vaisius, svarsto, kaip derinti sa- 
vo kasdieninį gyvenimą su Evangelija. 

Ruošiant apaštalavimui, reikia turėti prieš akis pa- 
sauliečių apaštalavimą apskritai, apaštalavimą, kurį rei- 
kia vykdyti ne vien anuose grupiniuose draugijų susibūri- 
muose, bet visada ir visur, ypač atliekant savo profesinį 
darbą ir veikiant visuomenėje. Iš tikrųjų apaštalavimui 
uoliai privalo ruoštis visi, o ypatingai suaugusieji. Mat, 
amžiui didėjant, labiau atsiskleidžia asmens savybės ir 
kiekvienas geriau įstengia pamatyti talentus, kuriais Die- 
vas jį apdovanojo, ir sėkmingiau panaudoti dovanas, ku- 
rias yra gavęs iš Šventosios Dvasios savo brolių gerovei. 


Paruošimo pritaikymas įvairioms apaštalavimo šakoms 


31. Kai kurios apaštalavimo šakos reikalauja ypa- 
tingo pasiruošimo. 

a. Ruošiant Evangelijos skelbimo žmonėms ir jų pa- 
šventimo apaštalavimui, pasauliečius reikia išmokyti už- 
megzti pokalbį su kitais, tikinčiaisiais ir netikinčiaisiais, 
kad tuo būdu Kristaus mokslas būtų paskleistas visiems.4? 

Mūsų laikais, net katalikų tarpe, plačiai sklinda vi- 
soks materializmas. Todėl pasauliečiai tegul ne tik rūpes- 

48 Plg. Jono XXIII encikl. Mater et Magistra, 455 ps. 

49 Plg. Pijaus XI encikl. Sertum laetitiae, 1939 m. lapkričio 


1 d.: AAS 31 (1939), 635-644 psl.; kalbą Halų Katalikiškosios Akci- 
jos akademikams, 1953 m. gegužės 24 d.: AAS 45 (1953), 411-415 psl. 

tingiau susipažįsta su katalikiškąja doktrina, ypač ginči- 
jamais jos klausimais, bet taip pat tepastato savo evange- 
liško gyvenimo pavyzdį kaip priešybę bet kokiam ma- 
terializmui. 

b. Ruošiami krikščioniškam žemiškosios santvarkos at- 
naujinimui pasauliečiai tebūnie išmokomi pažinti tikrąją 
žemiškųjų gėrybių reikšmę ir vertę, žiūrint jų pačių, ar 
siejant jas su visais žmogiškojo asmens tikslais. Tebūnie 
jie įpratinti tinkamai viskuo pasinaudoti ir gerai bet ką 
organizuoti, visuomet žiūrint bendrosios gerovės ir vado- 
vaujantis Bažnyčios skelbiamais dorovės ir visuomenės 
mokslo dėsniais. Ypač visuomenės mokslo principus bei jų 
išvadas pasauliečiai taip tepažįsta, kad galėtų savo dalimi 
prisidėti prie tos doktrinos vystymosi ir prie tinkamo jos 
pritaikymo atskirais atvejais.50 

c. Kadangi meilės ir gailestingumo darbai yra pui- 
kiausias krikščioniškojo gyvenimo įrodymas, tai ruošiant 
apaštalavimui reikia taip pat išmokyti ir juos atlikinėti. 
Krikščionys teįpranta nuo pat vaikystės užjausti savo 
brolius ir ko nors stokojantiems didžiadvasiškai padėti?! 


Paruošimo priemonės 


32. Apaštalavimui pasišventę pasauliečiai jau turi 
daug priemonių geriau suprasti šventajam Raštui ir kata- 
likų tikėjimui, ugdyti dvasiniam gyvenimui, pažinti pa- 
sauliui bei surasti tinkamiems metodams ir juos patobu- 
linti. Tos priemonės yra studijų rateliai, kongresai, susi- 
kaupimo dienos, rekolekcijos, dažni sąskrydžiai, konfe- 


50 Plg. Pijaus XII kalbą pasaulinio Katalikių Jaunuolių Fede- 
racijos kongreso dalyvėms, 1952 m. balandžio 18 d.: AAS 44 (1952), 
414-419 psl.; kalbą Italijos Krikščionių Darbininkų Sąjungos (ACLI) 
nariams, 1955 m. gegužės 1 d.: AAS 47 (1955), 403-404 psl. 

51 Plg. Pijaus XII kalbą labdaros sambūrių delegatams, 19523 m. 
balandžio 27 d.: AAS 44 (1952), 470—471 psl. 

rencijos, knygos, žurnalai.2 Čia turima prieš akis įvairūs 
apaštalavimo būdai, žiūrint aplinkos, kurioje tenka veik- 
ti. Šiam tikslui yra taip pat įsteigti centrai arba aukštes- 
nio paruošimo institutai, jau atnešę labai gražių vaisių. 

Šventasis Susirinkimas džiaugiasi šios srities darbais, 
kurie daug kur jau klesti, ir linki, kad ir kitur, kur rei- 
kalinga, būtų imtasi tų pačių darbų. 

Taip pat tebūnie steigiami dokumentacijos ir studijų 
centrai ne tik teologijos, bet ir antropologijos, psicholo- 
gijos, sociologijos, metodologijos žinioms gilinti, kad visi 
pasauliečiai, vyrai ir moterys, jaunuoliai ir suaugusieji, 
pajėgtų kaip galėdami geriau išvystyti savo gabumus 
visoms apaštalavimo sritims. 


BAIGIAMASIS RAGINIMAS 


33. Šventasis Susirinkimas karštai ragina Viešpatyje 
visus pasauliečius noriai, didžiadvasiškai ir pakilia širdi- 
mi išgirsti balsą Kristaus, kuris ypač primygtinai kviečia 
šiuo metu, ir paklausyti Šventosios Dvasios įkvėpimo. 
Jaunesnieji težino, kad šis kvietimas yra ypatingai į juos 
nukreiptas ir tepriima jį džiaugsmingai ir didžiadvasiškai. 
Pats Viešpats šio Susirinkimo lūpomis pakartotinai kvie- 
čia visus pasauliečius, kad vis glaudžiau su juo jungtųsi 
ir, laikydami sava tai, kas yra jo (plg. Pil. 2, 5), imtųsi 
jo išganomojo darbo. Jis iš naujo siunčia juos į visus mies- 
tus ir į visas vietas, kur jis pats nori ateiti (plg. Lk. 10, 
1), kad jie būtų jo bendradarbiai ir, nuolat prisitaikyda- 
mi prie laiko reikalavimų, įsijungtų į tą patį Bažnyčios 
apaštalavimą bei visuomet uoliai dirbtų Viešpaties dar- 
bą, žinodami, kad jie darbuojasi ne veltui (plg. 1 Kor. 
15, 58). 


52 Plg. Jono XXIII encikl. Mater et Magistra, 454 psl. 

KUNIGŲ TARNYBA IR GYVENIMAS 


DEKRETAS 


ĮVADAS 


ventasis Sinodas jau pakarto- 
tinai yra visiems priminęs 
kunigų pašaukimo kilnumą.! 
Kristaus Bažnyčios atnaujini- 
mo darbe kunigijai tenka svarbiausias ir sunkiausias už- 
davinys. Todėl Susirinkimui atrodo būsiant naudinga apie 
kunigus pakalbėti plačiau ir nuodugniau. Tai, kas čia bus 
sakoma, galioja visiems kunigams, ypač einantiems pas- 


1 Plg. II Vatikano susirinkimo konst. šventoji liturgija, dogm. 
konst. Bažnyčia, dekr. Ganytojinės vyskupų pareigos Bažnyčioje, 
dekr. Kunigų paruošimas. 

toracines pareigas; vienuoliams kunigams kai ką reikės 
pritaikyti savaip. 

Iš vyskupo gaunamais šventimais ir pasiuntinybe ku- 
nigai skiriami tarnauti mokytojui, kunigui ir karaliui 
Kristui. Kartu jie įsijungia į Kristaus tarnybą, kuria šio- 
je žemėje be paliovos vykdomas Bažnyčios kaip Dievo 
tautos, Kristaus kūno ir Šventosios Dvasios šventovės 
augimas. Šiandien daug kur yra radikaliai pasikeitusios 
pastoracijos ir žmonių gyvenimo sąlygos. Norėdamas šiose 
pakitusiose sąlygose sėkmingiau padėti kunigams tarnau- 
ti ir geriau pasirūpinti jų gyvenimu, šventasis Sinodas 
skelbia šiuos savo nuostatus. 


I SKYRIUS 
KUNIGYSTĖ IR BAŽNYČIOS UŽDAVINYS 


Kunigų paskirtis 

2. Viešpats Jėzus, „kurį Tėvas pašventino ir pasiuntė 
į pasaulį“ (Jn. 10, 36), visą Mistinį kūną įjungia į savo 
paties misiją, gautą Šventosios Dvasios patepimu (plg. 
Mt. 3, 16; Lk. 4, 18; Apd. 4, 27; 10, 38). Juk jame visi 
tikintieji tampa šventa ir karališka kunigija, per jį jie at- 
našauja Dievui dvasines aukas ir skelbia, koks geras yra 
tasai, kuris juos pašaukė iš tamsos į savo nuostabiąją 
šviesą (plg. 1 Petr. 2, 5 ir 9). Nėra nė vieno nario, kuris 
nebūtų įjungtas į viso kūno misiją: kiekvienas turi gar- 
binti Jėzų savo širdyje (plg. 1 Petr. 3, 15) ir liudyti jį 
pranašystės dvasia (plg. Apdr. 19, 10) ž 

Norėdamas, kad tikintieji sudarytų vieną kūną, ku- 
riame „visi sąnariai turi ne tą patį veikimą“ (Rom. 12, 
4), kai kuriuos iš tikinčiųjų bendruomenės Viešpats pa- 


2 Plg. II Vatikano susirinkimo dogm. konst. Bažnyčia, 35 nr. 

skyrė tarnais. Jiems yra duota galia atnašauti auką ir 
atleisti nuodėmes, viešai eiti žmonių kunigo pareigas 
Kristaus vardu. Pasiųsdamas apaštalus, kaip jis pats bu- 
vo Tėvo siųstas (plg. Jn. 20, 21),* per juos Kristus pada- 
rė ir jų įpėdinius vyskupus savo pašventimo ir pasiun- 
tinybės dalininkais5 šios tarnybos pareigos žemesniu 
laipsniu ir buvo perduotos kunigams, kunigystės šventi- 
mais skirtiems būti vyskupų bendradarbiais padedan- 
čiais tinkamai vykdyti Kristaus patikėtą apaštališkąjį 
uždavinį. 

Kadangi kunigai šventimais yra susieti su vyskupais, 
savo pareigomis įsijungia į galią, kuria pats Kristus ug- 
do, pašvenčia ir valdo savo Kūną. Hierarchinei kunigys- 
tei gauti jau reikia būti priėmusiems pradinius krikščio- 
niškojo gyvenimo sakramentus. O pačią kunigystę su- 
teikia specialus sakramentas, kuris šventosios Dvasios 
patepimu asmeniui įspaudžia ypatingą ženklą, padaryda- 
mas jį panašų į kunigą Kristų. Tai įgalina pašvęstąjį 
veikti paties Kristaus-Galvos vardų.* 

Kunigai vykdo jiems tenkančią apaštalų uždavinio da- 
lį. Jie yra gavę malonę būti žmonėms Jėzaus Kristaus 
tarnais, darbuotis Evangelijai, kad Dievas priimtų šven- 
tosios Dvasios pašvęstą tautų atnašą (plg. Rom. 15, 16). 
Apaštališkuoju Evangelijos skelbimu sukviečiami bei su- 
telkiami žmonės į Dievo tautą, kad visi jai priklausantie- 

3 Plg. Tridento susirinkimo, 23. sesijos I sk. ir I kan.: Denz. 
957 ir 961 (1764 ir 1771). 

4 Plg. II Vatikano susirinkimo dogm. konst. Bažnyčia, 18 nr. 

5Plg. t.p., 28 nr. 

6 Plg. t.p. 

7Plg. kunigystės šventimų įžangą Romos apeigų pontifikale, 
Tuos žodžius randame jau šiose apeigų knygose: Sacramentarium 
Veronense (Mėhlberg, Roma 1956, 122 psl.), Missale Francorum 
(Mėhlberg, Roma 1957, 9 psl), Liber Sacramentorum Romanae 
Ecclesiae (Mė6hlberg, Roma 1960, 25 psl.), Pontificale Romano-Ger- 


nanicum (Vogel-Elze, Citta del Vaticano 1963, I t., 34 psl). 
S Plg. II Vatikano susirinkimo dogm. konst. Bažnyčia, 10 nr. 

ji, Šventosios Dvasios pašvęsti, aukotų save „kaip gyvą, 
šventą, Dievui tinkamą auką“ (Rom. 12, 1). O kunigų 
einamąja tarnyba ta dvasinė tikinčiųjų atnaša atbaigia- 
ma, sujungiant ją su Kristaus, vienintelio tarpininko, au- 
ka, kuri kunigų rankomis nekruvinu ir sakramentiniu 
būdu visos Bažnyčios vardu yra aukojama Eucharistijo- 
je, kol ateis pats Viešpats (plg. 1 Kor. 11, 26). 

Tam yra skirta kunigų tarnyba, čia ji pasiekia ir aukš- 
čiausio savo tobulumo. Prasidėjusi Evangelijos skelbimu, 
visą savo jėgą ir sėkmingumą ji semiasi iš Kristaus au- 
kos ir siekia vieno tikslo — kad „visa atpirktoji karalys- 
tė, tai yra visa šventųjų bendruomenė, būtų aukojama 
Dievui kaip visuotinė atnaša, tarpininkaujant vyriausia- 
jam Kunigui, kuris kentėdamas paaukojo už mus patį 
save, kad mes pasidarytume jo — tokios prakilnios gal- 
vos kūnų“? 

Tad kunigų tarnybos ir gyvenimo tikslas yra siekti 
Dievo Tėvo garbės Kristuje. O Tėvui toji garbė teikiama 
tuomet, kai žmonės Kristuje atbaigtą Dievo darbą sąmo- 
ningai, laisvai bei dėkingai priima ir visu savo gyvenimu 
atspindi. Tad kunigai, čia melsdamiesi ir adoruodami, čia 
sakydami pamokslus, čia atnašaudami eucharistinę auką 
ir teikdami sakramentus, čia kitokiu būdu tarnaudami 
žmonėms, didina Dievo garbę ir ugdo žmonėse dieviškąjį 
gyvenimą. Visa tai plaukia iš velykinės Kristaus paslap- 
ties ir bus garbingai atbaigta Viešpačiui atėjus, kai jis 
pats perduos karalystę Dievui Tėvui (plg. 1 Kor. 15, 24). 


Kunigų santykiai su pasauliu 


3. Kunigai yra paimti iš žmonių būti jų atstovais 
santykiaujant su Dievu ir aukoti dovanas bei atnašas už 


9šv. Augustinas, Civ. Dei, X, 6: PL 41, 284. 

nuodėmes (plg. Žyd. 5, 1). Jie gyvena su kitais žmonė- 
mis kaip su savo broliais. Ir Viešpats Jėzus, Dievo Sūnus, 
Tėvo pasiųstas pas Žmones kaip žmogus, gyveno su mu- 
mis ir norėjo būti viskuo panašus į brolius, išskyrus nuo- 
dėmę (plg. žyd. 2, 17; 4, 15). Juo sekė jau šventieji apaš- 
talai. Palaimintasis Paulius, tautų mokytojas, „paskirtas 
Dievo Evangelijai“ (Rom. 1, 1), sakosi tapęs visiems vis- 
kuo, kad visus išgelbėtų (plg. 1 Kor. 9, 19, 23, Vlg.). 
Naujojo Testamento kunigai savo pašaukimu ir šven- 
timais yra tam tikru būdu Dievo tautoje išskiriami, ta- 
čiau ne tam, kad nuo jos ar nuo bet kurio žmogaus užsi- 
darytų, bet kad visiškai atsidėtų Viešpaties pavestajam 
darbui (plg. Apd. 13, 2). Jie negalėtų būti Kristaus tar- 
nai, jei nesistengtų liudyti ir perteikti kitokio gyvenimo, 
negu žemiškasis. Antra vertus, jie nepajėgtų tarnauti 
žmonėms, jei liktų svetimi jų gyvenimui ir sąlygoms.!0 


10 „Išorinės sąlygos taip pat vis labiau ir labiau skatina Bažnyčią 
siekti religinio ir dorinio tobulumo. Juk ji negali likti abejinga ir 
nesirūpinti tuo, kas vyksta žmonijoje. Tie įvykiai supa ją iš visų 
pusių ir daro daugeriopos įtakos, versdami atitinkamai veikti. 
Gerai žinome, kad Bažnyčia neatsitveria nuo žmonių bendruome- 
nės, bet joje gyvena. Dėl to Bažnyčios vaikai yra tos bendruomenės 
veikiami ir vedami, prisiima jos kultūra, klauso jos įstatymų, lai- 
Kosi jos papročių. šiuose Bažnyčios santykiuose su žmonių bend- 
ruomene nuolat iškyla sunkių klausimų, itin painių šiandien... 
Tautų apaštalas šitaip ragino savo meto tikinčiuosius: ,Nevilkite 
jungo su netikinčiaisiais; nes koks yra bendravimas teisybės ir ne- 
teisybės? arba kokia gali būti vienybė tarp šviesos ir tamsybių?. . 
arba kokią dalį turi tikintis su netikinčiuoju?“ (2 Kor. 6, 14, 15). 
Todėl šiandieniniai Bažnyčios auklėtojai ir mokytojai turi nurodyti 
katalikiškajai jaunuomenei garbingą uždavinį ir iš jo kylančias 
pareigas — gyventi šiame pasaulyje, tačiau ne pasaulio prasme, o 
atitinkant Kristaus maldą už savo mokinius: „Aš neprašau atimti 
juos iš pasaulio, bet apsaugoti juos nuo pikta. Jie ne iš pasaulio, 
kaip ir aš ne iš pasaulio“ (Jn. 17, 15-16). Bažnyčia meldžiasi tais 
pačiais žodžiais. 

Tačiau šitoks išsiskyrimas nėra užsidarymas; jis nereiškia nei 
apsileidimo, nei baimės, nei paniekos. Bažnyčia išsiskiria iš žmo- 
nijos ne dėl to, kad būtų jai priešinga, bet kad glaudžiau su ja susi- 
jungtų“ (Paulius VI, encikl. Ecelesiam suam, 627 ir 638 psl.). 

Pati kunigų tarnyba ypatingu būdu reikalauja, kad nebū- 
tų panašūs į šį pasaulį (plg. Rom. 12, 2). Tačiau ji drauge 
įpareigoja gyventi pasaulyje tarp Žmonių ir būti gerais 
ganytojais, pažinti savo avis ir stengtis atvesti net ir tas, 
kurios nėra iš šios avidės, kad ir jos klausytų Kristaus 
balso, ir kad būtų viena avidė ir vienas ganytojas (plg. 
Jn. 10, 14-16). 

Tam tikslui siekti daug padeda tos dorybės, kurios 
pagrįstai yra labai vertinamos žmonių gyvenime: geru- 
mas, nuoširdumas, dvasios tvirtybė ir pastovumas, nuo- 
latinis rūpinimasis būti teisingu, mandagumas ir kiti 
apaštalo Pauliaus patariami dalykai: „Pagaliau, broliai, 
kas tik yra tiesa, kas tik gerbtina, kas teisinga, kas šven- 
ta, kas meilinga, kas turi gerą vardą, jei kas yra dorybė, 
jei kas yra girtina drausmė, apie tai mąstykite“ (Pil. 
4, g)u 


II SKYRIUS 


KUNIGŲ TARNYBA 


I. Kunigų pareigos 


Evangelijos skelbimas 


4, Dievo tautą visų pirma jungia draugėn gyvojo 
Dievo žodis (plg. 1 Petr. 1, 23; Apd. 6,7; 12, 24) 2 kurio 


11 Plg. šv. Polikarpo Epist. ad Phil.: Funk. I, 303 psl.: „Kunigai 
tebūnie linkę užjausti, tebūnie visiems gailestingi. Tegrąžina pa- 
klydėlius, telanko visus ligonius, tenepamiršta nei našlės, nei naš- 
laičio, nei vargšo. Visuomet tegul stengiasi daryti tai, kas gera Die- 
vo ir žmonių akivaizdoje, susilaikyti nuo bet kokio pykčio, asme- 
niškumo, neteisingo sprendimo, tesistengia iš tolo vengti bet kokio 
gobšumo, lengvai netikėti kaltinimams, neteisti pergriežtai, žinoti, 
jog nusidedame visi“. 

12 šv. Augustinas, In Ps. 44, 23: PL 36, 508: „(Apaštalai) skelbė 
tiesos žodį ir pagimdė bažnyčias“. 

pagrįstai galima laukti iš kunigų lūpų.“* Niekas negali 
būti išganytas, kas prieš tai neįtiki (pig. Mk. 16, 16). To- 
dėl kunigų, kaip vyskupų bendradarbių, pirmoji pareiga 
yra skelbti visiems Dievo Evangeliją (plg. 2 Kor. 11, 7),4 
vykdyti Viešpaties įsakymą: „Eidami į visą pasaulį, skelb- 
kite Evangeliją visam sutvėrimui“ (Mk. 16, 15),5 ir taip 
kurti bei didinti Dievo tautą. Juk išganymo žodis neti- 
kinčiųjų širdyje sužadina tikėjimą, o tikinčiųjų širdyje 
jį ugdo; tikėjimą, iš kurio krikščionių bendruomenė pra- 
sideda ir auga. Apaštalas sako: „Tikėjimas iš skelbimo, 
o skelbimas įvyksta Kristaus žodžiu“ (Rom. 10, 17). 
Kunigai yra įpareigojami dalytis su visais Evangeli- 
jos tiesa (plg. Gal. 2, 5), kuria Viešpats juos yra apdova- 
nojęs. Tad čia gražiai elgdamiesi pagonių tarpe, kad jie 
imtų garbinti Dievą (plg. 1 Petr. 2, 12), čia atvirai pa- 
mokslais skelbdami netikintiesiems Kristaus paslaptį, čia 
aiškindami katekizmą ar dėstydami Bažnyčios mokslą, 
čia stengdamiesi gyvenamojo meto klausimus nagrinėti 
Kristaus šviesoje, jie visuomet privalo skelbti ne savo iš- 


13 Plg. Mal. 2, 7; 1 Tim. 4, 11-13; 2 Tim. 4, 5; Tit. 1, 9. 

14 Apie kunigus, kaip episkopato bendradarbius, galioja ir tai, 
kas sakoma apie vyskupus. Plg. Statuta Ecclesiae Antigua, III sk.: 
Munier, Paris 1960, 79 psi. — Decretum Gratiani, C. 6, D. 88: Fried- 
berg I, 307 — Tridento susirinkimo dekr. De reformatione, 5. sesi- 
jos II sk. 9 nr.: Conc. Oec. Decr., 645 psl; 24. sesijos TV sk.: 739 
psl. — II Vatikano susirinkimo dogm. konst. Bažnyčia, 25 nr. 


15 Plg. Constitutiones Apostolorum, 2, 26, 7: Funk, Didascalia I, 
105 psl; „(Kunigai) tebūnie dieviškosios doktrinos mokytojai, nes 
pats Viešpats mums tai įsakė: „Eidami... skelbkite...““ — Sacra- 
mentarium Leonianum ir kiti sakramentoriai iki Romos apeigų 
pontifikalo, kunigystės šventimų prefacija: „Taja apvaizda, Vieš- 
patie, savo Sūnaus apaštalams davei palydovais tikėjimo mokyto- 
jus; tokiu būdu jie pripildė pasaulį pamokslininkų (arba: pamoks- 
lų“) — Liber Ordinum Liturgiae Mozarabicae: Fėrotin, Paris 1904, 
55 kol.: „Būdamas žmonių mokytojas ir valdinių vyresnysis, težiūri 
katalikų tikėjimo tvarkos ir visiems teskelbia tikrąjį išganymą“. 

mintį, o Dievo žodį, ir visus be paliovos kviesti, kad atsi- 
verstų ir eitų šventumo keliu.!6 

Dabartinėse sąlygose kunigams neretai yra labai sun- 
ku skelbti Dievo žodį. Norėdami labiau paveikti klausy- 
tojus, jie privalo ne tik bendrai ir abstrakčiai jį aiškinti, 
bet amžinąją Evangelijos tiesą pritaikyti konkrečioms 
gyvenimo aplinkybėms. 

Žodžio tarnyba yra atliekama įvairiopai, žiūrint, ko- 
kie yra klausytojai ir kokiomis malonėmis yra apdova- 
notas skelbėjas. Nekrikščionių šalyse bei bendruomenėse 
Evangelijos skelbimu atvedami žmonės į tikėjimą ir iš- 
ganymo sakramentus (plg. Mt. 28, 19; Mk. 16, 16).17 
Krikščionims — ypač tiems, kurie atrodo mažai tesupran- 
tą ar tetikį, ką patys praktikuoja — žodžio skelbimas yra 
reikalingas pačiam sakramentų teikimui; juk tai sakra- 
mentai tikėjimo, kurį gimdo ir gaivina žodis.!š Tai ypač 
pasakytina apie Dievo žodžio liturgiją Mišiose. Jose ne- 
atskiriamai yra susietas Viešpaties mirties ir prisikėli- 
mo skelbimas su klausančiųjų atsakymu ir su pačia au- 
ka, kuria Kristus, praliedamas savo kraują, patvirtino 
Naująją Sandorą. Tikintieji dalyvauja toje aukoje ir mal- 
da išreiškiamais troškimais ir priimamu sakramentu.!? 

16 Plg. kunigystės šventimų apeigas Aleksandrijos jakobitų baž- 
nyčioje: „,...Surink savo žmones mokymo žodžiui kaip savo ma- 
žyčius globianti motina“ (Denziger, Ritus Orientalium, Wurzburg 
1863, II t., 14 psl.). 

17 Plg. Tertulijono De baptismo, 14, 2: Corpus Christianorum, 
ser. lat., I, 289 psl. — šv. Atanazo Adv. Arianos, 2, 42: PG 26, 237 — 
šv. Jeronimo In Matth. 28, 19: PL 26, 218 BC: „Pirmiausia visus 
žmones moko, o paskui išmokytuosius paneria į vandenį. Juk kūnas 
negali priimti krikšto sakramento, jei prieš tai siela nepriima tikė- 
jimo tiesos“. Plg. šv. Tomo Expositio primae Decretalis, š 1 (Opus- 
cula Theologica, Marietti, Torino-Roma 1954, 1138): „Mūsų Išga- 
nytojas, siųsdamas mokinius skelbti Evangelijos, įsakė tris dalykus: 
pirma, mokyti tikėjimo; antra, tikintiesiems teikti sakramentus...“ 

18 Plg. II Vatikano susirinkimo konst. šventoji liturgija, 35, 


2 nr. 
19 Plg. t.p., 33, 35, 48, 52 nr. 

Liturgija 

5. Vienas Dievas yra šventas pats ir kitų pašventė- 
jas. Tačiau jis norėjo, kad pašventimo darbą nuolankiai 
atliktų žmonės, kuriuos jis pasirenka tarsi bendradarbiais 
kunigus, padarydamas juos ypatingais Kristaus kunigys- 
tės dalininkais. Atlikdami šventuosius veiksmus, jie vei- 
kia kaip tarnai Kristaus, kuris tokiu būdu liturgijoje sa- 
vo Dvasios veikimu be paliovos eina savąsias mūsų kuni- 
go pareigas.20 

Krikštu kunigai įjungia žmones į Dievo tautą; atgai- 
los sakramentu sutaiko nusidėjėlius su Dievu ir Bažny- 
čia; ligonių aliejumi palengvina sergantiesiems; ypatin- 
gai Mišios: čia sakramentiniu būdu kunigai atnašauja 
Kristaus auką. Teikdami kiekvieną sakramentą, kaip jau 
pirmaisiais Bažnyčios amžiais yra teigęs šv. kankinys 
Ignacas?! kunigai vis kitokiu pagrindu hierarchiškai sie- 
jasi su vyskupu ir tarsi jį patį įneša į atskirų bažnyčių 
bendruomenes.2ž 

Visi sakramentai, kaip ir visi bažnytinės tarnybos a- 
paštalavimo darbai, yra susiję su šventąja Eucharisti- 
ja ir į ją nukreipti.“ Juk Eucharistijoje yra visas dvasi- 
nis Bažnyčios lobis,?* pats Kristus, mūsų velykinis avinė- 
lis ir gyvoji duona. Joje Kristus Šventosios Dvasios gaivi- 
namu ir gyvybe trykštančiu savo kūnu teikia Žmonėms 
gyvenimą. Ja žmonės yra kviečiami ir pastūmimi drau- 


20 Pig. t.p., 7 nr. — Pijaus XII encikl. Mystici Corporis, 230 psl. 

2i Smyrn.: Funk I, 282 psl. Constitutiones Apostolorum, 8, 12, 
3: Funk, Didascalia I, 496 psl.; 8, 29, 2: 532 psl. 

22 Pig. II Vatikano susirinkimo dogm. konst. Bažnyčia, 28 nr. 

23 šv. Tomas, Summa Theol. III, ą. 73, a. 83 c: „Eucharistija 
yra tarsi dvasinio gyvenimo atbaigimas ir visų sakramentų tikslas“. 
Pig. Summa Theol. III, g. 65, a. 3. 

24 Plg. šv. Tomo Summa Theol. III, ą. 65, a. 3, ad 1; g. 70, 
a.lcirad1. 

ge su Kristumi aukoti save pačius, savo darbus ir visą 
kūriniją. Todėl Eucharistija šviečia kaip viso Evangeli- 
jos skelbimo bei apaštalavimo šaltinis ir viršūnė. Juk ka- 
techumenai yra palengva ruošiami būti Eucharistijos da- 
lyviais; o tikinčiuosius, jau pažymėtus šventuoju krikštu 
ir sutvirtinimu, jos priėmimas pilnai įjungia į Kristaus 
kūną. 

Eucharistinė vakarienė yra kunigo vadovaujamos ti- 
kinčiųjų bendruomenės centras. Tad kunigai teišmoko ti- 
kinčiuosius Mišiose aukoti Tėvui dieviškąją atnašą ir 
drauge su ja savo gyvenimą. Vadovaudamiesi ganytojo 
Kristaus dvasia, teragina juos su gailesčiu širdyje atverti 
Bažnyčiai savo nuodėmes atgailos sakramentu, kad vis 1a- 
biau ir labiau gręžtųsi į Viešpatį, atsimindami jo žodžius: 
„Darykite atgailą, nes dangaus karalystė arti“ (Mt. 4, 
17). Taip pat teišmoko juos taip dalyvauti liturgijoje, 
kad, atlikdami jos veiksmus, imtų nuoširdžiai melstis. 
Tepadeda kunigai tikintiesiems siekti to, kad kiekvienas 
pagal gautą malonę ir pagal reikalą visą savo gyvenimą 
gaivintų vis tobulesne maldos dvasia. Tekviečia visus ge- 
rai atlikti savo pašaukimo pareigas, o daugiau pažengu- 
siuosius — kiekvienam savo būdu vykdyti Evangelijos 
patarimus. Žodžiu, taip teišugdo tikinčiuosius, kad jie 
galėtų himnais ir dvasiškomis giesmėmis garbinti savo 
širdyje Viešpatį, visuomet dėkodami už visa Dievui Tėvui 
mūsų Viešpaties Jėzaus Kristaus vardu (plg. Efez. 5, 
19-20). 

Patys kunigai eucharistinės aukos metu atliekamą 
garbinimą ir padėką tepratęsia į tolesnes dienos valan- 
das, kalbėdami breviorių, kuriuo maldauja Dievą visos 
Bažnyčios vardu, už visus sau pavestuosius žmones, net 
ir už visą pasaulį. 

Maldos namai, kuriuose yra atnašaujama ir laikoma 

Eucharistija, turi būti patrauklūs, tinką maldai ir apeigų 
iškilmėms.?? Juk į juos renkasi tikintieji garbinti ten e- 
sančio Dievo Sūnaus, mūsų Išganytojo, atnašaujamo už 
mus ant aukos altoriaus, ieškodami pagalbos ir paguodos. 
Tuose namuose ganytojai ir tikintieji yra kviečiami dė- 
kingai priimti dovaną — dieviškąjį gyvenimą, kurį Kris- 
tus savo žmogyste nuolatos lieja į savo kūno narius.2* Te- 
sistengia kunigai gerai išstudijuoti liturgiją ir su deramu 
orumu ją atlikti, kad savo liturgine tarnyba pastūmėtų 
jiems pavestas krikščionių bendruomenes vis tobuliau 
garbinti Dievą — Tėvą, Sūnų ir Šventąją Dvasią. 


Ganytojiniai rūpesčiai 

6. Atlikdami jiems autoritetingai pavestą Kristaus, 
galvos ir ganytojo, pareigų dalį, kunigai vyskupo vardu 
kuria Dievo šeimą, kaip vienminčių brolių bendruomenę, 
ir veda ją per Kristų Dvasioje į Tėvą.?? Šiai ir kitoms pa- 
reigoms atlikti yra suteikiama dvasinė galia, skirta Baž- 
nyčiai ugdyti (plg. 2 Kor. 10, 8; 13, 10). Ugdydami Baž- 
nyčią, kunigai privalo sekti Viešpaties pavyzdžiu: su vi- 
sais elgtis kuo draugiškiausiai. Jie taip pat privalo žiūrė- 
ti, kad nepataikautų žmonėms (plg. Gal. 1, 10), bet kad 
darytų tai, ko reikalauja krikščioniškasis mokslas ir gry- 
venimas. Jie turi mokyti žmones ir net juos įspėti kaip 


25 Plg. šv. Jeronimo Epist. 114, 2: PL 22, 934: „...šventosioms 
taurėms, šventiesiems drabužiams ir kitiems daiktams, priklausan- 
tiems Kristaus kančios kultui, ... privalu reikšti tą pačią pagarbą, 
kaip Viešpaties kūnui ir kraujui, su kuriuo yra susiję“. Žr. II Vati- 
kano susirinkimo konst. šventoji liturgija, 122-127 nr. 

26 Paulius VI, encikl. Mysterium fidei, 1965 m. rugsėjo 3 d.: 
AAS 57 (1965), 771 psl.: „Taip pat tenepamiršta dienos metu lan- 
kyti švenčiausiojo Sakramento, kuriam liturginiai įstatymai liepia 
bažnyčiose skirti kilniausią, garbingiausią vietą. Tokiu lankymu 
rodoma padėka, reiškiama meilė, atiduodama privaloma pagarba 
šiame sakramente esančiam Viešpačiui Kristui“. 

27 Plg. II Vatikano susirinkimo dogm. konst. Bažnyčia, 28 nr. 

savo mylimiausius vaikus (plg. 1 Kor. 4, 14), vykdydami 
apaštalo žodžius: „Skelbk žodį; nesiliauk laiku ir nelaiku, 
įrodinėk, ragink, bark visu kantrumu ir mokymu (2 Tim. 
4, 28) 28 

Kunigai yra žmonių tikėjimo ugdytojai. Todėl jų už- 
davinys yra — patiems arba pasitalkinus kitus — ateiti 
į pagalbą tikintiesiems, kad kiekvienas jų, Šventosios 
Dvasios poveiky, vadovaudamasis Evangelija, galėtų su- 
brandinti savąjį pašaukimą, įsigyti nuoširdžios bei veik- 
lios meilės ir pasiekti tos laisvės, kurią mums atnešė 
Kristus (plg. Gal. 4, 3; 5, 1 ir 13). Mažai kam bus nau- 
dingos nors ir gražiausios apeigos arba nors ir labai su- 
klestėjusios draugijos, jei jos nepadės žmonėms siekti 
krikščioniškojo subrendimo.2? Prie to žmonių subrendimo 
prisidės kunigai, padėdami jiems įžvelgti, ko iš jų reika- 
lauja dideli ir maži įvykiai, bei kokia yra tais įvykiais 
pasireiškianti Dievo valia. Tebūnie išmokomi krikščionys 
gyventi ne vien sau. Laikydamiesi naujojo meilės įstaty- 
mo reikalavimų, kiekvienas tepasidalija su kitais ta ma- 
lone, kurią pats yra gavęs (plg. 1 Petr. 4, 10tt.). Taip 
visi krikščioniškai atliks savo bendruomenines pareigas. 

Nors kunigai yra įpareigoti tarnauti visiems, bet ypa- 
tingu būdu jiems yra pavesti vargšai ir silpnieji, su ku- 
riais pats Viešpats taip artimai bendravo (plg. Mt. 25, 
34-45); skelbimas jiems Evangelijos yra mesianiškumo 
žymė (plg. Lk. 4, 18). Taip pat ypatingai uoliai kunigai 
tesirūpina jaunimu, susituokusiais ir tėvais. Pageidauja- 
ma, kad šių grupių žmonės telktųsi į draugiškus sambū- 
rius ir galėtų padėti vieni kitiems krikščioniškiau gyven- 
ti dažnai sunkiose šio gyvenimo aplinkybėse. Be to, ku- 

28 Plg. Didascalia, 2, 34, 3; 2, 46, 6; 2, 47, 1; Constitutiones 
Apostolorum, 2, 47, 1: Funk, Didascalia I, 116, 142 ir 143 psl. 


29 Plg. šv. Jeronimo Epist. 58, 7; PL 22, 584: „Kokia nauda iš 
brangakmeniais žėrinčių sienų, jei beturtyje miršta Kristus?“ 

nigai teatsimena visus vienuolius ir vienuoles, kurie už- 
ima įžymią vietą Viešpaties namuose, Jų dvasinė pažan- 
ga nusipelno ypatingo dėmesio visos Bažnyčios gerovei. 
Pagaliau kunigai labiausiai tesirūpina sergančiaisiais ir 
mirštančiaisiais, juos lankydami ir stiprindami Vieš- 
patyje.?0 

Ganytojo pareigos nesiriboja rūpinimusi tik atskirais 
tikinčiaisiais. Jos siekia plačiau: jos taip pat yra skirtos 
tikrai krikščioniškai bendruomenei kurti. O norint, kad 
būtų reikiamai ugdoma bendruomeninė dvasia, reikia 
žiūrėti ne tik vietinės, bet ir visuotinės Bažnyčios. Vietos 
bendruomenė privalo rūpintis ne vien savo tikinčiaisiais, 
bet, užsidegusi misijų uolumu, taip pat privalo ruošti ke- 
lią į Kristų visiems žmonėms. Tačiau ypatingai ji privalo 
rūpintis ruošiamais krikštui ir naujai pakrikštytaisiais. 
Juos reikia auklėti palaipsniui supažindinant su krikščio- 
niškuoju gyvenimu ir pratinant tikrai krikščioniškai gy- 
venti. 

Tačiau jokia krikščioniškoji bendruomenė negali būti 
sėkmingai kuriama, jei jos pamatas ir centras nėra eu- 
charistinė auka, nuo kurios turi prasidėti bet koks bend- 
ruomeninės dvasios ugdymas.?! O eucharistinės aukos at- 
našavimas tuomet yra nuoširdus ir pilnas, kai iš jo kyla 


80 Galima suminėti dar kitas grupes: emigrantus, klajoklius ir t.t. 
Apie juos kalba dekretas Ganytojinės vyskupų pareigos Bažnyčioje. 

31 Plg. Didascalia, 2, 59, 1-3: Funk, Didascalia I, 170 psl.: „Mo- 
kydamas ragink ir kviesk žmones lankyti bažnyčią, niekuomet 
nebūti toli nuo jos. Tesirenka į bažnyčią visi; niekas jos tenežemi- 
na, savo Nnesilankymu pats tapdamas mažesniu Kristaus kūno na- 
riu... Būdami Kristaus nariai, neišsimėtykite toli nuo bažnyčios, 
nes nesusijungsite. Turėdami savo tarpe Kristų, Galvą, kuris, kaip 
jis pats pažadėjo, pasilieka ir bendrauja su jumis, neapleiskite patys 
savęs, neatimkite Išganytojo nuo jo narių, nedraskykite ir neskal- 
dykite jo kūno“. Plg. taip pat Pauliaus VI kalbą italų kunigams, 
dalyvavusiems XIII „pastoracinio atsinaujinimo“ savaitėje Orvieto 
mieste, 1963 m. rugsėjo 6 d.: AAS 55 (1963), 750 tt. psl. 

įvairūs meilės darbai, tarpusavio pagalba, misijinė veik- 
Ja ir eilė kitų būdų liudyti Kristui. 

Be to, savo tikrai motinišką meilę sieloms, kurias turi 
vesti pas Kristų, bažnytinė bendruomenė parodo meile, 
malda, pavyzdžiu ir atgailos darbais. Tuo ji tampa sėk- 
mingu įrankiu, kuris dar netikintiems rodo ir tiesia kelią 
į Kristų bei jo Bažnyčią, o tikinčiuosius skatina, stiprina 
ir ruošia dvasinei kovai. 

Kurdami krikščioniškąją bendruomenę, kunigai nie- 
kuomet neturi tapti kokios nors žmogiškos ideologijos 
arba partijos tarnais. Kaip Evangelijos šaukliai ir Bažny- 
čios ganytojai, tepašvenčia jie savo jėgas dvasiniam Kris- 
taus kūno augimui. 


II. Kunigų santykiai su kitais 


Santykiai su vyskupais 

T. Visi kunigai drauge su vyskupais yra vienos ir tos 
pačios Kristaus kunigystės ir tarnybos dalininkai. Ši 
konsekracijos ir misijos vienybė įpareigoja kunigus hie- 
rarchiškai bendrauti su episkopatu.*? Tą bendravimą jie 
geriausiai parodo liturgine koncelebracija su vyskupu. 
Ir šiaip savo ryšį su vyskupais kunigai išreiškia kiekvie- 
nu Mišių aukojimu.33 

82 Plg. II Vatikano susirinkimo dogm. konst. Bažnyčia, 28 nr. 

33 Plg. vadinamą Constitutio Ecelesiastica Apostolorum, XVIII 
(Schermann, Die allgemeine Kirchenordnung I, Paderborn 1914, 


26 psl.; Harnack, Texte und Untersuchungen II, 4, 13 psl., 18 ir 19 
nr.): kunigai yra vyskupų švenčiamos paslapties dalininkai (sym- 


mystai) ir kovos draugai (synepimachoi) — Pseudo-Jeronimo De 
Septem Ordinibus Ecclesiae: Kalff, Wūrzburg 1937, 45 psl.: ,„..lai- 
mindami, drauge su vyskupais yra paslapčių dalininkai“ — šv. Izi- 


dorius Hisp.,, De Ecelesiasticis Officiis, VII sk.: PL 83, 787: „Jie 
vadovauja Kristaus Bažnyčiai kartų su vyskupais, konsekruodami 
švenčiausiąjį Kūną ir Kraują, mokydami žmones, skelbdami evan- 
geliją“. 

Kunigams šventimų metu yra suteikiama Šventosios 
Dvasios dovana. Todėl jie yra vyskupų padėjėjai ir pata- 
rėjai, būtinai reikalingi atlikti jų vyskupiškoms parei- 
goms — mokyti, pašvęsti ir valdyti Dievo tautai.?t Tai 
jau nuo ankstyvųjų Bažnyčios dienų pabrėžia liturginiai 
dokumentai. Juose Dievas iškilmingai prašomas suteikti 
pašvenčiamam kunigui „malonės ir patarimo dvasią, kad 
su tyra širdimi padėtų žmonėms ir juos valdytų“ .35 Nuro- 
doma, kaip tyruose Mozės dvasia perėmė septyniasdešimt 
išmintingų vyrų (plg. 4 Moz. 11, 16-25), „kuriais pasi- 
mą tautos daugybę“ 39 

Dalydamiesi ta pačia kunigyste ir tarnyba, vyskupai 
težiūri į kunigus kaip į savo brolius ir draugus?" ir pagal 


34 Plg. Didascalia, 2, 28, 4; Constitutiones Apostolorum, 2, 28, 4; 
2, 34, 3: Funk. Didascalia I, 108, 109 ir 117 psl. 

35 Constitutiones Apostolorum, 8, 16, 4: Funk, Didascalia I, 523 
psl. Plg. Epitome Const. Apost. VI: Funk, Didascalia II, 30 psl. — 
Testamentum Domini: Rahmani, Mainz 1899, 69 psl: „...Suteik 
jiems malonės, patarimo ir dosnumo dvasią, kunigystės dvasią, 
„.. kad galėtų padėti ir vadovauti tavo tautai, darbuodamiesi, my- 
lėdami Dievą, likdami tyraširdžiai“. Tą patį sako Trad. Apost.: 
Botte, La Tradition Apostoligue, Mūnster i. W. 1963, 20 psl. 

36 Kunigystės šventimų prefacija Romos apeigų pontifikale, 
Tuos žodžius jau randame Leono, Gelazijaus ir Grigaliaus sakramen- 
toriuose. Panašų dalyką turime Rytų liturgijoje; plg. Trad. Apost.: 
Botte, La Kradition Apostoligue, Mūnster i W. 1963, 20 psl: „...Pa- 
žvelk į šį savo tarną, suteik jam malonės ir patarimo dvasią, kad 
galėtų tyra širdimi padėti kitiems kunigams ir vadovauti žmonėms. 
Juk kitados pažvelgei į savo tautą ir liepei Mozei išsirinkti kunigus, 
kuriuos pripildei savo tarnui duotosios dvasios“. Plg. taip pat Cons- 
titutiones Apostolorum, 8, 16, 4: Funk, Didasealia I, 522 psl. — Epi- 
tome Const, Apost. VI: Funk, Didascalia II, 20 psl. — Testamentum 
Domini: Rahmani, Mainz 1899, 69 psl. — Euchologium Serapionis, 
XXVII: Funk, Didasealia II, 190 psl. — Ritus Ordinationis in ritu 
Maronitarum: Denziger, Ritus Orientalium, Wūrzburg 1863, II t., 
161 psl. Iš Bažnyčios Tėvų galima cituoti: Teodoro Mops. In 1 Tim. 
3,8: Swete II, 119-121 psl. — Teodoreto Guaestiones in Numeros, 
XVIII: PG 80, 369 C-372 B. 


37 Plg. II Vatikano susirinkimo dogm. konst. Bažnyčia, 28 nr. 

išgales tesirūpina jų medžiagine ir ypač dvasine gerove. 
Juk vyskupai pirmoje eilėje neša sunkią atsakomybę už 
savo kunigų šventumą.š* Todėl kuo uoliausiai tesirūpina 
nuolatiniu jiems priklausančių kunigų formavimu.3? Su 
noru teišklauso jų nuomonės bei teaptaria su jais pasto- 
racinius ir kitus diecezijos gerovės reikalus. Kad tai būtų 
vykdoma, tebūnie sudaryta kunigų taryba arba senatas,*? 
kuris atstovautų kunigijai ir kuris savo patarimais galėtų 
sėkmingai padėti vyskupui valdyti dieceziją. Tas senatas 
turi būti pritaikytas šių dienų aplinkybėms ir reikalavi- 
mams;*! jo pobūdis ir normos dar turės būti nustatytos 
teisės. 

Turėdami prieš akis vyskupams suteiktą kunigystės 
sakramento pilnybę, kunigai tegerbia juose vyriausiojo 


38 Plg. Jono XXIII encikl. Sacerdotii Nostri primordia, 576 psl. 
— šv. Pijaus X raginimą kunigų luomo nariams, Haerent animo, 
237 tt. psl. 

39 Plg. II Vatikano susirinkimo dekr. Ganytojinės vyskupų pa- 
reigos Bažnyčioje, 15 ir 16 nr. 

40 šv. Ignacas, kankinys, Magn. 6, 1: Funk T, 234 psl.: „Raginu 
visa daryti dieviškai sutariant. Vyskupas teatstovauja Dievui, ku- 
nigai — apaštalų tarybai, o mano brangiausieji diakonai tetarnauja 
Jėzui Kristui, kuris nuo amžių buvo pas Tėvą ir galų gale apsireiš- 
kė“; Trall. 3, 1: Funk I, 244 psl.: „Panašiai visi tegerbia diakonus 
kaip Jėzų Kristų, vyskupą — kaip Tėvo paveikslą, o kunigus — 
kaip Dievo senatą ir apaštalų tarybą. Kur jų nėra, negalima kal- 
bėti apie bažnyčią“. šv. Jeronimas Mm Is., 2, 3: PL 24, 61 A: „Ir 
mes turime Bažnyčioje savo senatą — kunigus“. 

41 Jau dabartine teise vyskupo „senatas ir taryba“ yra katedros 
kapitula (Kanoninio teisyno 391 kan.), o kur ji neįsteigta — diece- 
zijos patarėjų taryba (Kanoninio teisyno 423-428 kan.). Tačiau pa- 
geidaujama, kad tos institucijos būtų peržiūrėtos ir geriau pritai- 
kytos šių dienų aplinkybėms ir reikalavimams. Aišku, jog ši kunigų 
taryba skiriasi nuo pastoracinės tarybos, apie kurią kalba dekretas 
Ganytojinės vyskupų pareigos Bažnyčioje, 27 nr. Ten minimai pas- 
toracinei tarybai priklauso ir pasauliečiai; jos uždavinys yra rūpin- 
tis tik pastoraciją liečiančiais darbais. Apie kunigus, kaip vyskupų 
patarėjus, galima skaityti: Didascalia, 2, 28, 4; Constitutiones Apos- 
tolorum, 2, 28, 4: Funk, Didascalia I, 108 ir 109 psl. — šv. Ignaco, 
kankinio, Magn. 6, 1; Trall. 3, 1: Funk I, 234 ir 244 psl. — Origeno 
Adv. Celsum, 3, 30: PG 11, 957 D -—960 A. 

ganytojo Kristaus autoritetą. Tad teriša juos su savuoju 
vyskupu nuoširdi meilė ir klusnumas.*ž Tas bendradar- 
biauti nuteikiąs kunigų klusnumas remiasi pačiu jų daly- 
vavimu vyskupo tarnyboje, į kurią jie įjungiami šventimų 
sakramentu ir kanoninių paskyrimu.*š 

Kunigų vienybė su vyskupais yra juo reikalingesnė 
mūsų metu. Mat, šiandien dėl įvairių priežasčių apaštala- 
vimas ne tik turi vykti daugeriopu būdu, bet turi taip pat 
peržengti atskiros parapijos arba diecezijos ribas. Todėl 
joks kunigas neturi likti užsidaręs ir darbuotis lyg būtų 
tik jis vienas, nes savo uždavinį jis gali tik tada patenki- 
namai atlikti, kai veikia jungtinėmis jėgomis su kitais 
kunigais, vadovaujamas tų, kurie valdo Bažnyčią. 


Santykiai su kitais kunigais 

8. Kunigai yra įjungiami į kunigijos eiles šventimais. 
Jie visi savo tarpe siejasi glaudžia sakramentine brolybe. 
Tačiau ypatingų būdu jie sudaro vieną kunigiją diecezi- 
joje, kuriai tarnauja, vadovaujami savo vyskupo. 

Nors kunigai ir eina įvairias pareigas, jie tarnauja 
žmonėms ta pačia kunigyste. Visi jie yra siunčiami bend- 
romis jėgomis vykdyti to paties uždavinio: ir atlieką pa- 
rapinį ar platesnės apimties darbą, ir atsidedą mokslinei 
kūrybai arba dėstymui, ir dirbą rankų darbą bei įsijungią 
į darbininkų likimą ten, kur tai atrodo naudinga ir kom- 
petentinga vyresnybė tam pritaria, ir pagaliau atlieką 
kitokius apaštalavimo arba su juo susijusios veiklos dar- 
bus. Visi jie siekia vieno tikslo — ugdyti Kristaus kūną; 

42 Plg. Pauliaus VI kalbą Siksto koplyčioje Romos miesto pas- 
toracijos vadovams ir gavėnios pamokslininkams, 1965 m. kovo 1 d.: 
AAS 57 (1965), 326 psl. 

43 Plg. Constitutiones Apostolorum, 8, 47, 39: Funk, Didascalia 
I, 577 psl.: „Kunigai... nieko tegul nedaro be vyskupo pritarimo. 


Juk jam yra pavesta Dievo tauta, ir iš jo bus reikalaujama apy- 
skaitos už pavestąsias sielas“. 

o tai, ypač mūsų laikais, reikalauja daugeriopo veikimo 
ir vis naujo prisitaikymo. Tad labai svarbu, kad visi ku- 
nigai, ir dieceziniai, ir vienuoliai, vieni kitiems pedėtų ir 
visuomet būtų tiesos bendradarbiai (plg. 3 Jn. 8). 

Taigi kiekvieną kunigą su kitais kunigais jungia ypa- 
tingi apaštališkos meilės, tarnybos ir brolybės ryšiai. Tai 
jau nuo pat ankstyvųjų Bažnyčios dienų parodoma litur- 
giškai, kai šventimuose dalyvaują kunigai yra kviečiami 
drauge su konsekruojančiu vyskupu uždėti naujai pašven- 
čiamajam savo rankas, arba kai būdami vieningos širdies 
jie koncelebruoja eucharistinę auką. Kunigai jungiasi su 
savo konfratrais meile, malda ir vispusišku bendradarbia- 
vimu. Tuo išreiškiama toji vienybė, kuria Kristus norėjo 
tobulai sujungti savuosius, kad pasaulis pažintų, jog Sū- 
nus buvo Tėvo siųstas (plg. Jn. 17, 23). 

Tad pagyvenusieji kunigai tepriima į savo tarpą jau- 
nesniuosius kaip tikrus savo brolius ir tepadeda jiems 
žengti pirmuosius kunigiškus tarnybos žingsnius. Taip 
pat tesistengia suprasti jų galvoseną, nors ir skirtingą 
nuo savosios, ir palankiai žiūrėti į jų veiklą. O jaunieji 
tepagerbia senesniųjų amžių bei patirtį, tardamiesi su jais 
apie pastoracijos dalykus ir mielai su jais bendradarbiau- 
dami. 

Vadovaudamiesi brolybės dvasia, kunigai tenepamirš- 
ta svetingumo (plg. Žyd. 13, 1-2), geradarystės ir daliji- 
mosi turtu (plg. Žyd. 13, 16), ypač tesirūpina tais kon- 
fratrais, kurie serga, yra prislėgti, perkrauti darbu, 
vieniši, toli nuo tėvynės ar kurie yra persekiojami (plg. 
Mt. 5, 10). Taip pat su noru ir su džiaugsmu tesusieina 
draugėn poilsio, prisimindami žodžius, kuriais pats Vieš- 
pats kvietė savo pavargusius apaštalus: „Eikite patys vie- 
ni nuošaliau į tuščią vietą ir truputį pailsėkite“ (Mk. 
6, 31). 

Be to, tebūnie puoselėjamas kūnigų tarpe vienokios 
ar kitokios rūšies bendruomeninis gyvenimas. Jis padeda 
ateiti vienas kitam į pagalbą ugdant vidinį gyvenimą ir 
siekiant praturtinti žinias, jis įgalina tinkamiau bendra- 
darbiauti tarnaujant žmonėms bei apsisaugoti nuo pavo- 
jų, kuriuos kartais atneša vienišumas. To bendruomeni- 
nio gyvenimo būdai gali būti įvairūs, priklausomai nuo 
skirtingų asmeninių ir pastoracinių reikalavimų: galima 
kartu gyventi, kur tai įmanoma, arba kartu valgyti, ar- 
ba bent dažnai, nustatytais laikotarpiais, susieiti draugėn. 

Taip pat reikia aukštai vertinti ir rūpestingai remti 
kunigų sąjungas, kurios atitinkama ir gerai išbandyta gy- 
venimo tvarka bei broliška tarpusavio pagalba padeda 
savo nariams siekti šventumo atliekant savąją tarnybą, 
ir taip pat patarnauja visai kunigijai. Sąjungos nuosta- 
tai turi būti peržiūrėti kompetentingos bažnytinės vy- 

"resnybės. 

Pagaliau, būdami susieti ta pačia kunigyste, kuni- 
gai tejaučia ypatingą pareigą padėti tiems savo konfrat- 
rams, kurie yra patekę į kokius nors sunkumus. Neatidė- 
liodami teateina jiems į pagalbą, jei reikia, net atsargiai 
juos įspėdami. O tiems, kurie yra kaip nors nuklydę, vi- 
suomet terodo brolišką meilę ir didžiadvasiškumą, uoliai 
už juos tesimeldžia ir tenesiliauja buvę tikrais jų broliais 
ir draugais. 


Santykiai su pasauliečiais 


9. Naujojo Testamento kunigas šventimų sakramen- 
tu gauna labai garbingas ir reikalingas pareigas Dievo 
tautoje — būti jos tėvu ir mokytoju. Tačiau kunigai drau- 
ge su visais krikščionimis yra Viešpaties mokiniai, Dievo 
malone pašaukti būti jo karalystės dalininkais (plg. 1 Tes. 
2, 12; Kol. 1, 13). Visiems, kurie atgimė krikšto vande- 

niu, kunigai yra broliai tarp brolių (plg. Mt. 23, 8) ** nes 
visi yra nariai vieno ir to paties Kristaus kūno, kurį ug- 
dyti yra visų pareiga (plg. Efez. 4, T ir 16) 45 

Taigi kunigams dera būti tokiais vadovais, kurie ieš- 
ko ne savęs, o Jėzaus Kristaus (plg. Pil. 2, 21), dirba iš- 
vien su tikinčiaisiais ir gyvena jų tarpe, sekdami Moky- 
tojų, kuris pas žmones „atėjo ne kad jam tarnautų, bet 
pats tarnauti ir atiduoti savo gyvybės daugeliui atvaduo- 
ti“ (Mt. 20, 28). Kunigai nuoširdžiai tepripažįsta ir tepa- 
brėžia pasauliečių vertę bei jiems skirtąjį vaidmenį Baž- 
nyčios misijoje. Taip pat rūpestingai tegerbia teisėtą 
laisvę, kuri priklauso visiems valstybės piliečiams. Su no- 
ru teišklauso pasauliečių, broliškai žvelgdami į jų pagei- 
davimus bei pripažindami jų patirtį ir žinias įvairiose 
žmogiškosios veiklos srityse, kad drauge su jais galėtų 
įžvelgti laiko ženklus. 

Tirdami, ar pasauliečių dvasia yra iš Dievo (plg. 1 Jn. 
4, 1), kunigai tikėjimo nuovoka teįžiūri įvairias jų turi- 
mas malonės dovanas — ir paprastąsias ir iškilesnes — 
džiaugsmingai jas tepripažįsta ir rūpestingai tepadeda 
joms atsiskleisti. Tarp kitų Dievo dovanų, kurių gausu 
tikinčiuosiuose, ypatingo dėmesio yra vertos tos, kurios 
daugelį pastūmi į gilesnį dvasinį gyvenimą. Kunigai taip 
pat su pasitikėjimu tepaveda pasauliečiams Bažnyčiai 
skirtus uždavinius, palikdami jiems veikimo laisvę bei 
lauką ir net apdairiai kviesdami juos pačius savo inicia- 
tyva imtis darbų.** 


44 Paulius VI, encikl. Ecelesiam suam, 647 psl.: „Jei norime 
būti žmonių ganytojai, tėvai ir mokytojai, tuo pačiu turime rūpintis 
tapti jų broliais“, 

45 Constitutiones Apostolorum, 8, 1, 20: Funk, Didasealia I, 
467 psl.: „Nei vyskupai neturi keltis prieš diakonus arba kunigus, 
nei kunigai prieš žmones: bendruomenė yra sudaryta ir iš vienų, ir 
iš antrų“. 

46 Plg. II Vatikano susirinkimo dogm. konst. Bažnyčia, 37 nr. 

Pagaliau kunigai tam gyvena tarp pasauliečių, kad 
juos visus vestų į meilės vienybę, patys mylėdamiesi kaip 
broliai ir pralenkdami vienas kitą pagarba (plg. Rom. 
12, 10). Jų uždavinys yra taip suderinti įvairius įsitikini- 
mų skirtingumus, kad niekas nesijaustų tikinčiųjų bend- 
ruomenėje svetimas. Kunigai vyskupo vardu rūpinasi 
bendrąja gerove bei ją saugo ir taip pat uoliai gina tiesą, 
kad tikintieji nebūtų blaškomi įvairių nuomonių vėjų 
(plg. Efez. 4, 14). Jų globai ypatingai yra pavesti nutolu+ 
sieji nuo sakramentų arba net nuo tikėjimo: tenesiliauja 
ėję pas juos kaip geri ganytojai. 

Turėdami prieš akis ekumenizmo nuostatus“? tene- 
pamiršta brolių, kurių su mumis nejungia pilno bažnyti- 
nio bendravimo ryšiai. 

Pagaliau tesirūpina ir visais tais, kurie dar nepažįsta 
savo Išganytojo Kristaus. 

Ir tikintieji tenepamiršta, kad jie turi prievolių savo 
kunigams. Temyli juos sūniškai kaip savo tėvus ir gany- 
tojus. Taip pat, dalydamiesi su savo kunigais jų rūpes- 
čiais, kiek galėdami tepadeda jiems malda ir darbu, kad 
jie įstengtų lengviau nugalėti kliūtis ir sėkmingiau atlikti 
savo pareigas.*8 


III. Kunigų paskirstymas ir pašaukimai 


Paskirstymas 

10. Dvasios dovana, kurią kunigai gauna šventimų 
metu, juos paruošia ne kokiam nors ribotam ir siauram 
uždaviniui, bet plačios apimties visuotinei išganymo mi- 
sijai — „iki žemės pakraščių“ (Apd. 1, 8). Bet kokia ku- 
nigo tarnyba atspindi Kristaus apaštalams pavestosios 


47 Plg. II Vatikano susirinkimo dekr. Ekumenizmas. 
48 Plg. II Vatikano susirinkimo dogm. konst. Bažnyčia, 37 nr. 

misijos visuotinumą. Juk Kristaus kunigystė, į kurią ku- 
nigai tikra prasme įjungiami, tikriausiai yra skirta vi- 
soms tautoms ir visiems amžiams. Ji nepažįsta nei krau- 
jo, nei tautybės, nei laiko ribų, kaip jau iš anksto paslap- 
tingai atvaizdavo Melkizedekas (plg. Žyd. 7, 3). Tad te- 
atsimena kunigai, kad jiems privalo rūpėti visos bažny- 
čios. Dėl to tų diecezijų kunigai, kur yra daugiau pašau- 
kimų, tebūnie pasiruošę, savo ordinaro leidžiami arba ra- 
ginami, mielai darbuotis tose šalyse bei misijose arba tose 
veiklos srityse, kur yra didelė kunigų stoka. 

Be to, nors principiškai laikytinasi labai seniai įvestos 
inkardinacijos ir ekskardinacijos praktikos, bet jų nuo- 
statai taip tebūnie peržiūrėti, kad būtų geriau pritaikyti 
šių dienų pastoraciniams uždaviniams. O kur apaštalavi- 
mas to reikalauja, tebūnie randamas lengvesnis kelias ne 
vien kunigams tinkamai paskirstyti, bet ir specialia pas- 
toracija aptarnauti įvairias visuomenines grupes, esan- 
čias kurioje nors šalyje, tautoje arba pasaulio dalyje. 
Tam tikslui gali būti naudinga įsteigti tarptautinių semi- 
narijų, specialių diecezijų arba asmeninių prelatūrų ir 
panašių kitų institucijų, į kurias kunigai galėtų būti pri- 
imami, arba inkardinuojami, visos Bažnyčios gerovei. šio 
priėmimo, arba inkardinavimo, būdas turi būti nustaty- 
tas atskiriems atvejams, nepažeidžiant vietos ordinaro 
teisių. 

Į kitą šalį, kiek tai įmanoma, kunigai tenebūnie siun- 
čiami pavieniui, ypač jei dar gerai nemoka tos šalies 
kalbos ir nepažįsta jos papročių. Kristaus mokinių pa- 
vyzdžiu (plg. Lk. 10, 1), tevyksta į ten du ar trys drauge, 
kad galėtų vienas kitam padėti. Taip pat dera su atsidėji- 
mu rūpintis vidiniu jų gyvenimu ir jų dvasios bei kūno 
sveikata; kartu žiūrėtina, kad darbo vieta ir sąlygos kiek 
galint labiau atitiktų kiekvieno jų asmens savumus. 

Bus labai naudinga, jei vykstantieji darbuotis kitoje 
tautoje stengsis ne tik tinkamai išmokti vietos kalbą, bet 
taip pat gerai pažinti psichologinį ir visuomeninį pobūdį 
tų žmonių, kuriems nori nuolankiai tarnauti, kuo tobu- 
liausiai su jais bendraudami, kad pasektų apaštalu Pau- 
liumi, kuris apie save galėjo pasakyti: „Nors buvau lais- 
vas prieš visus, aš padariau iš savęs visų tarną, kad lai- 
mėčiau didesnį skaičių. Žydams aš buvau kaip žydas, kad 
laimėčiau žydus...“ (1 Kor. 9, 19-20). 


Pašaukimai 


11. Mūsų sielų ganytojas ir vyskupas (plg. 1 Petr. 2, 25) 
taip sutvarkė savo Bažnyčią, kad tauta, kurią išsirinko 
ir įsigijo savo krauju (plg. Apd. 20, 28), iki pat pasaulio 
pabaigos turėtų kunigus. Jis nenorėjo, kad krikščionys 
kada nors būtų kaip avys be piemens (plg. Mt. 9, 36). 
žinodami šį Kristaus norą bei šventosios Dvasios įkvėpti, 
apaštalai laikė savo pareiga išrinkti tarnus, „kurie bus 
tinkami ir kitus mokyti“ (2 Tim. 2, 2). 

Toji pareiga yra sujungta su pačia kunigo misija — 
rūpintis visos Bažnyčios reikalais, žiūrėti, kad Dievo tau- 
tai šioje žemėje niekada nepritrūktų darbininkų. Bet, 
„kas darosi su laivu, ...liečia ir vairuotoją ir kelei- 
vius“.*? Todėl visi krikščionys tebūnie įsąmoninami, kad 
yra jų pareiga uolia malda bei kitomis jiems prieinamo- 
mis priemonėmis"? padėti Bažnyčiai visuomet turėti ku- 
nigų, kurie yra reikalingi vykdyti jos dieviškai misijai. 

Tebūnie pirmuoju kunigų rūpesčiu savo mokymu ir 
tarnavimo dvasia ir tikru Velykų džiaugsmu spinduliuo- 
jančiu savojo gyvenimo pavyzdžiu statyti tikintiesiems 
prieš akis kunigystės kilnumą bei reikalingumą ir, nesi- 

49 Romos apeigų pontifikalas, kunigystės šventimai. . 
50 Plg. II Vatikano susirinkimo dekr. Kunigų paruošimas, 2 nr. 

gailint laiko nei jėgų, ateiti į pagalbą jauniems ir pagy- 
venusiems asmenims, kurie jų sprendimu atrodo tinkami 
šioms aukštoms pareigoms, bei padėti jiems visiems dera- 
mai pasiruošti, kad kurią dieną — visiškai laisvi nuo bet 
kokios išorinės arba vidinės prievartos — galėtų būti 
vyskupo pašaukti. šiam tikslui pasiekti labai daug pade- 
da uolus ir protingas dvasinis vadovavimas. 

Tėvai, mokytojai ir visi kiti, kokiu nors būdu turį ry- 
šio su vaikų ir jaunuolių ugdymu, teauklėja juos taip, 
kad, žinodami Viešpaties rūpinimąsi savo kaimene ir sų- 
prasdami Bažnyčios reikalus, jie būtų pasiruošę šaukian- 
čiam Viešpačiui didžiadvasiškai atsakyti su pranašu: 
„Štai aš, siųsk mane!“ (Iz. 6, 8). Tačiau nelauktina, kad 
tas šaukiančiojo Viešpaties balsas suskambėtų būsimie- 
siems kunigams kokiu nors nepaprastu būdu. Jį reikia at- 
pažinti ir suprasti iš ženklų, kuriais Dievas kasdien ap- 
reiškia savo valią protingiems krikščionims. Tuos ženk- 
lus kunigai privalo rūpestingai stebėti.?! 

Kunigams labai patariama rūpintis pašaukimų ugdy- 
mo organizacijomis, apimančiomis dieceziją arba visą ša- 
1.5? Pamokslais, tikėjimo tiesų aiškinimu, straipsniais rei- 
kėtų akivaizdžiai nurodyti vietinės ir visuotinės Bažny- 
čios reikalus, gyvai nušviesti kunigo tarnybos prasmę ir 


51 „Šaukiančiojo Dievo balsas skamba dvejopu, skirtingu, įsta- 
biu, tą patį sakančių būdu. Vienas yra vidinis. Juo kalba malonė, 
šventoji Dvasia, Tai tylus, bet galingas, neapsakomo vidinio žave- 
sio Viešpaties balsas neišmatuojamose žmogaus sielos gelmėse. Kitas 
yra išorinis, žmogiškas, apčiuopiamas, visuomeninis, juridinis, kon- 
kretus. Tai teisėtai Dievo žodį skelbiančio tarno, apaštalo, hierar- 
chijos balsas. Jis yra būtinas, Kristaus įsteigtas ir norimas įrankis 
išreikšti Dievo žodžiui ir įsakymui pojūčiams prieinama kalba. 
Toks yra šventojo Pauliaus ir katalikybės mokslas: ,„Kaipgi išgirs 
be skelbėjo?... Tikėjimas iš skelbimo“ (Rom. 10, 14 ir 17)“ (Pau- 
lius VI, kalba, 1965 m. gegužės 5 d.: L/Osservatore Romano, 1965 m. 
gegužės 6 d., 1 psl.). 

52 Plg. II Vatikano susirinkimo dekr. Kunigų paruošimas, 2 nr. 

kilnumą. Juk labai atsakingas kunigiškojo gyvenimo pa- 
reigas lydi ir gilus džiaugsmas. O svarbiausia, tuo gyve- 
nimu, kaip moko Bažnyčios Tėvai, galima parodyti di- 
džiausią meilę Kristui.“ 


III SKYRIUS 


KUNIGŲ GYVENIMAS 


I. Kunigų pašaukimas tobulybėn 


Tobulybės siekimo reikalas 


12. Priėmusieji kunigystės sakramentą darosi pana- 
šūs į kunigą Kristų. Kaip Galvos tarnai, jie yra skirti kur- 
ti ir ugdyti visą tos Galvos kūną — Bažnyčią. 

Jau krikštas kunigus, kaip ir visus tikinčiuosius, yra 
paženklinęs ir apdovanojęs didžiu pašaukimu ir malone, 
įgalinančiais ir įpareigojančiais juos, nors ir silpnus žmo- 
nes, siekti tobulybės, nurodytos Viešpaties žodžiais: ,„Bū- 
kite tat tobuli, kaip ir jūsų dangiškasis Tėvas tobulas“ 
(Mt. 5, 48). Tos tobulybės siekti kunigai privalo dar ypa- 
tingu pagrindu. Priimdami šventimus, jie yra nauju būdu 
pašvenčiami Dievui ir padaromi gyvais Kristaus, amžino- 
jo kunigo, įrankiais, skirtais laiko būvyje tęsti jo nuo- 
stabųjį darbą, kurio dieviška galia atnaujino visą žmo- 
nių bendruomenę.3* 

Kadangi kiekvienas kunigas savu būdu atstovauja pa- 
ties Kristaus asmeniui, jam yra duodama ypatinga ma- 


53 Taip moko Bažnyčios Tėvai, aiškindami Kristaus žodžius Pet- 
Tui: „Ar myli mane?.. Ganyk mano avis“ (Jn. 21, 17). žr. šv. Jono 
Auks. De sacerdotio, 2, 1-2: PG 47-48, 633 — šv. Grigaliaus Did. 
Reg. Past. Liber, I d., V sk.: PL 77, 19 A. 

54 Plg. Pijaus XI encikl. Ad catholici sacerdotii, 10 psl. 

lonė, kad, tarnaudamas sau pavestiems žmonėms ir visai 
Dievo tautai, galėtų labiau priartėti prie tobulumo Vieš- 
paties, kurio vietą užima, ir kad jo žmogiškosios prigim- 
ties negalią gydytų šventumas to, kuris mums yra tapes 
„šventas, nekaltas, nesuteptas, atskirtas nuo nusidėjėlių“ 
(Žyd. 7, 26) vyriausiasis Kunigas. 

Kristus, Tėvo pašvęstas arba konsekruotas ir pasiųs- 
tas į pasaulį (plg. Jn. 10, 36), „pats save davė už mus, 
kad mus išpirktų iš visokios neteisybės ir apvalytų sau 
priimtiną tautą, stropią geriems darbams“ (Tit. 2, 14), ir 
taip kentėdamas pasiekė garbę (plg. Lk. 24, 26). Pana- 
šiai ir Šventosios Dvasios patepimu konsekruoti bei Kris- 
taus siųsti kunigai, marindami savyje kūno darbus ir vi- 
siškai atsidėdami žmonių tarnybai, gali augti į tobulai 
subrendusius vyrus (plg. Efez. 4, 13). 

Pati Dvasios ir teisybės tarnyba (plg. 2 Kor. 3, 8-9) 
ugdo vidinį kunigų gyvenimą, jei tik jie yra klusnūs Dievo 
Dvasiai, kuri juos gaivina ir veda. Juk jie yra skiriami 
siekti gyvenimo tobulumo pačiais šventaisiais veiksmais, 
kuriuos kasdien atlieka, ir visomis savo pareigomis, ku- 
rias eina drauge su vyskupais ir kitais konfratrais. Mat, 
šventumas kunigui labai daug padeda vaisingai atlikti sa- 
vo tarnybą. Tačiau Dievas savo nuostabiems darbams 
vykdyti paprastai naudoja tuos, kurie uoliau klauso 
Šventosios Dvasios įkvėpimo bei pasiduoda jos vadovavi- 
mui ir kurie dėl savo glaudžios vienybės su Kristumi bei 
gyvenimo šventumo gali su apaštalu sakyti: „Esu gyvas, 
tačiau jau nebe aš, bet yra gyvas manyje Kristus (Gal. 
2, 20). 

Pastoraciniai šventojo Sinodo tikslai yra atnaujinti 
Bažnyčią iš vidaus, paskleisti Evangeliją visame pasauly- 
je ir sueiti į pokalbį su dabartiniu pasauliu. Tiems tiks- 
lams pasiekti, jis karštai ragina visus kunigus, panaudo- 

jant Bažnyčios priemones, siekti vis didesnio šventumo 
ir tuo būdu darytis vis tinkamesniais įrankiais visos Die- 
vo tautos tarnybai. 


Kunigo pareigos ir šventumas 

13. Kunigai pasieks šventumo savu būdu, nuoširdžiai 
ir patvariai atlikdami savo pareigas Kristaus Dvasioje. 

Būdami Dievo žodžio tarnai, jie kasdien skaito ir gir- 
di tą Dievo žodį, kurio turi mokyti kitus. Jeigu jie kartu 
ir patys stengsis tą žodį priimti, jie darysis vis tobulesni 
Viešpaties mokiniai, kaip apaštalas Paulius sako Timotie- 
jui: „Tai mąstyk, tame būk, kad tavo pažanga būtų vi- 
siems matoma. Žiūrėk pats savęs ir mokslo; tų laikykis; 
nes, tai darydamas, ir pats save išgelbėsi ir tuos, kurie 
tavęs klauso“ (1 Tim. 4, 15-16). Ieškodami būdų mąsty- 
tus dalykus perteikti kitiems,“ jie giliau įžvelgs „neišti- 
riamus Kristaus turtus“ (Efez. 3, 8) ir daugeriopą Dievo 
išmintį (plg. Efez. 3, 9—10). Atsimindami, kad Viešpats 
atveria širdis (plg. Apd. 16, 14) ir kad jų turimos galios 
didybė kyla ne iš jų pačių, o iš Dievo (plg. 2 Kor. 4, 7), 
pačiu žodžio skelbimu jie artimiau susijungs su mokyto- 
ju Kristumi ir bus vedami jo Dvasios. Taip su juo bend- 
raudami, jie įsijungs į Dievo meilę, kurios paslaptis, am- 
žiais neapreikšta (plg. Efez. 3, 9), atsiskleidė Kristuje. 

Būdami šventosios liturgijos tarnai, ypač Mišių auko- 
je, kunigai ypatingu būdu atstovauja Kristaus asmeniui, 
kuris paaukojo save žmonėms pašvęsti. Todėl jie yra kvie- 
čiami gyvenime daryti tai, ką ženklais išreiškia: kad, mi- 
nėdami Viešpaties mirties paslaptį, stengtųsi mirti ydoms 


55 Plg., tarp kitų, šv. Pijaus X raginimą kunigams, Haerent 
animo — Pijaus XI encikl. Ad catholici sacerdotii — Pijaus XII 
apašt. raginimą Menti Nostrae — Jono XXIII encikl. Sacerdotii 
Nostri primordia, 

56 Plg. šv. Tomo Summa Theol. II-II, g. 188, a. 7. 

ir įgeidžiams.57 Eucharistinės aukos paslaptyje, kuria ku- 
nigai atlieka pagrindinę savo pareigą, nuolat vyksta mū- 
sų išganymo darbas.?3 Tad labai patariama atnašauti šv. 
Mišias kasdien, nes jos yra Kristaus ir Bažnyčios veiks- 
mas ir tada, kai tikintieji negali jose dalyvauti? Taip 
kunigai, jungdamiesi su kunigo Kristaus veikimu, kas- 
dien aukoja visą save Dievui; stiprindamiesi Kristaus kū- 
nu, jie visa širdimi įsijungia į meilę to, kuris davė save 
tikintiesiems kaip maistą. Teikdami sakramentus, jie irgi 
jungiasi su Kristaus norais ir jo meile. Tai ypač pasakyti- 
na tuomet, kai kiekvienu metu jie yra pasiruošę teikti 
atgailos sakramentą bet kuriam jo pagrįstai prašančiam 
tikinčiajam. Kai kalba breviorių, jų lūpomis byloja Baž- 
nyčia, nuolatos besimeldžianti visos žmonijos vardu drau- 
ge su Kristumi, kuris „yra visuomet gyvas, kad mus už- 
tartų“ (Žyd. 7, 25). 

Valdydami ir ganydami Dievo tautą, kunigai yra ge- 
rojo Ganytojo meilės raginami aukoti savo gyvybę už sa- 
vo avis (plg. Jn. 10, 11), būti pasiruošę didžiausiai aukai, 
sekant pavyzdžiu tų kunigų, kurie ir mūsų laikais neatsi- 
sakė paaukoti savo gyvybės. Būdami žmonių tikėjimo ug- 
dytojai ir „turėdami pasitikėjimo įeiti Kristaus krauju į 
šventyklą“ (Žyd. 10, 19), jie artinasi į Dievą „tikra šir- 


57 Plg. kunigystės šventimus Romos apeigų pontifikale, 

58 Plg. 9. sekmadienio po Sekminių maldą aukojimą baigiant 
Romos apeigų mišiole. 

59 „Kiekvienos Mišios, nors kunigas jas aukotų privačiai, nėra 
privatus, bet Kristaus ir Bažnyčios veiksmas. Mišiose Bažnyčia 
aukoja pati save kaip visuotinę atnašą ir pritaiko vienintelę, be- 
galinę, atperkančią kryžiaus aukos galią viso pasaulio išganymui. 
Kiekvienos Mišios yra aukojamos ne tik už kai kuriuos asmenis, bet 
ir už visą pasaulį... Todėl tėviškai, iš širdies patariame kunigams, 
kurie yra mūsų ypatingas džiaugsmas, mūsų vainikas Viešpatyje, 
„„.„vertai ir susikaupus jas kasdien aukoti“ (Paulius VI, encikl. 
Mysterium Fidei, 1965 m. rugsėjo 3 d.: AAS 57-1965, 761-762 psl.). 
Plg. II Vatikano susirinkimo konst. šventoji liturgija, 26 ir 27 nr. 

dimi, pilnu tikėjimu“ (Žžyd. 10, 22). Jie sudeda tvirtą vil- 
tį į savo tikinčiuosius (plg. 2 Kor. 1, 7), kad galėtų pa- 
guosti sielvarto slegiamuosius, įkvėpdami tos pat drą- 
sos, kurios Dievas ir jiems patiems įkvepia (plg. 2 Kor. 
1, 4). Būdami bendruomenės vadovai, jie puoselėja savy- 
je sielų ganytojui būdingą askezę, atsisakydami asmeni- 
nių patogumų, ieškodami ne savo, o daugelio kitų naudos, 
kad jie būtų išganyti (plg. 1 Kor. 10, 33). Jie stengiasi 
kaskart tobuliau atlikti pastoracinį darbą ir, prireikus, 
yra pasiruošę imtis naujų pastoracijos metodų, vadovau- 
damiesi meilės Dvasia, dvelkiančia, kur nori (plg. Jn. 
3, 8). 


Išorinio ir vidinio gyvenimo vienybė 

14, Dabartiniame pasaulyje žmonėms tenka atlikti 
daugybę visokiausių pareigų ir iškyla įvairiausių proble- 
mų, kurias paprastai reikia spręsti tuojau pat. Paskęs- 
tantiems įvairiuose užsiėmimuose dažnai gresia pavojus 
pasimesti. Ir kunigai, prislėgti bei blaškomi gausių savo 
pašaukimo darbų, ne be baimės gali save klausti, kaip 
galima darniai sujungti išorės veiklą su vidiniu gyveni- 
mu. Šios vienybės neįsigyjama nei grynai išoriniu tarny- 
bos darbų suderinimu, nei vienomis pamaldumo priemo- 
nėmis, nors jos ir daug padeda. Tą gyvenimo darną ku- 
nigai sukurs savyje, jei savo tarnybos pareigas atliks 
sekdami Kristumi, kurio valgis buvo vykdyti jį siuntu 
siojo Tėvo valią ir taip atlikti jam pavestąjį darbą (plg. 
Jn. 4, 34). 

Kad šią Tėvo valią ir toliau be paliovos vykdytų pa- 
saulyje per Bažnyčią, Kristus veikia pasinaudodamas sa- 
vo tarnais ir yra nuolatinis jų gyvenimo vienybės pama- 
tas ir šaltinis. Tad kunigai minėtą vienybę pasieks, jeigu 
kartu su Kristumi visur įžvelgs Tėvo valią ir aukosis 

jiems pavestajai kaimenei (plg. 1 Jn. 3, 16). Taip eidami 
gerojo ganytojo pareigas, pačiuose pastoracinės meilės 
darbuose jie ras kunigiškojo tobulumo ryšį, jungiantį jų 
vidinį gyvenimą su išorine veikla. 

"Toji pastoracinė meilė“? ypatingai plaukia iš eucharis- 
tinės aukos, kuri dėl to yra viso kunigiškojo gyvenimo 
centras ir versmė. Kunigai tesistengia širdimi išgyventi 
tai, kas vyksta ant aukos altoriaus. O išgyvenimo tegalės 
pasiekti tik patys stengdamiesi malda vis giliau įžvelgti 
Kristaus paslaptį. 

Kad šią gyvenimo vienybę galėtų ir konkrečiai iš+ 
reikšti, kunigai visiems savo darbams tegul taiko Dievo 
valios matą (plg. Rom. 12, 2), tai yra težiūri, kiek jie 
derinasi su apaštališkojo Bažnyčios uždavinio reikalavi- 
mais. Juk ištikimybės Kristui negalima atsieti nuo išti- 
kimybės Bažnyčiai. Tad pastoracinė meilė iš kunigų rei- 
kalauja visuomet darbuotis, palaikant glaudų ryšį su vys- 
kupais ir kitais konfratrais; kitaip, jų darbas gali būti 
veltui (plg. Gal. 2, 2). šitaip veikdami, kunigai ras savo 
gyvenimo vienybę pačioje Bažnyčios misijoje, kuri tėra 
viena, ir taip jie jungsis su savo Viešpačiu, o per jį Šven- 
tojoje Dvasioje su Tėvu, pilni paguodos ir gausaus džiaugs- 
mo (plg. 2 Kor. 7, 4). 


II. Ypatingi kunigo dvasiniam gyvenimui 
statomi reikalavimai 


Nuolankumas ir klusnumas 

15. Prie svarbiausių kunigų veiklos dorybių reikia 
priskirti jų vidinį nusiteikimą visados ieškoti ne savo, 
o juos siuntusiojo valios (plg. Jn. 4, 34: 5, 30; 6, 38). Die- 


60 šv. Augustinas, Tract. in Io., 123, 5: PL 35, 1967: „Ganyti 
Viešpaties kaimenę tebūnie meilės pareiga“. 

viškasis darbas, kuriam jie yra Šventosios Dvasios pa- 
šaukti (plg. Apd. 13, 2), prašoka visą jų Žmogiškąjį pajė- 
gumą ir išmintį, nes „kas pasauliui silpna išrinko Dievas, 
kad sugėdintų kas stipru“ (1 Kor. 1, 27). Todėl tikras 
Kristaus tarnas, atsimindamas savo silpnybę, veikia nuo- 
lankiai, žiūrėdamas, kas patinka Dievui (plg. Efez. 5, 10). 
Tarsi Dvasios verčiamas (plg. Apd. 20, 22), visur jis yra 
vedamas valios to, kuris nori išganyti visus žmones, Tą 
valią kunigas gali pažinti ir vykdyti kasdieninio gyveni- 
mo aplinkybėse, nuolankiai tarnaudamas visiems, kurie 
jam yra Dievo pavedami skirtosiomis pareigomis ir įvai- 
riopais jo gyvenimo įvykiais. 

Kadangi kunigo tarnyba yra pačios Bažnyčios tarny- 
ba, ją tegalima atlikti tik hierarchiškai bendraujant su 
visų kūnu. Pastoracinė meilė kunigus ragina, kad veik- 
dami vienybėje su hierarchija, klusnumu aukotų savo va- 
lią Dievo ir brolių tarnybai, tikėjimo dvasia priimdami 
ir vykdydami tai, ką įsako arba pataria popiežius, savasis 
vyskupas ar kiti vyresnieji, su mieliausiu noru atiduodami 
savo jėgas ir save pačius (plg. 2 Kor. 12, 15) bet kuriam 
paskirtajam uždaviniui, nors jis būtų ir visai paprastas 
bei nežymus. Taip jie išlaiko ir stiprina būtiną vienybę 
su savo tarnybos broliais, ypač su tais, kuriuos Viešpats 
paskyrė regimais savo Bažnyčios valdytojais; tuo jie pa- 
deda klestėti Kristaus kūnui, augančiam „kiekvienu savi- 
tarpio ryšiu“ (plg. Efez. 4, 11-16). 

šis klusnumas nuveda į pilnesnę Dievo vaikų laisvę. 
Pačia savo prigimtimi jis reikalauja, kad kunigai, Baž- 
nyčios gerovei ieškodami naujų kelių savo pareigoms 
atlikti, meilės poveikyje išdėstytų savo planus ir primyg- 
tinai nurodytų sau pavestosios kaimenės reikalus tiems, 
kurie eina svarbiąsias Bažnyčios valdymo pareigas, ir 
būtų visuomet nusiteikę priimti jų sprendimą. 

šiuo nuolankumu ir atsakingu bei laisvu klusnumų 
kunigai pasidaro panašūs į Kristų ir jaučia tą pat, kaip 
Jėzus Kristus, kuris „pats save sunaikino, prisiimdamas 
tarno pavidalą, pasidaręs klusnus iki mirčiai“ (Pil. 2, T- 
8), ir kuris tuo klusnumu nugalėjo ir atpirko Adomo ne- 
klusnybę, kaip liudija apaštalas: „Nes kaip vieno žmogaus 
neklusnumų daugelis pasidarė nusidėjėliai, taip ir vieno 
klusnumu daugelis bus padaryta teisūs“ (Rom. 5, 19). 


Skaistybė ir celibatas 


16. Visais laikais ir net mūsų dienomis daugelis krikš- 
čionių su noru yra pažadėję ir girtinai saugoję tobulą, 
nuolatinę, Viešpaties Kristaus patartą (plg. Mt. 19, 12) 
skaistybę dėl dangaus karalystės. Ją Bažnyčia visuomet 
aukštai vertino ypač kunigo gyvenime, nes ji yra pasto- 
racinės meilės ženklas bei akstinas ir ypatingas dvasinio 
vaisingumo šaltinis pasaulyje.*! 

Tos skaistybės kunigystė nereikalauja savo esme, kaip 
matyti iš pirmykštės Bažnyčios papročio (plg. 1 Tim. 3, 
2-5; Tit. 1, 6). Tą pat liudija Rytų bažnyčios: jose šalia 
tų, kurie drauge su visais vyskupais Dievo malone pasi- 
renka celibatą, yra ir labai nusipelniusių vedusių kunigų. 
Girdamas bažnytinį celibatą, šventasis Sinodas jokiu bū- 
du nenori keisti anos skirtingos drausmės, teisėtai galio- 
jančios Rytų bažnyčiose. Su didžia meile jis ragina visus, 
kurie priėmė kunigystę jau po susituokimo, ir toliau, iš- 
tveriant šventajame pašaukime, pilnai ir didžiadvasiškai 
aukoti savo gyvenimą jiems pavestajai kaimenei.9ž 

Tačiau celibatas daugeliu atžvilgiu kunigystei tinka. 
Tikroji kunigo misija yra tarnauti naujajai žmonijai, ku- 


61 Plg. II Vatikano susirinkimo dogm. konst. Bažnyčia, 42 nr. 
62 Plg. Pijaus XI encikl. Ad catholici sacerdotii, 28 psl. 

rią mirties nugalėtojas Kristus savo Dvasia pažadina pa- 
saulyje, tarnauti žmonėms, „kurie yra gimę ne iš kraujų, 
nei iš kūno valios, nei iš vyro valios, bet iš Dievo“ (Jn. 
1, 13). O tobula skaistybe arba celibatu, kurio laikomasi 
dėl dangaus karalystės (plg. Mt. 19, 12), kunigai nauju 
ir labai kilniu pagrindu pasišvenčia Kristui, lengviau su 
juo susijungia nepadalyta širdimi (plg. 1 Kor. 7, 32-34), 
jame ir per jį laisviau atsideda Dievo ir žmonių tarnybai, 
geriau darbuojasi jo karalystei ir dangiškam Žmonių at- 
gimdymui ir taip pasidaro tinkamesni būti didesnio skai- 
čiaus žmonių tėvais Kristuje, Celibatu jie parodo žmo- 
nėms savo ryžtą nepadalytai atsidėti pavestajam uždavi- 
niui: tikinčiuosius kaip sužieduotinę ir kaip skaisčią jau- 
nąją pristatyti vienam vyrui — Kristui (plg. 2 Kor. 11, 
2) ir pavaizduoja anas paslaptingas, Dievo sudarytas, 
jungtuves tarp Bažnyčios ir vienintelio jos sužieduotinio 
Kristaus, kurios pilnai turės būti apreikštos ateityje.“ 
Be to, celibatu kunigai gyvai primena būsimąjį pasaulį, 
jau dabar čia esantį tikėjimu ir meile, pasaulį, kuriame 
prisikėlusieji nei tekės, nei ves (plg. Lk. 20, 35-36) .** 
Dėl šių priežasčių, pagrįstų Kristaus paslaptimi ir jo 
misija, celibatas, anksčiau kunigams tik patariamas, vė- 
liau Lotynų Bažnyčioje įstatymais buvo padarytas pri- 
valomu visiems, kurie ruošiasi priimti kunigystės šventi- 
mus. Šį celibato įpareigojimą kunigystei skiriamiems as- 
menims šventasis Sinodas iš naujo patvirtina ir pakarto- 
ja, pasitikėdamas Dvasia, jog taip tinkančią Naujojo Tes- 
tamento kunigams celibato dovaną Tėvas dosniai teiks, 
jei tik šventimų sakramentu įsijungusieji į Kristaus kų- 


63 Plg. II Vatikano susirinkimo dogm. konst. Bažnyčia 42 ir 44 
nr.; dekr. Tinkamas vienuolinio gyvenimo atsinaujinimas, 12 nr. 

64 Plg. Pijaus XI encikl. Ad catholici sacerdotii, 24-28 psl. — 
Pijaus XII encikl. Sacra virginitas, 1954 m. kovo 25 d.: AAS 46 
(1954), 169-172 psl. 

nigystę, o taip pat ir visa Bažnyčia, nuolankiai ir karštai 
jos prašys. 

šis šventasis Susirinkimas taip pat ragina visus ku- 
nigus, kurie, pasikliaudami Dievo malone ir sekdami 
Kristaus pavyzdžiu, yra laisvai šventąjį celibatą pasirin- 
kę, didžiadvasiškai ir visa širdimi jo laikytis. Likdami iš- 
tikimi celibato įsipareigojimui, težiūri į jį kaip į brangią 
Tėvo jiems duotą ir Viešpaties atvirai į aukštybės kelia- 
mą dovaną (plg. Mt. 19, 11) ir telaiko sau prieš akis di- 
džias paslaptis, kurios yra juo reiškiamos ir vykdomos. 

Juo daugiau žmonių dabartiniame pasaulyje tobulą 
lytinį susivaldymą laiko negalimybe, juo nuolankiau ir 
ištvermingiau kunigai drauge su Bažnyčia privalo melsti 
ištikimybės malonės, kurios Dievas prašantiems niekuo- 
met neatsisako duoti. Kartu tam panaudotinos ir visos 
kitos antgamtinės bei prigimtosios priemonės, kurios tik 
yra visiems prieinamos. Kunigai tenepamiršta laikytis 
ypač asketinių taisyklių, kurios yra Bažnyčios išbandytos 
praeityje ir kurios yra nemažiau reikalingos moderniaja- 
me pasaulyje. Tad šis šventasis Sinodas prašo ne tik ku- 
nigus, bet ir visus tikinčiuosius nuoširdžiai rūpintis šia 
brangia celibato dovana ir melsti Dievą, kad jis visados 
gausiai jos duotų savo Bažnyčiai. 


žemiškosios gėrybės ir neturtas 


17. Draugiškai ir broliškai bendradarbiaudami savo 
tarpe ir su kitais žmonėmis, kunigai išmoksta gerbti žmo- 
giškąsias vertybes ir žvelgti į sukurtąsias gėrybes kaip 
į Dievo dovanas. Nors jie gyvena pasaulyje, tačiau visuo- 
met teatsimena, jog nėra iš pasaulio, kaip sakė Viešpats 
ir Mokytojas (plg. Jn. 17, 14-16). Taip, naudodamiesi 
pasauliu tarsi juo nesinaudotų (plg. 1 Kor. 7, 31), jie 

pasieks tą laisvę, kuri žmogų išvaduoja nuo bet kokio ne- 
tvarkingo rūpesčio ir daro imlų Viešpaties balsui kasdie- 
niniame gyvenime. šis išsilaisvinimas ir imlumas išugdo 
tikslią dvasinę nuovoką, kaip tinkamai laikytis pasaulio 
ir žemiškųjų gėrybių atžvilgiu. 

Ta laikysena kunigams yra itin svarbi dėl to, kad 
Bažnyčios misija kaip tik vykdoma pasaulyje, ir kad su- 
kurtųjų gėrybių būtinai reikia asmeninei žmogaus pažan- 
gai. Tad tebūnie jie dėkingi už visa, ką dangiškasis Tė- 
vas jiems duoda vesti tinkamam gyvenimui. Tačiau visa, 
su kuo susiduria, teištiria gaunamąja tikėjimo šviesa, kad 
visomis gėrybėmis naudotųsi taip, kaip Dievas nori, ir 
atmestų viską, kas kenkia jų uždaviniui. 

Viešpats yra kunigų „dalis ir tėvonystė“ (4 Moz. 18, 
20). Todėl laikinąsias gėrybes jie privalo naudoti tik 
tiems tikslams, kuriems pagal Viešpaties Kristaus moks- 
13 ir Bažnyčios potvarkius jos gali būti skirtos. 

Bažnytinį turtą griežtąja prasme kunigai tetvarko 
taip, kaip reikalauja dalyko prigimtis ir Bažnyčios nuo- 
statai, kiek tai įmanoma, pasinaudodamas patyrusiais pa- 
sauliečiais. Teskiria jį visuomet tiems tikslams, kuriems 
siekti Bažnyčia gali žemiškųjų gėrybių turėti: dieviškojo 
kulto reikalams, deramam kunigų pragyvenimui ir apaš- 
talavimo bei meilės darbams, ypač beturčiams šelpti.*5 

Turtą, kurio įsigyja, atlikdami kokias nors bažnyti- 
nes pareigas, kunigai, kaip ir vyskupai, — paliekant ga- 
lioti ypatingas teises“ — visų pirma tepanaudoja dera- 
mam savo pragyvenimui ir savo pašaukimo pareigų vyk- 
dymui. Kas lieka, teskiria Bažnyčios gerovei arba meilės 


65 Antiochijos susirinkimas, 25 kan.: Mansi 2, 1328. Decretum 
Gratiani, c. 23, C. 12, ą. 1: Friedberg I, 684-685 psl. 

66 Čia ypatingai turimi galvoje Rytų bažnyčiose galioją įstaty- 
mai ir papročiai. 

darbams. Tad tenežiūri į bažnytines pareigas kaip į pa- 
sipelnymo šaltinį ir tenenaudoja iš jų gaunamų įplaukų 
praturtėjimui“' Nieku būdu neprisirišdami prie turto 
(plg. Ps. 62, 11; Vig. 61), kunigai visuomet tevengia bet 
kokio gobšumo ir visiškai tesusilaiko nuo bet kokios rū- 
šies pirkliavimo. 

Kunigai netgi yra kviečiami laisvai pasirinkti netur- 
tą, kad juo būtų panašesni į Kristų ir pasidarytų uolesni 
šventajai tarnybai. Juk Kristus, būdamas turtingas, dėl 
mūsų tapo beturtis, kad jo neturtu mes būtume turtingi 
(plg. 2 Kor. 8, 9). O apaštalai savo pavyzdžiu parodė, jog 
veltui gautą Dievo dovaną reikia veltui ir duoti (plg. Apd. 
8, 18-25); jie mokėjo ir apsčiai turėti ir kęsti skurdą (plg. 
Pil. 4, 12). 

Pastoracinei meilei taip pat puikiai tiesia kelią tam 
tikras bendras daiktų naudojimas, panašus į dalijimąsi 
turtu, aukštinamas pirmykštės Bažnyčios istorijoje (plg. 
Apd. 2, 42-47). Taip gyvendami, kunigai gali Kristaus pa- 
tariamą neturto dvasią girtinai paversti apčiuopiama 
tikrove. 

Vedami Viešpaties Dvasios, kuri patepė Išganytoją ir 
siuntė jį skelbti Evangelijos beturčiams (plg. Lk. 4, 18), 
kunigai ir vyskupai tevengia visko, kas kaip nors galėtų 
atstumti neturtinguosius, labiau už kitus Kristaus moki- 
nius šalindami iš savo gyvenimo bet kokią tuštybę. Sa- 
vuosius namus taip teįrengia, kad neatrodytų kam nors 
neprieinami ir kad niekada niekas, net ir iš paprasčiausių 
žmonelių, nesidrovėtų į juos užeiti. 


67 Paryžiaus susirinkimas, 8329 m., 15 kan.: Monumenta Ger- 
maniae Historica, 3. sekcija, Concilia, II t, VI d., 622. Tridento 
susirinkimas, 25. sesija, De reformatione, I sk. 

III. Kunigų gyvenimo priemonės 


Vienybė su Kristumi 


18. Kad visose savojo gyvenimo aplinkybėse galėtų 
puoselėti vienybę su Kristumi, be sąmoningo savosios tar- 
nybos atlikimo, kunigams yra dar ir kitų, bendrų ir ypa- 
tingų, naujų ir senų priemonių. šventoji Dvasia niekada 
nesiliauja jų Dievo tautai parūpinti, o Bažnyčia, siekda- 
ma savo narių šventumo, pataria, o kartais net ir įsako,9? 
jomis naudotis. 

Iš visų dvasinių priemonių pirmoji vieta tenka veiks- 
mams, kuriais tikintieji stiprinasi Dievo žodžiu iš dve- 
jopo šaltinio: Šventojo Rašto ir Eucharistijos.“ Niekam 
nepaslaptis, kad svarbu pačių kunigų šventumui tuos 
veiksmus uoliai ir dažnai atlikti. 

Su gelbėtoju ir ganytoju Kristumi sakramentinės ma- 
lonės tarnus glaudžiai susieja vaisingas sakramentų pri- 
ėmimas. Tai ypač pasakytina apie dažną išpažintį: pa- 
ruošta kasdienine sąžinės įžvalga, ji labai padeda įsigyti 
būtino širdies gręžimosi į gailestingo Tėvo meilę. 

Šventojo Rašto skaitymu palaikoma tikėjimo šviesa 
įgalina kunigus uoliai ieškoti Dievo valios ženklų ir jo 
malonės įkvėpimo įvairiuose gyvenimo įvykiuose ir taip 
pasidaryti vis imlesniais tam uždaviniui, kuriam Švento- 
ji Dvasia yra juos skyrusi. Įstabus to imlumo pavyzdys 
jiems visados yra palaimintoji Mergelė Marija, kuri, šven- 
tosios Dvasios įkvėpta, visiškai pasišventė žmonių atpir- 
kimo paslapčiai.'“? Ją, kaip vyriausiojo ir amžinojo Kuni- 


68 Plg. Kanoninio teisyno 125 tt. kan. 


69 Plg. II Vatikano susirinkimo dekr. Tinkamas vienuolinio 
gyvenimo atsinaujinimas, 6 nr.; dogm. konst. Dieviškasis apreiški- 
mas, 21 nr. 

70 Plg. II Vatikano susirinkimo dogm. konst. Bažnyčia, 65 nr. 

go motiną, -apaštalų karalienę ir savo tarnybos globėją, 
kunigai tegerbia ir temyli sūniškų pamaldumu. 

Kad galėtų ištikimai atlikti savo tarnybą, kunigai kas- 
dien tesikalba su Viešpačiu Kristumi, lankydami ir gar- 
bindami švenčiausiąją Eucharistiją. Su noru tealieka 
rekolekcijas ir daug dėmesio teskiria pasinaudojimui dva- 
sios vadovybe. Visokiais būdais, ypač išbandytais mąsty- 
mo metodais ir įvairiomis savo pačių pasirenkamomis 
maldomis, kunigai tesiekia ir karštai teprašo Dievą tik- 
rojo garbinimo dvasios, kuria jie kartu su pavestąja jiems 
kaimene glaudžiai susijungtų su Naujojo Testamento tar- 
pininku Kristumi ir, kaip įsūnytieji vaikai, galėtų šauk- 
ti: „Abba, Tėve!“ (Rom. 8, 15). 


Švietimasis 

19. Kunigus šventimų metu vyskupas ragina „būti 
prityrusius moksle“, kad jų mokslas teiktų „dvasinį vais- 
tą Dievo tautai“." Pašvęstojo tarno mokslas privalo būti 
šventas, nes jis yra imamas iš švento šaltinio ir skiria- 
mas šventam tikslui. Pirmiausia jo semiamasi iš švento- 
jo Rašto skaitymo ir mąstymo.'? Jo taip pat gausiai įsigy- 
jama iš Bažnyčios Tėvų bei Daktarų raštų ir kitų Tradi- 
cijos dokumentų studijavimo. Kad galėtų tinkamai atsa- 
kyti į dabartinio meto žmonių keliamus klausimus, kuni- 
gai be to dar privalo gerai pažinti mokančiosios Bažny- 
čios, ypač susirinkimų ir popiežių, dokumentus ir tai, ką 
sako geriausi, tokiais pripažinti, teologai. 

Kadangi nūdien žmogiškoji kultūra, o taip pat ir teo- 
logijos mokslai, sparčiai žengia pirmyn, kunigai ragina- 
mi nuolat tinkamai gilinti savo dieviškųjų ir žmogiškųjų 

71 Romos apeigų pontifikalas, kunigystės šventimai. 


72 Plg. II Vatikano susirinkimo dogm. konst. Dieviškasis ap- 
reiškimas, 25 nr. 

mokslų žinias ir taip pasiruošti geriau sueiti į pokalbį su 
savo amžininkais. 

Kad kunigai galėtų lengviau atsidėti švietimuisi ir 
sėkmingiau pasisavinti Evangelijos skelbimo bei apašta- 
lavimo metodus, tebūnie kuo stropiausiai parūpinama 
tam atitinkamų priemonių, kaip atskirų kraštų sąlygoms 
pritaikyti kursai ir suvažiavimai, pastoracinių studijų 
centrai, bibliotekos, sumanus tam tinkamų asmenų va- 
dovavimas visam švietimosi darbui. 

Paskiri vyskupai arba grupėmis teapsvarsto, kaip ge- 
riausiai galėtų visi jų kunigai nustatytais laikotarpiais, 
ypač praėjus keletui metų po šventimų,“ lankyti kursus, 
kuriuose jiems būtų teikiama proga čia pilniau susipažin- 
ti su pastoracijos metodais ir teologijos mokslais, čia su- 
stiprinti savo dvasinį gyvenimą bei pasidalyti su kon- 
fratrais apaštalavimo patirtimi.“ šiomis ir kitomis tin- 
kamomis priemonėmis tebūnie ypač rūpestingai padeda- 
ma kunigams, kurie yra tik ką paskirti klebonais arba 
kurie skiriami naujam apaštalavimo darbui ar siunčiami 
į kitą dieceziją bei kitą šalį. 

Pagaliau vyskupai tesirūpina, kad kai kurie kunigai 
siektų išsamesnio gilinimosi į šventuosius mokslus ir kad 
niekada nepristigtų tinkamų mokytojų, kurie galėtų pa- 
dėti kitiems konfratrams ir tikintiesiems įsigyti reikalin- 
gų žinių bei prisidėti prie Bažnyčiai būtinos sveikos teo- 
loginės pažangos ugdymo. 


Medžiaginis aprūpinimas 
20. Dievo tarnybai atsidėję kunigai už jiems paves- 
tųjų pareigų atlikimą nusipelno tinkamo atlyginimo, nes 
73 Tai skirtingas dalykas nuo pastoracinių kursų, lankytinų tuo- 
jau po šventimų, apie kuriuos kalba dekr. Kunigų paruošimas, 22 nr. 


74 Plg. II Vatikano susirinkimo dekr. Ganytojinės vyskupų pa- 
reigos Bažnyčioje, 16 nr. 

„darbininkas vertas savo užmokesčio“ (Lk. 10, 7), “ ir 
„Viešpats liepė tiems, kurie skelbia Evangeliją, gyventi 
iš Evangelijos“ (1 Kor. 9, 14). Todėl, jei kunigai iš kitur 
tinkamai neatlyginami, patys tikintieji, kurių gerovei jie 
kaip tik darbuojasi, yra griežtai įpareigoti parūpinti jiems 
tai, kas reikalinga padoriam bei jų pašaukimo vertam 
pragyvenimui. Vyskupai privalo tą pareigą tikintiesiems 
priminti ir pasirūpinti — kiekvienas savo diecezijoje ar- 
ba, dar geriau, daugelis bendrai visiems priklausančių 
diecezijų teritorijoje — išleisti nuostatus, laiduojančius 
padorų pragyvenimo šaltinį tiems, kurie tarnauja arba 
yra tarnavę Dievo tautai kokiomis nors pareigomis. 

Atsižvelgiant į pačių pareigų prigimtį ir vietos bei 
laiko aplinkybes, atlyginimas tebūnie pagrindinai vieno- 
das visiems, esantiems tose pačiose sąlygose, ir tai toks, 
kuris atitiktų jų padėtį ir, be to, leistų ne tik reikiamai 
atlyginti kunigus aptarnaujantiems asmenims, bet ir vie- 
nokiu ar kitokiu būdu padėti beturčiams, kurių šalpą 
Bažnyčia ypač aukštai statė nuo pat pirmųjų savo dienų. 
Šis atlyginimas taip pat tebūnie toks, kad jo užtektų ir 
užsitarnautoms pakankamo ilgumo metinėms atostogoms. 
Vyskupai težiūri, kad kunigai galėtų šias atostogas turėti. 

Svarbiausią dėmesį reikia kreipti į pareigas, kurias 
pašvestieji tarnai atlieka. Todėl tebūnie atsisakoma va- 
dinamosios beneficijų sistemos arba bent tebūnie ji taip 
pertvarkoma, kad į beneficinę pareigų pusę būtų žiūrima 
kaip į šalutinę, o pagrindiniu dalyku įstatymai laikytų 
pačias bažnytines pareigas, kuriomis ateityje turi būti 
suprantama kiekviena pastoviai skiriama tarnyba dvasi- 
niam tikslui pasiekti. 


75 Plg. Mt. 10, 10; 1 Kor. 9, 7; 1 Tim. 5, 18. 

Bendrieji fondai; socialinis draudimas 


21. Tebūnie visuomet turima prieš akis pirmykštės 
Jeruzalės bažnyčios tikinčiųjų pavyzdys, kur „visa buvo 
jiems bendra“ (Apd. 4, 32), „kiekvienam gi buvo dalija- 
ma, kiek jam buvo privalu“ (Apd. 4, 35). Todėl labai de- 
ra, bent ten, kur kunigo išlaikymas visiškai arba didele 
dalimi priklauso nuo tikinčiųjų aukų, jų rinkimą pavesti 
tam tikrai diecezinei įstaigai, kurią valdytų vyskupas, pa- 
dedamas tam deleguotų kunigų ir, jei atrodo naudinga, 
gerai ūkio reikalus pažįstančių pasauliečių. 

Taip pat pageidaujama, kad atskirose diecezijose arba 
šalyse, jei tik galima, be to, dar būtų įsteigtas bendras 
fondas, iš kurio vyskupai galėtų patenkinti įvairius kitus 
Bažnyčią aptarnaujančių asmenų ir šiaipjau diecezijos 
reikalus. Turtingesnės diecezijos juo taip pat galėtų pa- 
remti skurdesniąsias, savo pertekliumi padėdamos anų 
stokai (plg. 2 Kor. 8, 14). šis fondas taip pat pirmoje ei- 
lėje sudarytinas iš tikinčiųjų aukų. Tačiau jo įplaukos 
gali eiti ir iš kitų, teisės nustatytinų šaltinių. 

Kraštuose, kur dar nėra tinkamai sutvarkytas kunigų 
socialinis draudimas, vyskupų konferencijos pasirūpins, 
kad tuo tikslu, visuomet sutinkamai su bažnytiniais ir 
valstybiniais įstatymais, būtų suorganizuotos arba diece- 
zinės įstaigos, galinčios sudaryti federaciją, arba tarpdie- 
cezinės, arba visą vienos šalies teritoriją apimančios ins- 
titucijos. Prižiūrimos hierarchijos, jos turėtų kaip rei- 
kiant pasirūpinti tiek tinkama sveikatos priežiūra ir pa- 
galba susirgus, tiek deramu išlaikymu tų kunigų, kuriuos 
prislegia negalia, invalidumas arba senatvė. 

Tokią suorganizuotą įstaigą kunigai terems, vadovau- 
damiesi solidarumo dvasia, dalydamiesi savo brolių siel- 
vartais (plg. Pil. 4, 14) ir kartu atsimindami, jog tokiu 
būdu, nebūkštaudami dėl savo ateities, jie galės pilniau 

laikytis evangeliškojo neturto ir visiškai atsidėti sielų 
išlaikymui. Atitinkami asmenys tepasistengs šitokias į- 
vairių kraštų institucijas apjungti draugėn, kad jos būtų 
pajėgesnės ir plačiau pasklistų. 


BAIGIAMASIS RAGINIMAS 


22. Turėdamas prieš akis kunigiškojo gyvenimo džiaugs- 
mus, šis šventasis Sinodas negali praeiti tylomis ir pro 
sunkumus, kuriuos patiria kunigai šiandieninio gyveni- 
mo aplinkybėse. Jis žino, kaip smarkiai kinta ūkinės bei 
visuomeninės sąlygos ir net patys papročiai, ir kaip labai 
mainosi žmonių požiūris į vertybes. Dėl to Bažnyčios tar- 
nai, o kartais net ir tikintieji, jaučiasi lyg būtų šiame 
pasaulyje svetimi ir baimingai save klausia, kokios prie- 
monės galėtų būti tinkamos su juo bendrauti ir kokiais 
žodžiais būtų galima su juo susikalbėti. Naujos kliūtys 
tikėjimui, tariamas atlikto darbo bergždumas ir jų jau- 
čiama karti vienuma gali juos išstatyti dvasinio palūžimo 
pavojun. 

Tačiau pasaulį, tokį, koks jis šiandien yra patikėtas 
Bažnyčios ganytojų meilei ir tarnybai, Dievas taip myli, 
kad už jį atidavė savo vienatinį Sūnų (plg. Jn. 3, 16). Iš 
tikrųjų šis pasaulis, nors sukaustytas daugelio nuodėmių, 
bet kartu ir pilnas galimybių, teikia Bažnyčiai gyvus ak- 
menis (plg. 1 Petr. 2, 5) statyti Dvasioje Dievui buveinę 
(plg. Efez. 2, 22). Ta pati Šventoji Dvasia, skatindama 
Bažnyčią ieškoti naujų kelių į pasaulį, taip pat įkvepia ir 
ugdo tinkamą kunigų tarnybos prisitaikymą. 

Teatsimena kunigai, kad jie niekuomet nesidarbuoja 
vieni, bet yra remiami visagalio Dievo. Tikėdami Kristų, 
pašaukusį juos būti savo kunigystės dalininkais, ir žino- 

dami, kad Dievas yra užtenkamai galingas ugdyti juose 
meilei,“ su visišku pasitikėjimu teatsideda jie savo tar- 
nybai. Taip pat teatsimena, jog jų bendradarbiai yra jų 
broliai kunigai ir net viso pasaulio tikintieji. Juk visi ku- 
nigai išvien vykdo išganingąjį Dievo planą, tai yra nuo 
amžių glūdėjusią Dievuje Kristaus paslaptį (plg. Efez. 3, 
9). Tas planas yra įgyvendinamas tik pamažu, įvairiomis 
tarnybos pareigomis sutartinai ugdant Kristaus kūną, kol 
bus pasiekta jo subrendimo pilnatvė. 

Kadangi visa tai slypi su Kristumi Dievuje (plg. Kol. 
3, 3), tai gali būti suprasta ypač tikėjimu. Dievo tautos 
vadai savo kelyje privalo vadovautis tikėjimu, sekdami 
pavyzdžiu ištikimojo Abraomo, kuris tikėdamas „sutiko 
nodamas, kur eina“ (Žyd. 11, 8). Dievo paslapčių dalyto- 
jas iš tikrųjų yra panašus į sėjėją, apie kurį Viešpats sa- 
kė: „Ar jis miega, ar keliasi, dieną ir naktį, sėkla dygsta 
ir auga, jam nežinant“ (Mk. 4, 27). Antra vertus, Vieš- 
pats Jėzus, kuris pasakė: „Pasitikėkite, aš nugalėjau pa- 
saulį“ (Jn. 16, 33), tais žodžiais nepažadėjo savo Bažny- 
čiai tobulos pergalės šiame pasaulyje. 

Šventasis Sinodas džiaugiasi, kad pasaulyje pasė- 
toji Evangelijos sėkla, ugdoma Viešpaties Dvasios, šian- 
dien daug kur neša vaisių. Ta Viešpaties Dvasia pripildo 
žemę ir yra įžiebusi daugelio kunigų ir tikinčiųjų širdyse 
tikrą misijų ryžtą. Už visa tai Sinodas karštai dėkoja 
viso pasaulio kunigams. „Tam gi, kurs savo veikiančia 
mumyse jėga gali padaryti be palyginimo daugiau, kaip 
prašome ar išmanome, jam tebūnie garbė Bažnyčioje ir 
Kristuje Jėzuje“ (Efez. 3, 20-21). 


76 Plg. kunigystės šventimus Romos apeigų pontifikale. 

MISIJINĖ BAŽNYčIOS VEIKLA 


DEKRETAS 


ĮVADAS 


ažnyčia yra Dievo pasiųsta 
būti tautoms „visuotiniu iš- 
ganymo sakramentu“.! Į savo 
esmę įrašyto katalikiškumo 
vedama, ji klauso Steigėjo įsakymo (plg. Mk. 16, 15) ir 
stengiasi skelbti Evangeliją visiems žmonėms. Patys apaš- 
talai, ant kurių Bažnyčia buvo pastatyta, sekdami Kris- 


1II Vatikano susirinkimas, dogm. konst. Bažnyčia, 48 nr. 

taus pėdomis, „skelbė tiesos žodį ir pagimdė bažnyčias“.2 
Jų įpėdinių uždavinys yra tęsti šį darbą toliau, „kad Die- 
vo žodis sklistų ir būtų šlovinamas“ (2 Tes. 3, 1) ir kad 
visame pasaulyje būtų skelbiama ir kuriama Dievo ka- 
ralystė. 

Kaip žemės druska ir pasaulio šviesa (plg. Mt. 5, 13-— 
14), Bažnyčia yra šaukiama juo uoliau siekti visos kūri- 
nijos išganymo ir atstatymo naujai susidariusiose dabar- 
tinio meto žmonijos sąlygose, kad visa būtų atnaujinta 
Kristuje, o jame visi žmonės sudarytų vieną šeimą, vieną 
Dievo tautą. 

Dėkodamas Dievui už įžymius darbus, nuveiktus di- 
džiadvasiškomis visos Bažnyčios pastangomis, šis šven- 
tasis Susirinkimas nori nubrėžti misijų veiklos princi- 
pus ir sutelkti visų krikščionių jėgas, kad Dievo tauta, 
eidama siauru kryžiaus keliu, visur skleistų amžių Vieš- 
paties Kristaus karalystę (plg. Ekli. 36, 19) ir ruoštų ke- 
lią jam ateiti. 


I SKYRIUS 


DOKTRINOS PEINCIPAI 


Tėvo planas 

2. Keliaujanti Bažnyčia savo prigimtimi yra misinin- 
kė, nes Dievo Tėvo suplanuotu būdu ji kilo iš Sūnaus ir 
Šventosios Dvasios misijos.3 

To plano šaltinis yra „meilės versmė“ — mylįs Dievas 
"Tėvas, pradžia be pradžios, iš kurio gimsta Sūnus ir per 
Sūnų kyla šventoji Dvasia. Būdamas be galo gailestingas 
ir geras, jis mus laisvai sukūrė ir netgi maloningai pašau- 

2šv. Augustinas, Enarr. in Ps. 44, 23: PL 36, 508; Corpus 


Christ., ser. lat. 38, 510. 
S Plg. II Vatikano susirinkimo dogm. konst. Bažnyčia, 1 nr. 


213 


kė dalytis su juo gyvenimu bei garbe. Dosniai parodęs 
savo dieviškąjį gerumą, jis nesiliauja jo rodyti ir toliau, 
kad, visa sukūręs, galų gale savo garbei ir mūsų laimei 
jis būtų „viskas visame“ (1 Kor. 15, 28). Tačiau Dievas 
norėjo pašaukti žmones dalytis jo gyvenimu ne vien pa- 
skirai, be jokio tarpusavio ryšio, o ir subūręs į tautą, ku- 
ri surinktų draugėn išblaškytuosius jo vaikus (plg. Jn. 
11, 52). 


Sūnaus darbas 


3. Šis visuotinis išganymo planas yra vykdomas ne 
tik tarsi paslapčia žmonių širdyse, ne tik įvairiopomis, 
kad ir religinėmis, jų pastangomis ieškoti Dievo, „ar ne- 
apčiuops jo arba ar neras, nors jis yra netoli nuo kiek- 
vieno mūsų“ (Apd. 17, 27). Nors kartais rūpestingojo 
Dievo malone šios pastangos gali vesti į tikrąjį Dievą 
arba paruošti kelią Evangelijai,* bet apskritai reikia, kad 
jos būtų apšviestos ir nuskaidrintos. 

Todėl, norėdamas susitaikyti ir sueiti į pastovų ryšį 
su žmonėmis, nusidėjėliais, ir suburti juos pačius į broliš- 
ką bendruomenę, Dievas nutarė nauju ir galutiniu būdu 
jeiti į žmonijos istoriją. Jis pasiuntė savo Sūnų įsikūnyti, 
kad per jį išvaduotų žmones iš tamsos bei iš šėtono ga- 
lios (plg. Kol. 1, 13; Apd. 10, 38) ir jame sutaikytų pa- 
saulį su savimi (plg. 2 Kor. 5, 19). Tą savo Sūnų, per kurį 


4 Plg. šv. Ireniejaus Adv. Haer, III, 18, 1: PG 7, 932: „Žodis, 
esąs pas Dievą, kuriuo visa yra padaryta, visuomet buvo su Žžmo- 
nija“; IV, 6, 7: PG T, 990: „Sūnus, nuo pat pradžios esąs savo kū- 
rinijoje, apreiškia Tėvą, kam, kada ir kaip jis nori apsireikšti“; 
plg. IV, 20, 6 ir 7: PG 7, 1037; Demonstratio, 34: Patrologia Orien- 
talis XII, 773; Froidevaux, Sources Chr., 87 psl. — Klemenso Aleks. 
Protrep. 112, 1: GCS I, 79; Strom. VI, 6, 44, 1: GCS II, 453; 13, 106, 
3ir 4: GCS II, 485. Apie pačią doktriną plg. Pijaus XII radijo kalbą, 
1952 m. gruodžio 31 d.: AAS 45 (1953), 96-99 psl. — II Vatikano 
susirinkimo dogm. konst. Bažnyčia, 16 nr. 

ir pasaulius sukūrė, jis paskyrė visato paveldėtoju, kad 
visa būtų atnaujinta (plg. Efez. 1, 10). 

Jėzus Kristus buvo pasiųstas į pasaulį kaip tikras Die- 
vo ir žmogaus tarpininkas. Kadangi jis pats yra Dievas, 
„Jame gyvena kūniškai visa dievystės pilnybė“ (Kol. 2, 
9). O savo žmogiškąja prigimtimi jis yra naujasis Ado- 
mas, atnaujintosios žmonijos galva, pilnas „malonės ix 
tiesos“ (Jn. 1, 14). Tad Dievo Sūnus ėjo tikro įsikūniji- 
mo keliu, kad padarytų žmones savo dieviškosios prigim- 
ties dalininkais. Dėl mūsų jis pasidarė beturtis, kad dėl 
jo neturto mes būtume turtingi (plg. 2 Kor. 8, 9). Žmo- 
gaus Sūnus neatėjo tam, kad jam būtų tarnaujama, bet 
kad jis tarnautų kitiems ir paaukotų savo gyvybę atpirk- 
ti daugeliui, tai yra visiems (plg. Mk. 10, 45). 

Bažnyčios Tėvai nuolat pabrėžia, jog nieko nėra išga- 
nyta, kas Kristaus nebuvo prisiimtas O Kristus prisiėmė 
visą mūsų, vargingų ir skurdžių žmonių, prigimtį, tik be 
nuodėmės (plg. Žyd. 4, 15; 9, 28). Kristus, „kurį Tėvas 
pašventino ir siuntė į pasaulį“ (Jn. 10, 36), apie save 
sakė: „Viešpaties Dvasia ant manęs, todėl jis patepė ma- 
ne ir siuntė mane nešti linksmos naujienos beturčiams, 
gydyti tų, kurių širdis sutrinta, skelbti atvadavimo apkal- 
tiems ir akliesiems, kad jie atgaus regėjimą“ (Lk. 4, 18). 


5 Plg. Žyd. 1, 2: Jn. 1, 3 ir 10; 1 Kor. 8, 6; Kol. 1, 16. 

6 Plg. šv. Atanazo Epist. ad. Epictetum, 7: PG 26, 1060 — šv. 
Kirilo Jeruz. Catech. 4, 9: PG 33, 465 — Marijaus Viktorino Adv. 
Arium, 3, 3: PL 8, 1101 — šv. Baziliaus Epist. 261, 2: PG 32, 969 — 
šv. Grigaliaus Naz. Epist,. 101: PG 37, 181 — šv. Grigaliaus Nys. 
Antirrheticus, Adv. Apollin., 17: PG 45, 1156 — šv. Ambraziejaus 
Epist. 48, 5: PL 16, 1153 — šv. Augustino in Io. Tr. 23, 6: PL 35, 
31585; tuo pasiremdamas, jis įrodo, kad šventoji Dvasia mūsų neatpir- 
ko, nes neįsikūnijo: De agone christ., 22, 24: PL 40, 302 — šv. Kirilo 
Aleks. Adv. Nestor. I, 1: PG 76, 20 — šv. Fulgencijaus Epist. 17, 
3, 5: PL 65, 454; Ad Trasimundum IIi, 21: PL 65, 284: apie liūdesį 
ir baimę. 

Arba vėl: „Žmogaus Sūnus atėjo ieškoti ir gelbėti, kas 
buvo pražuvę“ (Lk. 19, 10). 

Ką kartą Viešpats pasakė arba žmonijos išganymui 
padarė, tai reikia skelbti ir skleisti iki pat žemės pakraš- 
čių (plg. Apd. 1, 8), pradedant nuo Jeruzalės (plg. Lk. 
24, 27), kad tai, kas kartą buvo atlikta visų išganymui, 
laiko būvyje visus ir pasiektų. 


šv. Dvasios vaidmuo 


4. Tam įvykdyti Kristus atsiuntė iš Tėvo Šventąją 
Dvasią, kad ji jo atliktąjį išganymo darbą tęstų, veikda- 
ma žmonių širdyse, ir vestų Bažnyčią plėtojimosi keliu. 
Be abejo, šventoji Dvasia jau veikė pasaulyje ir prieš 
Kristaus išaukštinimą.* Tačiau Sekminių dieną ji nužen- 
gė į mokinius, kad liktų su jais per amžius (plg. Jn. 14, 
16). Tą dieną Bažnyčia buvo viešai apreikšta žmonėms ir 
pamokslų buvo pradėta skleisti Evangelija įvairioms tau- 
toms. Tą dieną taip pat buvo parodyta, kaip Naujojo Tes- 
tamento Bažnyčia sujungs draugėn tautas tikėjimo kata- 
likiškumu, Bažnyčia, kuri kalba visomis kalbomis, kurią 
meilė įgalina suprasti visas kalbas ir kuri su meile apima 


? Dvasia kalbėjo pranašų burna: Nikėjos-Konstantinopolic tikė- 
jimo išpažinimas: Denz. 86 (150). šv. Leonas Did., Serm, 76: PL 54, 
405—406: „Kai Sekminių dieną šventoji Dvasia pripildė Viešpaties 
mokinius, tai nebuvo dovanos pradžia, 0 jos papildymas. Juk ir 
patriarchus, ir pranašus, ir kunigus, ir visus praėjusiųjų amžių šven- 
tuosius gaivino tos pačios Dvasios pašventimas, ... nors duodamo- 
sios dovanos buvo ne to paties dydžio“; taip pat Serm. 77, 1: PL 54, 
412. Leonas XIII, encikl. Divinum illud, 1897 m. gegužės 4 d.: ASS 
29 (1896-1897), 650-651 psl. Taip pat šv. Jonas Auks., nors jo tvir- 
tinimu Sekminių dieną Šventosios Dvasios siuntimas buvo naujas: 
in Eph. IV, Hom. 10, 1: PG 62, 75. 

visas tautas ir taip iškyla virš Babelio susiskaldymo. Su 
Sekminėmis prasidėjo ,„Apaštalų darbai“, panašiai kaip, 
Šventajai Dvasiai nužengus ant Mergelės Marijos, Kris- 
tus joje buvo pradėtas, tai pačiai Dvasiai nusileidus į be- 
simeldžiantį Kristų, jis buvo pastūmėtas pradėti savosios 
tarnybos darbą (plg. Lk. 3, 22; 4, 1; Apd. 10, 38). 

Pats Viešpats Jėzus dar prieš laisvai prisiimtą savo 
gyvybės paaukojimą už pasaulį taip sutvarkė apaštališką- 
ją tarnybą ir pažadėjo atsiųsti šventąją Dvasią, kad visur 
ir visada apaštalai drauge su šventąja Dvasia vykdytų 
išganymo darbą (plg. Jn. 14-17 sk.).? šventoji Dvasia vi- 
są Bažnyčią „jungia į vieną Dievui tarnaujančią bend- 
ruomenę, moko... įvairiomis hierarchijai ir charizmati- 
kams teikiamomis dovanomis“.!? Ji gaivina bažnytines 
institucijas tarsi jų siela"! ir įkvepia į tikinčiųjų širdis tą 
pačią misijų dvasią, kurios buvo veikiamas pats Kristus. 
Kartais ji regimai paruošia kelią apaštališkai veiklai (plg. 


8 Apie Babelį ir Sekmines Bažnyčios Tėvai kalba dažnai: Ori- 
genas, in Gen. I: PG 12, 112 — šv. Grigalius Naz., Orat. 41, 16: 
PG 36, 449 — šv. Jonas Auks.,, Hom. 2 in Pentec., 2: PG 50, 467; 
in Act. Apost.: PG 60, 44 — šv. Augustinas, Enarr. in Ps. 54, 11: 
PL 36, 636; Serm. 271: PL 38, 1245 — šv. Kirilas Aleks., Glaph. in 
Gen., 2: PG 69, 79 — šv. Grigalius Did., Hom, in Evang. II, Hom. 
30, 4: PL 76, 1222 — šv. Beda, in Hexaem. III; PL 91, 125. Be to, 
žr. paveikslą Venecijos šv. Morkaus bazilikoje, 

Bažnyčia kalba visomis kalbomis ir tokiu būdų visus sujungia 
tikėjimo katalikiškumu: šv. Augustinas, Serm. 266, 267, 268, 269: 
PL 38, 1225-1237; Serm. 175, 3: PL 38, 946 — šv. Jonas Auks,, 
in 1 Cor. Hom. 35: PG 61, 296 — šv. Kirilas Aleks., Fragm. in Act.: 
PG 74, T58 — šv. Fulgencijus, Serm, 8, 2-3: PL 65, 743-144, 

Apie Sekmines kaip apaštalų pašventimą misijai plg. Cramer, 
Catena in Acta SS. Apostolorum, Oxford 1838, 24 t. psl. 

9Plg. Pauliaus VI kalbą Susirinkime, 1964 m. rugsėjo 14 d.: 
AAS 56 (1964), 807 psl. 

10 Plg. II Vatikano susirinkimo dogm. konst. Bažnyčia, 4 nr. 

1i šv. Augustinas, Serm. 267, 4: PL 38, 1231: „šventoji Dvasia 
daro visoje Bažnyčioje tai, ką daro siela visose vieno kūno dalyse“. 
Plg. II Vatikano susirinkimo dogm. konst. Bažnyčia, 7 nr, drauge 
su 8. išnaša. 

Apd. 10, 44-47; 11, 15; 15, 8) taip, kaip be paliovos įvai- 
riausiais būdais ją lydi ir jai vadovauja.!2 


Bažnyčios uždavinys 


5. Viešpats Jėzus iš pat pradžių „pašaukė pas save 
tuos, kuriuos pats norėjo; ... Jis paskyrė dvylika, kad 
jie būtų su juo ir kad juos siųstų sakyti pamokslų“ (Mk. 
3, 13-14; plg. Mt. 10, 1-42). Taip apaštalai buvo pirmieji 
naujojo Izraelio daigai ir drauge šventosios hierarchijos 
pradžia. O paskui, mirtimi ir prisikėlimu įvykdęs savyje 
mūsų atpirkimo ir visatos atnaujinimo paslaptis, gavęs 
visą valdžią danguje ir žemėje (plg. Mt. 28, 18), prieš pa- 
ėmimą į dangų (plg. Apd. 1, 11), Viešpats įsteigė savo 
Bažnyčią kaip išganymo sakramentą ir pasiuntė apašta- 
lus į visą pasaulį, kaip pats buvo Tėvo siųstas (plg. Jn. 20, 
21), įsakydamas jiems: „Eikite tat ir mokykite visas tau- 
tas, krikštydami juos vardan Tėvo ir Sūnaus ir šventosios 
Dvasios ir mokydami juos laikyti visa, ką tik esu jums įsa- 
kęs“ (Mt. 28, 19-20). „Eidami į visą pasaulį, skelbkite 
Evangeliją visam sutvėrimui. Kas tikės ir bus pakrikšty- 
tas, tas bus išganytas; o kas netikės, bus pasmerktas“ 
(Mk. 16, 15t.). 

Dėl to Bažnyčia yra įpareigota skelbti Kristaus tikė- 
jimą bei išganymą tiek aiškaus įsakymo, kurį iš apašta- 
lų paveldėjo kunigų padedami vyskupai, veikią drauge 
su Petro įpėdiniu, vyriausiuoju Bažnyčios ganytoju, tiek 
gyvenimo, kurį Kristus teikia savo nariams. Juk „jo yra 
visas kūnas sudėtas ir sujungtas, ir taip jis visais susi- 
šelpimo sunėrimais, kaip atitinka kiekvienam sąnariui 
skirtą veikimą, vykdo savo augimą sau statyti meilėje“ 
(Efez. 4, 16). 


12 Plg. Apd. 4, 8; 5, 32; 8, 26, 29, 39; 9, 31; 10, 11, 24, 28; 
13, 2, 4, 9; 16, 6-7; 20, 22-23; 21, 11 ir tt. 

Taigi Bažnyčia vykdo savo uždavinį, kai ji, klausy- 
dama Kristaus įsakymo ir įkvepiama Šventosios Dvasios 
malonės ir meilės, yra visų žmonių ir visų tautų tarpe, 
kad savo gyvenimo pavyzdžiu, skelbiamų žodžiu, sakra- 
mentais ir kitomis malonės priemonėmis vestų juos į 
Kristaus tikėjimą, laisvę ir taiką, ir kad tuo būdu jiems 
būtų atvertas laisvas ir saugus kelias pilnai įsijungti į 
Kristaus paslaptį. 

Kadangi šiuo Bažnyčios uždaviniu tęsiamas ir laiko 
būvyje plėtojamas darbas paties Kristaus, kuris buvo 
siųstas skelbti džiugiąją naujieną beturčiams, tai, Kris- 
taus Dvasios įkvepiama, ji turi rinktis tą patį kelią, kaip 
jis — neturto, klusnumo, tarnavimo ir savęs aukojimo 
net iki mirties, iš kurios jis prisikėlė kaip nugalėtojas. 
Tuo keliu, vilties palaikomi, ėjo visi apaštalai, kurie savo 
gausiais sielvartais ir kentėjimais papildė tai, ko iš Kris- 
taus kančios dar stinga jo kūnui, Bažnyčiai (plg. Kol. 1, 
24). Dažnai kriklčionių kraujas buvo kartu ir sėkla.23 


Misijų veikla 

6. Minėtas uždavinys yra pavestas vyskupams, ku- 
riems vadovauja Petro įpėdinis, o malda ir bendradarbia- 
vimu padeda visa Bažnyčia. Jis yra visur, visais atvejais 
vienas ir tas pats, nors dėl aplinkybių įvairumo vykdo- 
mas ne tuo pačiu būdu. Tad skirtumai, kuriuos matome 
šioje Bažnyčios veikloje, kyla ne iš paties uždavinio, o iš 
sąlygų, kuriose jis atliekamas. 

Tos sąlygos kartais priklauso nuo Bažnyčios, kartais 
nuo pačių tautų, bendruomenių ir žmonių, kurių gerovei 
darbuojamasi. Mat, nors, apskritai imant, Bažnyčia ir turi 
išganymo priemonių visumą arba pilnybę, jų visų ji ne- 


13 Tertulijonas, Apol., 50, 13: PL 1, 534: Corpus Christ., ser. 
lat. 1, 171. 

panaudoja ir negali panaudoti visuomet arba iš karto. 
Jos veikime esama pradžios ir laipsnių; ji stengiasi įgy- 
vendinti Dievo planą žingsnis po žingsnio. Kartais, net 
sėkmingai pradėjusi žengti pirmyn, ji esti priversta su 
liūdesiu trauktis atgal arba likti prie pusiau ar nepilnai 
atlikto darbo. Ji tik palaipsniui pasiekia ir paveikia žmo- 
nes, bendruomenes ir tautas ir taip įjungia juos į katali- 
kiškąją pilnatvę. Kiekvienos sąlygos bei kiekvienas tarps- 
nis reikalauja sau būdingo veikimo ir atitinkamų prie- 
monių. 

Į visą pasaulį yra siunčiami Evangelijos šaukliai skelb- 
ti džiugiosios naujienos ir kurti pačios Bažnyčios tarp 
tautų arba bendruomenių, kurios dar netiki Kristumi. Tą 
jų darbą įprasta vadinti misijomis. Jis daugiausia atlieka- 
mas tam tikrose Šventojo Sosto pripažintose teritorijose. 
Misijų veiklai būdingas tikslas yra skelbti Evangeliją ir 
kurti Bažnyčią tautose arba bendruomenėse, kuriose ji 
dar nėra suleidusi šaknų./* Tokiu būdu iš Dievo žodžio 
sėklos visame pasaulyje išauga pakankamai įsitvirtinu- 
sios, subrendusios bei išvystančios savo pačių veiklą baž- 
nyčios. Aprūpintos sava hierarchija, glaudžiai susijusia 


14 Jau šv. Tomas kalba apie apaštališkąjį uždavinį kurti Baž- 
nyčią: plg. In I Sent., dist. 16, g. 1, a. 2, ad 2 ir ad 4; a. 3, sol; 
Summa Theol. I, ą. 43, a. 7, ad 6; I-II, ą. 106, a. 4, ad 4. Plg. Bene- 
dikto XV laišką Maximum illud, 445 ir 453 psl. — Pijaus XI encikl. 
Rerum Ecclesiae, 74 psl. — Pijaus XII kalbą misijinių popiežiaus 
organizacijų vadovams, 1939 m. balandžio 30 d.; 1944 m. birželio 
24 d.: AAS 36 (1944), 210 psl; 1950 m. rugpiūčio 9 d.: AAS 42 
(1950), 727 psl; raginimą vietiniams kunigams, 19483 m. birželio 
28 d.: AAS 40 (1948), 374 psl.; encikl. Evangelii praecones, 506-507 
psl; encikl. Fidei donum, 236 psl. — Jono XXIII encikl. Princeps 
Pastorum, 835 psl. — Pauliaus VI homiliją, 1964 m. spalio 18 d.: 
AAS 56 (1964), 911 psl. 

Tiek popiežiai, tiek Bažnyčios Tėvai ir scholastikai dažnai kalba 
apie Bažnyčios platinimą: šv. Tomas, Comm, in Matth. 16, 28 — 
Leonas XIII, encikl. Sancta Dei Civitas, 1380 m. gruodžio 3 d.: ASS 
13 (1880-1881), 241 psl. — Benediktas XV, apašt. laiškas Maximum 
illud., 442 psl. — Pijus XI, encikl. Rerum Ecclesiae, 65 psl. 

su tikinčiaisiais, ir tautos pobūdį atitinkančiomis pakan- 
kamomis dvasinio gyvenimo priemonėmis, jos prisideda 
prie visos Bažnyčios gerovės. 

Pagrindinė priemonė Bažnyčiai kurti yra Jėzaus Kris- 
taus Evangelijos skelbimas. Evangelijai skelbti Viešpats 
siuntė savo mokinius į visą pasaulį, kad žmonės, atgimę 
Dievo žodžiu (plg. 1 Petr. 1, 23), krikštu būtų įjungti į 
Bažnyčią, kuri, kaip žmogumi tapusio Žodžio kūnas, min- 
ta ir gyvena Dievo žodžiu ir eucharistine duona (plg. Apd. 
2, 42). 

Šitoje Bažnyčios misijų veikloje matome įvairius 
tarpsnius, kurie kartais vyksta drauge: pradinį, arba so- 
dinimo, paskui brendimo, arba jaunystės. Bažnyčiai kur 
nors įsigalėjus, jos misijų veikla nesibaigia: įkurtųjų vie- 
tinių bažnyčių pareiga yra tęsti tą veiklą ir skelbti Evan- 
geliją paskiriems asmenims, kurie dar nėra jos nariai. 

Be to, bendruomenės, kuriose Bažnyčia veikia, dėl į- 
vairių priežasčių neretai pakinta iš pagrindų, ir taip gali 
susidaryti visai naujos sąlygos. Tuomet Bažnyčia privalo 
apsvarstyti, ar šios sąlygos iš naujo nereikalauja misiji- 
nės veiklos. O kartais aplinkybės taip susideda, kad kurį 
laiką neįmanoma Evangelijos skelbti tiesiogiai. Tada mi- 
sininkai gali ir privalo kantriai, protingai ir pilni pasiti- 
kėjimo bent meile ir gerais darbais liudytų Kristų ir taip 
ruošti Viešpačiui kelią bei tam tikru būdu rodyti jo pa- 
ties buvimą. 

Matome, kad misijų veikla kyla iš pačių Bažnyčios 
prigimties gelmių, Bažnyčios, kurios išganingąjį tikėjimą 
skleidžia, kurios katalikiškąją vienybę platina ir tobulina, 
kurios apaštališkumo ji pati palaikoma, kurios koleginės 
hierarchijos įsipareigojimus vykdo ir kurios šventumą 
rodo, skleidžia ir ugdo. 

Misijų veikla tarp nekrikščionių skiriasi ir nuo pasto- 

racinio tikinčiųjų aptarnavimo, ir nuo užsimotų darbų 
krikščionių vienybei atstatyti. Tačiau ir viena ir antra 
su misijų veikla yra glaudžiai susiję? Juk krikščionių 
susiskaldymas kenkia šventam Bažnyčios uždaviniui — 
skelbti Evangeliją visai kūrinijai!“ ir daugeliui uždaro ke- 
lią į tikėjimą. Tad misijų reikalas šaukia visus pakrikšty- 
tuosius jungtis į vieną kaimenę, kad galėtų vieningai liu- 
dyti tautoms Kristų, savo Viešpatį. Jei dar nepajėgia pil- 
nai liudyti vieno tikėjimo, juos turėtų gaivinti bent abi- 
pusė pagerba ir meilė. 


Misijų veiklos pagrindas ir reikalas 


7. Misijų veiklos pagrindas yra Dievo valia. Jis „nori, 
kad visi žmonės būtų išganyti ir pasiektų tiesos pažinimą. 
Nes vienas yra Dievas, vienas taip pat tarpininkas tarp 
Dievo ir žmonių, Žmogus, Kristus Jėzus; jis pats save da- 
vė atpirkimui už visus“ (1 Tim. 2, 4-5); „per nieką kitą 
nėra išganymo“ (Apd. 4, 12). Todėl visiems reikia atsi- 
versti į Kristų, pažinus jį iš Bažnyčios skelbimo, ir krikš- 
tu įsijungti į jį ir į Bažnyčią, kuri yra jo kūnas. Pats 
Kristus, „pabrėžtinai iškeldamas tikėjimo ir krikšto rei- 
kalingumą (plg. Mk. 16, 16; Jn. 3, 5), ... drauge patvirti- 
no, kad reikalinga Bažnyčia, į kurią žmonės krikštu įeina 
kaip pro duris. Todėl negali būti išganyti tie, kurie ži- 
no, jog Katalikų Bažnyčia yra Dievo per Kristų įsteigta 


15 Aišku, jog ši misijų veiklos sąvoka iš tikrųjų apima ir tas 
Lotynų Amerikos dalis, kuriose nėra nei savos hierarchijos, nei bran- 
daus krikščioniškojo gyvenimo, nei pakankamo Evangelijos skelbi- 
mo. Tačiau ne Susirinkimo dalykas spręsti, ar tokios teritorijos 
yra šventojo Sosto faktiškai pripažįstamos misijų sritimis. Kaip 
tik dėl to, kalbant apie misijų darbo sąvoką srities atžvilgiu, są- 
moningai buvo pasakyta, jog jis „daugiausia“ atliekamas tam tik- 
rose Šventojo Sosto pripažintose teritorijose. 


16 II Vatikano susirinkimo dekr. Ekumenizmas, 1 nr. 

ir išganymui reikalinga, bet atsisako į ją įeiti arba joje 
pasilikti“.17 

"Tiesa, žmonėms, kurie be savo kaltės nepažįsta Evan- 
gelijos, Dievas galėtų sau vienam žinomais keliais suteik- 
ti tikėjimą, be kurio negalima jam patikti (plg. Žyd. 11, 
6). Tačiau tai nepanaikina Bažnyčios pareigos (plg.1 Kor. 
9, 16) ir drauge šventos teisės skelbti Evangeliją. Tad 
tiek šiandien, tiek kiekvienų kitu metu misijų veikla yra 
lygiai būtina ir reikalinga. 

Misijų veikla mistinis Kristaus kūnas be paliovos tel- 
kia ir rikiuoja jėgas savo paties augimui (plg. Efez. 4, 
11-16). Tos veiklos imtis Bažnyčios narius ragina meilė, 
jungianti juos su Dievu ir skatinanti dalytis su visais 
žmonėmis tiek dabartinio, tiek būsimojo gyvenimo dva- 
siniais turtais. 

Pagaliau šia misijų veikla tobulai garbinamas Dievas, 
kai žmonės sąmoningai ir pilnai priima Kristuje jo atlik- 
tąjį darbą. Taja veikla yra įgyvendinamas Dievo planas, 
kurį Kristus klusniai ir meilingai vykdė jį siuntusiojo Tė- 
vo garbei (plg. Jn. T, 18; 8, 30 ir 44; 8, 50; 17, 1), planas, 
kad visa žmonija sudarytų vieną Dievo tautą, suaugtų į 
vieną Kristaus kūną, susijungtų į vieną Dvasios švento- 
vę. Kadangi tai veda į brolišką santarvę, tai atitinka gi- 
liausią visų žmonių širdies troškimą. Taip sukūrusio žmo- 
gzų kaip savo paveikslą ir atspindį Dievo planas galų gale 
iš tikrųjų bus įgyvendintas, kai visi, turį žmogaus prigim- 
ti, Šventąja Dvasia atgimę Kristuje, drauge žvelgdami 
į Dievo garbę, galės tarti: „Mūsų Tėve!“1š 


171II Vatikano susirinkimo dogm. konst. Bažnyčia, 14 nr. 

18 Apie šią sintezę Žr. visuotinio atnaujinimo doktriną šv. Ire- 
niejaus raštuose. Plg. taip pat Hipolito De Antichristo, 3: PG 10, 
732; GCS, Hip. I, 2, 6: „Jis visus myli, visus trokšta išganyti, visiems 
nori suteikti Dievo vaikų garbę, visus šventuosius šaukia sudaryti 
vieną tobulą žmogų...“; Benedictiones Jacob, 7: Texte und Unter- 

Misijų veikla ir žmogaus gyvenimas 


8. Misijų veikla yra taip pat glaudžiai susijusi su pa- 
čia žmogaus prigimtimi ir jos troškimais. Apreiškdama 
Kristų, Bažnyčia tuo pačiu atskleidžia žmonėms tiesą, 
kokia yra tikroji jų padėtis ir pilnutinė paskirtis. Juk 
Kristus yra pagrindas ir pavyzdys tos atnaujintos žmoni- 
jos, užsidegusios visų trokštama broliška meile, nuošir- 
dumu ir taikos dvasia. 

Kristus ir Bažnyčia, liudijanti jį savo skelbiama Evan- 
gelija, stovi virš rasės arba tautos skirtumų, todėl nie- 
kam negali būti svetimi ir niekur svetimais negali būti 
laikomi.!? Pats Kristus yra tiesa ir kelias, kuriuos džių- 
giosios naujienos skelbimas atskleidžia visiems, perduo- 
damais to paties Kristaus žodžiais: „Darykite atgailą ir 
tikėkite Evangelijai“ (Mk. 1, 15). Kadangi, kas netiki, 
jau yra nuteistas (plg. Jn. 3, 18), Kristaus žodžiai yra 
teismo ir malonės, mirties ir gyvybės žodžiai. 


suchungen, 33-1, 18 psl. — Origeno in Jo. I, 16: PG 14, 49; GCS, 
Orig. IV, 20: „Tuomet vieningai pažins Dievą visi, kurie ji pasiekė, 
vadovaujami Žodžio, buvusio pas Dievą. Tokiu būdu visi vaikai 
tiksliai pažins Tėvą, kaip dabar tik vienas Sūnus jį tepažista“ — 
šv. Augustino De sermone Domini in monte, 1, 41: PL 34, 1250: 
„Mylėkite tai, kas gali su mumis pasiekti karalystę, kurioje niekas 
nesako: „Mano Tėve“, bet visi vienam Dievui taria: „Mūsų Tėve“ — 
šv. Kirilo Aleks. in Io, 1: PG 73, 161-164: „Juk mes visi esame Kris- 
tuje. Jame atgyja visiems bendra žmogaus prigimtis. Todėl jis yra 
pavadintas naujuoju Adomu... Jis gyveno mumyse, būdamas pri- 
gimtimi Sūnus ir Dievas. Todėl jo Dvasioje šaukiame: „Abba, Tėve!“ 
Žodis gyvena visuose kaip vienoje šventovėje, kurią priėmė už mus 
ir iš mūsų, kad, turėdamas savyje visus žmones, Apaštalo Pauliaus 
žodžiais, jis visus sutaikytų sų Tėvu viename kūne“, 

19 Benediktas XV, apašt. laiškas Maximum illud, 445 psl.: „,Bū- 
dama Dievo Bažnyčia, ji yra katalikiška ir nesvetima jokiai gen- 
čiai, jokiai tautai“. Plg. Jono XXIII encikl. Mater et Magistra, 
444 psl.: „Bažnyčia dieviškąja teise priklauso visoms tautoms... 
Kadangi tarsi savo gyvybe ji įsilieja į tautos gyvenimą, ji nėra ir 
nelaiko savęs kuriai nors tautai iš šalies primetama institucija... 
Todėl viskam, kas jai atrodo gera ir garbinga, pritaria ir visa tai 
daro (atgimusieji Kristuje)“. 

Tik numarindami tai, kas pasenę, galime pasiekti gy- 
venimo atnaujinimo. Tai pirmoje eilėje galioja asmenims, 
o paskui ir įvairioms šio pasaulio gėrybėms, kurios yra 
paženklintos ir žmogaus nuodėme, ir Dievo palaiminimu: 
„Nes visi nusidėjo ir stokoja Dievo garbės“ (Rom. 3, 23). 
Niekas vien pats ir tik savo jėgomis neišsivaduoja iš nuo- 
dėmės ir nepakyla virš savęs; niekas visiškai neišsilaisvi- 
na iš savo silpnybės, vienišumo arba vergystės.?? Visiems 
reikia Kristaus — pavyzdžio, mokytojo, išvaduotojo, gel- 
bėtojo, zaivintojo. 

Iš tikrųjų Evangelija net žemiškoje žmonijos istorijo- 
je buvo laisvės ir pažangos raugas ir be paliovos tebe- 
skleidžia joje brolybę, vienybę ir taiką. Tad ne be pagrin- 
do Kristus yra tikinčiųjų sveikinamas kaip „tautų išsi- 
ilgtasis ir jų gelbėtojas“.?! 


Eschatologinis misijų veiklos pobūdis 

9. Misijų veiklos laikas tęsiasi nuo pirmojo Kristaus 
atėjimo iki antrojo, kada Bažnyčia bus kaip piūties der- 
lius surinkta iš visų keturių pasaulio šalių (plg. Mt. 24, 
31). Kol Viešpats sugrįš, Evangelija turi būti skelbiama 
visoms tautoms (plg. Mk. 13, 10). 

Misijų veikla yra ne kas kita kaip paties Dievo plano 
atskleidimas arba apreiškimas ir įgyvendinimas pasauly- 
je bei jo istorijoje, Toji veikla yra regimas dieviškojo iš- 
ganymo istorijos vyksmas. Skelbiamu Dievo žodžiu ir 
teikiamais sakramentais, kurių centras ir viršūnė yra 
šventoji Eucharistija, ji atneša žmonėms Kristų, išgany- 
mo šaltinį. O visus tautose randamus tiesos ir malonės 
elementus, rodančius savotišką paslėptą Dievo buvimą, ji 

20 Pig. šv. Ireniejaus Adv. Haer. III, 15, 3: PG 7, 919: „Buvo 
tiesos skelbėjai ir laisvės apaštalai“. 


21 Gruodžio 23 d. O antifona. 
22 Plg. Didachė, 10, 5: Funk I, 32 psl. 

apvalo nuo blogio priemaišų ir grąžina jų autoriui Kris- 
tui, kuris griauna velnio valdžią ir naikina daugeriopą 
nusikaltimų blogį. Tuo būdu visoks gėris, kuris slypi žmo- 
nių širdyse, ne tik nepražūva, bet dar yra nuskaidrina- 
mas, pakeliamas ir atbaigiamas Dievo garbei, velnio gė- 
dai ir žmogaus laimei.23 

Taip misijų veikla siekia eschatologinės pilnatvės, 
nes ja — Tėvo visagalybės nustatytose ribose ir jo numa- 
tytu laiku (plg. Apd. 1, 7) — yra plečiama Dievo tauta, 
kuriai buvo pranašiškai pasakyta: „Išplėsk savo padang- 
tės vietą ir ištempk savo padangčių kailius, nesigailėk“ 
(Iz. 54, 2).25 Taja veikla auga Mistinis kūnas iki Kristaus 
amžiaus pilnatvės (plg. Efez. 4, 13) ir kyla aukštyn dva- 
sinė šventovė, kurioje Dievas garbinamas Dvasia ir tiesa 
(plg. Jn. 4, 23), šventovė, pastatyta „ant apaštalų ir pra- 
našų pamato, pačiam Jėzui Kristui esant vyriausiuoju ir 
kertiniu akmenimi“ (Efez. 2, 20). 


II SKYRIUS 


MISIJŲ DARBAS 


10. Kristaus siųsta apreikšti ir perteikti visiems žmo- 
nėms bei visoms tautoms Dievo meilę Bažnyčia mato, 
koks milžiniškas misijų darbas jos tebelaukia. Du mili- 
jardai žmonių — ir tas skaičius kasdien auga — dar visai 


23 II Vatikano susirinkimas, dogm. konst. Bažnyčia, 17 nr. šv. 
Augustinas, Civ. Dei. XIX, 17; PL 41, 646. Propagandos kongrega- 
eijos instrukcija, Collectanea I, 135 nr., 42 psl. 

24 Origeno nuomone, evangelija turi būti paskelbta prieš šio 
pasaulio pabaigą: Hom. in Le. 21: GCS IX, 136, 21 tt.; im Maitth. 
comm. ser. 39: GCS XI, 75, 25 tt.; 76, 4 tt.; Hom. in Ierem. 3, 2: 
GCS VIII, 306, 29 tt. šv. Tomas, Summa Theol. I-II, g. 106, a. 4, ad 4. 

25 šv, Hilarijus Pict., in Ps. 14: PL 9, 301. Euzebijus Cez., in Is. 
54, 2-3: PG 24, 462-463. šv. Kirilas Aleks., in Is. V, 54: PG 70, 1193. 

beveik nėra girdėję skelbiant Evangelijos. Nusistovėju- 
siomis kultūros formomis, senomis religinėmis tradicijo- 
mis, tvirtais visuomeninio bendravimo ryšiais jie yra su- 
augę į atskiras didžiules grupes. Kai kurie jų išpažįsta 
vieną kurią iš didžiųjų religijų; kitiems yra svetima pati 
Dievo sąvoka; dar kiti atvirai neigia Dievo buvimą, o 
kartais net kovoja prieš jį. 

Norėdama visiems perteikti išganymo paslaptį ir Die- 
vo atneštąjį gyvenimą, Bažnyčia privalo taip įsijungti į 
visas šias grupes, kaip pats Kristus, kuris įsikūnijimu su- 
varžė save tam tikromis visuomeninio ir kultūrinio gy- 
venimo sąlygomis tų žmonių, su kuriais bendravo. 

I. Krikščioniškojo gyvenimoliudijimas 
Pavyzdys ir pokalbis 

11. Reikia, kad tose žmonių grupėse Bažnyčia būtų 
akivaizdžiai esanti per vietinius ar iš kitur atsiųstus savo 
vaikus. Visi krikščionys, kur jie bebūtų, savo gyvenimo 
pavyzdžiu bei žodžio liudijimu privalo taip rodyti naująjį 
žmogų, kuriuo jie tapo krikšto metu, ir šventosios Dva- 
sios jėgą, kurią įsigijo sutvirtinimo sakramentu, kad visi 
kiti, matydami jų gerus darbus, garbintų Tėvą (plg. Mt. 
5, 16) ir pilniau įžvelgtų tikrąją žmogiškojo gyvenimo 
prasmę bei ryšį, kuriuo vieni žmonės siejasi su kitais. 

Kad krikščionys, kaip sakyta, pajėgtų sėkmingai liu- 
dyti Kristų, teriša juos su tais žmonėmis pagarba ir mei- 
lė, tepriklauso jų sudaromoms bendruomenėms, įvairiais 
žmogiškojo gyvenimo ryšiais ir reikalais teįsijungia į jų 
kultūrinę bei visuomeninę veiklą. Tebūnie susipažinę su 
gyventojų tautinėmis ir religinėmis tradicijomis, džiaugs- 
mingai ir pagarbiai teiškelia aikštėn jose glūdinčius die- 
viškojo žodžio pėdsakus. Taip pat teatkreipia dėmesį į 
tautose vykstančius gilius pakitimus ir uoliai tesidarbuo- 

ja, kad mūsų meto žmonės nenutoltų nuo dieviškųjų da- 
lykų, perdaug pasinerdami į moderniojo pasaulio gamtos 
mokslus bei techniką, bet kad kaip tik pajustų savyje juo 
didesnį Dievo apreikštosios tiesos ir meilės ilgesį. 

Kaip Kristus įžvelgė žmonių širdžių gelmes ir tikrai 
žmogišku pokalbiu vedė juos į dieviškąją šviesą, taip ir jo 
mokiniai, pilni jo dvasios, tepažįsta žmones, su kuriais 
gyvena, ir su jais tesikalba, kad iš to nuoširdaus ir kant- 
raus pokalbio jie pamatytų dosniojo Dievo tautoms su- 
teiktus turtus; drauge tesistengia apšviesti tuos turtus 
Evangelijos spinduliais, juos išlaisvinti ir palenkti dieviš- 
kojo Išganytojo valdžiai. 


Meilės veikla 


12. Žmonių bendruomenėje esančius krikščionis te- 
gaivina toji pati meilė, kurią mums parodė Dievas, norįs, 
kad ir mes tokia pat meile vieni kitus mylėtume (plg. 
1 Jn. 4, 11). Krikščioniškoji meilė iš tikrųjų apima visus, 
be jokio rasės, visuomeninės padėties arba religijos skir- 
tumo; ji nesiekia pasipelnymo ir nelaukia padėkos. Kaip 
Dievas mus neužtarnautai pamilo, taip ir tikintieji težiū- 
ri tik kito asmens, rodydami jam tą patį prisirišimą, kaip 
žmogaus ieškojęs Dievas. 

Kristus ėjo per visus miestus ir kaimus, gydė visokias 
ligas ir negalias, tuo parodydamas, kad atėjo Dievo ka- 
ralystė (plg. Mt. 9, 35tt.; Apd. 10, 38). Taip ir Bažnyčia 
per savo vaikus sueina į ryšį su visokiausiais žmonėmis, 
ypatingai gi su beturčiais ir prispaustaisiais ir su norų 
jiems pasišvenčia (plg. 2 Kor. 12, 15). Ji dalijasi jų 
džiaugsmais ir skausmais, pažįsta jų gyvenimo siekimus 
ir problemas, drauge su jais kenčia jų mirties agonijoje. 
Ieškantiems ramybės ji stengiasi atsakyti brolišku pokal- 
biu, nešdama jiems Evangelijos ramybę ir šviesą. 

Tesidarbuoja krikščionys patys ir tebendradarbiauja 
su kitais, kurie tvarko ūkinius ir visuomeninius reikalus. 
Ypač rūpestingai teatsideda vaikų ir jaunuolių auklėjimui 
įvairiose mokyklose. Jas reikia laikyti ne tik puikia prie- 
mone krikščioniškajam jaunimui formuoti ir ugdyti, bet 
taip pat didžios svarbos pasitarnavimu žmonėms, ypač 
besivystančioms tautoms, diegti į sąmonę asmens verty- 
bei ir kurti žmoniškesnėms gyvenimo sąlygoms. 

Be to, krikščionys teprisideda prie pastangų visų tų, 
kurie, kovodami prieš badą, tamsumą ir ligas, stengiasi 
sukurti pasaulyje geresnio gyvenimo sąlygas ir sustiprin- 
ti taiką. Šioje srityje tikintieji tesistengia sumaniai jung- 
tis į darbus, kurių imasi privačios ir viešos institucijos, 
šalies vadovybė, tarptautinės organizacijos, įvairūs krikš- 
čionių sambūriai ir nekrikščioniškos religijos, 

Bažnyčia jokiu būdu nenori kištis į žemiškos bendruo- 
menės valdymą. Ji tereikalauja sau tik vienos teisės — 
kad, Dievo padedama, galėtų su meile ir atsidėjimu tar- 
nauti žmonėms (plg. Mt. 20, 26; 23, 11) 26 

Savo gyvenimu ir veikla labai glaudžiai susiję su žmo- 
nėmis, Kristaus mokiniai tikisi galį liudyti jiems Kristų 
ir darbuotis jų išganymui net ir ten, kur pilnai jo skelbti 
neįmanoma. Juk jie siekia ne grynai medžiaginės žmonių 
pažangos bei gerovės. Mokydami religinių ir dorovinių 
tiesų, kurias Kristus išryškino savo šviesa, jie prisideda 
prie žmonių vertės bei broliškos jų vienybės kėlimo ir 
taip palaipsniui atveria jiems platesnį kelią į Viešpatį. 
Taip padedama žmonėms siekti išganymo Dievo ir arti- 
mo meile ir ima ryškėti jiems Kristaus paslaptis, kurioje 
išryškėja naujas žmogus, sukurtas būti Dievo atvaizdu 
(plg. Efez. 4, 24) ir kurioje atsiskleidžia Dievo meilė. 


26 Plg. Pauliaus VI kalbą Susirinkime, 1964 m. lapkričio 21 d.: 
AAS 56 (1964), 1013 psl. 

II. Evangelijos skelbimas ir Dievo tautos 
telkimas 


Žmonių atvertimas 


13. Visur, kur tik Dievas atveria duris žodžiui apie 
Kristaus paslaptį (plg. Kol. 4, 3), su pasitikėjimu ir iš- 
tverme?' visiems žmonėms (plg. Mk. 16, 15) tebūnie skel- 
biamas (pl. 1 Kor. 9, 15; Rom. 10, 14) gyvasis Dievas ir 
jo siųstasis visiems išganyti Jėzus Kristus??? kad nekrikš- 
čionys, Šventajai Dvasiai atvėrus jų širdį (plg. Apd. 16, 
14), įtikėtų ir laisvai atsivertų į Viešpatį ir nuoširdžiai 
jo laikytųsi, jo, kuris, būdamas „kelias, tiesa ir gyveni- 
mas“ (Jn. 14, 6), patenkina ir net neapsakomai prašoka 
visas jų viltis. 

Aišku, šis atsivertimas yra tik pradžia. Tačiau jo žmo- 
gui pakanka suprasti, jog, atsisakęs nuodėmės, jis yra į- 
jungiamas į Dievo meilės paslaptį ir to Dievo šaukiamas 
pats bendrauti su juo Kristuje. Naujai atsivertęs žmogus, 
Dievo malonės padedamas, pradeda dvasinę kelionę. Ti- 
kėjimu jau dalyvaudamas mirties ir prisikėlimo paslap- 
tyje, jis pereina iš senojo į naująjį žmogų, atbaigtą Kris- 
tuje (plg. Kol. 3, 5-10; Efez. 4, 20-24). 

Tas perėjimas, lydimas laipsniško galvosenos ir veik- 
senos pakitimo, turi iškilti aikštėn visuomeninėmis pasek- 
mėmis ir palengva subręsti katechumenato metu. Kadan- 
gi Viešpats, kuriuo tikima, yra prieštaravimo ženklas 
(plg. Lk. 2, 34; Mt. 10, 34-39), tai atsivertęs asmuo ne- 
retai pergyvena lūžį bei atsiskyrimo krizę, bet kartu pa- 
tiria ir džiaugsmų, kurių Dievas duoda be saiko (plg. 
1 Tes. 1, 6). 

27 Plg. Apd. 4, 13, 29, 31; 9, 27, 28; 13, 46; 14, 3; 19, 8; 26, 26; 
28, 31; 1 Tes. 2, 2; 2 Kor. 3, 12; 7, 4; Pil. 1, 20; Efez. 3, 12; 6, 19, 20. 


28 Pig. 1 Tes. 1, 9-10; 1 Kor. 1, 18-21; Gal. 1, 31; Apd. 14, 15-17; 
17, 22-31. 


230 


Bažnyčia griežtai draudžia ką nors versti arba nede- 
ramu būdu įkalbinėti bei vilioti priimti tikėjimą, bet ji 
taip pat labai energingai pabrėžia, jog nevalia nė vieno 
žmogaus neteisėtomis spaudimo priemonėmis nuo tikėji- 
mo atgrasyti.2? 

Laikantis labai seno Bažnyčios papročio, tebūnie išti- 
riami atsivertimo motyvai ir, jei reikia, apvalomi, 


Katechumenatas 

14. Gavusieji iš Dievo per Bažnyčią tikėjimą į Kris- 
tų?? liturginėmis apeigomis tebūnie priimami į katechu- 
menatą. Katechumenatas yra ne vien dogmų aiškinimas, 
bet pilnutinis paruošimas krikščioniškajam gyvenimui ir 
pakankamai trunkąs noviciatas mokiniams susijungti su 
savo mokytoju Kristumi. 

Katechumenai tebūnie tinkamai supažindinami su iš- 
ganymo paslaptimi ir evangelinės dorovės praktikavimu 
bei protarpiais atliekamomis liturginėmis apeigomis“! te- 
būnie įvedami į Dievo tautai būdingą tikėjimo, liturgijos 
ir meilės gyvenimą. Paskui, pradiniais krikščionio sakra- 
mentais išvaduoti iš tamsybių valdžios (plg. Kol. 1, 13),3* 
drauge su Kristumi mirę, palaidoti ir prikelti,3š katechu- 
menai gauna įsūnytųjų vaikų Dvasią (plg. 1 Tes. 1, 5-7; 
Apd. 8, 14-17) ir kartu su visa Dievo tauta dalyvauja 
Viešpaties mirties ir prisikėlimo minėjime, šv. Mišiose. 

Pageidaujama taip atnaujinti gavėnios ir velykinio 


29 Plg. II Vatikano susirinkimo dekl. Tikėjimo laisvė, 2, 4, 10 
nr.; pastoracinę konst. Bažnyčia dabartiniame pasaulyje, 21 nr. 

30 Plg. II Vatikano susirinkimo dogm. konst. Bažnyčia, 17 nr. 

31 Plg. II Vatikano susirinkimo konst. šventoji liturgija, 64 
65 nr. 

32 Apie tą išvadavimą iš velnio ir tamsybių vergijos plg. Evan- 
gelijoje Mt. 12, 28; Jn, 8, 44; 12, 31 (1 Jn. 3, 8; Efez. 2, 1-2), o 
krikšto liturgijoje — Romos apeigų ritualą. 

33 Plg. Rom. 6, 4-11; Kol. 2, 12-13; 1 Petr. 3, 21-22; Mk. 16, 16. 

laikotarpio liturgiją, kad ji paruoštų katechumenų širdis 
Velykų paslapčiai, kurios iškilmių metu krikštu jie atgim- 
domi Kristuje. 

Krikščioniškuoju katechumenų paruošimu privalo rū- 
pintis ne vien katechistai arba kunigai, bet ir visa tikin- 
čiųjų bendruomenė, o ypač krikšto tėvai, kad katechu- 
menai jau iš pat pradžių jaustųsi priklausą Dievo tautai. 
Kadangi Bažnyčios gyvenimas yra apaštališkas, kate- 
chumenai taip pat tesimoko savo pavyzdžiu bei tikėjimo 
išpažinimu aktyviai prisidėti prie Evangelijos skleidimo 
ir Bažnyčios augimo. 

"Tebūnie aiškiai nustatyta juridinė katechumenų padė- 
tis naujajame teisyne. Juk jie jau yra su Bažnyčia suriš- 
ti?* jau yra iš Kristaus namų“, neretai jau gyvena tikė- 
jimu, viltimi ir meile. 


III. Krikščionių bendruomenės formavimas 


Krikščioniškoji bendruomenė 


15. šventoji Dvasia, kuri žodžio sėkla ir Evangelijos 
skelbimu šaukia visus žmones į Kristų ir sužadina jų šir- 
dyse nuolankų tikėjimą, per krikštą gimdydama tikin- 
čiuosius į Kristų naujam gyvenimui, kartu sutelkia juos 
į vieną Dievo tautą, kuri yra „išrinktoji giminė, karališ- 
koji kunigystė, šventoji tauta, įsigytieji žmonės“ (1 Petr. 
2, 9) 38 

Tad misininkai, tie Dievo bendradarbiai (plg. 1 Kor. 
3, 9), teišugdo tokias tikinčiųjų bendruomenes, kurios, 
gyvendamos kaip reikalauja jų pašaukimas (plg. Efez, 4, 
1), vykdytų Dievo joms patikėtą kunigo, pranašo ir ka- 

34 Plg. II Vatikano susirinkimo dogm. konst. Bažnyčia, 14 nr. 


35 Plg. šv. Augustino in Io. Tr. 11, 4: PL 35, 1476. 
36 Plg. II Vatikano susirinkimo dogm. konst. Bažnyčia, 9 nr. 

raliaus uždavinį. Tuomet krikščionių bendruomenė rodys 
Dievo buvimą pasaulyje. Juk ji eucharistine auka be pa- 
liovos eina su Kristumi į Tėvą;*7 uoliai semadamasi maisto 
iš Dievo žodžio, ji liudija Kristų;?? ir pagaliau ji gyvena 
meile ir dega apaštališka dvasia.*? 

Krikščionių bendruomenė iš pat pradžių turi būti taip 
formuojama, kad kiek galint greičiau pajėgtų pati paten- 
kinti savo reikalus. 

Toji tikinčiųjų bendruomenė, pasipuošusi savosios 
tautos kultūrinėmis vertybėmis, tebūnie giliai įsišakniju- 
si žmonėse. Teklesti joje Evangelijos dvasia gyvenančios 
šeimos,*! o šioms teateina į pagalbą tinkamos mokyklos. 
Tebūnie steigiamos draugijos ir organizacijos, per kurias 
pasauliečių apaštalavimas galėtų įkvėpti plačiajai visuo- 
menei Evangelijos dvasią. Pagaliau tespindi meilė tarp 
įvairioms apeigoms priklausančių katalikų.*? 

Be to, naujuose krikščionyse tebūnie taip pat ugdoma 
ir ekumeninė dvasia. Teatsimena jie, kad Kristų tikintieji 
broliai iš tikrųjų yra Kristaus mokiniai, atgimę krikštu, 
daugelio Dievo tautos gėrybių paveldėtojai. Kiek religi- 
nės sąlygos leidžia, ekumeninė veikla tebūnie taip plečia- 
ma, kad išvengiant bet kokio indiferentizmo sąmyšio ar- 
ba nesveiko lenktyniavimo, katalikai su atsiskyrusiais 
broliais — kiek tai galima — bendrai išpažintų prieš žmo- 
nes Dievą bei Jėzų Kristų ir bendrai darbuotųsi visuo- 
menės, technikos, kultūros bei religijos srityse, laikyda- 
damiesi ,„Ekumenizmo“ dekreto nuostatų. Tebendradar- 


37 Plg. t.p., 10, 11, 34 nr. 

38 Plg. II Vatikano susirinkimo dogm. konst. Dieviškasis apreiš- 
kimas, 21 nr. 

39 Plg. II Vatikano susirinkimo dogm. konst. Bažnyčia, 12, 35 nr. 

40 Plg. t.p., 23, 36 nr. 

41 Pig. t.p., 11, 35, 41 nr. 

42 Plg. II Vatikano susirinkimo dekr. Katalikiškosios Rytų baž- 
nyčios, 30 nr. 

biauja jie ypač dėl Kristaus, savo Viešpaties: jis tejungia 
juos! Šitaip tebūnie bendradarbiaujama ne tik tarp atski- 
rų asmenų, bet — laikantis vietos ordinaro nurodymų — 
ir tarp bažnyčių arba bažnytinių bendruomenių bei jų 
veiklos, 

Sutelkti į Bažnyčią iš visų tautų, krikščionys „neišsi- 
skiria iš kitų žmonių nei valstybinio valdymosi forma, 
nei kalba, nei visuomeninio gyvenimo santvarka“.43 Todėl 
tegyvena jie Dievui ir Kristui, laikydamiesi garbingų sa- 
vo tautos papročių. Kaip geri piliečiai, tikrai, ne vien žo- 
džiais, temyli jie savo tėvynę, tačiau labai griežtai teven- 
gia paniekos kitoms rasėms bei perdėto nacionalizmo ir 
teugdo visuotinę meilę kiekvienam žmogui. 

Viskam šitam pasiekti svarbiausią vaidmenį vaidina 
ir dėl to nusipelno ypatingo dėmesio pasauliečiai — krikš- 
tu įjungti į Kristų ir gyveną pasaulyje tikintieji. Ypatin- 
gas jų uždavinys: prisigėrus Kristaus dvasios, tarsi iš vi- 
daus, kaip raugas, gaivinti ir tvarkyti žemiškuosius rei- 
kalus, kad jie visuomet būtų atliekami taip, kaip nori 
Viešpats.** 

"Tačiau krikščionių bendruomenei nepakanka tik įsi- 
kurti ir būti kurioje nors šalyje. Nepakanka jai apašta- 
lauti tik pavyzdžiu. Ji tam įkuriama ir yra tam, kad žo- 
džiu ir darbu skelbtų Kristų jo neišpažįstantiems savo 
tautiečiams ir padėtų jiems pilnai priimt Viešpatį. 

Bažnyčiai kurti ir krikščionių bendruomenei ugdyti 
yra reikalingi įvairūs tarnai. Juos Dievas pašaukia iš pa- 
čių tikinčiųjų. Visi privalo rūpestingai padėti jiems išsi- 
ugdyti. Tokie tarnai yra kunigai, diakonai, katechistai ir 
katalikiškosios akcijos darbuotojai. Taip pat nepakeičia- 

43 Epist. ad Diognetum, 5: PG 2, 1173. Plg. II Vatikano susirin- 
kimo dogm. konst. Bažnyčia, 38 nr. 


44 Plg. II Vatikano susirinkimo dogm. konst. Bažnyčia, 31 nr.; 
dekr. Pasauliečių apaštalavimas, 5-7 nr. 

mą uždavinį atlieka vienuoliai ir vienuolės, tiek malda, 
tiek išorine veikla padėdami įdiegti ir įtvirtinti Kristaus 
karalystę širdyse bei toliau ją plėtoti. 


Kunigai 

16. Bažnyčia džiaugsmingai dėkoja Dievui už neįkai- 
nojamą kunigystės pašaukimo dovaną, kurią jis yra su- 
teikęs daugybei jaunuolių neseniai priėmusiose Kristų 
tautose. Į kiekvieną žmonių bendruomenę Bažnyčia tvir- 
čiau jauga, kai įvairios tikinčiųjų grupės turi išganymo 
tarnų iš savo pačių tarpo. Atsiradus vietinių vyskupų, 
kunigų ir diakonų savo broliams aptarnauti, naujai įsteig- 
tosios bažnyčios palengva įgauna diecezinę santvarką su 
sava kunigija. 

Bažnyčią kur nors kuriant ir naujai įsteigtose krikš- 
čionių bendruomenėse tebūnie šventai laikomasi šio Sino- 
do nuostatų kunigų pašaukimo ir paruošimo klausimu. 
Ypač kreiptinas dėmesys į tai, kas ten sakoma apie dva- 
sinį formavimą, kuris turį būti glaudžiai siejamas su 
moksliniu ir pastoraciniu paruošimu, apie reikalą gy- 
venti evangeliškai, neieškant savo arba savo giminių pa- 
togumo, apie pastangas išugdyti gilų Bažnyčios paslapties 
supratimą. Tuomet ruošiamieji kunigai įstabiu būdu iš- 
moks visiškai atsidėti Kristaus kūno tarnybai ir Evange- 
lijos darbui, būti patikimais savo vyskupo bendradarbiais 
ir veikti išvien su konfratrais.*5 

šiam bendrajam tikslui pasiekti visas seminarijos 
auklėtinių formavimas tebūnie atliekamas vadovaujantis 
išganymo paslaptimi, kaip ją nušviečia Šventasis Raštas. 
Tesuranda jie tą Kristaus ir žmonių išganymo paslaptį 
liturgijoje ir tegyvena ja.*9 

456 Plg. II Vatikano susirinkimo dekr. Kunigų paruošimas, 4, 


8, 9 nr. 
46 Plg. II Vatikano susirinkimo konst. šventoji liturgija, 17 nr. 

Laikantis Susirinkimo nuostatų“? šie bendrieji net 
pastoracinio ir praktinio kunigų pašaukimo reikalavimai 
tebūnie suderinami su pastangomis prisitaikyti prie ypa- 
tingos savojo krašto žmonių galvosenos ir veiksenos. To- 
dėl tebūnie išskleidžiamas ir išaštrinamas auklėtinių pro- 
tas, kad jie galėtų gerai pažinti ir įvertinti savo tautos 
kultūrą. Studijuodami filosofiją ir teologiją, teįžvelgia, 
kokį ryšį turi jų krašto tradicijos ir religijos su krikš- 
čionybe.* 

Paruošiant kunigus, tebūnie atsižvelgiama ir į šalies 
pastoracinius reikalus. Auklėtiniai tesusipažįsta su Baž- 
nyčios misijų veiklos istorija, tikslų ir metodu bei su sa- 
vajam kraštui būdingomis visuomeninėmis, ūkinėmis ir 
kultūrinėmis sąlygomis. Taip pat tebūnie išugdoma juose 
ekumenizmo dvasia ir tebūnie gerai paruošiami broliš- 
kam pokalbiui su nekrikščionimis.*? Visa šitai reikalauja, 
kad pasiruošimo kunigystei studijos vyktų kiek galint 
daugiau bendraujant ir gyvenant su savo krašto žmonė- 
mis.5? Pagaliau tebūnie stengiamasi paruošti klierikus 
tinkamai tvarkyti visus bažnytinius reikalus, neišskiriant 
nė ūkinių. 

Be to, tebūnie parenkami tam kunigai ir po tam tik- 
ros pastoracinės praktikos pasiunčiami aukštesnių studi- 
jų net į užsienio universitetus, o ypač Romos, bei į kitas 
mokslines įstaigas, kad naujai įsteigtosios bažnyčios turė- 
tų vietinių kunigų, įsigijusių reikiamo mokslo ir patyri- 
mo atlikti sunkesnėms bažnytinėms pareigoms. 

Kur vyskupų konferencijoms atrodys gera, tebūnie 
atstatytas diakonatas kaip pastovus gyvenimo luomas, 


47 Plg. II Vatikano susirinkimo dekr. Kunigų paruošimas, 1 nr. 
48 Plg. Jono XXIII encikl. Princeps Pastorum, 843-8344 psl. 

49 Plg. II Vatikano susirinkimo dekr. Ekumenizmas, 4 nr. 

50 Plg. Jono XXIII encikl. Princeps Pastorum, 842 psl. 

laikantis „Bažnyčios“ konstitucijos pateiktų normų?! Juk 
yra vyrų, kurie iš tikrųjų atlieka diakonų pareigas: čia 
skelbia Dievo žodį kaip katechetai, čia klebono arba vys- 
kupo vardu tvarko atstu esančias krikščionių bendruo- 
menes, čia vykdo meilės darbus visuomenine ir labdaros 
veikla. Pravartu juos sustiprinti ir glaudžiau susieti su 
altoriumi iš apaštalų paveldėtuoju rankų uždėjimu, kad, 
gavę sakramentinę diakonato malonę, sėkmingiau atliktų 
savo tarnybą. 


Katechistai 


17. Taip pat verti pagarbos yra vyrai ir moterys ka- 
techistai, kurie yra tikrai daug nusipelnę misijų kraštuo- 
se. Pilni apaštalavimo dvasios, didžiais savo darbais jie 
yra ypatingai būtina pagalba plisti tikėjimui ir Bažnyčiai. 

Mūsų dienomis, kai tokiai daugybei žmonių reikia 
skelbti Evangeliją ir teikti pastoracinę pagalbą, o kunigų 
maža, katechistų uždavinys yra nepaprastai svarbus. To- 
dėl jie turi būti taip paruošti ir jų paruošimas taip pritai- 
kytas kultūrinei pažangai, kad jie būtų pajėgūs kunigų 
bendradarbiai ir galėtų kuo geriausiai atlikti savo parei- 
gas, kurioms tenka vis nauja ir didesnė našta. 

Tad tebūnie steigiama vis daugiau diecezinių ir rajo- 
ninių mokyklų, kuriose būsimieji katechistai galėtų pasi- 
semti katalikiškojo mokslo, ypač Šventojo Rašto ir litur- 
gijos žinių, išmokti katechetinio metodo, įsigyti pastora- 
cinės praktikos ir krikščioniškai suformuoti savo būdą,?2 
nuolato ugdydami savyje pamaldumą ir gyvenimo šven- 
tumą. 

Taip pat tebūnie ruošiami suvažiavimai arba kursai, 
kurie padėtų katechistams nustatytais laikotarpiais at- 


51 Plg. II Vatikano susirinkimo dogm. konst. Bažnyčia, 29 nr. 
52 Jlg. Jono XXIII encikl. Princeps Pastorum, 855 psl. 


237 


naujinti savo tarnybai naudingas mokslines ir metodines 
žinias bei pagilinti ir sustiprinti savo dvasinį gyvenimą. 
Be to, tiems, kurie visiškai atsideda šiam darbui, tebūnie 
parūpintas teisingas atlyginimas, laiduojąs padorų pra- 
gyvenimą ir socialinį draudimą.?š 

Susirinkimas pageidauja, kad katechistų paruošimas 
ir išlaikymas būtų apmokamas iš specialaus Propagandos 
kongregacijos fondo. Jei atrodys reikalinga ir tikslu, te- 
bus įsteigta organizacija katechistų reikalams. 

Bažnyčios taip pat su dėkingumu teįvertina ir pagal- 
binių katechistų darbą, kurių pagalbos ir ateityje joms 
reikės. Šie katechistai vadovauja savo bendruomenės 
maldoms ir moko ją tikėjimo. Reikia tinkamai pasirūpinti 
moksliniu ir dvasiniu jų paruošimu. Taip pat pageidauja- 
ma, kad atitinkamai paruoštiems katechistams, kur tai at- 
rodys gera, būtų kanoniškai paskirta vieta viešose litur- 
ginėse apeigose, kad jie galėtų turėti daugiau autoriteto 
žmonių akyse, tarnaudami tikėjimui. 


Vienuoliai 


18. Įkūrus kur nors Bažnyčią, rūpestingai tebūnie ug- 
domas vienuolinis gyvenimas, kuris ne tik teikia vertingą 
ir būtiną pagalbą misijų darbui, bet gilesnių pasišventi- 
mų Dievui Bažnyčioje taip pat ryškiai atskleidžia ir pa- 
rodo krikščioniškojo pašaukimo gelmes.** 

Religinėje Bažnyčios tradicijoje yra gausu mistinių 
turtų. Padedančios įsikurti Bažnyčiai vienuolijos, pačios 
gyvendamos tais mistiniais turtais, tesistengia juos iš- 
reikšti bei perteikti kiekvienos tautos dvasiai bei charak- 
teriui savu būdu. Gerai teapsvarsto, kaip galima įjungti 


53 Čia turimi galvoje vadinami profesiniai katechistai, „catė- 


chistes A plein temps“, „full-time catechists“. 
54 Plg. II Vatikano susirinkimo dogm. konst. Bažnyčia, 31, 44 nr. 

į krikščionių religinį gyvenimą asketines ir kontemplia- 
tyvines tradicijas, kurių daigus Dievas yra įdiegęs į seną- 
sias kultūras dar prieš pradedant skelbti Evangeliją. 
Naujai įsteigtose bažnyčiose privalu ugdyti įvairaus 
pobūdžio vienuolijas, kad jos reikštų skirtingus Kristaus 
misijos ir Bažnyčios gyvenimo bruožus ir kad atsidėtų 
įvairiems pastoraciniams darbams bei tinkamai jiems pa- 
ruoštų savo narius. Tačiau vyskupai savo konferencijose 
težiūri, kad nebūtų steigiamos kelios to paties pastoraci- 
nio tikslo siekiančios kongregacijos ir tuo nebūtų paken- 
kiama vienuoliniam gyvenimui ir apaštalavimui. 
Ypatingai verta paminėti įvairius bandymus įtvirtinti 
kontempliatyviąsias vienuolijas, kurių vienos, pasilaiky- 
damos esminius monastinės santvarkos elementus, sten- 
giasi įgyvendinti labai turtingas savojo ordino tradicijas, 
o kitos grįžta prie paprastesnių ankstyvojo vienuolinio 
gyvenimo formų. Tačiau visos jos tesistengia labai rūpes- 
tingai prisitaikyti prie vietos sąlygų. Kadangi kontemp- 
liatyvusis gyvenimas priklauso prie pilnutinės Bažnyčios 
būties, reikia jį įvesti į visas naujai įsikūrusias bažnyčias. 


III SKYRIUS 


DALINĖS BAŽNYČIOS 


Brendimas 


19. Bažnyčios kūrimo tarpsnis tam tikra prasme bai- 
giasi, kai tikinčiųjų bendruomenė, įleidusi šaknis kurios 
nors vietos visuomeniniame gyvenime ir iš dalies jau su- 
augusi su jos kultūra, pasiekia tam tikro pastovumo ir 
tvirtumo. Turėdama, nors ir nepakankamai, vietinių ku- 
nigų, vienuolių ir pasauliečių, ji yra aprūpinta tarnybo- 

mis bei institucijomis, kurių reikia savo vyskupo vado- 
vaujamai Dievo tautai gyvuoti ir plėtotis. 

Tose naujose bažnyčiose Dievo tautos gyvenimas turi 
bręsti visose krikščioniškojo gyvenimo srityse, kurias pri- 
valų atnaujinti, kaip reikalauja šis Susirinkimas. Taip 
tikintieji darysis vis sąmoningesnė ir gyvesnė tikėjimo, 
liturgijos ir meilės bendruomenė. Pasauliečiai, veikdami 
kaip piliečiai ir apaštalai, stengsis savo krašte įvesti mei- 
le ir tikėjimu pagrįstą santvarką. Bus uoliai ir protingai 
naudojamos visuomeninio bendravimo priemonės. šeimos 
savo tikrai krikščionišku gyvenimu ugdys pasauliečius 
apaštalus ir kunigų bei vienuolių pašaukimus. Pagaliau 
tikėjimas bus mokomas pritaikyta katecheze, išreiškia- 
mas tautos dvasiai sava liturgija ir atitinkamais kanoni- 
niais įstatymais bus įvestas į garbingas vietos institucijas 
ir tradicijas. 

Vis labiau ir labiau įsigilindami į Kristaus bei Bažny- 
čios paslaptį, vyskupai kartu su savaisiais kunigais te- 
jaučia ir tegyvena išvien su visuotine Bažnyčia. Visos 
naujųjų bažnyčių bendruomenės glaudžiai tesijungia su 
visa Bažnyčia, teįima jos tradicijos elementus į savo kul- 
tūrą, kad šia gyvybingųjų jėgų apykaita būtų turtinamas 
Mistinio kūno gyvenimas.** Tebūnie puoselėjamos teologi- 
nės, psichologinės ir žmogiškosios vertybės, kurios pade- 
da ugdyti aną ryšio su visuotine Bažnyčia pajutimą. 

Naujosios bažnyčios dažniausiai yra neturtingesnėse 
pasaulio dalyse ir paprastai joms dar labai trūksta kuni- 
gų ir medžiaginių išteklių. Todėl joms ir toliau labai rei- 
kalinga ta visos Bažnyčios misijų veikla, kuri padėtų visų 
pirma augti ir bręsti vietinių bažnyčių krikščioniškajam 
gyvenimui. Toji misijų veikla taip pat teateinie į pagalbą 


55 Plg. Jono XXIII encikl. Princeps Pastorum, 838 psl. 

seniai įkurtoms bažnyčioms, kurios patenka į tam tikrą 
atžangos ir silpnėjimo padėtį. 

Tačiau tos bažnyčios ir pačios tesiima bendros pasto- 
racinės veiklos bei tokių darbų, kurie padėtų rasti dau- 
giau kandidatų į diecezines seminarijas ir vienuolijas bei 
įgalintų geriau atpažinti ir sėkmingiau ugdyti jų pašau- 
kimą.?6 Tokių būdu palengva jos galės daugiau aptarnau- 
ti save ir padėti kitoms bažnyčioms. 


Misijų veikla 

20. Dalinė bažnyčia privalo kiek galint tobuliau at- 
vaizduoti visuotiniąją. Todėl gerai teįsisąmonina, jog ji 
yra siunčiama ir pas tuos, kurie gyvena drauge su ja toje 
pačioje teritorijoje, bet netiki Kristaus, kad pavyzdingas 
ir paskirų tikinčiųjų ir visos bendruomenės gyvenimas 
rodytų jiems kelią į Kristų. 

Bet, kad Evangelija galėtų pasiekti visus, reikia dar ir 
žodžio tarnybos. Visų pirma vyskupui dera būti tikėji- 
mo šaukliu, atvedančiu Kristui naujus mokinius“? Kad 
jis galėtų tinkamai atlikti tokį kilnų uždavinį, tepažįsta 
labai gerai tiek savo kaimenės sąlygas, tiek jos krašto 
gyventojų pažiūras į Dievą. Taip pat rūpestingai tekrei- 
pia dėmesį į pakitimus, kuriuos atneša vadinamasis 
miesčionėjimas, gyventojų kilnojimasis ir religinis abe- 
jingumas. | 

Vietiniai naujųjų bažnyčių kunigai uoliai teatsideda 
Evangelijos darbui, veikdami išvien su svetimaisiais misi- 
ninkais. Tesudaro drauge su jais vieną kunigiją, jungia- 
mą vyskupo autoriteto, ne tik ganyti tikintiesiems, atlik- 
ti šventosioms kulto apeigoms, bet ir skelbti Evangelijai 

56 Plg. II Vatikano susirinkimo dekr. Kunigų tarnyba ir gyve- 


nimas, 11 nr.; dekr. Kunigų paruošimas, 2 nr. 
57 Plg. II Vatikano susirinkimo dogm. konst. Bažnyčia, 25 nr. 

tiems, kurie Bažnyčiai nepriklauso. Tebūnie pasiruošę 
ir, esant progai, mielai tepasisiūlo vyskupui padėti misijų 
darbe tolimose, apleistose savo diecezijos vietose arba net 
ir kitose diecezijose. 

Su tokiu pat uolumu tesistengia padėti savo tautie- 
čiams, ypač neturtingesniesiems, vienuoliai ir vienuolės, 
taip pat ir pasauliečiai. 

Kunigų darbo sąlygos įvairuoja ir kinta. Tepasirūpina 
vyskupų konferencijos, kad nustatytais laikotarpiais būtų 
ruošiami biblinio, teologinio, dvasinio ir pastoracinio 
atsinaujinimo kursai, kuriuose kunigai galėtų susiorien- 
tuoti įvairiausių pakitimų akivaizdoje ir pilniau susipa- 
žinti su teologijos mokslų bei pastoracijos metodais. Be 
to, ištikimai laikytinasi šio Susirinkimo nuostatų, ypač 
to, kas nuspręsta dekrete apie kunigų tarnybą ir gy- 
venimą. 

Šiam dalinių bažnyčių misijiniam darbui atlikti reikia 
tinkamų tarnų. Jie turi būti neatidėliojant ruošiami kiek- 
vienos bažnyčios sąlygas atitinkančiu būdu. Kadangi 
žmonės vis labiau ir labiau buriasi į grupes, vyskupų kon- 
ferencijoms labai dera nustatyti bendras katalikų tikėji- 
mo gaires, kaip geriausiai pradėti su tomis grupėmis 
pokalbį. 

Jeigu kai kuriose krašto srityse esti grupių, kurios 
katalikų tikėjimo nepriima dėl to, kad negali prisitaikyti 
prie ten Bažnyčios priimtos formos, pageidaujama, kad 
tose sąlygose būtų veikiama ypatingu būdu,?* kol visi 
krikščionys galės sudaryti vieną bendruomenę. Jeigu 
Apaštalų Sostas turėtų šiam tikslui paruoštų misininkų, 


58 Plg. II Vatikano susirinkimo dekr. Kunigų tarnyba ir gyve- 
nimas, 10 nr., kur — kiek tai reikalinga tinkamam apaštalavimui — 
yra pramatomas asmeninių prelatūrų steigimas. Jos įgalintų spe- 
cialia pastoracija aptarnauti įvairias visuomenines grupes. 

tekviečia juos ir noriai tepriima vyskupai į savo diece- 
zijas ir visokeriopai teremia jų darbus. 

Kad šis misijų uolumas suklestėtų tautiečių tarpe, 
naujosios bažnyčios kiek galėdamos greičiau tesijungia 
į visuotinės Bažnyčios misijų veiklą, siųsdamos ir jos mi- 
sininkų į visą pasaulį skelbti Evangelijos, nors joms pa- 
čioms trūksta kunigų. Aktyviai prisidėdamos prie misijų 
darbo kitose tautose, jos tartum apvainikuoja savo ryšį 
su visuotine Bažnyčia. 


Pasauliečių apaštalavimas 


21. Bažnyčia dar nėra tikrai įsteigta, dar negyvuoja 
pilnai ir nerodo tobulai žmonėms Kristaus, jeigu šalia 
hierarchijos nėra tikrai to vardo vertų pasauliečių bei jų 
veikimo. Mat, be aktyvaus pasauliečių reiškimosi Evan- 
gelija negali giliai įsiskverbti į bet kurios tautos galvose- 
ną, gyvenimą ir darbus. Todėl nuo pat vietinės bažnyčios 
įsisteigimo privalu kuo stropiausiai ruošti subrendusius 
krikščionis pasauliečius, 

Tikintieji pasauliečiai pilnai priklauso ir Dievo tautai 
ir valstybinei bendruomenei. Jie priklauso savo tautai, 
kurioje gimė, kurios kultūrines vertybes pradėjo savintis 
auklėjimu, su kurios gyvenimu siejasi įvairiopais visuo- 
meniniais ryšiais, prie kurios pažangos prisideda savo 
profesiniu darbu ir kurios problemas laiko savomis bei 
bando jas spręsti. Jie priklauso ir Kristui, nes atgimė 
Bažnyčioje tikėjimu ir krikštu, kad naujai gyvendami ir 
veikdami, būtų Kristaus (plg. 1 Kor. 15, 23), kad Kristu- 
je visa būtų atiduota Tėvui ir kad pagaliau Dievas būtų 
viskas visame (plg. 1 Kor. 15, 28). Pagrindinis pasaulie- 
čių, vyrų ir moterų, uždavinys yra gyvenimų ir žodžiu 
liudyti Kristų savo šeimoje, visuomenėje, darbe. Iš jų turi 


243 


šviesti naujasis žmogus, sukurtas būti Dievo atvaizdų, 
tikrai teisus ir šventas (plg. Efez. 4, 24). Šį naująjį gyve- 
nimą, laikydamiesi savo tautos tradicijų, jie privalo iš- 
reikšti gimtojo krašto visuomenėje ir kultūroje. Tą kul- 
tūrą jie privalo pažinti, ją skaidrinti ir išsaugoti, pagal 
dabarties meto sąlygas plėtoti ir pagaliau atbaigti Kristu- 
je, kad tikėjimas Kristumi ir Bažnyčios gyvenimas nebe- 
būtų svetimas bendruomenei, kurioje jie gyvena, bet kad 
pradėtų ją apimti ir perkeisti. 

Pasauliečiai krikščionys nuoširdžia meile tebendrau- 
ja su kitais savo tautiečiais, kad iš jų elgesio šviestų nau- 
jos visuotinės vienybės ir solidarumo ryšys, plaukiąs iš 
Kristaus paslapties. Taip pat teskleidžia jie tikėjimą tar- 
pe tų, su kuriais juos sieja kasdieninis gyvenimas ir dar- 
bas. Toji pareiga yra juo griežtesnė, kad daugelis žmonių 
gali išgirsti Evangeliją ir pažinti Kristų tik iš savo kai- 
mynų pasauliečių. Dar daugiau, kur galima, pasauliečiai 
tebūnie pasiruošę betarpiškiau bendradarbiauti su hierar- 
chija ir imtis ypatingo uždavinio — skelbti Evangeliją ir 
dėstyti krikščionybės mokslą, kad tuo sustiprintų gims- 
tančią bažnyčią. 

Bažnyčios tarnai aukštai tevertina veiklų pasauliečių 
apaštalavimą. Teugdo juos taip, kad, kaip Kristaus nariai, 
jie jaustų atsakomybę už visus žmones, teatskleidžia jiems 
Kristaus paslapties gelmes, tenurodo praktinius metodus 
ir tepadeda jiems sunkenybėse, vadovaudamiesi „Bažny- 
čios“ konstitucija ir ,,Pasauliečių apaštalavimo“ dekretu. 

Kai ganytojai ir pasauliečiai atsakingai vykdys sau 
skirtuosius uždavinius, visa naujai įsteigtoji bažnyčia 
vieningai ir tvirtai liudys Kristų ir bus ryškus Kristaus 
mums atneštojo išganymo ženklas. 


Dvasinių kiekvienos tautos turtų perėmimas 


22. Dievo žodžio sėkla, išdygusi geroje, dangaus rasos 
laistomoje žemėje, traukia iš jos syvus, juos perkeičia ir 
paverčia į save, kal galų gale atneštų gausių vaisių. Pa- 
našiai yra ir su naujomis bažnyčiomis. Įleidusios šaknis į 
Kristų ir pastatytos ant apaštalų pamato, sekdamos Įsi- 
kūnijimo planu, įstabia apykaita jos įima savin visus pa- 
veldėjimo keliu atitekusių Kristui tautų turtus (plg. Ps. 
2, 5). Iš kiekvienos tautos papročių ir tradicijų išminties 
ir doktrinos, meno ir įvairių mokslo šakų jos pasisavina 
visa, kas gali padėti skelbti Kūrėjo garbę, nušviesti Išga- 
nytojo malonę ir gerai tvarkyti krikščioniškąjį gyvenimą.?? 

Šiam tikslui pasiekti, kiekvienoje didesnėje teritori- 
joje, kurią jungia bendras visuomeninis-kultūrinis pavel- 
dėjimas, reikia skatinti tokias teologinės studijas, kur, 
vadovaujantis visuotinės Bažnyčios tradicija, būtų iš nau- 
jo tyrinėjami Dievo apreikštieji įvykiai ir žodžiai, užra- 
šyti Šventajame Rašte ir aiškinti Bažnyčios Tėvų bei 
mokančiosios Bažnyčios. Tai leis aiškiau pamatyti, kaip 
tikėjimas, panaudodamas tautų filosofiją ir išmintį, gali 
pasidaryti artimesnis protui ir kaip tautų papročiai, gy- 
venimo samprata ir visuomeninė santvarka gali būti deri- 
nami su dorove, kurios moko Dievo apreiškimas. Iš to 
atsivers keliai gilesniam viso krikščioniškojo gyvenimo 
pritaikymui. 

Šitaip elgiantis, bus išvengta bet kokio nekritiško 
priešingybių derinimo ir klaidingo vienpusiškumo, krikš- 
čioniškasis gyvenimas bus pritaikytas kiekvienos kultū- 
ros prigimčiai ir pobūdžiui,“? o Evangelijos šviesa apšvies- 
tos ypatingos kiekvienos tautų šeimos tradicijos su jai 


59 Plg. II Vatikano susirinkimo dogm. konst. Bažnyčia, 13 nr. 
60 Plg. Pauliaus VI homiliją šv. Ugandos kankinių kanoniza- 
cijos proga, 1964 m. spalio 18 d.: AAS 56 (1964), 908 psl. 


245 


savomis vertybėmis bus įjungtos į katalikiškąją vienybę. 
Pagaliau naujosios dalinės bažnyčios, pasipuošusios savo- 
mis tradicijomis, turės savo vietą visoje bažnytinėje bend- 
rijoje, išliekant nepaliestai visai meilės bendruomenei va- 
dovaujančio Petro sosto pirmenybei.*! 

Pageidaujama ir net labai laukiama, kad kiekvienoje 
didesnėje teritorijoje, kurią jungia bendras visuomeninis- 
kultūrinis paveldėjimas, vyskupų konferencijos palaiky- 
tų tokį tarpusavio ryšį, kuris padėtų sutartinai, laikantis 
bendros linijos, vykdyti šią pritaikymo programą. 


IV SKYRIUS 


MISININKAI 


Pašaukimas 


23. Nors kiekvietas Kristaus mokinys yra įpareigo- 
tas pagal išgales skleisti tikėjimą, tačiau Viešpats Kris- 
tus iš savo mokinių visuomet pašaukia būti visą laiką su 
juo tuos, kuriuos pats nori, ir siunčia juos skelbti tautoms 
Evangeliją (plg. Mk. 3, 13t.). Todėl per šventąją Dvasią, 
kuri dalija savo dovanas kaip nori (plg. 1 Kor. 12, 11), jis 
įdiegia misijų pašaukimą į atskirų žmonių širdis ir paža- 
dina draugijas? kurios imasi visai Bažnyčiai priklausan- 
čio Evangelijos skelbimo darbo kaip sau būdingo už- 
davinio. 

Ypatingų pašaukimu yra atžymimi tie kunigai, vie- 
nuoliai ir pasauliečiai, kurie yra apdovanoti tinkama pri- 
gimtimi, reikiamomis savybėmis ir gabumais ir yra pasi- 

61 Plg. II Vatikano susirinkimo dogm. konst. Bažnyčia, 13 nr. 

62 Plg. t.p, 17 nr. 


63 „Draugijomis“ čia laikomi misijose veikią ordinai, kongrega- 
cijos, institutai, sambūriai. 

ruošę stoti į misijų darbą savo krašte arba svetur“+* Tš- 
skirti darbui, kuriam yra pasirinkti (plg. Apd. 13, 2), tei- 
sėtos vyresnybės pasiųsti, tikėjimo ir klusnumo vedami, 
jie iškeliauja kaip Evangelijos tarnai pas tuos, kurie yra 
toli nuo Kristaus, „kad pagonių atnaša būtų meili ir šven- 
tosios Dvasios pašventinta“ (Rom. 15, 16). 


Gyvenimas 


24. Dievo šaukiamas, žmogus turi atsiliepti — ne sek- 
damas kūnu ir krauju (plg. Gal. 1, 16), o visiškai pasi- 
švesdamas Evangelijos darbui. Taip atsiliepti jis tepajė- 
gia tik Šventosios Dvasios skatinamas ir stiprinamas. Juk 
siunčiamasis įsijungia į gyvenimą ir uždavinį to, kuris 
„Pats save sunaikino, prisiimdamas tarno pavidalą“ (Pil. 
2, 7). Todėl jis privalo būti pasiruošęs visą gyvenimą lai- 
kytis savo pašaukimo, išsižadėti savęs bei visko, ką anks- 
čiau turėjo, ir tapti visiems viskuo (plg. 1 Kor, 9, 22). 

Nešdamas tautoms Evangeliją, su pasitikėjimu teskel- 
bia savo atstovaujamojo Kristaus paslaptį. Tesisemia iš jo 
drąsos kalbėti kaip reikia (plg. Efez. 6, 19t.; Apd. 4, 31) 
ir nesigėdyti kryžiaus papiktinimo. Sekdamas savo ramiu 
ir nuolankiaširdžiu Mokytojų, teparodo jo jungą esant 
švelnų, o naštą lengvą (plg. Mt. 11, 29t.). Teliudija savo 
Viešpatį tikrai evangelišku gyvenimu,“ didžia kantrybe, 
ištverme, gerumu, neveidmaininga meile (plg. 2 Kor. 6, 
4t.), pasiruošęs net pralieti kraują, jei reikia. Jis mels 
sau iš Dievo jėgos ir tvirtybės, kad įsitikintų, jog ilgas 
sielvarto ir kraštutinio neturto bandymas neša gausų 
džiaugsmą (plg. 2 Kor. 8, 2). Tebūnie įsitikinęs, jog ypa- 

64 Plg. Pijaus XI encikl. Rerum Ecclesiae, 69-71 psl. — Pijaus 
XII encikl. Saeculo exeunte, 1940 m. birželio 13 d.: AAS 32 (1940), 


256 psl.; encikl. Evangelii praecones, 506 psl. 
65 Pig. Benedikto XV apašt. laišką Maximum illud, 449-450 psl. 

tinga Kristaus mokinio žymė yra klusnumas. Juk Vieš- 
pats savo klusnumu atpirko žmoniją. 

Evangelijos šaukliai diena dienon teatsinaujina dva- 
sia, kad nepaniekintų savyje esančios malonės (plg. 1 Tim. 
4, 14; Efez. 4, 23; 2 Kor. 4, 16). Ordinarai ir vyresnieji 
nustatytais laikotarpiais tesukviečia misininkus draugėn 
sustiprinti jų pašaukimo vilties ir atsinaujinti apaštališ- 
kajai tarnybai. Tam gali net būti įsteigti atitinkami na- 
mai. 


Dvasinis ir dorinis paruošimas 


25. šiam aukštam uždaviniui būsimasis misininkas 
ruoštinas ypatingu dvasiniu ir doriniu formavimu.“ Juk 
jis turi sugebėti imtis iniciatyvos, turi būti patvarus dar- 
be, ištvermingas sunkumuose, kantriai ir ryžtingai pake- 
liąs vienatvę, nuovargį, nepasisekimus. Jis turės būti atvi- 
ros minties ir plačios širdies žmonėms, turės noriai imtis 
jam skiriamų pareigų, didžiadvasiškai prisitaikyti ir prie 
neįprastų tautų papročių bei pasikeičiančių sąlygų. Vado- 
vaudamasis sutarimu ir savitarpio meile, jis turės dirbti 
išvien su broliais ir su visais kitais, kurie atsideda tam 
pačiam uždaviniui, kad ir jis ir tikintieji, sekdami apašta- 
Jų meto bendruomene, būtų vienos širdies ir vienos sielos 
(plg. Apd. 2, 42; 4, 32). 

Šių savybių tebūnie stengiamasi įsigyti jau pasiruoši- 
mo metu, uoliai tebūnie jos ugdomos ir dvasiniu gyveni- 
mu sukilninamos ir stiprinamos. Pilnas gyvo tikėjimo ir 
nesugriaunamos vilties misininkas tebūnie maldos vyras, 
teliepsnoja jame tvirtumo, meilės ir nuosaikumo dvasia 


66 Plg. Benedikto XV apašt. laišką Maximum illud, 448-449 psl. 
— Pijaus XII encikl. Evangelii praecones, 507 psl. Ir misijų kunigus 
formuojant reikia kreipti dėmesį į II Vatikano susirinkimo dekr. 
Kunigų paruošimo nuostatus. 

(plg. 2 Tim. 1, 7), teišmoksta veikti su bet kokiais ištek- 
liais (plg. Pil. 4, 11). Aukos dvasios vedamas, tenešioja 
jis savo širdyje Jėzaus mirtį, kad Jėzaus gyvenimas veik- 
tų tuose, pas kuriuos jis yra siunčiamas (plg. 2 Kor. 4, 
10 t.). Trokšdamas gelbėti sielas, su mielu noru tepaau- 
koja visa ir patį save jų gerovei (plg. 2 Kor. 12, 15 t.), 
„tegul jis auga Dievo ir artimo meile, kasdien atlikdamas 
savo pareigas“. Taip, su Kristumi paklusdamas Tėvo 
valiai, vadovaujamas Bažnyčios hierarchijos, jis tes At- 
pirkėjo darbą kaip išganymo paslapties bendradarbis. 


Mokslinis ir apaštalinis paruošimas 


26. Siųsimieji į įvairias tautas misininkai, kaip verti 
Kristaus tarnai, tebūnie gaivinami „žodžiais tikėjimo ir 
gero mokslo“ (1 Tim. 4, 6), kurių ypatingai tesisems iš 
Šventojo Rašto, gilindamiesi į Kristaus paslaptį, kurią 
skelbs ir liudys. 

Visi misininkai — kunigai, broliai, vienuolės, pasau- 
liečiai — turi būti ruošiami ir formuojami pagal kiekvie- 
no padėtį, kad galėtų tikti būsimo darbo reikalavimams.*š 
Nuo pat pradžios jų mokslinis paruošimas tebūnie taip 
atliekamas, kad apimtų ir Bažnyčios visuotinumą ir tautų 
įvairumą. Tas dėsnis galioja visoms studijoms, kuriomis 
pasiruošiama savo tarnybai. Jis taip pat taikytinas moks- 
1o šakoms, kurios yra naudingos bendram tautų, kultūrų 
ir religijų pažinimui, apimančiam ne tik jų praeitį, bet ir 
dabartį. Kiekvienas, kuris ruošiasi vykti į kitą šalį, aukš- 
tai tevertina jos gyventojų dvasinį paveldėjimą, kalbą, 
papročius. 

Būsimajam misininkui labai svarbu išstudijuoti mi- 


67 Plg. II Vatikano susirinkimo dogm. konst. Bažnyčia, 41 nr. 
68 Plg. Benedikto XV apašt. laišką Maximum illud, 440 psl. — 
Pijaus XII encikl. Evangelii praecones, 507 psl. 

siologiją, t.y., pažinti misijinės Bažnyčios veiklos doktri- 
ną ir normas, žinoti amžių būvyje eitus Evangelijos šauk- 
lių kelius, o taip pat ir dabartinę misijų padėtį ir meto- 
dus, kurie šiandien laikomi sėkmingesniais.*? 

Nors jau visas šitas pasiruošimas turi būti prisigėręs 
pastoracinės dvasios, tačiau reikalingas dar ir specialus, 
gerai organizuotas apaštalinis formavimas, apimąs tiek 
teoriją, tiek praktines pratybas.“? Kaip galint daugiau 
vienuolių brolių ir seserų tebūnie išmokomi katekizavi- 
mo meno ir paruošiami taip, kad galėtų būti dar geresni 
apaštalavimo bendradarbiai. 

Taip pat privalu atitinkamai paruošti ir tuos asmenis, 
kurie tik laikinai įsijungia į misijų veiklą. 

Šis misininkų paruošimas tebūnie papildytas pačiuose 
kraštuose, į kuriuos jie siunčiami, kad čia jie pilniau susi- 
pažintų su tautų istorija, visuomenine jų santvarka ir pa- 
pročiais, kad geriau suprastų dorovinius jų reikalavimus 
ir religinius įstatymus bei giliausius įsitikinimus, kuriuos 
jos, vadovaudamosios savo šventomis tradicijomis, yra 
susidariusios apie Dievą, pasaulį ir žmogų." Vietinės kal- 
bas misininkai taip teišmoksta, kad galėtų laisvai ir tiks- 
liai jomis naudotis ir taip galėtų lengviau pasiekti žmonių 
protus ir širdis"? Be to, tebūnie gerai supažindinami su 
ypatingomis krašto pastoracinėmis problemomis. 

Kai kurie kandidatai tebūnie išsamiau paruošiami mi- 


€9 Plg. Benedikto XV apašt. laišką Maximum illud, 448 psl. — 
Propagandos kongregacijos dekr., 1923 m. gegužės 20 d.: AAS 15 
(1923), 369-370 psl. — Pijaus XII encikl. Saeculo exeunte, 1940 m. 
birželio 13 d.: AAS 32 (1940), 256 psl.; encikl. Evangeliį praecones, 
507 psl. — Jono XXIII encikl. Princeps Pastorum, 843-844 psl. 

70 II Vatikano susirinikimas, dekr. Kunigų paruošimas, 19-21 nr. 
Pijaus XII apašt. konst. Sedes Sapientiae su bendraisiais nuostatais, 
1956 m. gegužės 31 d.: AAS 48 (1956), 354365 psl. 

71 Pijus XII, encikl. Evangelii praecones, 523-524 psl. 

72 Benediktas XV, apašt. laiškas Maximum illud, 448 psl. — 
Pijus XII, encikl. Evangelii praecones, 507 psl. 

siologiniuose institutuose arba įvairiuose universitetuose, 
kad galėtų sėkmingiau eiti ypatingesnęs pareigas.“ ir są- 
vo žiniomis padėti kitiems misininkams atlikti savo dar- 
bą, kuris ypač mūsų laikais sudaro daug sunkumų, bet 
kartu teikia ir daug galimybių. Taip pat labai pageidau- 
jama, kad vyskupų konferencijos turėtų pakankamai to- 
kių žinovų ir galėtų vaisingai naudotis jų mokslu bei pa- 
tyrimų, kai tenka spręsti įvairius pareigų klausimus. Te- 
nestinga taip pat asmenų, mokančių labai gerai panaudoti 
technikos bei visuomeninio bendravimo priemones. Tų 
priemonių svarba turėtų būti aiški visiems. 


Misijų draugijos 

27. Nors visi šie dalykai yra būtinai reikalingi kiek- 
vienam misininkui, tačiau pavienis asmuo vargiai tegali 
juos įsigyti. Patirtis liudija, kad ir paties misijų darbo pa- 
vieniai žmonės kaip reikiant atlikti neįstengia. Todėl 
bendras pašaukimas subūrė atskirus asmenis į institutus, 
kuriuose jie jungtinėmis jėgomis gali tinkamai pasiruošti 
ir paskui dirbti misijų darbą Bažnyčios vardu, hierarchi- 
nių vyresniųjų vadovaujami. Jau daug šimtmečių kaip 
tie institutai neša dienos karščio naštą, visiškai arba iš 
dalies atsidėdami misijų darbui. Šventasis Sostas dažnai 
jiems yra pavedęs didžiules teritorijas skelbti Evangeli- 
jai, ir ten jie subūrė naują tautą Dievui — vietines baž- 
nyčias su savais ganytojais. 

Įsteigę tas bažnyčias savo prakaitu, dažnai net ir 
krauju, jie ir ateityje tarnaus joms savo uolumu bei paty- 
rimu ir broliškai bendradarbiaus čia dirbdami pastoraci- 
jos darbą, čia atlikdami ypatingus uždavinius bendrajai 
visų gerovei. Kartais jiems teks imtis kai kurių neatidė- 


73 Plg. Pijaus XII encikl, Fidei donum, 234 psl. 

liotinų darbų, apimančių visą teritoriją, pavyzdžiui, skelb- 
ti Evangeliją grupėms arba tautoms, kurios dėl ypatingų 
aplinkybių jos dar nepriėmė arba jai iki tol priešinosi.“ 
Prireikus, tebūnie pasiruošę savo patirtimi formuoti ir 
remti asmenis, kurie laikinai atsideda misijų darbui. 

Dėl šių priežasčių ir dėl to, kad dar daug tautų reikia 
laimėti Kristui, misijų institutai tebėra nepaprastai rei- 
kalingi. 


V SKYRIUS 


MIRIJŲ VEIKLOS TVARKYMAS 

Įžanga 

28. Kadangi krikščionys yra apdovanoti įvairiomis 
dovanomis (plg. Rom. 12, 16), tai kiekvienas privalo 
jungtis į Evangelijos skleidimo darbą pagal tai, kiek lei- 
džia sąlygos, išgalės, gautoji malonė ir einamoji tarnyba 
(plg. 1 Kor. 3, 10). Tačiau visi, ir sėjėjai ir piovėjai (plg. 
Jn. 4, 37), ir sodinantieji ir laistantieji, privalo būti viena 
(plg. 1 Kor. 3, 8), kad, „laisvai ir tvarkingai žengdami į 
tą patį tikslą“, visi sutartinai pašvęstų savo jėgas Baž- 
nyčios ugdymui. Tad Evangelijos skelbėjų darbą bei kitų 
krikščionių pagalbą reikia taip tvarkyti ir derinti, kad 
visose misijų veiklos ir bendradarbiavimo srityse visa 
vyktų planingai (plg. 1 Kor. 14, 40). 


Bendrasis tvarkymas 
29. Kadangi rūpinimasis visoje žemėje skelbti Evan- 
geliją pirmoje eilėje yra episkopato uždavinys,'“? Vys- 
741 Plg. II Vatikano susirinkimo dekr. Kunigų tarnyba ir gyve- 
nimas, 10 nr., kur kalbama apie ypatingas diecezijas, asmenines 
prelatūras ir kitas panašias institucijas. 


76 Plg. II Vatikano susirinkimo dogm. konst. Bažnyčia, 18 nr. 
76 Plg. t.p., 23 nr, 

kupų sinodas arba „pastovi vyskupų taryba visai Bažny- 
čiai," tarp kitų bendros svarbos reikalų,'* tekreipia ypa- 
tingą dėmesį į didžiausią ir švenčiausią Bažnyčios parei- 
gą — misijų veiklą.“? 

Dera, kad visoms misijoms ir visam jų darbui tvarky- 
ti būtų tik viena įstaiga — Tikėjimui skleisti kongregaci- 
ja, kuri organizuotų bei derintų ir pačią misijų veiklą, 
ir misijinį bendradarbiavimą visame pasaulyje.*“? Tačiau 
Rytų bažnyčių teisė palieka galioti ir toliau. 

Nors šventoji Dvasia įvairiopu būdu sužadina Bažny- 
čios misijinį ryžtą ir neretai veikia pirmiau už bažnyti- 
nio gyvenimo vadovus, tačiau ir minėtoji kongregacija 
taip pat teugdo misijų dvasią ir pašaukimus, tekursto 
žmonių ryžtą ir teragina juos melstis už misijas bei te- 
gul teikia apie jas reikiamų tikslių žinių. Teparūpina ji 
misininkų ir tepaskirsto juos, atsižvelgdama į svarbes- 
niuosius įvairių vietų reikalus. Tesuplanuoja tikslaus vei- 
kimo programą, tenustato atitinkamas gaires bei dėsnius 
Evangelijai skelbti, teduoda tam paskatų. ši kongregaci- 
ja tesuorganizuoja ir tetvarko sėkmingą lėšų telkimą ir 
išteklius teišdalija, atsižvelgdama į reikalą bei naudą, į 
teritorijos dydį, į joje esančių tikinčiųjų ir netikinčiųjų, 
organizacijų ir institutų, misininkų ir jų padėjėjų skaičių. 

Veikdama išvien su sekretariatu krikščionių vienybei 
ugdyti, teieško kelių broliškai, planingai bendradarbiauti 
ir darniai sugyventi su misijose veikiančiomis kitaip ti- 


71 Plg. Pauliaus VI motu proprio Apostolica sollicitudo, 1965 m. 
rugsėjo 15 d.: AAS 57 (1965), 776 psl. 

78 Plg. Pauliaus VI kalbą Susirinkime, 1964 m. lapkričio 21 d.: 
AAS 56 (1964), 1011 psl. 

79 Plg. Benedikto XV apašt. laišką Maximum illud, 39-40 psl. 

80 Kai kurios misijos dėl ypatingų priežasčių laikinai dar gal 
būt priklauso kitoms šv. Sosto įstaigoms. šios turėtų palaikyti san- 
tykius su Tikėjimui skleisti kongregacija, kad visas misijinis darbas 
būtų organizuojamas ir tvarkomas pastoviai ir vieningai. 

kinčiųjų krikščionių bendruomenėmis, kad kiek įmanoma 
būtų pašalintas susiskaldymo papiktinimas. 

Minėtoji kongregacija turėtų būti ir administravimo 
įrankis ir dinamiško vadovavimo organas, naudojąs moks- 
linius metodus bei moderniojo meto sąlygoms pritaikytas 
priemones, kreipiąs dėmesį į dabartinius teologijos, me- 
todologijos ir misijų pastoracijos tyrinėjimus. 

Į kongregacijos vadovybę aktyviais nariais su spren- 
džiamuoju balsu tejeina rinktiniai atstovai visų tų, kurie 
dirba misijoms: vyskupai iš viso pasaulio su vyskupų kon- 
ferencijų pritarimu ir pontifikalinių institutų bei draugi- 
jų vadovai. Jų parinkimo būdą nustatys šventasis Tėvas. 
Šie atstovai, sušauktini nustatytais laikotarpiais ir po- 
piežiaus vadovaujami, bus aukščiausi viso misijų darbo 
tvarkytojai. 

Šiai kongregacijai tebūnie paskirtas nuolatinis tarėjų 
komitetas, sudarytas iš žinomų savo mokslu arba partirti- 
mi specialistų. Jo uždavinys, tarp kitų dalykų, bus rinkti 
naudingas žinias apie įvairių teritorijų vietinę padėtį ir 
apie atskiroms žmonių grupėms būdingą galvoseną bei 
apie naudotinus metodus Evangelijai skelbti ir pateikti 
moksliškai pagrįstas išvadas misijų veiklos ir pagalbos 
misijoms reikalu. 

Kongregacijoje atitinkamu būdu tebūnie atstovauja- 
mos seserų vienuolijos, rajoninės misijų organizacijos ir 
pasauliečių sambūriai, ypač tarptautiniai. 


Diecezijos 

30. Kad pati misijų veikla pasiektų savo tikslą ir būtų 
naši, visi jose dirbantieji tebūnie „vienos širdies ir vienos 
sielos“ (Apd. 4. 32). 

Vyskupo, kaip diecezinio apaštalavimo vadovo ir jun- 
giamojo centro, uždavinys yra misijų veiklą ugdyti, pri- 

žiūrėti ir derinti ir tai taip, kad būtų išlaikoma ir skatina- 
ma jose dirbančiųjų iniciatyva. Visi misininkai, net ir iš- 
skirtieji iš vyskupo galios vienuoliai, atlikdami įvairaus 
šventojo apaštalavimo darbus, priklauso jo valdžiai.?! 

Geresniam koordinavimui vyskupas, jei tik galima, 
teįsteigia pastoracinę tarybą, į kurią įeitų rinkti kunigų, 
vienuolių ir pasauliečių atstovai. Be to, jis tesirūpina, kad 
apaštalavimas nesiribotų vien tais, kurie jau yra įtikėję, 
bet kad lygi darbininkų ir lėšų dalis būtų skiriama taip 
pat skelbti Evangelijai nekrikščionių tarpe. 


Vyskupų konferencijos 

31. Vyskupų konferencijos sutartinai tesprendžia svar- 
besnius klausimus ir teapsvarsto opesnes problemas, ne- 
išleisdamos iš akių vietinių skirtumų.*? Patartina visų ge- 
rovei tarnaujančias institucijas steigti bendromis jėgo- 
mis, kad būtų išvengta ir taip jau nepakankamo asmenų 
bei lėšų eikvojimo arba bereikalingo darbų skaičiaus di- 
dinimo. Tokių institucijų pavyzdys yra seminarijos, aukš- 
tosios ir techninės mokyklos, pastoraciniai, katechetiniai, 
liturginiai ir visuomeninio bendravimo priemonių centrai. 

Kur tai naudinga, šitaip turėtų būti bendradarbiauja- 
ma ir tarp atskirų vyskupų konferencijų. 


Vyskupų santykiai su misijų institucijomis 

32. Taip pat naudinga koordinuoti bažnytinių insti- 
tutų ir draugijų veiklą. Visi jie, kokie bebūtų, atlikdami 
bet kokį misijų darbą, teklauso vietos ordinaro. Todėl bus 
labai pravartu sudaryti specialias sutartis, padedančias 
tvarkyti vietos ordinaro ir institutų vadovų tarpusavio 
santykius. 

81 Plg. II Vatikano susirinkimo dekr. Ganytojinės vyskupų pa- 


reigos Bažnyčioje, 35, 4 nr. 
82 T.p., 36-38 nr. 

Kai kuriam nors institutui pavedama bet kuri terito- 
rija, tos teritorijos bažnytinis vyresnysis ir anas institu- 
tas stengsis visa taip atlikti, kad nauja krikščionių bend- 
ruomenė subręstų į vietinę bažnyčią, kuri, laikui atėjus, 
būtų vadovaujama savo ganytojo ir savų kunigų. 

Kai teritorijos pavedimas nustoja galios, susidaro nau- 
ja padėtis. Tuomet vyskupų konferencijos ir institutai su- 
tartinai tenustato normas vietos ordinarų ir tų institutų 
tarpusavio santykiams tvarkyti.*š 

Nors institutai ir būtų pasiruošę tęsti pradėtąjį darbą 
eilinėje pastoracijoje, tačiau gausėjant vietiniams kuni- 
gams, jie turėtų, kiek tai derinasi su jų pačių tikslu, likti 
ištikimi diecezijai, didžiadvasiškai prisiimdami specialius 
darbus arba kurią nors tos teritorijos dalį. 


Institutų veiklos derinimas 


33. Institutai, atliekantieji misijų darbą toje pačioje 
teritorijoje, privalo rasti kelius savo veiklai derinti. Tam 
tikslui labai naudingos vyrų vienuolių konferencijos ir se- 
serų sąjungos, apjungiančios visus to paties krašto arba 
rajono institutus. Jos turi apsvarstyti, kas bendromis jė- 
gomis veiktina, ir palaikyti glaudų ryšį su vyskupų kon- 
fterencijomis. 

Misijų draugijoms dera panašiai bendradarbiauti ir 
gimtajame krašte. Tai padės lengvesniu ir mažiau išlaidų 
reikalaujančiu būdu išspręsti bendros veiklos klausimus, 
pavyzdžiui, būsimųjų misininkų paruošimą, kursus jau 
besidarbuojantiems misininkams, santykius su civilinė- 
mis vyriausybėmis arba tarptautiniais ir pasaulinio mas- 
to organais. 


83 Plg. t.p., 35, 5-6 nr. 

Mokslinės įstaigos 

34. Gera ir tvarkinga misijų veikla reikalauja Evan- 
gelijos darbininkus moksliškai paruošti savo uždaviniui, 
ypač pokalbiui su nekrikščionių religijomis bei kultūro- 
mis ir taip pat sėkmingai padėti jiems tą uždavinį vykdy- 
ti. Todėl pageidaujama, kad misijų gerovei broliškai ir di- 
džiadvasiškai savo tarpe bendradarbiautų visos mokslinės 
įstaigos, kuriose dėstoma misiologija ir kiti misijoms nau- 
dingi dalykai: etnologija ir kalbotyra, religija ir religijų 
istorija, sociologija, pastoracijos metodai ir panašūs kiti. 


VI SKYRIUS 


PAGALBA MISIJOMS 
Įžanga 
35. Visa Bažnyčia yra misininkė. Evangelijos skelbi- 
mas yra pagrindinė Dievo tautos pareiga. Todėl šventa- 
sis Sinodas kviečia visus atsinaujinti giliai viduje, kad, 
gyvai jausdami atsakomybę už Evangelijos skleidimą, vi- 
si savo būdu jungtųsi į misijų darbą. 


Visi krikščionys 

36. Tikintieji yra gyvojo Kristaus nariai, krikštu, su- 
tvirtinimu ir Eucharistija įjungti ir tapę į jį panašūs. To- 
dėl jų visų pareiga yra padėti Kristaus kūnui plėtotis ir 
augti, kad jis kiek galint greičiau pasiektų savo pilnatvę 
(plg. Efez. 4, 13). 

Tad visi Bažnyčios vaikai gyvai tesijaučia atsakingi 
už pasaulį, teugdo savyje tikrai katalikišką dvasią ir te- 
panaudoja savo jėgas Evangelijos skelbimo darbui. Ta- 
čiau visi težino, kad pirmoji ir svarbiausioji jų pareiga 
tikėjimą skleidžiant yra giliai krikščioniškas gyvenimas. 

Jų uolus tarnavimas Dievui ir meilė žmonėms suteiks 
naują dvasinį įkvėpimą visai Bažnyčiai, kuri pasirodys 
kaip tautoms iškelta vėliava (plg. Iz. 11, 12), „pasaulio 
šviesa“ (Mt. 5, 14) ir „žemės druska“ (Mt. 5, 13). šis gy- 
venimo pavyzdys lengviau pasieks savo tikslą, jeigu bus 
duodamas drauge su kitomis krikščionių grupėmis, lai- 
kantis „Ekumenizmo“ dekreto nuostatų.*i 

Iš šios atnaujintos dvasios savaime kils į Dievą malda 
ir atgailos darbai, kad jis savo malone laimintų misinin- 
kų veiklą, atsiras misijų pašaukimai ir plauks joms reika- 
Tingos lėšos, 

Kad visi iki vieno krikščionys tiksliai žinotų dabarti- 
nę Bažnyčios padėtį pasaulyje ir girdėtų daugybės šau- 
kiančiųjų balsą: ,,„Padėk mums!“ (plg. Apd. 16, 9), panau- 
dojant net moderniąsias visuomeninio bendravimo prie- 
mones, tebūnie jiems taip pateikiama žinių apie misijų 
veiklą, kad jie laikytų ją savo uždaviniu ir atvertų širdį 
tokiems gausiems ir svarbiems žmonių reikalams ir ga- 
lėtų jiems padėti. 

Žinių teikimo srityje reikalingas koordinavimas ir 
bendravimas su krašto ir tarptautiniais organais. 


Bendruomenės 


37. Kadangi Dievo tauta gyvena bendruomenėse, ypač 
diecezinėse ir parapinėse, ir jose lyg regimai pasireiš- 
kia, tai ir tų bendruomenių uždavinys yra liudyti tautoms 
Kristų. 

Bendruomenėse atsinaujinimo malonė gali tik tuomet 
klestėti, kai kiekviena jų išplečia savo meilę iki pat že- 
mės pakraščių ir tais, kurie gyvena toli, rūpinasi panašiai 
kaip ir savo pačios nariais. Taip visa bendruomenė drau- 


84 Plg. II Vatikano susirinkimo dekr. Ekumenizmas, 12 nr. 

ge meldžiasi, veikia ir vykdo misijų darbą per savo sūnus 
ir dukteris, kuriuos Dievas išsirinko šiam prakilniam už- 
daviniui. 

Bendruomenei bus labai naudinga, neapleidžiant vi- 
suotinio misijų darbo, palaikyti ryšį su misininkais, kilu- 
siais iš jos pačios, arba su kuria nors misijų parapija ar 
diecezija, kad būtų akivaizdus bendruomenių tarpusavio 
ryšys ir veiktų dorinančiai į vienus ir į kitus. 


Vyskupai 

38. Visi vyskupai, bendruomeniškai būdami apašta- 
diecezijai, bet ir viso pasaulio išganymui. Kristaus įsaky- 
mas skelbti Evangeliją visai kūrinijai (plg. Mk. 16, 15) 
yra skirtas pirmiausia, ir tai betarpiškai, jiems — drau- 
ge su Petru ir Petro vadovaujamiems. Iš čia kyla tas baž- 
nyčių tarpusavio ryšys ir bendradarbiavimas, kuris šian- 
dien yra taip reikalingas Evangelijos skelbimo darbui tęs- 
ti. Jungiamos šio bendrystės ryšio, atskiros bažnyčios rū- 
pinasi visomis kitomis, atveria viena kitai savo reikalus, 
dalijasi savo turimomis gėrybėmis. Juk Kristaus kūno 
plėtojimas yra visos vyskupų kolegijos uždavinys.*? 

Skatindamas, uzdydamas ir tvarkydamas misijų dar- 
bą savo diecezijoje, su kuria yra visiškai sutapęs, vysku- 
pas tarsi apčiuopiamai parodo misijinę Dievo tautos dva- 
sią ir meilę taip, kad visa diecezija pasidaro misininkė. 

Vyskupo uždavinys yra: pažadinti iš savo tikinčiųjų, 
ypač iš sergančiųjų ir vargo slegiamųjų tarpo, sielų, ku- 
rios iš širdies aukotų Dievui savo maldas ir atgailos dar- 
bus už Evangelijos skelbimą pasaulyje; noriai rūpintis 
jaunuolių bei dvasininkų pašaukimais misijų institutams 
ir būti dėkingais, kada Dievas kai kuriuos iš jų pasiren- 


85 Plg. II Vatikano susirinkimo dogm. konst. Bažnyčia, 23-24 nr. 

ka misijinei Bažnyčios veiklai; raginti diecezines kongre- 
gacijas jungtis į misijų darbą ir padėti joms įsijungti į jį; 
skleisti savo tikinčiųjų tarpe misijų institutus, ypač misi- 
jines popiežiaus draugijas. Toms draugijoms pagrįstai pri- 
klauso pirmoji vieta, nes jos padeda katalikams nuo pat 
mažens tikrai įsisąmoninti visuotinumą ir misijų dvasią 
bei sėkmingai sutelkti medžiaginių išteklių visoms misi- 
joms remti — kiek kuriai reikia.*? 

Kadangi Viešpaties vynuogynui reikia vis daugiau 
darbininkų, o dieceziniai kunigai kaskart labiau nori ir 
patys nešti pasauliui Evangeliją, šventasis Sinodas trokš- 
ta, kad vyskupai, atsimindami didžiulę kunigų stoką, kuri 
daugelyje vietų neleidžia džiugiosios naujienos skelbti, 
pasiųstų kai kuriuos iš geresnių savo kunigų, pasisiū- 
lančių į misijas, į tas darbininkų stokojančias diecezijas. 
Tinkamai pasiruošę bei nusiteikę tarnauti, jie ten galės 
bent laikinai stoti į misijų darbą.š7 

Kad paskirų vyskupų misijų veikla būtų našesnė visos 
Bažnyčios gerovei, vyskupų konferencijos turėtų planin- 
gai tvarkyti savo teritorijos pagalbą misijoms. Tose kon- 
ferencijose vyskupai teaptaria diecezinių kunigų siunti- 
mą į misijų kraštus, tenustato kiekvienos diecezijos į- 
plaukoms proporcingą sumą, kasmet skirtiną misijų rei- 
kalams,** teieško būdų ir priemonių tiesioginei misijų pa- 
galbai organizuoti ir tvarkyti. Jose taip pat teapsvarsto, 
kaip galėtų paremti arba reikale įsteigti misijų institutus 
ir misijų darbui skirtas diecezinių kunigų seminarijas ir 


86 Plg. Benedikto XV apašt. laišką Maximum illud, 453-454 psl. 
— Pijaus XI encikl. Rerum Ecclesiae, 71-73 psl. — Pijaus XII 
enciki. Evangelii praecones, 525-526 psl: encikl. Fidei donum, 
241 psl. 

87 Plg. Pijaus XII encikl. Fidei donum, 245-246 psl. 

88 II Vatikano susirinkimas, dekr. Ganytojinės vyskupų parei- 
gos Bažnyčioje, 6 nr, 

kaip išugdyti glaudesnius ryšius tarp tų institutų ir die- 
cezijų. 

Be to, vyskupų konferencijų uždavinys yra taip pat 
įsteigti arba laikyti įstaigas, kurios broliškai priimtų ir 
tinkamų būdu dvasiškai aptarnautų asmenis, atvykstan- 
čius iš misijų kraštų dirbti arba studijuoti. Juk jie tarsi 
priartina tolimas tautas ir pateikia puikią progą seniai 
krikščionybę priėmusioms bendruomenėms kalbėtis su 
tomis tautomis, kurios dar negirdėjo Evangelijos, ir pa- 
rodyti joms tikrąjį Kristaus veidą privalomos joms savo 
meilės ir pagalbos pareiškimų.*? 


Kunigai 


39. Kunigai atstovauja Kristaus asmeniui ir yra epis- 
kopato bendradarbiai, atlieką trejopą šventąjį uždavinį, 
esmingai susietą su Bažnyčios paskirtimi.?? Tad tesupran- 
ta jie gerai, kad jų gyvenimas yra pašvęstas ir misijų tar- 
nybai. Kadangi, atlikdami savo pareigas, kurios glūdi 
ypač Bažnyčią atbaigiančioje Eucharistijoje, jie patys 
bendrauja ir padeda bendrauti kitiems su Galva, Kristu- 
mi, jie negali nematyti, kiek daug dar trūksta Kristaus 
kūno pilnatvei ir kiek dar reikia darbuotis, kad jis diena 
dienon augtų. Tad savo pastoraciją jie tvarkys taip, kad 
ji padėtų skleisti Evangeliją tarp nekrikščionių. 

Eidami ganytojų pareigas, kunigai težadina ir tepa- 
laiko tikinčiuosiuose ryžtą padėti skleisti pasaulyje Evan- 
geliją, katecheze ir pamokslais tesupažindina juos su Baž- 
nyčios pareiga skelbti tautoms Kristų. Tenurodo krikščio- 
niškoms šeimoms, kaip labai reikia ir kaip garbinga išug- 
dyti iš savo sūnų ir dukterų tarpo misininkų. Mokyklų ir 


89 Plg. Pijaus XII encikl. Fidei donum, 245 psl. 
90 Plg. II Vatikano susirinkimo dogm. konst. Bažnyčia, 28 nr. 

katalikiškųjų organizacijų jaunuomenei teįkvepia misijų 
užsidegimą, kad iš jos kiltų būsimieji Evangelijos šauk- 
liai. Temoko tikinčiuosius melstis už misijas ir tenesigėdi- 
ja prašyti joms išmaldos, tapdami tarsi elgetos Kristui ir 
sielų išganymui.?! 

Seminarijų bei universitetų profesoriai išaiškins jau- 
nuoliams tikrąją pasaulio ir Bažnyčios būklę, kad jie pa- 
matytų, kaip sparčiai Evangelija skelbtina nekrikščio- 
nims, ir užsidegtų noru padėti. O dėstydami dogmatinius, 
biblinius, dorovinius ir istorinius dalykus, teiškelia juose 
glūdinčius misijų motyvus, kad tuo būtų ugdoma būsimų- 
jų kunigų misijinė sąmonė. 


Vienuolijos 


40. Evangelijos skelbimo darbe labai svarbų vaidme- 
nį vaidino ir tebevaidina kontempliatyviojo ir aktyviojo 
gyvenimo vienuolijos. šventasis Sinodas mielai pripažįsta 
jų nuopelnus ir dėkoja Dievui už visa, ką jos yra padariu- 
sios jo garbei ir sielų tarnybai, ir ragina pradėtąjį darbą 
nenuilstamai tęsti toliau. Juk jos žino, kad meilės dorybė, 
kurios tobulesnio išugdymo reikalauja jų pašaukimas, jas 
skatina ir įpareigoja vykdyti tikrai katalikiškos dvasios 
uždavinius.?ž 

Kontempliatyviojo gyvenimo vienuolijos savo malda, 
atgailos darbais ir aukomis yra nepaprastai svarbios sie- 
loms atversti. Juk ne kas kitas kaip Dievas, mūsų prašo- 
mas, siunčia darbininkų į savo piūtį (plg. Mt. 9, 38), at- 
veria nekrikščionių širdis Evangelijai klausyti (plg. Apd. 
16, 14) ir brandina jose išganymo žodį (plg. 1 Kor. 3, 7). 
Dar daugiau, šios vienuolijos yra prašomos net savo na- 


91 Plg. Pijaus XI encikl. Rerum Ecclesiae, 72 psl. 
92 Plg. II Vatikano susirinkimo dogm. konst. Bažnyčia, 44 nr. 

mus steigti misijų kraštuose, kaip ne viena jau yra pada- 
riusi, kad ten gyvendamos, prisitaikiusios prie tikrai re- 
liginių tautų tradicijų, liudytų nekrikščionims Dievo di- 
dybę bei meilę ir žmonių vienybę Kristuje. 

Aktyviojo gyvenimo vienuolijos — ar jos siektų griež- 
tai misijų tikslo, ar ne — nuoširdžiai prieš Dievą teklau- 
sia save šių dalykų: arg alėtų išplėsti savo veiklą ir 
skleisti tarp tautų Dievo karalystę; ar galėtų kai kuriuos 
darbus pavesti kitiems, kad savąsias pajėgas galėtų skir- 
ti misijoms; ar galėtų imtis misijų darbo, jei reikia, pri- 
taikydamos savo konstitucijas, bet nenutoldamos nuo 
steigėjų minties; ar jų nariai pagal išgales dedasi prie mi- 
sijų darbo; ar jų gyvenimo būdas yra Evangelijos liudi- 
jimas, pritaikytas gyventojų pobūdžiui ir sąlygoms? 

Kadangi Bažnyčioje Šventosios Dvasios įkvėpimu gau- 
sėja pasauliečių institutai, jų veikla, rodanti visišką pasi- 
šventimą skleisti Evangelijai, vyskupo vadovaujama, dau- 
geriopu būdu gali nešti vaisių misijoms. 


Pasauliečiai 

41, Pasauliečiai padeda Bažnyčiai skleisti Evangeli- 
ją ir kaip liudininkai bei gyvi įrankiai įsijungia į jos mi- 
siją nešti išganymą,?* ypač jei, Dievo pašaukti, vyskupų 
yra pasitelkiami šiam darbui. 

Jau krikščioniškose šalyse pasauliečiai gali padėti E- 
vangelijai sklisti, ugdydami savyje bei kituose misijų su- 
pratimą ir meilę, skatindami pašaukimus savo šeimo- |. 
je, katalikiškose organizacijose, mokyklose, visokeriopai 
veikdami, kad dovanai gautas tikėjimas būtų galima per- 
teikti kitiems. 


93 Plg. t.p., 33, 35 nr. 

Misijų šalyse ateiviai pasauliečiai ir vietiniai tesidar- 
buoja mokyklose, tetvarko žemiškuosius reikalus, teside- 
da prie parapinės ir diecezinės veiklos, testeigia ir teugdo 
įvairias pasauliečių apaštalavimo formas, kad naujųjų 
bažnyčių tikintieji galėtų kuo greičiausiai įsijungti į visos 
Bažnyčios gyvenimą.?* 

Pagaliau pasauliečiai mielai tepadeda besivystančioms 
tautoms ūkinio ir visuomeninio gyvenimo srityse. Toji pa- 
galba yra ypač girtina, kai ja siekiama sudaryti institu- 
cijas, susijusias su pagrindine visuomeninio gyvenimo 
santvarka, arba kai ji yra skirta formuoti atsakingiems 
valstybės asmenims. 

Ypač verti pagyrimo tie pasauliečiai, kurie universi- 
tetuose arba mokslo institutuose savo istorinės ir religi- 
nės srities tyrinėjimais teikia žinias apie tautas ir jų re- 
ligijas, padėdami Evangelijos šaukliams ir ruošdami ke- 
lią pokalbiui su nekrikščionimis. 

Pasauliečiai broliškai tebendradarbiauja su krikščio- 
nimis ir nekrikščionimis, ypač su tarptautinių sambūrių 
nariais, visą laiką žiūrėdami, kad „kuriama žemiškoji 
bendruomenė visuomet būtų Viešpačiu pagrįsta ir į jį ve- 
dama“ .?9 

Visiems šiems uždaviniams vykdyti pasauliečiai yra 
reikalingi techninio ir dorinio paruošimo, kuris teiktinas 
tam tikslui skirtuose institutuose. Jų gyvenimas turėtų 
liudyti Kristų nekrikščionims, kaip sako apaštalas: „El- 
kitės be papiktinimo žydams, pagonims ir Dievo bažny- 
čiai, kaip ir aš viskuo visiems įtinku, neieškodamas, kas 
man naudinga, bet kas daugeliui, kad jie būtų išganyti“ 
(1 Kor. 10, 32-33). 


94 Plg. Pijaus XII encikl. Evangelii praecones, 510-514 psl. — 
Jono XXIII encikl. Princeps Pastorum, 851-852 psl. 


95 Plg. II Vatikano susirinkimo dogm. konst. Bažnyčia, 46 nr. 

BAIGIAMASIS ŽODIS 


42. Giliai įsisąmoninę pareigą visur skleisti Dievo ka- 
ralystę, Susirinkimo Tėvai drauge su popiežium iš širdies 
sveikina visus Evangelijos šauklius, o ypač tuos, kurie 
yra persekiojami dėl Kristaus, ir jungiasi su jų kentėji- 
mais.99 

Ta pati meilė, kuria Kristus degė, yra apėmusi ir Su- 
sirinkimo Tėvus. Tačiau jie žino, kad vien Dievo galia 
ateina į šią žemę jo karalystė. Todėl drauge su visais 
krikščionimis jie meldžiasi, kad, užtariant apaštalų ka- 
ralienei Mergelei Marijai, tautos kuo greičiau pažintų 
tiesą (plg. 1 Tim. 2, 4) ir Kristaus veide žėrinti Dievo 
garbės šviesa, veikiant Šventajai Dvasiai, suspindėtų vi- 
siems (plg. 2 Kor. 4, 6). 


96 Plg. Pijaus XII encikl. Evangelii praecones, 527 psl. — Jono 
XXIII encikl. Princeps Pastorum, 864 psl. 

KRIKšČIONIšKASIS AUKLĖJIMAS 


PAREIšKIMAS 


Įvadas 


ventasis visuotinis Sinodas yra stro- 
piai apsvarstęs didžią auklėjimo 
reikšmę Žmogaus gyvenimui ir au- 
gančią jo įtaką mūsų meto visuomenės pažangai.! Iš tik- 
rųjų, dabartinėse sąlygose jaunuomenės auklėjimas ir net 
tam tikras suaugusiųjų švietimas darosi vis lengvesnis, 
bet drauge ir būtinesnis. Mat, žmonės, kaskart labiau 


1 Tarp daugelio dokumentų, iškeliančių auklėjimo reikšmę, pir- 
moje eilėje plg. Benedikto XV apašt. laišką Communes Litteras, 
1919 m. balandžio 10 d.: AAS 11 (1919), 172 psl. — Pijaus XI encikl. 
Divini illius Magistri, 49-86 psl. — Pijaus XII kalbą Italijos Kata- 

įsisąmonindami savo vertybę ir uždavinius, nori vis akty- 
viau įsijungti į visuomeninį, ir ypač į ūkinį bei politinį 
gyvenimą. O nuostabi technikos bei mokslinių tyrinėji- 
mų pažanga, naujos visuomeninio bendravimo priemonės, 
neretai gausėjąs laisvalaikis įgalina juos lengviau pasi- 
naudoti bendru dvasinės kultūros paveldėjimu ir, glaudė- 
jant grupių ir net tautų santykiams, vienas kitą papildyti. 

Visur stengiamasi auklėjimo darbą plėtoti. Iškeliamos 
ir viešais dokumentais pareiškiamos pagrindinės žmonių, 
ypač vaikų ir tėvų, teisės auklėjimo srityje.š Sparčiai au- 
gant mokinių skaičiui, plečiamos ir tobulinamos mokyk- 
los, steigiamos naujos auklėjimo institucijos, nauja patir- 
timi vystomi auklėjimo ir švietimo metodai. Labai sten- 
giamasi šviesti ir auklėti visus žmones, nors daugybei 
vaikų ir jaunuolių dar stinga net elementaraus švietimo, 
0 pulkai kitų lieka be tinkamo auklėjimo, ugdančio tiesą 
ir meilę. 

Norėdama įvykdyti savo dieviškojo steigėjo įsakymą 
— Skelbti visiems žmonėms išganymo paslaptį ir visa at- 


likų Akcijos jaunuoliams, 1946 m. balandžio 20 d.: Discorsi e Radio- 
messaggi VIII, 53-57 psl.; kalbą Prancūzijos šeimų tėvams, 1951 m. 
rugsėjo 18 d.: Discorsi e Radiomessaggi XIII, 241-245 psl. — Jono 
gistri paskelbimo, 1959 m. gruodžio 30 d.: AAS 52 (1960), 57-59 psl. 
— Pauliaus VI kalbą Bažnytinei Vadovybei Priklausančiųjų Insti- 
tutų Federacijos (FIDAE) nariams, 1963 m. gruodžio 30 d.: En- 
cieliche e Discoxsi di Paolo VI, I t., Roma 1964, 601-603 psl. Be to, 
plg. Acta ct Documenta Concilio Oecumenico Vaticano II appa- 
raundo, I ser., Antepraeparatoria, III t., 363—-364, 370-371, 373-374 psl. 

2 Pig. Jono XXIII encikl. Mater et Magistra, 413, 415-417, 424 
psl.; encikl. Pacem in terris, 278 t. psl. 

3 Plg. visuotinę žmogaus teisių deklaraciją (Dėclaration des 
droits de Vhomme), priimtą Jungtinių Tautų pilnaties posėdyje, 
1948 m. gruodžio 10 d. Taip pat plg. Dėeclaration des droits de 
Penfant, 1959 m. lapkričio 20 d.; Protocole additionel 4 la conven- 
tion de sauvegarde des droits de Vhomme et des libertės fonda- 
mentales, Paris, 1952 m. kovo 20 d. Apie tą visuotinę žmogaus teisių 
deklaraciją plg. Jono XXIII encikl. Pacem in terris, 295 t. psl. 

naujinti Kristuje, šventoji Motina Bažnyčia privalo rūpin- 
tis ir pilnutiniu žemės gyvenimu, kiek jis yra susijęs su 
dangiškuoju pašaukimų;+ tad ir auklėjimo veikla bei plė- 
tojimas yra jos darbo dalis. Tuo remdamasis, šventasis 
Sinodas pateikia keletą pagrindinių dėsnių apie auklėji- 
mą, ypač mokyklinį. Po Susirinkimo speciali komisija 
juos plačiau išvystys, o vyskupų konferencijos pritaikys 
atskirų vietų sąlygoms. 


Teisė auklėtis; auklėjimo apimtis 

1. Visi žmonės, kokia bebūtų jų rasė, padėtis arba 
amžius, dėl savo asmens vertybės turi neliečiamą teisę 
auklėjimosi, atitinkančio kiekvieno siekiamą tikslą,“ pri- 
taikyto jo savumams, lyčiai, kultūrai bei paveldėtoms tra- 
dicijoms, tiesiančio kelią į brolišką bendravimą su kito- 
mis tautomis tikrai vienybei ir taikai žemėje skleisti. Tik- 
ras auklėjimas formuoja asmenį, žiūrėdamas galutinio- 
sios jo paskirties ir gerovės tų bendruomenių, kurių jis 
yra narys, ir kuriose vėliau, subrendęs, jis turės atsakin- 
gai veikti. 

Tad pasinaudojant psichologijos, pedagogikos bei di- 
daktikos pažanga, vaikams ir jaunuoliams turi būti pa- 
dedama darniai išugdyti savo fizines, dorines ir protines 
galias, kad jie palaipsniui įsigytų vis tobulesnį atsakomy- 
bės jausmą, raginantį be paliovos tinkamai plėtoti savo 
gyvenimą ir siekti tikrosios laisvės, ryžtingai ir patvariai 
nugalint kliūtis. Taip pat reikia rūpintis pozityvių ir pro- 
tingu, amžiui pritaikytu seksualiniu jų auklėjimu. Be to, 
privalu juos tinkamai ruošti visuomeniniam gyvenimui, 


* Plg. Jono XXIII encikl. Mater et Magistra, 402 psl. — II Va- 
tikano susirinkimo dogm. konst. Bažnyčia, 17 nr. 

5 Pijus XII, kalėdinė radijo kalba, 1942: AAS 35 (1943), 12, 19 
psl. Jonas XXIII, encikl. Pacem in terris, 259 psl. Plg. žmogaus 
teisių deklaracijas, nurodytas 3. išnašoje. 

6 Plg. Pijaus encikl. Divini illius Magistri, 50 t. psl. 

kad, įsigiję reikalingo ir naudingo išsilavinimo, galėtų 
aktyviai įsijungti į įvairias visuomenės grupes, pokalbiu 
atsiverti kitiems ir su noru dėtis prie bendrosios gerovės 
kėlimo, 

Šventasis Sinodas taip pat pareiškia, jog vaikai ir jau- 
nuoliai turi teise būti skatinami teisinga sąžine žvelgti 
į dorines vertybes, patys už jas apsispręsti bei stengtis to- 
buliau pažinti ir pamilti Dievą. Todėl jis karštai prašo 
visus, kuriems yra pavesta vadovauti tautoms arba rūpin- 
tis auklėjimu, žiūrėti, kad ši šventa teisė niekados nebūtų 
iš jaunuomenės atimta. O Bažnyčios vaikus ragina di- 
didžiadvasiškai talkinkauti visokeriopam auklėjimo dar- 
bui, ypač kad kuo greičiau didžios auklėjimo ir švietimo 
gėrybės taptų prieinamos visiems viso pasaulio žmonėms.“ 


Krikščioniškasis auklėjimas 

2. Visi krikščionys, kurie, atgimę iš Šventosios Dva- 
sios ir tapę naujais kūriniais,* vadinasi ir yra Dievo vai- 
kai, turi krikščioniškojo auklėjimo teisę. O tasai auklė- 
jimas siekia ne tik tokio asmens subrandinimo, apie kurį 
ką tik kalbėjome, bet svarbiausia jam rūpi, kad pakrikš- 
tytieji, palaipsniui supažindinami su išganymo paslapti- 
mi, vis labiau įsisąmonintų gautąją tikėjimo dovaną, iš- 
moktų garbinti Dievą Tėvą dvasia ir tiesa (plg. Jn. 4, 
23), ypač liturgijoje, įprastų tikrai teisiai ir šventai gy- 
venti kaip nauji žmonės (plg. Efez. 4, 22-24) ir taip su- 
brestų į tobulą Kristaus amžiaus pilnatvės pasiekusį žmo- 
gų (plg. Efez. 4, 13) bei prisidėtų prie Mistinio kūno 
augimo. 

Be to, šis auklėjimas pratina pakrikštytuosius, įsisą- 
moninus savo pašaukimą, būti juose esančios vilties liu- 


* Plg. Jono XXIII encikl. Mater et Magistra, 441 t. psl. 
8 Plg. Pijaus XI encikl. Divini illius Magistri, 83 psl. 

dytojais (plg. 1 Petr. 3, 15) ir padėti sukrikščioninti pa- 
saulį, kad prigimtosios vertybės, įglaustos į pilnutinę 
Kristaus atpirktojo žmogaus apimtį, tarnautų visos Žžmo- 
nijos gerovei? Todėl šventasis Sinodas primena sielų ga- 
nytojams jų griežtą pareigą visa daryti, kad šiuo krikš- 
čioniškuoju auklėjimu galėtų pasinaudoti visi tikintieji, 
ypač jaunuoliai, kurie yra Bažnyčios viltis.'0 


Auklėjimo pareigos vykdytojai 


3. Kadangi tėvai yra pašaukę vaikus gyventi, jie yra 
griežčiausiai įpareigoti juos ir auklėti. Todėl gimdytojus 
reikia laikyti pirmaisiais ir pagrindiniais auklėtojais.“ 
Tėvų auklėjimas yra toks svarbus, kad, kur jo nėra, var- 
giai kas kitas gali jį atstoti. 

Tėvų uždavinys yra sukurti tokią meile ir pagarba 
Dievui ir žmonėms dvelkiančią šeimos aplinką, kuri pa- 
dėtų vaikams pilnutinai išsiauklėti asmeniniu ir visuome-+ 
niniu požiūriu. Tad šeima yra pirmoji mokykla visuome- 
ninių dorybių, kurių reikia visoms bendruomenėms. "To- 
dėl ypač krikščionių šeimoje, praturtintoje moterystės 
sakramento malone ir uždaviniu, nuo pat ankstyvojo am- 
žiaus privalu mokyti, kaip reikalauja per krikštą gauta- 
sis jų tikėjimas pažinti ir garbinti Dievą bei mylėti arti- 
mą. Krikščioniškoje šeimoje vaikai pirmiausia patiria ir 
kas yra sveika žmonių bendruomenė, ir kas yra Bažnyčia; 
joje palaipsniui jie įsijungia į valstybinę žmonių bendruo- 
menę ir Dievo tautą. Tad gerai teįsisąmonina tėvai, kokia 


9 Plg. II Vatikano susirinkimo dogm. konst. Bažnyčia, 36 nr. 

10 Plg. II Vatikano susirinkimo dekr. Ganytojinės vyskupų pa- 
reigos Bažnyčioje, 12-14 nr. 

11 Pig. Pijaus XI encikl. Divini illius Magistri, 59 t. psl.; encikl. 
Mit brennender Sorge, 1937 m. kovo 14 d.: AAS 29 (1937), 164 t. 
psl. — Pijaus XII kalbą I Hialijos Katalikų Mokytojų Sąjungos 
(AIMC) suvažiavimo dalyviams, 1946 m. rugsėjo 8 d.: Discorsi e 
Radiomessaggi VIII, 218 psl. 

didelė yra tikrai krikščioniškos šeimos reikšmė Dievo 
tautos gyvenimui ir pažangai.!2 

Auklėjimui, kuris pirmoje eilėje yra šeimos uždavi- 
nys, reikia visuomenės pagalbos. Todėl šalia teisių, pri- 
klausančių tėvams bei kitiems asmenims, kuriems jie pa- 
tiki auklėjimo dalį, tam tikros teisės ir pareigos tenka 
valstybei, kiek ji yra skirta tvarkyti bendriesiems žemiš- 
kosios gerovės reikalams. Valstybė privalo įvairiopai rū- 
pintis jaunuomenės auklėjimu: saugoti tėvų bei kitų auk- 
lėtojų teises ir pareigas bei jiems padėti; kai tėvų ir kitų 
bendruomenių pastangos yra nepakankamos, vadovaujan- 
tis pagalbos principu, imtis auklėjimo darbo, suprantama, 
atsižvelgiant į gimdytojų pageidavimus; pagaliau, kiek 
reikalauja bendroji gerovė, steigti savo mokyklas ir ins- 
titutus.!š 

Pagaliau auklėjimas yra Bažnyčios uždavinys ypatin- 
gu pagrindu: ne vien dėl to, kad ji yra pripažintina auk- 
lėti pajėgiančia žmonių bendruomene, bet ypatingai dėl 
to, kad jos pareiga yra rodyti visiems žmonėms išganymo 
kelią, perteikti tikintiesiems Kristaus gyvenimą ir nuo- 
latos rūpestingai padėti jiems pasiekti to gyvenimo pil- 
natvę!4 Todėl, kaip jų motina, Bažnyčia privalo siekti 
tokio šių savo vaikų auklėjimo, kuris pripildytų visą jų 


12 Plg. II Vatikano susirinkimo dogm. konst. Bažnyčia, 11 ir 
35 nr. 

13 Plg. Pijaus XI encikl. Divini illius Magistri, 63 t. psl. — Pi- 

jaus XII radijo kalbą, 1941 m. birželio 1 d.: AAS 33 (1941), 200 psl.; 
kalbą I Italijos Katalikų Mokytojų Sąjungos (AIMC) suvažiavimo 
dalyviams, 1946 m. rugsėjo 8 d.: Discorsi e Radiomessaggi VIII, 218 
psl. — Apie pagalbos principą plg. Jono XXIII encikl. Pacem in 
terris, 294 psl. 
. Plg. Pijaus XI encikl. Divini illius Magistri, 53 t., 56 t. psl; 
encikl, Non abbiamo bisogno, 1931 m. birželio 29 d.: AAS 23 (1931), 
311 t. psl. — Pijaus XII Valstybės Sekretoriato laišką 28. Italijos 
Visuomeninei Savaitei, 1955 m. rugsėjo 20 d.: L/Osservatore Ro- 
mano, 1955 m. rugsėjo 29 d. 

būtį Kristaus dvasios. O visoms tautoms Bažnyčia padeda 
puoselėti pilnutinį asmens išvystymą, kelti žemiškosios 
bendruomenės gerovę ir kurti žmoniškesnį pasaulį.'5 


Krikščioniškojo auklėjimo priemonės 

4. Vykdydama auklėtojos uždavinį, Bažnyčia stengia- 
si panaudoti visas tinkamas priemones, ypač tas, kurios 
yra jai savos. Prie tokių pirmoj eilėj priklauso kateche- 
zė/“ kuri nušviečia ir stiprina tikėjimą, ugdo Kristaus 
dvasios vadovaujamą gyvenimą, veda į sąmoningą ir ak- 
tyvų dalyvavimą liturginėje paslaptyje!" ir skatina apaš- 
tališkai veikti. Bažnyčia taip pat vertina, stengiasi pri- 
sunkti savo dvasios bei sukilninti ir kitas priemones, ku- 
rios yra bendrojo žmonijos paveldėjimo dalis ir kurios la- 
bai daug prisideda prie vidinio ugdymo bei asmens for- 
mavimo. Prie tokių reikia priskirti visuomeninio bendra- 
vimo priemones, įvairius dvasios ir kūno kultūros sam- 
būrius, jaunimo organizacijas, o ypač mokyklas. 


Mokyklų reikšmė 
5. Tarp visų auklėjimo priemonių ypatinga vieta ten- 
ka mokyklai/? kuri, savo paskirtimi patvariai ir rūpes- 


15 Bažnyčia aukštai vertina tas vietines, valstybines ir tarptau- 
tines vyresnybes, kurios įsisąmoninusios neatidėliotinus dabartinio 
meto reikalus, daro, kad kiekvienai tautai būtų prieinamos pilneės- 
nio išsiauklėjimo ir kultūros gėrybės. Plg. Pauliaus VI kalbą Jung- 
tinėse Tautose, 1965 m. spalio 4 d.: AAS 57 (1965), 877-885 psl. 

16Plg. Pijaus XI motu proprio Orbem catholiceum, 1923 m. 
birželio 29 d.: AAS 15 (1923), 327-329 psl; dekr. Provide sane, 
1935 m. sausio 12 d.: AAS 27 (1935), 145-152 psl. — II Vatikano su- 
susirinkimo dekr. Ganytojinės vyskupų pareigos Bažnyčioje, 13 ir 
14 nr. 

17 Plg. II Vatikano susirinkimo konst. šventoji liturgija, 14 nr. 

18 Plg. II Vatikano susirinkimo dekr. Visuomeninio bendravimo 
priemonės, 13 ir 14 nr. 

19 Plg. Pijaus XI encikl. Divini illius Magistri, 76 psl. — Pijaus 
XII kalbą Bavarijos Katalikų Mokytojų Sąjungos nariams, 1956 m. 
gruodžio 31 d.: Discorsi e Radiomessaggi XVIII, 746 psl. 

tingai vystydama proto galias bei brandindama sugebėji- 
mą spręsti, įveda į paveldėtą iš praėjusių kartų kultūros 
lobyną, ugdo vertybių nuovoką, paruošia profesijai. Su- 
vesdama į artimą pažintį skirtingų sugebėjimų ir skirtin- 
gos padėties mokinius, ji taip pat deda pamatus vienas 
kito supratimui. Be to, mokykla yra tarsi centras, kurio 
veikimas bei pažanga įtraukia ir apjungia draugėn šeimas, 
mokytojus, įvairias kultūrines, politines bei religines or- 
ganizacijas, valstybinę bendruomenę ir visą žmoniją. 

Gražus ir nelengvas yra pašaukimas visų tų, kurie, 
padėdami tėvams atlikti savo pareigas ir atstovaudami 
visuomenei, imasi auklėjimo darbo mokyklose. šis pašau- 
kimas reikalauja ypatingų proto ir širdies gabumų, labai 
kruopštaus pasiruošimo, nuolatinio nusiteikimo atsinau- 
jinti ir prisitaikyti. 


Valstybės pareigos 


6. Tėvai, kuriems vaikų auklėjimas yra pirmoji pa- 
reiga ir neliečiama teisė, privalo turėti pilną laisvę pasi- 
rinkti mokyklas. Todėl valstybė, kurios uždavinys yra 
saugoti ir ginti pilietines laisves, laikydamasi paskirstan- 
čiojo teisingumo turi rūpintis taip paskirstyti švietimo 
lėšas, kad tėvai galėtų iš tikrųjų laisvai, sekdami sąžinės 
balsu, pasirinkti savo vaikams mokyklas.20 

Be to, valstybės uždavinys yra žiūrėti, kad visi pilie- 
čiai galėtų deramai pasinaudoti kultūrinėmis gėrybėmis 
ir būtų reikiamai paruošti atlikti pilietinėms pareigoms 
bei naudotis pilietinėmis teisėmis. Tad ji privalo saugoti 
vaikų atitinkamo auklėjimo mokykloje teise, kontroliuo- 
ti mokytojų tinkamumą ir mokslo lygį, rūpintis mokinių 

20 Plg. III Cincinačio provincinį susirinkimą, 1861 m.: Collectio 


Lacensis III, 1240, c/d — Pijaus XI encikl. Divini illius Magistri, 
60, 63 t. psl. 

sveikata ir apskritai plėtoti visą švietimo veiklą. Tačiau, 
tai darydama, ji privalo turėti prieš akis pagalbos princi- 
pą ir vengti bet kokio mokyklų monopolio, kuris priešta- 
rauja įgimtoms asmens teisėms, pačios kultūros pažangai 
bei sklidimui, piliečių santaikai ir daugelyje bendruome- 
nių šiandien įsigalėjusiam daugialypiškumui.*i 

Šventasis Sinodas ragina krikščionis su noru padėti 
surasti tinkamus auklėjimo metodus ir nustatyti pažan- 
gią švietimo programą, ruošti mokytojus, sugebančius ge- 
rai auklėti jaunimą ir, ypač per tėvų organizacijas, ateiti 
į talką visam mokyklų darbui, pirmoje eilėje jose teikti- 
nam doriniam auklėjimui.22 


Dorinis ir religinis auklėjimas 

7. Be to, Bažnyčia, gerai žinodama, kad ji įpareigota 
stropiai rūpintis visų savo vaikų doriniu ir religiniu auk- 
lėjimu, privalo rodyti ypatingą meilę ir ateiti į pagalbą 
daugybei lankiančiųjų nekatalikiškas mokyklas čia mo- 
kytojų ir vadovų gyvenimo pavyzdžiu, čia mokyklos drau- 
zų apaštalaujančia veikla, o svarbiausia tų kunigų ir 
pasauliečių pastangomis, kurie moko juos išganymo tie- 
sų, prisitaikydami prie auklėtinių amžiaus bei padėties, ir 
teikia dvasinę pagalbą, panaudodami aplinkybėms tinka- 
mas priemones. 


21 Plg. Pijaus XI encikl. Divini illius Magistri, 63 psl.; encikl. 
Non abbiamo bisogno, 1931 m. birželio 29 d.: AAS 23 (1931), 305 psl. 
— Pijaus XII Valstybės Sekretoriato laišką 28. Italijos Visuome- 
ninei Savaitei, 1955 m. rugsėjo 20 d.: 1/Osservatore Romano, 1955 m. 
rugsėjo 29 d. — Pauliaus VI kalbą Italijos Krikščionių Darbininkų 
Sąjungos (ACLI) nariams, 1963 m. spalio 6 d.: Encieliche e Discorsi 
di Paolo VI, I t., Roma 1964, 230 psl. 

22 Pig. Jono XXIII kalbą 30 m. sukaktuvių proga nuo encikl. 
Divini illius Magistri paskelbimo, 1959 m. gruodžio 31 d.: AAS 52 
(1960), 57 psl. 

23 Bažnyčia aukštai vertina apaštalavimą, kurio net tose mo- 
kyklose gali imtis katalikai mokytojai ir mokiniai. 

Tėvams Bažnyčia primena jų griežtą pareigą sudaryti 
visas sąlygas arba net reikalauti, kad jų vaikai galėtų 
teikiamąja pagalba naudotis ir kad krikščioniškasis pasi- 
ruošimas eitų lygia greta su žmogiškuoju. Todėl ji labai 
vertina tas pasaulines vyresnybes ir bendruomenes, ku- 
rios, atsižvelgdamos į šiandieninės visuomenės daugialy- 
piškumą ir gerbdamos priderančią tikėjimo laisvę, pade- 
da šeimoms visose mokyklose taip auklėti vaikus, kaip 


"E BY UI 


Katalikiškosios mokyklos 


8. Bažnyčios veiklą švietimo srityje ypatingu būdu 
parodo katalikiškoji mokykla. Toji mokykla nemažiau už 
kitas siekia kultūrinių tikslų ir žmogiškojo jaunuolių ug- 
dymo. Tačiau būdinga jai yra tai, kad ji stengiasi sukurti 
gaivia evangelinės laisvės ir meilės dvasia alsuojančią 
mokyklinės bendruomenės aplinką, padėti jaunuoliams 
kartu su savo asmenybės tobulinimu ugdyti savyje naują 
kūrinį, kuriuo tapo krikšto metu, ir pagaliau visą Žmogiš- 
kąją kultūrą sieti su išganymu, kad mokinių įsigyjamos 
žinios apie pasaulį, gyvenimą ir žmogų būtų apšviečia- 
mos tikėjimo. Taip katalikiškoji mokykla, deramai pri- 
sitaikydama prie pažangiųjų laikų sąlygų, išmoko savo 
auklėtinius sėkmingai kelti žemiškosios bendruomenės 
gerovę ir tarnauti Dievo karalystės plėtimui, kad savo pa- 


24 Plg. Pijaus XII kalbą Bavarijos Katalikų Mokytojų Sąjungos 
nariams, 1956 m. gruodžio 31 d.: Discorsi e Radiomessaggi XVIII, 
745 t. psl. 

25 Plg. I Vestminsterio provincinį susirinkimą, 1852 m.: Collectio 
Lacensis III, 1334 a/b — Pijaus XI encikl. Divini illius Magistri, 
77 t. psl. — Pijaus XII kalbą Bavarijos Katalikų Mokytojų Sajun- 
gos nariams, 1956 m. gruodžio 31 d.: Discorsi e Radiomessaggi 
XVIII, 746 psl. — Pauliaus VI kalbą Bažnytinei Vadovybei Priklau- 
sančiųjų Institutų Federacijos (FIDAE) nariams, 1963 m. gruodžio 
30 d.: Encieliche e Discorsi di Paolo VI, I t, Roma 1964, 602 t. psl. 

vyzdingu ir apaštališku gyvenimu jie taptų lyg išganingu 
žmonių bendruomenės raugu. 

Kadangi katalikiškoji mokykla gali labai sėkmingai 
padėti Dievo tautai vykdyti savo misiją ir taip pat prisi- 
dėti prie abi puses praturtinančio Bažnyčios ir žmonių 
bendruomenės pokalbio, ji tebėra labai svarbus veiksnys 
ir dabartiniame pasaulyje. Todėl šis šventasis Sinodas iš 
naujo pabrėžia Bažnyčios teise — jau iškeltą daugelyje 
mokančiosios jos vadovybės dokumentų** — laisvai steig- 
ti ir tvarkyti bet kokio pobūdžio ir laipsnio mokyklas. Jis 
kartu primena, kad tos teisės naudojimas nepaprastai 
daug prisideda prie sąžinės laisvės ir tėvų teisių gynimo 
bei prie pačios kultūros pažangos. 

Mokytojai teatsimena, jog nuo jų daugiausia priklau- 
so katalikiškosios mokyklos pajėgumas įgyvendinti savo 
tikslus ir planus." Todėl tebūnie jie itin rūpestingai pasi- 
ruošę, su reikiamais pasaulinių ir religinių mokslų diplo- 
mais, gerai susipažinę su pažangia moderniųjų laikų pe- 
dagogika. Meilės ryšio jungiami tarpusavy ir su moki- 
niais, pilni apaštališkos dvasios, ir savo gyvenimu, ir mo- 
kymu tebūnie jie vienintelio Mokytojo Kristaus liudy- 
tojai. Ypač tesistengia bendradarbiauti su tėvais. Kartu 
su jais visame auklėjimo darbe teatsižvelgia į lyčių skir- 
tumą ir į joms abiem Dievo apvaizdos skirtąją rolę šei- 
moje ir visuomenėje. Tesistengia ugdyti pačių mokinių 


26 Plg. visų pirma 1. išnašoje minimus dokumentus. Be to, šią 
Bažnyčios teisę iškelia įvairūs provinciniai susirinkimai. Ją taip pat 
pabrėžia daugelis paskutiniojo meto vyskupų konferencijų savo 
pareiškimuose. 


jaus XII kalbą Htalijos Vidurinių Mokyklų Katalikų Mokytojų 
Sąjungos (UCIIM) nariams, 1954 m. sausio 5 d.: Discorsi e Radio- 
messaggi XV, 551-556 psl. — Jono XXIII kalbą VI Italijos Katalikų 
Mokytojų Sąjungos (AICM) suvažiavimo dalyviams, 1959 m. rug- 
sėjo 5 d.: Discorsi, Messaggi, Collogui I, Roma 1960, 427-431 psl. 

iniciatyvą. Jiems, baigus mokyklą, ir toliau tepadeda savo 
patarimais, draugyste ar net sukurtomis ypatingomis 
draugijomis, pasižyminčiomis tikra Bažnyčios dvasia. 
Šventasis Sinodas pareiškia, kad šitokių mokytojų 
darbas yra tikras apaštalavimas, nepaprastai tinkąs bei 
reikalingas ir mūsų laikams ir drauge tikrai tarnaująs 
pačiai visuomenei. O katalikams tėvams jis primena pa- 
reigą, kada tik gali ir kur gali, leisti savo vaikus į kata- 
likiškas mokyklas, jas pagal išgales remti ir su jomis 
bendradarbiauti savo sūnų ir dukterų gerovei.žš 


Įvairios katalikiškųjų mokyklų rūšys 


9, Visos mokyklos, kuriuo nors būdu priklausančios 
nuo Bažnyčios, turėtų kiek galint pilniau įgyvendinti šį 
katalikiškos mokyklos idealą, nors, pagal vietos sąlygas, 
jos gali būti vis kiek kitokios.?? Bažnyčiai taip pat labai 
arti širdies yra ir nekatalikų mokinių lankomos katali- 
kiškos mokyklos, ypač tose teritorijose, kur ji yra nese- 
niai įsikūrusi. 

Steigiant ir tvarkant katalikiškąsias mokyklas, turi 
būti atsižvelgiama į gyvenamojo meto reikalavimus. To- 
dėl, nors ir toliau reikia plėtoti pradines ir vidurines mo- 
kyklas, kurios yra tarsi auklėjimo pamatas, reikia kreip- 
ti daug dėmesio taip pat ir į kitas, kurių ypatingai šau- 
kiasi mūsų meto sąlygos. Tokios yra vadinamosios pro- 
fesinės?? bei techninės mokyklos, institutai šviesti suau- 


28 Plg. Pijaus XII kalbą Italijos Vidurinių Mokyklų Katalikų 
Mokytojų Sąjungos (UCIIM) nariams, c.v., 555 psl. 

29 Plg. Pauliaus VI kalbą Tarptautinei Katalikiškojo Auklėjimo 
Įstaigai (OIEC), 1964 m. vasario 25 d.: Encicliche e Discorsi di 
Paolo VI, II t., Roma 1964, 232 psl. 

30 Plg. Pauliaus VI kalbą Italijos Krikščionių Darbininkų Są- 
jungos (ACLI) nariams, 1963 m. spalio 6 d.: Encicliche e Discorsi di 
Paolo VI, I t, Roma 1964, 229 psl. 

gusiems, lavinti visuomeninės pagalbos darbuotojams, rū- 
pintis tais, kuriems dėl prigimtinių trūkumų reikia ypa- 
tingos priežiūros, ir mokytojų seminarijos, ruošiančios 
religijos bei kitų dalykų dėstytojus. 

Šventasis Sinodas karštai ragina ganytojus ir visus 
tikinčiuosius nesigailėti jokių aukų katalikiškosioms mo- 
kykloms remti, kad jos galėtų vis geriau atlikti savo už- 
davinį, o ypač aptarnauti tuos, kurie stokoja medžiaginių 
gėrybių, arba kuriems trūksta šeimos paramos ir meilės, 
arba kurie gyvena be tikėjimo dovanos. 


Aukštosios katalikiškos mokyklos 

10. Bažnyčia taip pat stropiai rūpinasi aukštosiomis 
mokyklomis, ypač universitetais. Ji planingai siekia, kad 
visose jos prižiūrimose šios rūšies institucijose atskiri da- 
lykai būtų perteikiami, vadovaujantis jiems savais dės- 
niais, savais metodais ir moksliniam tyrinėjimui reikalin- 
ga laisve. Sekdama Bažnyčios mokytojų, ypač šv. Tomo 
Akviniečio pėdomis?! ji nori, kad studijuojantieji kas- 
kart geriau suprastų įvairias mokslo sritis, būtų plačiai 
atvėrę akis pažangaus amžiaus problemoms bei atradi- 
mams ir kad giliau įžvelgtų, jog tikėjimas ir protas susi- 
tinka toje pačioje tiesoje. Taip krikščioniškoji pasaulėžiū- 
ra tartum viešu, pastoviu ir universaliu būdu yra įjungia- 
ma į visą aukštesnės kultūros kėlimo darbą ir tų aukštųjų 
mokslo įstaigų lankytojai formuojami taip, kad išeitų į 
gyvenimą turėdami žinių, pasiruošę perimti svarbiąsias 
visuomenės pareigas ir liudyti pasaulyje tikėjimą.32 

31 Plg. Pauliaus VI kalbą VI tarptautinio tomistų kongreso 
dalyviams, 1965 m. rugsėjo 10 d.: AAS 57 (1965), 788-792 psl. 

32 Plg. Pijaus XII kalbą Prancūzijos aukštųjų katalikų institutų 
profesoriams ir studentams, 1950 m. rugsėjo 21 d.: Discorsi e Ra- 
diomessaggi XII, 219-221 psl; laišką 22. „Pax Romana“ kongresui, 


1952 m. rugpiūčio 12 d.: Discorsi e Radiomessaggi XIV, 567-569 psl. 
— Jono XXIII kalbą Katalikiškųjų Universitetų Federacijos na- 

Katalikiškuose universitetuose, kuriuose nėra atskiro 
teologijos fakulteto, tebūnie įsteigtas institutas arba ka- 
tedra, kur būtų dėstoma teologija ir pasauliečiams stu- 
dentams pritaikytu būdu. Kadangi įvairūs mokslai žengia 
pirmyn ypač specialiais moksliniais tyrinėjimais, tai aukš- 
tosiose katalikų mokyklose tebūnie kreipiamas ypatingas 
dėmesys į tuos institutus, kurie pirmoje eilėje tarnauja 
šitokiam moksliniam tyrinėjimui. 

Šventasis Sinodas labai pataria plėtoti katalikiškus 
universitetus ir fakultetus, tinkamai paskirstytus po įvai- 
rias šalis. Tepasižymi jie ne skaičiumi, bet mokslo koky- 
be. Tebūnie jie lengvai prieinami gabesniems, nors ir ne 
taip turtingiems, studentams, ypač atvykstantiems iš nau- 
jųjų tautų. 

Kadangi visuomenės ir pačios Bažnyčios ateitis labai 
artimai siejasi su aukštąsias mokyklas lankančio jauni- 
mo išsiugdymųu,** Bažnyčios ganytojams nepakanka uo- 
liai rūpintis tik katalikų mokyklas lankančiųjų studentų 
dvasios gyvenimu. Siekdami visų savo vaikų dvasinio 
brendimo, bendrai pasitardami, vyskupai tesistengia, kad 
ir nekatalikiškuose universitetuose būtų katalikų studen- 
tų namai bei centrai, kuriuose gerai parinkti ir paruošti 
kunigai, vienuoliai ir pasauliečiai galėtų teikti nuolatinę 
pagalbą universitetą lankančio jaunimo sielai ir protui. 
Gabesni studentai, kurie atrodo tinkami dėstymo ir moks- 
linio tyrinėjimo darbui, ar jie lankytų katalikiškus, ar ki- 


riams, 1959 m. balandžio 1 d.: Discorsi, Messaggi, Collogui I, Roma 
1960, 226-229 psl. — Pauliaus VI kalbą Milano Katalikų Universi- 
teto akademiniam senatui, 1964 m. balandžio 5 d.: EEncicliche e 
Discorsi di Paolo VI, II t., Roma 1964, 438-443 psl. 

33 Plg. Pijaus XII kalbą Romos Universiteto akademiniam se- 
natui ir studentams, 1952 m. birželio 15 d.: Discorsi e Radiomessaggi 
XIV, 203 psl.: „Vadovavimas rytojaus visuomenei yra pirmoje eilėje 
sudėtas į šiandieninių universiteto studentų dvasią ir širdį“. 

tokius universitetus, tebūnie ypač rūpestingai išmoksli- 
nami ir nukreipiami į profesūrą. 


Teologinių mokslų fakultetai 


11. Bažnyčia daug tikisi iš teologinių mokslų fakulte- 
tų veiklos.3* Juk jiems ji patiki didžios svarbos pareigą: 
paruošti savuosius auklėtinius ne tik pastoraciniam dar- 
bui, bet ypač dėstyti aukštesniųjų bažnytinių studijų ins- 
titutuose, savo pačių tyrinėjimais prisidėti prie tolimes- 
nės šventųjų mokslų pažangos, prisiimti sunkesnius in- 
telektualinio apaštalavimo uždavinius. 

Pačiuose fakultetuose taip pat privalu išsamiau gilin- 
tis į įvairias teologijos sritis, kad vis geriau būtų supras- 
tas šventasis Apreiškimas, plačiau atveriamas protėvių 
perduotasis krikščioniškosios išminties lobynas, plečia- 
mas pokalbis su atsiskyrusiais broliais ir nekrikščionimis 
ir randamas atsakymas į mokslo pažangos iškeliamus 
klausimus.?5 "Todėl bažnytiniai fakultetai, reikiamai per- 
žiūrėję savo veikimo nuostatus, uoliai tesiekia teologijos 
ir su ja susijusių mokslų pažangos ir, panaudodami taip 
pat ir moderniuosius metodus bei priemones, tepadeda 
savo klausytojams imtis šiose srityse nuodugnesnių tyri- 
nėjimų. 


Mokyklų bendradarbiavimas 


12. Šiandien vis daugiau bendradarbiaujama diecezi- 
nėje, valstybinėje ir tarptautinėje plotmėje. Auklėjimo 
srityje taip pat labai svarbu bendradarbiauti. Tad priva- 


34 Plg. Pijaus XI apašt. konst. Deus Seientiarum Dominus, 
1931 m. gegužės 24 d.: AAS 23 (1931), 245-247 psl. 

35 Plg. Pijaus XII encikl. Humani generis, 568 t., 578 psl. — 
Pauliaus VI encikl. Ecelesiam suam, 637-659 psl. — II Vatikano 
susirinkimo dekr. Ekumenizmas. 

lu visa padaryti, kad katalikškosios mokslo įstaigos de- 
rintų savo darbą ir veiktų bendrai su kitomis mokyklo- 
mis. Šitokio bendradarbiavimo reikalauja visos žmonių 
šeimos gerovė.*9 

Iš tokio darnesnio bendro veikimo reikia tikėtis gau- 
sesnių vaisių ypač aukštojo mokslo srityje. Todėl kiekvie- 
name universitete įvairūs fakultetai tepadeda vienas ki- 
tam, kiek jų dėstomieji dalykai leidžia. Ir patys univer- 
sitetai tebendradarbiauja vieni su kitais, kartu suruošda- 
mi tarptautinius kongresus, pasidalydami atradimais, pa- 
sikeisdami kuriam laikui profesoriais ir imdamiesi kito- 
kios iniciatyvos bendrai veiklai plėtoti. 


Baigiamasis žodis 

Šventasis Sinodas karštai ragina jaunuolius įsisąmo- 
ninti auklėtojo pareigų kilnumą ir būti didžiadvasiškai 
pasiruošusius jų imtis, ypač tose šalyse, kur dėl mokyto- 
jų stokos jaunimo auklėjimas atsiduria pavojuje. 

Tas pats Šventasis Sinodas taip pat pareiškia savo 
gilią padėką kunigams, vienuoliams, seserims ir pasaulie- 
čiams, kurie evangeliškų pasišventimu atsideda prakil- 
niam auklėjimo darbui įvairaus pobūdžio žmonėse, vidu- 
rinėse ir aukštosiose mokyklose ir ragina juos ištvermin- 
gai vykdyti savo uždavinį toliau bei stengtis taip įdiegti 
savo auklėtiniams Kristaus dvasią ir taip pasižymėti pe- 
dagoginėmis ir mokslinėmis žiniomis, kad ne tik padėtų 
atsinaujinti Bažnyčiai iš vidaus, bet kad taip pat išsaugo- 
tų ir dar labiau išryškintų palaimingą jos buvimą šiandie- 
niniame pasaulyje, ypač intelektualų tarpe. 


36 Plg. Jono XXIII encikl. Pacem in terris, 284 psl. ir ištisai. 

BAŽNYČIOS SANTYKIAI SU NEKRIKščIONIŲ 
EELIGIJOMIS 


PAREIšKIMAS 


Įžanga 


ūsų metų, kai žmonija vis labiau 

pP) vienijasi ir ryšiai tarp įvairių kraš- 

tų darosi vis glaudesni, Bažnyčia 

su didesniu atsidėjimu žvelgia į savo santykius su ne- 
krikščionių religijomis. Vykdydama savo uždavinį — ug- 
dyti vienybę ir meilę ne tik tarp atskirų žmonių, bet ir 
tarp tautų, pirmoje eilėje ji kreipia dėmesį į tai, kas vi- 
siems žmonėms yra bendra ir veda į tarpusavio draugystę. 

Visi žmonės juk sudaro vieną bendruomenę. Viena 
yra visų kilmė, nes Dievas visą Žmonių giminę apgyven- 
dino žemės paviršiuje (plg. Apd. 17, 26). Vienas yra visų 
galutinis tikslas — Dievas. Jo apvaizda, jo rodomas geru- 
mas ir išganymo planai apima visus (plg. Išm. 8, 1; Apd. 
14, 17; Rom. 2, 6—7; 1 Tim. 2, 4), iki išrinktieji bus su- 
burti šventajame mieste, kurį užlies Dievo spindesys ir 
kur tautos vaikščios jo dvasioje (plg. Apr. 21, 23t.). 

Įvairių religijų žmonės laukia atsakymo į slaptingas 
žmogiškosios būties mįsles, kurios ir šiandien, kaip kita- 
dos, skverbiasi į širdies gelmes. Kas yra žmogus? Kokia 
yra mūsų gyvenimo prasmė ir koks jo tikslas? Kas yra 
gėris ir kas nuodėmė? Iš kur kyla kančia ir kam ji skir- 
ta? Koks kelias veda į tikrąją laimę? Kas yra mirtis, teis- 
mas ir atlyginimas po mirties? Pagaliau, kas yra ta galu- 
tinė ir neišreiškiama paslaptis, supanti mūsų gyvenimą, 
iš kurios esame kilę ir į kurią veržiamės? 


Įvairios nekrikščionių religijos 

2. Nuo pat senovės iki mūsų dienų įvairiose tautose 
buvo vienaip ar kitaip įžvelgta paslaptinga jėga, glūdinti 
pasaulio būvyje ir žmogaus gyvenimo įvykiuose. Kartais 
užtinkame jose net aukščiausios Būtybės arba ir Tėvo 
pripažinimą. Tas pažinimas ir pripažinimas pripildo jų 
gyvenimą gilaus religinio jausmo. O su kultūros pažanga 
susijusios religijos į tuos pačius klausimus stengiasi atsa- 
kyti tikslesnėmis sąvokmos ir suprantamesne kalba. Taip 
induizmo sekėjai gilinasi į dieviškąją paslaptį ir ją išreiš- 
kia neišsemiama mitų gausa bei aštriamintės filosofijos 
"užmojais. Jie ieško išsilaisvinimo iš mūsų slegiančios pa- 
dėties arba įvairiopu asketiniu gyvenimu, arba giliu mąs- 
tymu, arba su meile ir pasitikėjimu glausdamiesi prie 
Dievo. Budizmas įvairiais savo pavidalais išpažįsta radi- 

kalų šio kintančio pasaulio nepakankamumą ir moko, ko- 
kiu keliu, pamaldžiai ir pasitikinčiai gyvendami, žmonės 
gali prieiti tobulo išsilaisvinimo būsenos arba, remdamie- 
si savo jėgomis ar pagalba iš aukščiau, pasiekti aukščiau- 
sio apšvietimo. Panašiai ir kitos pasaulyje sutinkamos re+ 
ligijos stengiasi įvairiais būdais atsakyti į žmonių širdies 
nerimą, pasiūlydamos tam kelius, tai yra doktrinas, gy- 
venimo taisykles ir šventas apeigas. 

Katalikų Bažnyčia neatmeta nieko, kas tose religijo- 
se yra teisinga ir šventa. Su nuoširdžia pagarba ji žvelgia 
į tuos veikimo ir gyvenimo būdus, į tuos nuostatus ir tie- 
sas, kurie, nors daug kur skiriasi nuo jos pačios tikimų ir 
mokomų dalykų, tačiau neretai atspindi aną visus Žmo- 
nes apšviečiančią Tiesą. Tačiau kartu ji nuolat skelbia ir 
turi skelbti Kristų, kuris yra „kelias, tiesa ir gyvenimas“ 
(Jn. 14, 6), kuriame žmonės randa religinio gyvenimo pil- 
natvę ir kuriame Dievas visa sutaikė su savimi (plg. 2 
Kor. 5, 18-19). 

Tad Bažnyčia ragina savo vaikus, kad sumaniai ir su 
meile kalbėdamiesi ir bendradarbiaudami su kitų religijų 
sekėjais ir šviesdami krikščioniškojo tikėjimo bei gyveni- 
mo pavyzdžiu, pripažintų, išsaugotų ir ugdytų juose esan- 
tį dvasinį ir dorinį gėrį bei visuomenines-kultūrines ver- 
tybes. 


Islamo religija 

3. Bažnyčia taip pat su pagarba žvelgia į mahometo- 
nus, garbinančius vieną Dievą — gyvą ir esantį iš savęs, 
gailestingą ir visagalį dangaus bei žemės kūrėją,! kalbė- 
jusį žmonėms. Jie stengiasi visa širdimi paklusti net slap- 
tiems to Dievo nuosprendžiams, kaip jo klausė Abrao- 


1 Plg. šv. Grigaliaus VII Epist. XXI ad Anzir (Nacir), regem 
Mauritaniae, PL 148, 450 t. 

mas, su kuriuo islamo tikėjimas taip mielai save sieja. 
Nors Jėzaus jie ir nepripažįsta Dievu, bet garbina jį kaip 
pranašą ir gerbia mergele likusią jo motiną Mariją bei 
kartais net pamaldžiai jos šaukiasi. Be to, jie laukia teis- 
mo dienos, kada Dievas atlygins visiems prikeltiesiems 
žmonėms. Todėl jie vertina dorą gyvenimą ir garbina 
Dievą ypač malda, išmalda ir pasninku. 

Nors šimtmečių būvyje tarp krikščionių ir mahometo- 
nų buvo kilę daug nesantaikos ir priešiškumo, šventasis 
Sinodas ragina visus pamiršti praeitį, stengtis vienas ki- 
tą nuoširdžiai suprasti ir bendromis jėgomis saugoti bei 
nešti visiems žmonėms socialinį teisingumą, dorinį gėrį, 
taiką bei laisvę. 


Žydų religija 

4. Gilindamasis į Bažnyčios paslaptį, šis šventasis Si- 
nodas prisimena ryšį, kuris Naujojo Testamento tautą 
dvasiškai jungia su Abraomo paderme. 

Kristaus Bažnyčia juk pripažįsta, kad pagal išgano- 
mąjį Dievo planą jos tikėjimas ir išrinkimo pradžia su- 
tinkama jau patriarchuose, Mozėje ir pranašuose. Ji išpa- 
žįsta, kad visi krikščionys, tikėjimu Abraomo vaikai (plg. 
Gal. 3, 7), buvo turėti mintyje pašaukiant tą patriarchą, 
o išrinktosios tautos išėjimas iš vergavimo žemės misti- 
niu būdu iš anksto vaizdavo Bažnyčios išganymą. Todėl 
Bažnyčia negali pamiršti, jog iš tos tautos, su kuria Die- 
vas, parodydamas savo neapsakomą gailestingumą, tei- 
kėsi sudaryti Senąją Sandorą, ji yra gavusi Senojo Tes- 
tamento apreiškimą ir kad ji semiasi maistą iš gerojo 
alyvmedžio šaknų, į kurių kamieną yra įskiepytos lauki- 
nės pagonių šakos (plg. Rom. 11, 17-24). Juk Bažnyčia 
tiki, kad Kristus, mūsų Taika, savo kryžiumi sutaikė žy- 

dus ir pagonis ir iš abiejų savyje padarė viena (plg. Efez. 
2, 14-16). 

Bažnyčia taip pat turi prieš akis apaštalo Pauliaus 
žodžius apie savo tautiečius, „kuriems priklauso įsūnystė, 
ir garbė, ir sandora, ir įstatymdavystė, ir tarnavimas Die- 
vui, ir pažadai, kuriems priklauso tėvai ir iš kurių kūnu 
yra kilęs Kristus“ (Rom. 9, 4-5), Mergelės Marijos sūnus. 
Ji prisimena, kad iš žydų tautos yra kilę apaštalai, Baž- 
nyčios pamatai ir šulai, bei daugelis pirmųjų mokinių, 
kurie paskelbė pasauliui Kristaus Evangeliją. 

Kaip šventasis Raštas liudija, Jeruzalė nepažino savo 
aplankymo meto (plg. Lk. 19, 44), ir didelė dalis žydų 
Evangelijos nepriėmė, o ne vienas dargi priešinosi jos 
sklidimui (plg. Rom. 11, 28). Vis dėlto, kaip apaštalas 
sako, Dievui, kuris nesigaili duotųjų dovanų ir pašauki- 
mo, žydai pasilieka labai brangūs dėl savo protėvių (plg. 
Rom. 11, 28-29). Drauge su pranašais ir tuo pačiu apaš- 
talu Bažnyčia laukia vienam Dievui težinomos dienos, 
kada visos tautos vienu balsu šauksis Viešpaties ir „tar- 
naus jam petys į petį“ (Sof. 3, 9; plg. Iz. 66, 23; Ps. 65, 4; 
Rom. 11, 11-32). 

Kadangi toks gausus yra krikščionių ir žydų bendras 
dvasinis palikimas, šis šventasis Sinodas nori ugdyti ir 
skatinti jų abipusį pažinimą ir pagarbą, įsigyjamą ypač 
Šventojo Rašto teologinėmis studijomis bei brolišku po- 
kalbiu. 

Nors žydų vadovybė su savo šalininkais ir reikalavo 
Kristaus mirties (plg. Jn. 19, 6), bet tai, kas buvo įvyk- 
dyta jo kančios metu, negalima primesti nei visiems be 
skirtumo anuomet gyvenusiems žydams, nei šiandieni- 
niams. Nors Bažnyčia yra naujoji Dievo tauta, žydai te- 


2 Pig. II Vatikano susirinkimo dogm. konst. Bažnyčia, 16 nr. 

nebūnie pristatomi kaip Dievo atmestieji arba prakeiktie- 
ji, tarsi tai sektų iš šventojo Rašto. Todėl visi težiūri, kad, 
aiškindami katekizmą arba skelbdami Dievo žodį, nemo- 
kytų ko nors, kas nesiderintų su Evangelijos tiesa ir Kris- 
taus dvasia. 

Be to, Bažnyčia, kuri atmeta visus bet kokių Žmonių 
persekiojimus, atsimindama savo bendrą su žydais pavel- 
dėjimą ir vadovaudamasi ne politiniais motyvais, o evan- 
geliška meile, apgailestauja bet kada ir bet kieno žydams 
rodytą neapykantą, jų persekiojimus bei kitokius antise- 
mitizmo pasireiškimus. 

Pagaliau Kristus, kaip Bažnyčia visuomet mokė ir te- 
bemoko, degdamas didžia meile, laisvai pasirinko kančią 
ir mirtį už visų žmonių nuodėmes, kad visi pasiektų išga- 
nymą. Todėl Bažnyčios uždavinys yra skelbti Kristaus 
kryžių kaip visuotinės Dievo meilės ženklą ir visų malo- 
nių šaltinį. 


Visuotinė brolybė 


5. Negalime šauktis Dievo, visų Tėvo, jei atsisakome 
broliškai elgtis su kuriais nors žmonėmis, sukurtais būti 
jo paveikslu. Žmogaus santykiai su Dievu Tėvu ir broliais 
žmonėmis yra taip susiję, kad Šventasis Raštas sako: 
„Kas nemyli, tas nepažino Dievo“ (1 Jn. 4, 8). 

Bažnyčia atmeta bet kokį žmonių nuvertinimą arba 
prievartavimą dėl rasės, spalvos, padėties ar religijos, 
kaip svetimą Kristaus dvasiai. Todėl šventasis Sinodas, 
eidamas apaštalų Petro ir Pauliaus pėdomis, karštai ragi- 
na visus krikščionis gražiai elgtis su pagonimis (plg. 
1 Petr. 2, 12) ir, jei galima, kiek tai nuo jų priklauso, tai- 
kiai gyventi su visais žmonėmis (plg. Rom. 12, 18), kad 
tikrai būtų danguje esančiojo Tėvo vaikai (plg. Mt. 5, 45). 

IIKEĖJIMO LAISVĖ 


PAREIšKIMAS 


ASMENS IR SAMBŪRIŲ VISUOMENINĖS IR 
PILIETINĖS TIKĖJIMO LAISVĖS TEISĖ 


Įžanga 


ūsų meto žmonės vis giliau įsisą- 
monina asmens vertybę.! Atsiran- 
da vis daugiau reikalaujančių, kad 
bet ką darydami, žmonės patys apsispręstų ir atsakingai 
naudotųsi laisve, veiktų ne verčiami, o sąžinės vedami. 
Jie taip pat reikalauja apriboti pasaulinės valdžios teises, 


1 Pig. Jono XXIII encikl. Pacem in terris, 279, 265 psl. — Pi- 
jaus XII kalėdinę kalbą, 1944: AAS 37 (1945), 14 psl. 

kad nebūtų perdaug siaurinama tauri asmens ir įvairių 
bendruomenių laisvė. Tos laisvės labiausiai reikalaujama 
dvasiniam žmogaus gėriui siekti, ypač kad būtų galima 
laisvai reikšti visuomenėje savo tikėjimą. 

Rūpestingai atsižvelgdamas į minėtus troškimus ir no- 
rėdamas pareikšti, kaip labai jie derinasi su tiesa bei tei- 
singumų, šis Vatikano Sinodas gilinasi į šventąją Bažny- 
čios tradiciją ir doktriną, iš kurių visuomet pasisemia 
naujų dalykų, darniai susietų su senaisiais, 

Visų pirma šventasis Sinodas išpažįsta, jog pats Die- 
vas yra žmonėms nurodęs kelią, kaip, jam tarnaudami, 
jie gali pasiekti išganymą ir laimę Kristuje. Tikime, jog 
šis vienintelis tikrasis kelias yra tikėjmas, kurio laikosi 
katalikiškoji ir apaštališkoji Bažnyčia ir kurį skelbti vi- 
siems žmonėms įpareigojo ją Viešpats Jėzus, sakydamas 
apaštalams: „Eikite tat ir mokykite visas tautas, krikš- 
tydami juos vardan Tėvo ir Sūnaus ir šventosios Dva- 
sios ir mokydami juos laikyti visa, ką tik esu jums sakęs“ 
(Mt. 28, 19-20). O žmonės visi privalo ieškoti tiesos, ypač 
tiesos apie Dievą ir jo Bažnyčią ir, pažinę ją, priimti ir 
jos laikytis. 

Šventasis Sinodas taip pat išpažįsta, kad ši pareiga 
saisto žmonių sąžinę ir kad tiesa Žmogų įtikina tik savo 
pačios veikimu švelniai, bet kartu ir galingai, įtaigodama 
jo protą. Toliau, kadangi žmonių reikalaujama garbinti 
Dievui tikėjimo laisvė reiškia laisvę nuo prievartos vals- 
tybėje, tai lieka visai nepaliestas tradicinis katalikybės 
mokslas apie žmonių ir bendruomenių dorines prievoles 
tikrajam tikėjimui ir vienintelei Kristaus Bažnyčiai 

Pagaliau, kalbėdamas apie šią tikėjimo laisvę, šventa- 
sis Sinodas yra užsibrėžęs toliau plėtoti paskutiniųjų po- 
piežių doktriną apie neliečiamas žmogaus asmens teises 
ir juridinę visuomenės santvarką. 


289 


I. Bendrieji tikėjimo laisvės principai 


Tikėjimo laisvės sąvoka ir pagrindas 


2. Šis Vatikano Sinodas skelbia, jog asmuo turi tikė- 
jimo laisvės teisę. Toji laisvė reiškia, kad tikėjimo srity- 
je Žmogui negali daryti prievartos kitas Žmogus, visuo- 
meninė grupė ar bet kokie žmonių vyresnieji. Kitais Žo- 
džiais, kiek leidžia teisėtos ribos, tikėjimo srityje niekas 
negali būti nei verčiamas elgtis prieš savo sąžinę, nei 
trukdomas ja sekti, darydamas bet ką privačiai arba vie- 
šai, vienas arba drauge su kitais. Be to, Susirinkimas 
pareiškia, jog tikėjimo laisvės teisė yra pagrįsta pačia 
žmogaus asmens vertybe, kuri pažįstama iš apreikštojo 
Dievo žodžio ir protu. Ši asmens teisė į tikėjimo laisvę 
taip turi būti pripažįstama juridinėje visuomenės santvar- 
koje, kad pasidarytų pilietine teise. 

Žmonės yra asmenys, apdovanoti protu bei laisva va- 
lia, ir dėl to atsakingi už save. Juos visus pati jų prigim- 
tis traukia ir drauge doriškai įpareigoja ieškoti tiesos, 
ypatingai religijos srityje. Jie taip pat privalo pažintos 
tiesos laikytis ir pagal jos reikalavimus tvarkyti savo gy- 
venimą. Tą pareigą žmonės tik tuomet tegali vykdyti 
savo prigimtį atitinkančiu būdu, kai yra laisvi nuo psi- 
chologinės ir išorinės prievartos. Tad tikėjimo laisvė yra 
pagrįsta ne subjektyviu asmens nusistatymu, bet pačia jo 
prigimtimi. Todėl teisę būti neverčiamam turi ir tie as- 
menys, kurie nevykdo savo pareigos ieškoti ir laikytis 
tiesos; jei tik deramai išlaikoma viešoji tvarka, negalima 
kliudyti ta teise naudotis. 


2 Plg. Jono XXIII encikl. Pacem in terris, 260-261 psl. — Pijaus 
XII kalėdinę radijo kalbą, 1942: AAS 35 (1943), 19 psl. — Pijaus 
XI encikl. Mit brennender Sorge, 1937 m. kovo 14 d.: AAS 29 (1937), 
160 psl. — Leono XIII encikl. Libertas, 1888 m. birželio 20 d.: 
Leonis XIII Acta, VIII t., 237-238 psl. 

Tikėjimo laisvė ir žmogaus santykiai su Dievų 


3. Dalykas dar labiau išryškėja, prisiminus, kad 
aukščiausioji žmogaus gyvenimo norma yra pats dieviš- 
kasis, amžinasis, objektyvus bei visuotinis įstatymas, ku- 
riuo Dievas pagal savo išminties ir meilės planą tvarko, 
kreipia ir valdo visą pasaulį bei visus žmonių bendruo- 
menės kelius. Dievas padaro žmogų šio savo įstatymo da- 
lininku, kad, švelniu jo apvaizdos sutvarkymu, Žmogus 
galėtų vis geriau ir geriau pažinti nekintančiąją tiesą.2* 
Todėl kiekvienas turi pareigą, taigi ir teisę, ieškoti reli- 
ginės tiesos, kad, panaudodamas tinkamas priemones ir 
vadovaudamasis išmintimi, padarytų teisingus ir tikrus 
sąžinės sprendimus. 

Tiesos reikia ieškoti žmogaus asmens vertybę ir vi- 
suomeninę jo prigimtį atitinkančiu būdu, taigi laisvai 
naudojantis mokymu ir švietimu, bendravimu bei pokal- 
biu, kur vieni kitiems išdėsto jų surastą tiesą arba tiesą, 
kurią jie tariasi suradę, kad tuo padėtų vieni kitiems jos 
ieškoti. O pažintą tiesą privalu savo paties apsisprendimu 
priimti ir jos tvirtai laikytis. 

Dievo įstatymo reikalavimus žmogus suvokia ir pri- 
pažįsta savo sąžine. Jos balso jis privalo ištikimai klausyti 
bet ką veikdamas, kad galėtų pasiekti Dievą, savo tikslą. 
Todėl jis negali būti verčiamas ką nors daryti prieš savo 
sąžinę. Bet taip pat negalima trukdyti jam elgtis, kaip 
jo sąžinė reikalauja, ypač tikėjimo srityje. Juk pačia sa- 
vo prigimtimi religija ypatingai yra reiškiama valingais 
ir laisvais vidiniais aktais, kuriais žmogus kreipiasi tie- 
siog į Dievą. Šios rūšies aktų grynai žmogiška vyresnybė 


2a Plg. šv. Tomo Summa Theol. I-II, g. 91, a. 1; ą. 93, a. 1-2. 

negali nei įsakyti, nei uždrausti. * O visuomeninė žmogaus 
prigimtis reikalauja vidinius tikėjimo aktus pareikšti iš- 
orėje, religijos srityje bendrauti su kitais, išpažinti savo 
tikėjimą bendruomeniniu būdu. Todėl daroma neteisybė 
ir pažeidžiama pati Dievo nustatytoji santvarka, jeigu 
žmogui paneigiama laisvė reikšti visuomenėje savo tikė- 
jimą, kai tuo jis neardo teisėtos viešosios tvarkos. 

Be to, religiniai veiksmai, kuriais, vidinio apsisprendi- 
mo vedami, žmonės privačiai ir viešai kreipiasi į Dievą, 
savo prigimtimi stovi aukščiau žemiškųjų ir laikinųjų da- 
lykų plotmės. Tad pasaulinė vyresnybė, kurios tikslas yra 
rūpintis bendrąja žemiška gerove, privalo taip pat pripa- 
žinti bei remti ir religinį piliečių gyvenimą. Tačiau pa- 
brėžtina, jog ji peržengia savo ribas, jei užsimoja religi- 
nius veiksmus tvarkyti arba trukdyti. 


Religinių bendruomenių laisvė 


4. Laisvę arba neprievartavimą tikėjimo srityje pa- 
skiriems asmenims reikia pripažinti ir tuomet, kai jie vei- 
kia bendruomeniškai, nes religinių sambūrių reikalauja 
visuomeninė Žmogaus ir pačios religijos prigimtis. 

Taigi, jei tik nepažeidžiami teisėti viešosios tvarkos 
reikalavimai, religinėms bendruomenėms pačia teise turi 
būti palikta laisvė valdytis savais įstatymais, garbinti 
aukščiausiąją Būtybę viešomis apeigomis, padėti savo na- 
rių religinei veiklai ir doktrinai ir plėtoti institucijas, ku- 
rių nariai padeda vieni kitiems gyventi pagal savo tikė- 
jimo reikalavimus. 

Religinės bendruomenės taip pat turi teisę laisvai, ne- 
varžomos valstybės įstatymų arba administracinių po- 


3 Plg. Jono XXIII encikl. Pacem in terris, 270 psl. — Pauliaus 
VI radijo kalbą, 1964 m, gruodžio 22 d.: AAS 57 (1965), 131-182 psl. 
— šv. Tomo Summa Theol. I-II, g. 91, a. 4c. . 

tvarkių, rinkti, ruošti, paskirti bei perkelti savo pareigū- 
nus, palaikyti ryšius su savo vadovybe ir su kitose pasau- 
lio dalyse esančiomis religinėmis bendruomenėmis, įsi- 
ruošti tikėjimo tikslams tarnaujančius pastatus, įsigyti 
reikalingo turto ir juo naudotis. 

Be to, religinės bendruomenės turi teise netrukdomos 
viešai mokyti ir liudyti savo tikėjimą žodžiu ir raštu. 
Tačiau, skleidžiant tikėjimą ir įvedant jo papročius, vi- 
suomet vengtina bet kokių veiksmų, kurie dvelktų prie- 
varta arba negarbingu, netinkamu įkalbinėjimu, ypač kai 
einą kalba apie mažiau apsišvietusius bei vargingesniuo- 
sius. Į tokį elgesį reikia žiūrėti kaip į piktnaudžiavimą 
savąja teise ir nepaisymą kitų teisių. 

Tikėjimo laisvė taip pat reikalauja netrukdyti religi- 
nėms grupėms laisvai rodyti savojo mokslo pajėgumo vi- 
suomenei tvarkyti ir visai žmogiškajai veiklai sugyvinti. 
Pagaliau visuomenine žmogaus prigimtimi ir pačia religi- 
jos esme remiasi teisė, vadovaujantis savo tikėjimu, lais- 
vai šaukti susirinkimus arba steigti auklėjimo, kultūros, 
labdaros bei socialinės veiklos organizacijas. 


Religinė šeimos laisvė 

5. Kadangi kiekviena šeima yra bendruomenė su 5a- 
vomis, pirminėmis teisėmis, tai visų šeimų teisė yra tvar- 
kyti savo namų židinio religinį gyvenimą, kuriam vado- 
vauja tėvai. Tėvai turi teisę pagal savo religinius įsitiki- 
nimus nustatyti, koks religinis švietimas teiktinas jų vai- 
kams. Tad civilinė valdžia turi pripažinti tėvų teisę tikrai 
laisvai pasirinkti mokyklas arba kitas auklėjimo priemo- 
nes, ir, dėl šio pasirinkimo laisvės, nevalia tiesiogiai arba 
netiesiogiai apsunkinti jų neteisingomis naštoms. Be to, 
tėvų teisės pažeidžiamos, jei vaikai verčiami lankyti pa- 

mokas, neatitinkančias gimdytojų religinių įsitikinimų, 
arba jei visiems yra užmetamas vienintelis auklėjimo bū- 
das, iš kurio yra visiškai išjungtas religinis formavimas. 


Tikėjimo laisvės ugdymas 


6. Kadangi bendroji gerovė, kuri yra visuomeninio 
gyvenimo sąlygų visuma, įgalinanti pilniau ir lengviau 
pasiekti savo tobulumą, ypač išauga galint naudotis žmo- 
gaus asmens teisėmis ir atlikti jo pareigas“ tai rūpintis 
tikėjimo laisvės teise privalo ir paskiri piliečiai, ir visuo- 
meninės grupės, ir pasaulinė valdžia, ir Bažnyčia, ir kitos 
religinės bendruomenės, kiekvienas vis kitaip, žiūrint jų 
ypatingos pareigos bendrajam gėriui. 

Saugoti ir ugdyti neliečiamas žmogaus teises yra es- 
minė kiekvienos pasaulinės vyresnybės pareiga? Todėl ci- 
vilinė valdžia privalo teisingais įstatymais ir kitomis sėk- 
mingomis priemonėmis saugoti visų piliečių tikėjimo lais- 
vę ir sudaryti tinkamas sąlygas religiniam gyvenimui 
plėtotis, kad piliečiai iš tikrųjų galėtų naudotis ta tikėji- 
mo laisve ir atlikti jo prievoles, o pati visuomenė džiaug- 
tųsi teisingumo ir taikos gėrybėmis, kylančiomis iš žmo- 
nių ištikimybės Dievui ir jo šventajai valiai“ 

Jei dėl ypatingų kurios nors tautos aplinkybių viena 
religinė bendruomenė yra specialiu būdu pripažįstama ci- 
viliniais valstybės įstatymais, reikia drauge pripažinti ir 
saugoti visų piliečių bei religinių bendruomenių teisę lais- 
vai savo tikėjimą reikšti, 

+ Plg. Jono XXIII encikl. Mater et Magistra, 417 psl; encikl. 
Pacem in terxris, 273 psl. 


5 Plg. Jono XXIII encikl. Pacem in terris, 273-274 psl. — Pijaus 
XII radijo kalbą, 1941 m. birželio 1 d.: AAS 33 (1941), 200 psl. 


6 Plg. Leono XIII encikl. Immortale Dei, 1885 m. lapkričio 1 d.: 
ASS 18 (1885), 161 psl. 

Pagaliau civilinė valdžia privalo žiūrėti, kad teisinė 
piliečių lygybė, kuri yra visos bendruomenės gerovės da- 
lis, niekuomet nei viešai, nei slapta nebūtų pažeidžiama 
dėl religinių motyvų ir kad nebūtų jokios diskriminacijos. 

Iš to seka, kad civilinei valdžiai nevalia varu, baugi- 
nimu ar kitomis priemonėmis versti piliečius išpažinti ar- 
ba atmesti bet kokią religiją arba kam nors neleisti įsi- 
jungti į religinę bendrųomenę arba iš jos išstoti. Juo 1a- 
biau prieštaraujama Dievo valiai ir šventoms asmens bei 
tautų šeimos teisėms, kai kokiu nors būdu naudojama 
jėga tikėjimui griauti arba jį trukdyti visoje Žmonijoje, 
kurioje nors šalyje ar kurioje nors gyventojų grupėje. 


Tikėjimo laisvės ribos 

7. Teisė laisvai reikšti savo tikėjimą įgyvendinama 
bendruomenėje, todėl jos naudojimą privalu tvarkyti tam 
tikromis normomis. 

Naudojantis bet kokiomis laisvėmis, reikia laikytis 
asmeninio ir visuomeninio atsakingumo principo. Doros 
įstatymas įpareigoja paskirus žmones ir jų sambūrius, 
naudojantis savosiomis teisėmis, atsižvelgti ir į kitų tei- 
ses, ir į savo prievoles kitiems, ir į visų bendrąją gerovę. 
Su visais reikia elgtis teisingai ir žmoniškai. 

Be to, kadangi civilinė bendruomenė turi teisę gintis 
nuo blogybių, kurios gali kilti iš piktnaudžiavimo tikėji- 
mo laisve, nuo jų apsaugoti pirmoje eilėje yra civilinės 
valdžios pareiga. Tačiau tai ji privalo atlikti ne savava- 
liaudama ar neteisingai remdama vieną pusę, o laikyda- 
masi teisės normų, kurios atitinka objektyvinę dorovinę 
santvarką. "Tos normos reikalingos, kad būtų sėkmingai 
saugomos ir taikingai derinamos visų piliečių teisės, kad 
būtų pakankamai rūpinamasi kilnia viešąja taika, kuri 

yra teisingumu besiremiąs tvarkingas sugyvenimas, ir 
kad būtų reikiamai laikomasi viešosios dorovės. Visa tai 
vyra pagrindinė bendrosios gerovės dalis, vadinama viešą- 
ja tvarka. Šiaipjau visuomenėje turi būti išlaikytas pil- 
nos laisvės principas, kuris reikalauja pripažinti žmogui 
kuo daugiausia laisvės, apribojant ją tik, kada ir kiek tai 
reikalinga. 


Mokymas naudotis laisve 


8. Mūsų meto žmonės yra veikiami daugeriopo spau- 
dimo ir yra atsidūrę pavojuje netekti galios laisvai vado- 
vautis savo pačių sprendimų. Antra vertus, daugelis yra 
linkę laisvės vardu atmesti bet kokią priklausomybę nuo 
kitų ir mažai kreipti dėmesio į klusnumo pareigą. 

Todėl šis Vatikano Sinodas ragina visus, ypač auklė- 
tojus, stengtis taip išugdyti žmones, kad jie laikytųsi do- 
rovės dėsnių, klausytų teisėtos valdžios ir pamėgtų tikrą 
laisvę; taigi žmones, kurie, spręsdami savo protu, remtųsi 
tiesos šviesa, veikdami vadovautųsi atsakomybės jausmu 
ir stengtųsi siekti to, kas yra tikra ir teisinga, noriai 
bendradarbiaudami su kitais. 

Taigi tikėjimo laisvė turi taip pat padėti žmonėms at- 
sakingiau vykdyti savo visuomeninio gyvenimo pareigas 
ir tam ji turi būti skirta. 


II. Apreiškimo žvilgsnis į tikėjimo laisvę 


Tikėjimo laisvės šaknys Apreiškime 


9. Tai, ką šis Vatikano Sinodas skelbia apie tikėjimo 
laisvės teisę, yra pagrįsta asmens vertybe. Amžių patirtis 
pilniau atskleidė žmogaus protui, ko toji vertybė reika- 
lauja. ši laisvės doktrina taip pat turi savo šaknis Dievo 

Apreiškime, todėl juo švenčiau privalo jos laikytis krikš- 
čionys. 

Nors Apreiškimas tiesiogiai nemini laisvės nuo išori- 
nės prievartos tikėjimo srityje teisės, tačiau jis nusako 
visą asmens vertybės apimtį, parodo, kaip Kristus gerbė 
žmogaus laisvę, susiduriant jam su pareiga tikėti Dievo 
žodžiu, ir atskleidžia mums dvasią, kurią ano didžiojo 
Mokytojo sekėjai privalo turėti bei kuria turi vadovautis 
kiekviename žingsnyje. Visa tai paryškina bendruosius 
principus, kuriais remiasi tikėjimo laisvės doktrina šiame 
pareiškime. Tikėjimo laisvė visuomenėje ypač pilnai deri- 
nasi su laisve, būdinga krikščioniškojo tikėjimo aktui. 


Tikėjimo akto laisvė 

10. Vienas iš pagrindinių katalikybės dėsnių sako, 
jog žmogus turi atsakyti Dievui laisvu tikėjimu; todėl 
niekas negali būti verčiamas priimti tikėjimą prieš savo 
norą." Šį dėsnį, paimtą iš Dievo žodžio, nuolat skelbė Baž- 
nyčios Tėvai.š Mat, tikėjimo aktas pačia savo prigimtimi 


7Plg. Kanoninio teisyno 1351 kan. — Pijaus XII kalbą Rotos 
tribunolo teisėjams ir kitiems pareigūnams, 1946 m. spalio 6 d.: 
AAS 38 (1946), 394 psl.; encikl. Mystici Corporis, 243 psl. 

8 Plg. Laktancijaus Divinarum Institutionum V, 19: CSEL 19, 
463-464, 465 usl.; PL 6, 614 ir 616 — šv. Ambraziejaus Epist. ad 
Valentinianum Imp. (Epist. 21): PL 16, 1005 — šv. Augustino 
Contra litteras Petiliani, II, 83: CSEL 52, 112 usl.; PL 43, 315; plg. 
Decretum Gratiani, C. 23, g. 5, c. 33 (Friedberg I, 939), Epist. 23: 
PL 33, 98; Epist. 34: PL 33, 132; Epist. 35: PL 33, 135 — šv. Griga- 
liaus Did. Epist. ad Virgilium et Theodorum Episcopos Massiliae 
Galliarum, Registrum Epistolarum I, 45: Monumenta Germaniae 
Historica, Epist. 1, 72 psl; PL 77, 510-511; Epist. ad Iohannem 
Episcopum Contantinopolitanum, Registrum Epistolarum III, 52: 
Monumenta Germaniae Historica, Epist. 1, 210 psl; PL TT, 649; 
plg. Decretum Gratiani, D. 45, c. 1 (Friedberg I, 160) — IV Toledo 
susirininkimo 57. sk.: Mansi 10, 633; plg. Decretum Gratiani, D. 45, 
c. 5 (Friedberg I, 161-162) — Klemensą III: Litterae Decretales: 
Decretalium collectiones X, V, 6, 9 (Friedberg II, T74) — Inocento 
III Epist. ad Arelatensem Archiepiscopum: Decretalium collectiones 
X, III, 42, 3 (Friedberg II, 646). 

yra laisvas veiksmas, nes žmogus, Išganytojo Kristaus 
atpirktas ir pašauktas būti įsūnytu vaiku (plg. Efez. 1, 5), 
tik tuomet gali bendrauti su apsireiškiančiu Dievu, kai, 
Tėvo traukiamas (plg. Jn. 6, 44), jam nusilenkia protin- 
gu ir laisvu tikėjimu. 

Taigi žmonėms statomas reikalavimas religijos srity- 
je nedaryti jokios prievartos pilnai derinasi su tikėjimo 
esme. Tikėjimo laisvės pripažinimas nemažai padeda su- 
kurti aplinkai, kurioje žmonės gali būti nekliudomai kvie- 
čiami į krikščionių tikėjimą, jį noriai priimti ir aktyviai 
visu savo gyvenimu jį išpažinti, 


Kristaus ir apaštalų elgesys 


11. Dievas šaukia žmones tarnauti jam dvasia ir tie- 
sa, įpareigodamas sąžinę, bet nedarydamas prievartos. 
Jis atsižvelgia į kilnumą savo sukurtojo žmogaus asmens, 
kuris turi pats apsispręsti ir likti laisvas. 

Tai ypač sušvito Jėzuje Kristuje, kuriame Dievas to- 
bulai apreiškė save ir savo kelius. Kristus, mūsų Mokyto- 
jas ir Viešpats (plg. Jn. 13, 13), romus ir nuolankiaširdis 
(plg. Mt. 11, 29), kantriai traukė bei kvietė pas save 
mokinius (plg. Mt. 11, 28-30; Jn. 6, 67-68). Tiesa, jis rė- 
mė ir patvirtino savo žodžius stebuklais; tačiau tai jis da- 
rė norėdamas sužadinti ir sustiprinti klausytojų tikėjimą, 
o ne juos priversti? Taip, jis barė klausytojus už netikė- 
jimą, bet nubausti juos paliko Dievui teismo dieną (plg. 
Mt. 11, 20-24; Rom. 12, 19-20; 2 Tes. 1, 8). Siųsdamas 
apaštalus į pasaulį, jis sakė: ,,Kas tikės ir bus pakrikšty- 
tas, tas bus išganytas; o kas netikės, bus pasmerktas“ 
(Mk. 16, 16). Tačiau, žinodamas, kad drauge su kviečiais 


9 Plg. Mt. 9, 28-29; Mk. 9, 23-24: 6, 5-6. Plg. Pauliaus VI ecikl. 
Ecclesiam suam, 642-643 psl. 

yra pasėta ir raugių, jis liepė leisti abejiems augti iki piū- 
ties, kuri bus pasaulio pabaigoj (plg. Mt. 13, 30 ir 40-42). 
Nenorėdamas būti politinis mesijas, valdąs jėga (plg. 
Mt. 4, 8-10; Jn. 6, 15), Kristus vadino save Žmogaus sū- 
numi, kuris atėjo, „kad jis pats tarnautų ir duotų savo 
gyvybę kaip atvadavimą už daugelį“ (Mk. 10, 45). Jis 
elgėsi kaip tobulas Dievo tarnas (plg. Iz. 42, 1-4), kuris 
„nenulauš sutrintos nendrės ir neužgesins gruzdančio 
dagčio“ (Mt. 12, 20). Jis pripažino civilinę valdžią ir jos 
teises, liepdamas mokėti ciesoriui mokestį. Tačiau jis aiš- 
kiai ragino pagerbti aukštesnes Dievo teises: „Atiduoki- 
te tat, kas ciesoriaus, ciesoriui, ir kas Dievo, Dievui“ 
(Mt. 22, 21). Pagaliau jis baigė savo apreiškimą, ant kry- 
žiaus apvainikuodamas atpirkimo darbą, kad juo atneštų 
žmonėms išganymą ir tikrąją laisvę. Jis liudijo tiesą (plg. 
Jn. 18, 3), tačiau prieštaraujantiems nenorėjo jos pri- 
mesti jėga. Jo karalystė nekuriama kardo kirčiais (plg. 
Mt. 26, 51-53; Jn. 18, 36). Ji įsitvirtina tiesos liudijimu 
ir priėmimų, o auga meile, kuria ant kryžiaus pakeltasis 
Kristus traukia žmones prie savęs (plg. Jn. 12, 32). 
Kristaus žodžio ir pavyzdžio išmokyti, tuo pačiu ke- 
liu ėjo ir apaštalai. Nuo pat pirmųjų Bažnyčios dienų 
Kristaus mokiniai stengėsi laimėti žmones Viešpačiui ne 
prievartos veiksmais ir ne Evangelijos nevertu gudravi- 
mu, bet ypatingai Dievo žodžio galia (plg. 1 Kor. 2, 3-5; 
1 Tes. 2, 3-5). Jie drąsiai visiems skelbė žinią apie Gelbė- 
toją Dievą, „kuris nori, kad visi žmonės būtų išganyti ir 
pasiektų tiesos pažinimą“ (1 Tim. 2, 4). Tačiau drauge 
jie gerbė silpnuosius, net jei šie klydo, tuo parodydami, 
jog „kiekvienas mūsų duos už save Dievui apyskaitą“ 
(Rom. 14, 12)?" įr kad dėl to privalo klausyti savo sąžinės. 


10 Plg. Rom. 14, 1-23; 1 Kor. 8, 9-13; 10, 23-33. 

Kaip Kristus, taip ir apaštalai visuomet stengėsi liu- 
dyti Dievo tiesą; be baimės jie rodėsi prieš žmones bei vy- 
resniuosius „ir skelbė su pasitikėjimu Dievo žodį“ (Apd. 
4, 31; plg. Efez. 6, 19-20). Jie tvirtai tikėjo, kad Evange- 
lija yra Dievo jėga išganyti kiekvienam tikinčiajam (plg. 
Rom. 1, 16). Paniekinę visus „kūniškus ginklus“ (plg. 2 
Kor. 10, 4; 1 Tes. 5, 8-9), jie skelbė Dievo žodį, sekdami 
Kristaus romumo ir kuklumo pavyzdžiu. Jie pilnai pasi- 
kliovė dieviška to žodžio jėga sugriauti Dievui priešin- 
goms galioms (plg. Efez. 6, 11-17) ir pastūmėti žmones, 
kad jie tikėtų Kristų ir jo klausytų (plg. 2 Kor. 10, 3-5). 

Kaip Mokytojas, taip ir apaštalai pripažino teisėtą ci- 
vilinę valdžią: ,, Nėra valdžios, kaip tik iš Dievo“ — moko 
apaštalas ir todėl įsako: „Kiekvienas tepasiduoda aukš- 
tesniosioms vyresnybėms; ... kas priešinasi valdžiai, tas 
priešinasi Dievo sutvarkymui“ (Rom. 13, 1-2; plg. 1 Petr. 
2, 13-17). Tačiau jie taip pat nepabijojo prieštarauti civi- 
linei valdžiai, jeigu ji ėjo prieš šventąją Dievo valią: ,,(Die- 
vo reikia labiau klausyti, kaip žmonių“ (Apd. 5, 29; plg. 
Apd. 4, 19-20). šiuo keliu visais amžiais ir visame pa- 
saulyje ėjo nesuskaitomi kankiniai ir tikintieji. 


Bažnyčia — Kristaus ir apaštalų sekėja 


12. Ištikima Evangelijos tiesai, Bažnyčia seka Kris- 
taus ir apaštalų pėdomis, pripažindama, jog tikėjimo lais- 
vės reikalavimas atitinka žmogaus kilnybę bei Dievo ap- 
reiškimą, ir tą laisvę ugdydama. Tą iš Mokytojo ir apaš- 
talų gautą doktriną laiko būvyje ji saugojo ir perdavė iš 
kartos į kartą. Nors keliaujančios per besikaitaliojančius 
žmonių istorijos tarpsnius Dievo tautos elgesio būdas 
kartais ir ne taip derinosi su Evangelijos dvasia ar net 

buvo jai priešingas, tačiau visuomet išliko nepaliesta Baž- 
nyčios doktrina, jog niekas negali būti verčiamas tikėti. 

Taip Evangelijos raugas ilgai veikė žmonių dvasią 
ir daug padėjo laiko būvyje pilniau pažinti asmens kilny- 
be ir subrandinti įsitikinimą, jog tikėjimo srityje valstybė 
privalo užtikrinti asmeniui saugumą nuo bet kokios prie- 
vartos. 


Bažnyčios laisvė 


13. Iš visų Bažnyčios, ir net visos žemiškosios bend- 
ruomenės, gerovės dalykų, kurie visur ir visada turi būti 
saugomi ir ginami nuo bet kokio pažeidimo, tikrai svar- 
biausias yra galėjimas Bažnyčiai naudotis tokia tikėjimo 
laisve, kokios reikia rūpintis žmonių išganymu.!! 

"Toji laisvė yra šventa. Pats vienatinis Dievo Sūnus ją 
suteikė Bažnyčiai, įsigytai savo krauju. Ta laisvė Bažny- 
čiai yra taip būdinga, kad ją griaunantieji priešinasi Die- 
vo valiai. Ji yra pagrindinis dėsnis santykiams tarp Baž- 
nyčios ir pasaulinių valdovų bei visos civilinės santvarkos. 

Žmonių bendruomenėje Bažnyčia reikalauja sau lais- 
vės iš kiekvienos valdžios, kaip dvasinis autoritetas, kaip 
ta, kuri yra Viešpaties Kristaus įsteigta ir dieviškojo įsa- 
kymo įpareigota eiti į visą pasaulį ir skelbti Evangeliją 
visai kūrinijai (plg. Mk. 16, 15; Mt. 28, 18-20) 12 Ji taip 
pat reikalauja sau laisvės kaip sambūris žmonių, turin- 
čių teisę gyventi valstybėje pagal krikščioniškojo mokslo 
nuostatus.!3 


11 Plg. Leono XIII laišką Officio sanctissimo, 1887 m. gruodžio 
22 d.: ASS 20 (1887), 269 psl.; laišką Ex litteris, 1887 m. balandžio 
7 d.: ASS 19 (1886), 465 psl. 

12 Plg. Pijaus XII encikl. Summi Pontificatus, 1939 m. spalio 
20 d.: AAS 31 (1939), 445-446 psl. 

13 Pig. Pijaus XI laišką Firmissimam constantiam, 1937 m. kovo 
28 d.: AAS 29 (1937), 196 psl. 

Iš tikrųjų, ir teisiškai ir gyvenime visą laiką nepri- 
klausomai vykdyti savo dieviškąjį uždavinį Bažnyčia gali 
tik ten, kur tikėjimo laisvės principas yra ne tik paskelb- 
tas žodžiu ir įstatymo patvirtintas, bet kur jis yra ir nuo- 
širdžiai įgyvendintas. Šitokio nepriklausomumo Bažny- 
čios vyresnieji vis labiau ir labiau yra sau reikalavę.!4 
Krikščionys, kaip ir kiti žmonės, turi pilietinę teisę ne- 
kliudomai elgtis pagal savo sąžinę. Tad tikroji Bažnyčios 
nepriklausomybė pilnai derinasi su ta tikėjimo laisve, ku- 
rios teisė turi būti pripažinta ir įstatymais garantuota 
visiems žmonėms bei jų bendruomenėms. 


Bažnyčios uždavinys 


14. Norėdama įvykdyti dieviškąjį įsakymą ,„„Mokyki- 
te visas tautas“ (Mt. 28, 19), Katalikų Bažnyčia turi visa 
daryti, „kad Dievo žodis sklistų ir būtų šlovinamas“ (2 
Tes. 3, 1). Todėl visų pirma ji ragina savo vaikus „„mels- 
tis, prašyti, dėkoti už visus žmones... Tai yra gera ir pa- 
tinka mūsų Išganytojui Dievui, kurs nori, kad visi žmonės 
būtų išzanyti ir pasiektų tiesos pažinimą“ (1 Tim. 2,1—4). 

Formuodami savo sąžinę, krikščionys privalo stropiai 
žiūrėti šventojo ir tikrojo Bažnyčios mokslo.5 Juk Kris- 
taus noru Katalikų Bažnyčia yra tiesos mokytoja. Jai pa- 
vesta skelbti ir autoritetingai mokyti tiesą, kuri yra Kris- 
tus. Jos uždavinys taip pat savo autoritetu pasakyti ir 
patvirtinti dorovinius principus, plaukiančius iš pačios 
žmogaus prigimties. Krikščionys, be to, privalo stengtis 
išmintingai, „Šventąja Dvasia ir neveidmaininga meile, 


14 Plg. Pijaus XII kalbą Ci riesce, 1953 m. gruodžio 6 d.: AAS 45 
(1953), 802 psl. 

15 Plg. Pijaus XII radijo kalbą, 1952 m. kovo 23 d.: AAS 44 
(1952), 270-278 psl. 

tiesos žodžiu“ (2 Kor. 6, 6-7) bendrauti su tais, kurie 
Bažnyčiai nepriklauso, skleisti gyvenimo šviesą su visu 
pasitikėjimu (plg. Apd. 4, 29) ir apaštališka drąsa, bei 
būti pasiruošę net pralieti savo kraują. 

Kristaus mokinys yra griežtai savo Mokytojo įparei- 
gotas iš jo gautąją tiesą vis geriau pažinti, ištikimai skelb- 
ti, uoliai ginti, tačiau nenaudoti šiam tikslui priemonių, 
priešingų Evangelijos dvasiai. Kristaus meilė jį taip pat 
ragina meiliai, išmintingai ir kantriai elgtis su tais žmo- 
nėmis, kurie klaidingai tiki arba kurie tikėjimo nepažįs- 
ta.!6 Tad reikia žiūrėti ir pareigų Kristui, gaivinančiam 
Žodžiui, kurį reikia skelbti, ir asmens teisių, ir Dievo ma- 
lonės, per Kristų duodamos žmogui, kuris kviečiamas 
laisvai priimti ir išpažinti tikėjimą. 


Baigiamasis žodis 

15. Taigi aišku, kad dabartinio meto žmonės trokšta 
laisvai išpažinti savo tikėjimą privačiame ir viešajame 
gyvenime. Tikėjimo laisvė netgi yra įrašyta į daugelio 
valstybių konstitucijas kaip pilietinė teisė ir iškilmingai 
pripažinta tarptautiniais dokumentais." Tačiau netrūks- 
ta kraštų, kurių konstitucijomis, tiesa, pripažįstama tikė- 
jimo laisvė, bet kuriuose valdantieji stengiasi atitraukti 
piliečius nuo religijos, o religinių bendruomenių gyveni- 
mą kiek galėdami apsunkinti ir išstatyti į pavojų. 

Su džiaugsmu sveikindamos anuos guodžiančius mūsų 
meto ženklus ir su liūdesiu pasisakydamas prieš šiuos ap- 
gailėtinus faktus, šventasis Sinodas ragina katalikus ir 
prašo visus žmones su didžiausiu atsidėjimu apsvarstyti, 
kaip labai tikėjimo laisvė yra reikalinga ypač dabartinėse 


16 Plg. Jono XXIII encikl. Pacem in terris, 299-300 psl. 
17 Plg. t.p., 295-296 psl. 

žmonijos sąlygose. Juk visos tautos kaskart labiau suar- 
tėja, skirtingų kultūrų ir religijų žmones jungia vis glau- 
desni ryšiai, pagaliau didėja kiekvieno asmeninės atsako- 
mybės jausmas. Tad norint kurti ir stiprinti taikų bei 
darnų žmonių tarpusavio sugyvenimą, reikia, kad visame 
pasaulyje tikėjimo laisvė būtų įstatymų apsaugota ir kad 
būtų laikomasi aukščiausiųjų asmens pareigų ir teisių 
laisvai gyventi savo religija visuomenėje. 

Teduoda Dievas ir visų Tėvas, kad žmonių šeima, stro- 
piai saugodama tikėjimo laisvę visuomenėje, Kristaus 
malone ir Šventosios Dvasios galia pasiektų aną kilniąją 
bei amžinąją „Dievo vaikų garbės laisvę“ (Rom. 8, 21). 

